LUMINA _ 
FANTASTICA ~ 


Urmarea volumului 


CULOAREA MAGIEI 
TERRY PRATCHETT 


Á 


Sevuj Pratchett — Lumea Disc 


Terry Pratchett s-a născut în 1948 și încă nu a murit. Și-a început cariera de 
jurnalist într-o zi din 1965, iar primul cadavru l-a văzut după numai trei ore, căci pe 
vremea aceea experienţa de lucru nu era doar o vorbă goală. După ce a ocupat 
toate posturile posibile în presa locală, mai puţin, desigur, pe cel de comentator al 
meciului de sâmbătă, s-a angajat la Regia Centrală a Energiei Electrice, ca ofițer 
de presă pentru patru centrale termonucleare. Ar putea scrie o carte despre 
experienţa lui din acea perioadă, dar nu l-ar crede nimeni. 


Perioada a luat sfârşit în 1987, când i-a devenit limpede că a scrie despre 
Lumea Disc era mult mai plăcut decât a munci de-adevăratelea. Volumele din 
această serie au ajuns la numere cu două cifre și se află în mod constant pe lista 
celor mai bine vândute cărţi. Mai scrie și proză pentru tinerii cititori. Din când în 
când este acuzat de literatură. 


Terry Pratchett trăiește în Wiltshire, cu soția sa Lyn și fiica lor Rhianna. 
Consideră că scrisul e cel mai bun mod de a te amuza de unul singur. 

Soarele răsărea încet, de parcă nu era sigur că merită efortul. 

Pe Disc începea, treptat, o nouă zi. Chiar foarte treptat — și iată de ce. 

Când lumina întâlnește un câmp magic de mare forţă, își pierde total simțul 
datoriei. Incetinește de tot. Și cum în Lumea Disc magia era stânjenitor de 
puternică, lumina galbenă, blândă a zorilor se revărsa peste peisajul adormit ca 
mângâierea unui amant priceput sau, cum ar spune unii, ca un sirop auriu. Se 
oprea din loc în loc ca să umple văile. Se acumula la poalele lanțurilor muntoase. 
Când ajunse la Cori Celesti, turnul de piatră cenușie și gheaţă verde, înalt de zece 
kilometri, ce marchează miezul Discului și servește drept sălaş zeilor, se adună 
grămezi, grămezi, până când, în sfârșit, explodă într-un uriaș, dar leneş tsunami, 
care se revărsă silențios ca o catifea peste tărâmurile întunecate de dincolo de 
munte. 

Era o priveliște ce nu avea pereche în nici o altă lume. 

Desigur, nici o altă lume nu plutea prin infinitatea stelară pe spatele a patru 
elefanţi, la rândul lor cocoțaţi pe carapacea unei țestoase uriașe. Numele Ei — sau 
al Lui după o altă școală de gândire — era Marele A'Tuin. El — respectiv ea — nu va 
ocupa un rol central în cele ce urmează, dar, pentru o corectă înțelegere a Discului, 
e esențial să spunem că el — sau ea — se află acolo, dincolo de abatajele minelor, 
de mările subterane sau de falsele oase fosilizate puse la îndemână de un Creator 
care nu avea ceva mai bun de făcut decât să-i zgândăre pe arheologi și să le bage 
în cap idei prostești. 

Marele A'Tuin, testoasa stelară, cu carapacea acoperită cu chiciură de metan, 
străpunsă de craterele meteoriţilor şi albită de praful asteroizilor. Marele A'Tuin, cu 
ochii ca niște mări preistorice și cu creierul de mărimea unui continent, prin care 
gândurile se mișcau ca niște ghețari sclipitori. Marele A'Tuin, cu înotătoarele 
uriașe, decolorate și lente și cu carapacea patinată de aștri, croindu-și drum 
anevoie prin noaptea galactică, sub povara Lumii Disc. Mare ca universul. Bătrân 
ca timpul. Răbdător ca o cărămidă. 

De fapt, filosofii se înșală amarnic. Marele A'Tuin se distrează de minune. 

Marele A'Tuin e singura creatură din întregul univers care știe exact încotro se 
îndreaptă. 

Desigur, filosofii au dezbătut ani de zile încotro s-ar putea îndrepta Marele 
A'Tuin şi deseori și-au exprimat temerea că nu vor afla niciodată. 

Urmează să afle mai exact în circa două luni de zile. Și atunci chiar că vor 
avea de ce să se teamă... 

Un alt lucru care îi preocupă de multă vreme pe gânditorii mai cu imaginație ai 
Discului este chestiunea sexului Marelui A'Tuin și s-a cheltuit destul timp și energie 
pentru ca acesta să fie stabilit o dată pentru totdeauna. 

De fapt, în vreme ce uriașa siluetă plutește în derivă, precum o nesfârșită 
perie cu mânerul de baga, rezultatele ultimelor eforturi ştiinţifice tocmai se ivesc la 
orizont. 

Apare, așadar, rostogolindu-se incontrolabil, cochilia de bronz a Prea- 
potentului Voyager, un soi de navă spaţială neolitică, construită și împinsă peste 
marginea Discului de preoții-astronomi din Krull, țară situată convenabil chiar pe 

muchea lumii, ceea ce dovedește că, indiferent ce zice lumea, tot ce nu zboară... 
se aruncă. 

În interiorul navei se află Doiflori, primul turist de pe Disc. Recent, el a petrecut 
câteva luni explorând planeta și acum o părăsește în grabă, din raţiuni destul de 
complexe, legate în general de o tentativă de evadare din Krull. 

Tentativa a înregistrat un succes de sută la sută. 

Dar, în ciuda indiciilor că ar putea deveni și ultimul turist de pe Disc, Doiflori se 
bucură de priveliște. 

Tot în cădere liberă, la vreo trei kilometri deasupra lui, se află Vânturache, 
vrăjitorul, echipat cu ceea ce pe Disc trece drept un costum spațial. Imaginaţi-vi-l ca 
pe un costum de scafandru creat de oameni care nu au văzut niciodată marea. Cu 
șase luni în urmă, Vânturache era un vrăjitor ratat ca oricare altul. Apoi l-a întâlnit 
pe Doiflori, care l-a angajat ca ghid pentru un salariu scandalos, iar de atunci 
încoace și-a petrecut timpul fiind vânat, terorizat, urmărit și atârnat în locuri înalte 
din care nu se putea da jos sau, cum se întâmplă chiar acum, prăbușindu-se din 
locuri înalte. 

El nu este atent la panoramă pentru că viața tocmai îi trece pe dinaintea 
ochilor, blocând perspectiva. Și înțelege acum de ce, atunci când îmbraci un 
costum spaţial, e esenţial să nu-ţi uiţi casca. 

Multe ar mai fi de adăugat aici pentru a explica de ce aceşti doi indivizi se 
prăbușesc de pe Lume și de ce Bagajul lui Doiflori, care ultima dată a fost văzut 
alergând disperat pe sutele sale de piciorușe ca să-și urmeze stăpânul, nu este o 
valiză obișnuită. Astfel de răspunsuri cer însă timp și ar ocupa mai mult spațiu 
decât merită. De exemplu, se zice că, la o petrecere, cineva l-a întrebat pe faimosul 
filosof Cha Yin Sân „De ce te afli aici?”, iar răspunsul a durat trei ani. 

Mult mai important este însă un eveniment care are loc mai sus, mult 
deasupra lui A'Tuin, a elefanților și a vrăjitorului în agonie galopantă. Însăși 
țesătura spațiului și a timpului e gata să fie băgată la storcător. 


Aerul avea textura aceea unsuroasă ce indică prezența magiei, precum și 
mirosul acela înțepător de fum de lumânare neagră, făcută dintr-o ceară a cărei 
origine e mai înţelept să rămână necercetată. 

Încăperea pitită în subsolurile Universităţii Nevăzute — principalul colegiu 
magic de pe Disc — avea ceva foarte ciudat. În primul rând părea să aibă prea multe 
dimensiuni, deși nu se vedeau ca atare, ci rămâneau undeva, la limita razei vizuale. 
Pereţii erau acoperiţi cu simboluri oculte, iar cea mai mare parte a podelei era 
ocupată de Sigiliul Octuplu al Încremenirii, reputat în cercurile magice că putea opri 
pe cineva în loc cu eficiența unei cărămizi bine ţintite. 

Singura piesă de mobilier din cameră era un postament din lemn de culoare 
închisă, sculptat în formă de pasăre, — de fapt, ca să fim cinstiţi, în formă de ceva cu 
aripi pe care e preferabil să nu-l examinezi prea îndeaproape — iar pe postament, 
fixată cu un lanţ gros, plin de lacăte, odihnea o carte. A 

O carte mare, dar care nu impresiona în mod special. In bibliotecile 
Universităţii erau cărți cu coperţile bătute în nestemate rare sau încrustate cu lemn 
preţios, ori legate în piele de dragon. Aceasta însă era învelită într-o piele banală, 

cam zdrenţuită. În registrele de bibliotecă, o astfel de carte e trecută cu menţiunea 
„cam șifonată”, deși, sincer, arăta mai degrabă bumbăcită, dacă nu cumva mătăsită 
și eventual chiar lânită. 

Era închisă cu zăvoare de metal. Acestea nu erau decorate în nici un fel, 
aveau doar un aspect foarte masiv, ca dealtfel și lanţul, care nu atât o atașa, cât o 
priponea de postament. 

Zăvoarele păreau făcute de cineva care avusese un scop foarte precis în 
minte și care își petrecuse o mare parte a vieții făurind harnașamente pentru 
elefanți. 

Aerul se îngroşă în vârtejuri. Paginile cărții începură să foșnească într-un mod 
deliberat şi odios, iar dintre ele se revărsă o lumină albastră. Tăcerea din cameră 
se adună grămadă, ca un pumn strâns încetul cu încetul. 

O jumătate de duzină de vrăjitori în cămăși de noapte se uitau cu schimbul 
prin ferestruica zăbrelită de la ușă. Nici un magician nu ar fi putut dormi într-un 
moment ca acesta, când magia brută se acumula în Universitate, ridicându-se ca o 
maree. 

— Bun, zise o voce. Ce se întâmplă? Și de ce nu am fost chemat? 

Galder Batevreme, Mare Conjuror al Ordinului Stelei de Argint, Lord Imperial 
al Toiagului Sacru, lpsissimus de Nivelul Opt şi al 304-lea Cancelar al Universităţii 
Nevăzute, reprezenta o priveliște impresionantă chiar și în cămaşa de noapte 
roșie, brodată cu rune mistice, chiar și cu scufia de noapte cu mot, chiar și cu 
sfeșnicul lui Wee Willie Winkie! în mână. Aproape că făcea față chiar și în papucii 
pufoși, cu pompoane. 

Șase chipuri speriate se întoarseră către el. 

— Aăă, păi ati fost chemat, domnule, spuse unul din vrăjitorii mai mic în grad. 
De-asta vă și aflaţi aici, adăugă el drept explicație. 

— Vreau să zic, de ce nu m-aţi chemat mai înainte? se răsti Galder, 
făcându-și loc până la ferestruică. 

— Înaintea cui, domnule? întrebă vrăjitorul. 

Galder se uită la el furios și riscă și o privire rapidă prin grilaj. 

Aerul din încăpere scotea acum mici scântei — fire de praf care se aprindeau 
de la magia brută. Sigiliul Încremenirii începea să sfârâie și să se îndoaie pe la 
margini. 

Cartea cu pricina se numea Octavo și, evident, nu era o carte ca oricare. 

Desigur, există multe cărți de magie renumite. Unii ar pomeni Nicro- 
telicomniconul, cel cu pagini din piele de șopâriă preistorică; alţii ar aminti de 
Cartea De leșit Pe La Un Unşpe scrisă de o sectă Llamaică misterioasă și cam 
lenevoasă; alţii ar putea invoca Grimoarul de Divertisment, despre care se zice că 
ar conţine singura glumă originală păstrată în Univers. Dar toate sunt niște biete 


1Personaj dintr-o poezie pentru copii, care umblă seara pe străzi în cămaşă de noapte şi dă stingerea 
pentru cei mici. (n.t.) 

fițuici în comparaţie cu Octavo, pe care Creatorul Universului — în marea sa 
zăpăceală — l-a lăsat în urma sa la scurtă vreme după ce și-a încheiat lucrarea. 

Cele opt descântece încătușate în paginile lui au avut o viață proprie, secretă, 
și s-a crezut că... 

In timp ce privea în camera cu probleme, lui Galder i se încreți fruntea. 
Desigur, acum nu mai erau decât șapte descântece. Un imbecil de student în 
magie își aruncase cândva ochii prin carte, iar una dintre vrăji evadase, 
cuibărindu-i-se în minte. Nimeni nu reuşise să reconstituie exact felul în care se 
întâmplaseră lucrurile. Chiar, cum îl chema? Tânvurache? 

Scântei octarine și violacee sclipiră pe cotorul volumului. Din postament se 
ridică un fir subțire de fum, iar zăvoarele grele de metal care ţineau cartea închisă 
începură să se comporte de parcă erau forțate. 

— Ce au descântecele de se agită atâta? întrebă unul dintre vrăjitorii mai 
tineri. 

Galder ridică din umeri. Sigur că nu-și putea permite să o arate, dar începea 
să fie îngrijorat de-a binelea. In calitate de vrăjitor calificat de nivelul opt, putea zări 
formele semiimaginare ce se iveau câte o clipă prin aerul tremurător, chemând și 
ademenind. Așa cum apar muștele înainte de furtună, și aglomerările masive de 
magie atrag lucruri din haoticele Dimensiuni Subterane — lucruri neplăcute, pline de 
secretii și de organe plasate anapoda, aflate veșnic în căutarea unei fisuri prin care 
să se strecoare în lumea oamenilor?. 

Trebuia să pună capăt acestui fenomen. 

— O să am nevoie de un voluntar, rosti el hotărât. Brusc, se făcu liniște. 
Singurul sunet care se mai auzea venea de dincolo de ușă. Era sunetul nesuferit al 
metalului care începe să cedeze. 

— Foarte bine, spuse. In acest caz o să am nevoie de o pensetă de argint, un 
litru de sânge de pisică, o biciușcă și un scăune... 

Se spune că opusul zgomotului e tăcerea. Nu e adevărat. Tăcerea e doar 
absența zgomotului. Tăcerea ar fi fost o hărmălaie îngrozitoare, în comparație cu 
subita implozie delicată de nonzgomot care îi izbi pe vrăjitori cu forța exploziei unui 
puf de păpădie. 

Un jet puternic de lumină țâșni din carte sub forma unei coloane groase, se 
aprinse la impactul cu tavanul și dispăru. 

Galder se uită la gaura lăsată, fără să ia seama la smocurile fumegânde din 
propria barbă. Arătă teatral cu degetul. 

— Spre pivnițele superioare! strigă el și o luă la goană pe scările de piatră. 
Lipăind din papuci și fluturând din cămășile de noapte, ceilalţi vrăjitori se aruncară 
pe urmele lui, căzând unii peste alţii în dorinţa lor de a ajunge ultimii. 


2 Nu vor fi descrise aici, deoarece până şi cele mai drăgălaşe arată ca nişte corcituri între o caracatiţă şi 
o bicicletă. Se ştie că lucrurile din universurile indezirabile caută întotdeauna să pătrundă în acest 
univers, care este echivalentul paranormal al unui loc „mai apropiat de magazine şi mijloace de 
transport”. (n.a.) 

Cu toate acestea, ajunseră cu toţii la timp ca să vadă cum mingea de foc a 
acelei potențialităţi oculte dispare prin tavanul camerei de deasupra. 

— Câh! făcu vrăjitorul cel mai tânăr, indicând spre podea. 

Încăperea în care se aflau aparținuse bibliotecii înainte de a fi spălată de valul 
de magie care reasamblase brutal particule ale probabilității provenite de la tot ce-i 
stătuse în cale. Se putea presupune deci că șopârlele purpurii făcuseră cândva 
parte din podea, iar crema de ananas fusese niște cărți. lar câţiva dintre vrăjitori ar 
fi putut să jure că urangutanul mic și amărât care şedea în mijlocul nebuniei 
semăna foarte bine cu bibliotecarul șef. 

Galder privi în sus. 

— La bucătărie! răcni el plescăind prin crema dulce către rândul următor de 
scări. 

Nimeni nu a mai aflat în ce fusese transformat cuptorul cel mare, turnat din 
fontă, pentru că acesta deja dărâmase un zid și o ștersese înainte ca grămada de 
magi în dezordine și cu ochii ieşiţi din orbite să dea buzna în cameră. Bucătarul 
responsabil cu legumele a fost descoperit mult mai târziu, ascuns în cazanul de 
supă și bolborosind chestii irelevante precum „Încheieturile! Ce încheieturi oribile!” 

Ultimele fire de magie, acum ceva mai lente, tocmai dispăreau prin tavan. 

— Spre Sala cea Mare! 

Scările erau aici mult mai late și mai luminoase. Gâfâind și mirosind a ananas, 
vrăjitorii mai în formă ajunseră sus în momentul în care mingea de foc se afla în 
centrul bătut de curent al principalei săli a Universităţii. Plutea în loc, neclintită, cu 
excepția unei mici ieșituri care se arcuia și bolborosea pe suprafaţa ei. 

După cum se știe, vrăjitorii fumează. Asta explică, probabil, tusea colectivă, ca 
din cavou, și horcăiala de polizor care izbucni în spatele lui Galder, în timp ce 
acesta evalua situaţia, întrebându-se dacă are sau nu curajul să caute cu privirea 
un loc de ascuns. Inşfăcă un student speriat: 

— Fă-mi rost de niște ghicitori, vizionari, cititori în globuri de cristal şi 
înlăuntruvăzători, lătră el. Vreau să studiez ce se întâmplă! 

Ceva prindea viaţă în interiorul globului de foc. Galder își făcu mâna streașină 
la ochi şi încercă să privească forma care lua naștere sub ochii lui. Nu încăpea 
îndoială. Era universul. 

Era sigur de asta, pentru că avea la el în birou o machetă a universului, despre 
care se spunea că e mult mai impresionantă decât originalul. În fața posibilităților 
de expresie oferite de perlele de cultură și de filigranul de argint, Creatorul fusese 
nevoit să se dea bătut. 

Dar micuțul univers din interiorul mingii de foc era nefiresc de... ei bine, de 
real. Nu lipseau decât culorile. Era tot de un alb translucid, cețos. 

Se vedeau Marele A'Tuin, şi cei patru elefanţi, și Discul. Din locul în care se 
afla, Galder nu vedea prea bine suprafața planetei, dar știa cu o certitudine 
matematică că era modelată cu maximă acuratețe. Putea totuși distinge o variantă 
miniaturală a lui Cori Celesti, în vârful căruia zeii certăreți şi cam burghezi ai acelei 
lumi locuiau într-un palat compus din marmură, alabastru și apartamente 
mochetate de trei camere, pe care deciseseră să-l numească Dunmanifestin. 
Pentru orice cetăţean al Discului cu minime pretenţii de cultură era enervant să fie 

condus de niște zei a căror idee de experienţa artistică înălțătoare era reprezentată 
de o sonerie muzicală. 

Universuţul embrionar începu să se miște ușor, lăsându-se într-o parte... 

Galder încercă să strige, dar vocea nu-l ascultă. 

Blând, dar cu forța implacabilă a unei explozii, forma se extinse. 

Privi îngrozit, apoi uimit, cum aceasta trece prin el ca un gând. Întinse o mână 
și se uită la fantomele palide ale straturilor geologice care i se scurgeau printre 
degete într-o tăcere activă. 

Marele A'Tuin, deja mai mare decât o casă, ajunsese sub nivelul podelei. 

Vrăjitorii din spatele lui Galder erau cufundaţi în mare până la brâu. O bărcuţă 
cât un degetar atrase pentru o clipă privirea arhicancelarului înainte ca un curent 
potrivnic să o poarte dincolo de perete. 

— Pe acoperiș! reuşi el să îngaime, ridicând un deget tremurător către cer. 

Vrăjitorii cărora le mai rămăsese ceva cenușiu în tărtăcuţă și ceva aer în 
plămâni îl urmară în fugă, peste continentele care ningeau rar prin zidurile de 
piatră. 


Era o noapte liniștită, uşor colorată de promisiunea zorilor. Luna nouă tocmai 
apunea. Ankh-Morpork, cel mai mare oraș de la Marea Circulară, dormea. 

Ultima afirmaţie nu e tocmai adevărată. 

Pe de-o parte, acele părţi ale orașului ocupate cu, să zicem, vânzarea 
legumelor, potcovirea cailor, sculptarea figurinelor ornamentale de jad, schimbarea 
banilor sau confecționarea mobilei dormeau. Asta dacă nu aveau insomnie sau nu 
se sculaseră în toiul nopții ca să se ducă pân-la baie. Pe de altă parte, mulți dintre 
cetățenii mai certaţi cu legea erau foarte treji, îndeletnicindu-se cu, să zicem, 
intratul pe ferestrele altora, tăierea beregatelor, jefuirea reciprocă, statul în pivnițe 
cu mult fum și cu muzică asurzitoare și, în general, distrându-se mult mai bine. Dar 
majoritatea animalelor dormea, cu excepția șobolanilor. Și a liliecilor, desigur. In 
ceea ce priveşte insectele... 

Ideea este că stilul descriptiv reușește rareori să fie veridic, iar pe vremea 
când Olaf Quimby al Il-lea domnea ca Patrician peste Ankh-Morpork a fost 
adoptată o legislaţie care să pună capăt unor astfel de lucruri și să aducă mai multă 
onestitate în consemnări. Astfel, dacă o legendă spunea despre vreun erou 
marcant cum că „toți oamenii îi lăudau vitejia”, orice bard care ţinea la viața sa ar fi 
adăugat repede: „cu excepţia câtorva consăteni care îl considerau un mincinos și a 
multor altor oameni care nici nu auziseră de el”. Comparaţiile poetice erau și ele 
reduse la enunţuri de genul „vânjosul armăsar zbura precum, într-o zi de vară, un 
vânticel de intensitate aproximativ trei” și orice vorbărie goală despre un chip care 
lansa o mie de corăbii” trebuia susţinută cu dovezi cum că obiectul dorinței poetului 
semăna, într-adevăr, cu o sticlă de șampanie. 


3 „a face that launched a thousand ships”, vers din piesa „Tragica istorie a Doctorului Faust” de 


Christopher Marlowe, devenită un loc comun în limba engleză pentru a desemna o persoană de o 
frumuseţe orbitoare. (n.t.) 


Sevuj Pratchett — Lumea Disc 


Quimby a fost până la urmă asasinat de un poet nemulțumit, în timpul unui 
experiment desfășurat în incinta palatului cu scopul de a demonstra acuratețea 
zicalei „Penelul e mai puternic decât spada”, la care ulterior s-a adăugat, în 
amintirea patricianului: „doar dacă spada e foarte mică și penelul e foarte ascuțit”. 

Deci. Aproximativ șaizeci și șapte, poate șaizeci și opt la sută din oraș 
dormea. Ceea ce nu însemnă că ceilalți cetățeni, care se furișau cu diverse treburi 
în general ilicite, au observat aburul pal care îneca străzile. Doar vrăjitorii, obișnuiți 
să vadă lucruri invizibile, l-au observat cum vine din depărtare, învăluind totul. 

Turtit fiind, Discul nu prea are orizont. Orice marinar aventuros, căruia îi 
trăsneau diverse năzbâtii prin cap după ce se uita prea mult la o portocală sau un 
ou și care pleca spre antipozi, afla în curând că singurul motiv pentru care corăbiile 
depărtate păreau că dispar dincolo de marginea lumii era faptul că ele chiar 
dispăreau dincolo de marginea lumii. 

Dar, cu toate acestea, nici Galder nu putea să vadă până la infinit prin aerul 
plin de praf și de rotocoale de ceaţă. Ridică privirea. Sus, dominând întreaga 
Universitate, se afla bătrânul și sumbrul Turn al Artelor, probabil cea mai veche 
clădire de pe Disc, cu renumita lui scară în spirală de opt mii opt sute optzeci și opt 
de trepte. De pe acoperișul crenelat, adăpost pentru corbi și pentru niște garguie 
deconcertant de vivace, un vrăjitor putea cuprinde cu privirea tot Discul, până la 
margine. Asta după ce mai întâi horcăia îngrozitor vreo zece minute, desigur. 

— Afurisită scară, bombăni el. Dar la urma urmei, de ce sunt vrăjitor? Avyento, 
thessalous! Voi zbura. Vă invoc, spirite ale aerului și întunericului! 

Întinse o mână noduroasă și indică spre o porţiune din parapetul năruit. De 
sub unghiile sale pătate de nicotină, o flacără octarină izbucni, lovind piatra 
măcinată a turnului. 

Bucata de zid căzu. Printr-un schimb bine calculat de viteze, Galder se ridică 
în același timp, cu cămașa de noapte fluturându-i peste picioarele ciolănoase. 
Zbură tot mai sus, străpungând lumina palidă ca un... în fine, ca un vrăjitor bătrân, 
dar puternic, proiectat în sus de un deget expert care apăsa pe balanţa universală. 

Ateriză peste niște cuiburi părăginite, își recăpătă echilibrul și se uită în jos, la 
perspeciiva ameţitoare a răsăritului de pe Disc. 

La acea vreme a anului lung, Marea Circulară era aproape la apus față de Cori 
Celesti și, în vreme ce lumina zilei clipocea spre Ankh-Morpork, umbra muntelui 
despica peisajul precum limba mare a unui ceasornic zeiesc. Dar înspre 
miazănoapte, în competiție cu lumina care avansa lent spre marginea lumii, venea 
o dâră de ceaţă alburie. 

Un zgomot de rămurele rupte se auzi din spate. Galder se întoarse și îl zări pe 
Ymper Trymon, numărul doi în ierarhia Ordinului și singurul vrăjitor ce reușise să se 
țină după el. 

Îl ignoră pentru moment, ocupat să se ţină bine de zid și să-și întărească 
descântecele personale de protecție. Intr-o profesiune care, în mod tradițional, 
garanta o viață lungă, promovarea se făcea greu și era un fapt general acceptat ca 
vrăjitorii mai tineri să avanseze călcând peste cadavrele — de care singuri își făceau 
rost — vrăjitorilor mai mari în grad. În plus, tânărul Trymon avea în el ceva periculos. 
Nu fuma, bea numai apă fiartă, iar Galder avea cumplita bănuială că era și deştept. 

Nu zâmbea suficient de des şi îi plăceau cifrele şi tipul ăla de grafice în care apar o 
mulțime de pătrăţele cu săgeți care arată spre alte pătrăţele. Pe scurt, era genul de 
om care, atunci când spunea „resurse umane”, vorbea serios. 

Întregul Disc era acum acoperit de o peliculă albă, tremurătoare, care i se 
potrivea mănușă. 

Galder se uită la propriile sale mâini şi văzu că erau acoperite cu o rețea 
transparentă de fire sclipitoare, care îi urmau fiecare mișcare. 

Cunoștea acest descântec. |I folosise și el. Dar la o scară mai mică... mult mai 
mică. 

— E un descântec de schimbare, zise Trymon. Întreaga lume e pe cale de a fi 
schimbată. 

Altcineva, gândi Galder cu obidă, ar fi avut decenţa să pună un semn de 
exclamare la sfârșitul unei astfel de afirmații. 

Un zgomot slab, ca o inimioară de șoricel care se frânge, răsună pur, înalt și 
ascuțit. 

— Ce-a fost asta? întrebă Galder. 

Trymon ciuli urechile. 

— Do diez, dacă nu mă înșel. 

Galder nu spuse nimic. Vălul alb dispăruse, iar primele zgomote ale oraşului 
care se trezea la viața începeau să ajungă la cei doi vrăjitori. Totul părea să fie 
exact ca înainte. Tot acel efort, doar ca lucrurile să rămână neschimbate? 

Iși pipăi distrat buzunarele și găsi până la urmă ceea ce căuta în spatele 
urechii. Vâri chiștocul scos între buze, invocă o flacără mistică în vârful degetelor și 
trase tare din amărâta de țigară până când luminiţe albastre îi jucară în faţa ochilor. 
Tuși o dată sau de două ori. 

Se concentră din răsputeri. 

Încerca să-și amintească dacă nu știa vreun zeu care să-i fi rămas dator. 


În realitate, și zeii erau la fel de nedumeriţi ca vrăjitorii de ceea ce se întâmpla 
și, oricum, erau prinşi în lupte care durau de eoni întregi cu Uriaşii Gheţurilor, care 
refuzaseră să le dea înapoi mașina de tuns iarba. 

Dar un indiciu cu privire la cele întâmplate se putea găsi în faptul că 
Vânturache, a cărui viață derulată rapid prin fața ochilor lui tocmai ajunsese la un 
episod incitant de pe când avea el cincisprezece ani, se trezi că nu a murit, ci 
spânzura într-un pin, atârnat de picioare. 

Cobori fără probleme, și anume căzând incontrolabil din creangă în creangă, 
până când ateriză în cap pe un morman de ace de conifer, unde stătu cu răsuflarea 
tăiată, dorindu-și să fi fost un om mai bun. 

Undeva, știa sigur, trebuia să existe o explicaţie perfect logică. În secunda 
asta mori, după ce ai căzut peste marginea lumii, iar în secunda următoare eşti 
agăţat într-un copac, cu capul în jos. 

Așa cum se întâmpla de fiecare dată în asemenea situaţii, Descântecul i se ivi 
în minte. 

Vânturache fusese totdeauna apreciat de profesorii săi ca fiind la fel de 
talentat într-ale vrăjitoriei ca peștii într-ale alpinismului. Probabil că ar fi fost oricum 

dat afară din Universitatea Nevăzută, — nu putea să memoreze nici o vrajă, iar 
fumatul îi făcea rău — dar apucase să provoace probleme mari furișându-se în 
încăperea unde se afla înlănţuită Cartea Octavo și deschizând-o. 

Și mai grav, nimeni nu reușise să-și dea seama cum de toate lacătele se 
descuiaseră tocmai în acel moment. 

Descântecul nu era un chiriaş pretenţios. Stătea acolo, ca o broască pe fundul 
bălții. Dar, ori de câte ori Vânturache se simţea epuizat sau foarte speriat, încerca 
să se facă rostit. Nimeni nu știa ce s-ar fi putut întâmpla dacă unul din cele Opt Mari 
Descântece ar fi fost rostit de unul singur, dar toţi erau de acord că cel mai bine era 
să-i urmărești efectele dintr-un univers vecin. 

Și — ciudat că-i venise în gând așa ceva tocmai când zăcea pe un morman de 
ace de pin, la scurt timp după ce căzuse peste marginea lumii — dar lui Vânturache 
i se părea că Descântecul se străduiește să-l țină în viaţă. 

Mie-mi convine, spuse-n sinea lui. 

Se ridică și se uită la copaci. Vânturache era un vrăjitor de oraș și, deși își 
dădea seama că între diferitele tipuri de arbori există diferenţe după care cei dragi 
și rudele îi pot deosebi, personal știa doar că un copac stă cu verdele-n sus. lar aici 
erau mult prea mulți, aranjaţi fără pic de simţ al ordinii. Locul părea să nu mai fi fost 
curățat de o veșnicie. 

Işi aminti vag despre cum poti să-ţi dai seama unde te afli uitându-te pe care 
parte a trunchiului crește mușchiul pe copaci. Aceștia însă aveau mușchi peste tot, 
după cum aveau și cioturi, și ramuri bătrâne aruncate alandala; dacă arborii ar fi 
oameni, aceștia precis ar fi zăcut în niște balansoare. 

Vânturache dădu cu șutul în cel mai apropiat copac. Acesta îi scăpă în cap, cu 
maximă acuratețe, o ghindă. Vrăjitorul spuse „Au”. Copacul, cu o voce de ușă 
veche scârţâind din balamale, răspunse „Așa îţi trebuie”. 

Urmă o tăcere prelungă. 

Apoi Vânturache rosti: 

— Tu ai spus asta? 

— Da. 

— Și asta? 

— Da. 

— Aha. Se gândi un pic. Apoi încercă: Nu cumva se întâmplă să știi pe unde 
se iese din pădure? 

— Nu, nu prea circul, zise copacul. 

— Plictisitoare viaţă, îmi imaginez, zise Vânturache. 

— N-am de unde să știu. N-am fost niciodată altceva, zise copacul. 

Vânturache se uită la el cu atenţie. Părea la fel ca orice alt copac. 

— Eşti fermecat? întrebă. 

— Nu mi s-a mai spus așa ceva, răspunse copacul. Presupun că da. 

Vânturache se gândi: Nu se poate să vorbesc cu un copac. Dacă aș face așa 
ceva, ar însemna că sunt nebun, și cum eu nu sunt nebun, înseamnă că nici copacii 
nu vorbesc 

— La revedere, spuse el hotărât. 

— Hei, nu pleca, începu copacul, apoi își dădu seama că nu avea nici un rost. 
Îl urmări cum se împleticea printre tufișuri și se întoarse la îndeletnicirile sale de a 
simţi soarele pe frunze, gâlgâitul apei în rădăcini, fluxul și refluxul sevei în trunchi 
sub influenţa soarelui și lunii. Plictisitor, gândi el. Ce ciudat să spună aşa ceva. 
Copacii se pot plictisi, desigur, gâzelor li se întâmplă tot timpul, dar nu cred că la 
asta se referea. Și: poţi oare să devii cu adevărat altceva? 

De fapt Vânturache nu a mai vorbit niciodată cu copacul respectiv, dar scurta 
lor conversaţie a dus la nașterea primei religii a arborilor, care în timp a cuprins 
toate pădurile lumii. Doctrina ei era: un copac bun, care duce o viaţă curată, 
decentă și dreaptă, își asigură o viaţă și dincolo de moarte. Dacă a fost cu adevărat 
bun, poate să se reîncarneze chiar sub forma a cinci mii de suluri de hârtie igienică. 


La câţiva kilometri mai încolo, Doiflori încerca și el să-și revină din surpriză 
după ce se trezise din nou pe Disc. Ședea pe fuzelajul Preapotentului Voyager, 
care se scufunda gâlgâind încet în apele întunecate ale unui mare lac înconjurat de 
copaci. 

În mod inexplicabil, nu era prea îngrijorat. Doiflori era turist, primul din această 
specie ce avea să evolueze ulterior pe Disc, iar la însăși baza existenţei sale se afla 
credința nestrămutată că lui nu i se putea întâmpla nimic rău pentru că nu era 
implicat în evenimente; credea, de asemenea, că oricine poate înțelege limba lui, 
cu condiţia să o vorbească tare și rar, că oamenii sunt în general demni de 
încredere și că orice diferend se poate rezolva între persoane de bună credinţă, cu 
condiţia să se comporte rațional. 

La prima vedere, toate aceste date îi dădeau turistului șanse de supravieţuire 
ușor mai scăzute decât, să zicem, cele ale unui pui de scrumbie, dar, spre uimirea 
lui Vânturache, convingerile lui funcționau. Totala inconștienţă a omulețului faţă de 
orice formă de pericol făcea, într-un fel sau altul, ca pericolul să se descurajeze și 
să renunțe. 

Așa că simpla perspectivă de a muri înecat nu avea nici o șansă în faţa lui. 
Doiflori era absolut convins că, într-o societate bine organizată, oamenilor nu li se 
permite să se înece așa, de capul lor. 

Era totuși un pic preocupat de ce se întâmplase cu Bagajul lui. Se consola 
însă cu gândul că, fiind confecţionat din lemn de păr înțelept, era suficient de 
inteligent ca să-și poarte singur de grijă. 


Într-o altă parte a aceleiași păduri, un tânăr şaman își finaliza o parte esenţială 
a pregătirii. Gustase din ciuperca sacră, fumase rădăcina cea sfântă, își pudrase cu 
grijă și umpluse diversele orificii cu alte plante mistice, iar acum, așezat cu 
picioarele încrucișate sub un pin, se concentra în primul rând ca să intre în contact 
cu straniile și miraculoasele taine ale Fiinţei și, în al doilea rând, ca să-și împiedice 
calota craniană să se deşurubeze și s-o ia din loc. 

Prin fața ochilor îi jucau triunghiuri albastre cu patru laturi. Din când în când 
zâmbea atoatecunoscător la nimic anume şi rostea lucruri de genul „Uau” sau 
„Câh. 

Apoi ceva se mișcă în aer și avu loc ceea ce mai târziu șamanul descrise drept 
„un fel de explozie, dar invers”, iar acolo unde nu se aflase nimic apăru deodată o 
ladă mare de lemn, cam uzată. 

Ateriză greoaie pe frunzișul muced, făcu zeci de picioruşe și se întoarse agale 
ca să se uite la şaman. Nu că ar fi avut faţă, dar chiar și prin ceața aceea micologică 
șamanul era conștient într-un mod oribil că lada se uita la el. Și nu avea o uitătură 
prea plăcută. Uimitor cât de disprețuitoare izbuteau să fie o gaură a cheii și niște 
balamale. 

Spre marea sa ușurare, obiectul dădu lemnos dintr-un soi de umeri și o luă la 
trap printre copaci. 

Cu un efort supraomenesc, șamanul își reaminti succesiunea de mișcări 
necesare pentru a ajunge în poziţie verticală și reuși chiar să facă vreo doi pași, 
după care privi în jos și se lăsă păgubaș, pentru că nu-i mai ajungeau picioarele. 

Între timp, Vânturache găsise o potecă. Făcea ea o droaie de ocoluri și nici 
pietruită nu era, dar măcar îi dădea o ocupaţie. 

Mai mulți copaci încercară să lege cu el o conversaţie, dar Vânturache era 
aproape sigur că nu așa trebuie să se comporte niște copaci normali, drept care îi 
ignoră. 

Ziua înainta. Nu se auzea nici un sunet, înafară de murmurul micilor insecte 
nesuferite și pișcătoare, de trosnetul ocazional al unei crengi în cădere și de 
șoaptele copacilor care discutau despre religie și despre problema veverițelor. 
Vânturache începu să se simtă foarte singur. Se închipui nevoit să rămână în 
pădure pentru totdeauna, silit să doarmă pe un pat de frunze și să mănânce... să 
mănânce... ce se mânca de obicei prin păduri. Copaci, probabil, şi alune, și mure. 
Ar fi fost obligat să... 

— Vânturache! 

Înaintea lui pe potecă venea Doiflori — ud leoarcă, dar strălucind de fericire. 
Bagajul tropăia pe lângă el (orice obiect făcut din lemnul respectiv își urma stăpânul 
oriunde și de aceea părul înțelept era folosit adesea pentru a ambala bunurile puse 
în mormintele regilor foarte bogaţi care voiau să fie siguri că vor începe noua viață 
de pe lumea cealaltă cu lenjerie curată). 

Vânturache oftă. Până în momentul acela crezuse că ziua nu putea sfârși mai 
prost decât începuse. 


Cădea o ploaie deosebit de udă și rece. Vânturache și Doiflori stăteau sub un 
copac și se uitau cum toarnă. 

— Vânturache? 

— Mmm? 

— De ce suntem aici? 

— Ei bine, potrivit unora, Creatorul Universului a făcut Discul și tot ce se află 
pe el, potrivit altora, e vorba de o poveste complicată, în care intră testiculele Zeului 
Cer și laptele Vacii Celeste, în timp ce alţii susțin că suntem cu toţii rodul acumulării 
întâmplătoare de particule ale probabilității. Dar dacă voiai să mă întrebi de ce 
suntem aici, în sensul în care nu mai cădem de pe Disc, n-am nici o idee. Trebuie 
să fie o greșeală teribilă. 

— Aha. Crezi că se găsește ceva de mâncare în pădurea asta? 

— Da, zise cu ciudă vrăjitorul. Noi. 

— Am nişte ghindă, dacă vrei, spuse copacul serviabil. 

Rămaseră pentru câteva momente într-o tăcere umedă. 

— Vânturache, copacul a spus că... 

— Copacii nu vorbesc, îl repezi Vânturache. E foarte important să ţii minte 
asta. 

— Dar ai auzit... 

Vânturache suspină. 

— Ascultă, spuse. Totul se reduce la biologie elementară, nu-i așa? Dacă e să 
vorbești, ai nevoie de echipamentul potrivit, de plămâni, de buze și de... de... 

— Coarde vocale, completă copacul. 

— Mada, cum spui, zise Vânturache. Tăcu și se uită mohorât la ploaie. 

— Credeam că vrăjitorii știu totul despre arbori, despre plante sălbatice 
comestibile și alte lucruri de genul ăsta, zise Doiflori cu reproș. Foarte rar se 
întâmpla ca vocea lui să indice că ar vedea în Vânturache altceva decât un mag de 
primă clasă, așa că vrăjitorul se simţi împins să treacă la fapte. 

— Chiar ştiu, se răsti el. 

— Atunci ăsta ce fel de copac e? întrebă turistul. 

Vânturache se uită în sus. 

— Arțar, spuse cu hotărâre. 

— De fapt..., începu copacul, dar se opri imediat. Surprinsese privirea lui 
Vânturache. 

— Chestiile alea seamănă cu ghindele, zise Doiflori. 

— Păi, da, este varietatea sessilis sau heptocarpus, zise Vânturache. Fructele 
sunt foarte asemănătoare cu ghinda. Practic oricine se poate păcăli. 

— Ei na! exclamă Doiflori, şi: Tufișul ăla de acolo ce e? 

— Vâsc. 

— Dar are spini și boabe roșii! 

— Da, și? spuse Vânturache aspru, privindu-l drept în ochi. Doiflori cedă. 

— Nimic, zise el moale. Probabil că am fost prost informat. 

— Bun. 

— Dar sub el uite niște ciuperci mai mari. Sunt bune de mâncat? 

Vânturache se uită la ele prudent. Erau într-adevăr foarte mari și aveau căciuli 
roșii cu pete albe. De fapt aparțineau speciei din care șamanul local (care în mo- 
mentul respectiv se afla la câţiva kilometri distanță, unde încerca să lege prietenie 
cu o stâncă) nu ar fi gustat decât după ce și-ar fi ancorat zdravăn de picioare un 
pietroi. Dar Vânturache n-avea ce face decât să iasă în ploaie și să le studieze mai 
îndeaproape. 

Ingenunche în frunzișul putred și se uită sub căciulile ciupercilor. După o 
vreme spuse slab: 

— Nu, nu-s deloc bune de mâncat. 

— De ce? strigă Doiflori de la locul lui. Din cauza nuanței lamelelor? 

— Nu, nu tocmai... 

— Presupun atunci că gulerașul de pe picior nu e așa cum trebuie. 

— Arată în regulă. 

— Atunci căciula, căciula trebuie să aibă o culoare dubioasă. 

— Nu sunt sigur. 

— Bine, dar atunci de ce nu se pot mânca? 

Vânturache tuși. 

— Din cauza ușiţelor și ferestrelor, zise el nefericit. Ăsta e un semn sigur. 


Tunetele bubuiau deasupra Universităţii Nevăzute. Ploaia curgea peste 
acoperișuri și gâlgâia din gurile garguielor, deși una sau două, mai şmechere, o 
tuliseră să se adăpostească prin labirintul de streşini. 

Mult mai jos, în Sala cea Mare, cei mai puternici opt vrăjitori din Lumea Disc se 
adunaseră deasupra unei octograme ceremoniale, câte unul la fiecare colț. De fapt, 
dacă e să fim cinstiţi, poate că nu erau cei mai puternici, dar aveau cu siguranţă o 
mare putere de supravieţuire, ceea ce, în lumea extrem de competitivă a magiei, 
înseamnă aproape același lucru. În spatele fiecărui vrăjitor de nivelul opt se afla o 
jumătate de duzină de vrăjitori de nivelul șapte care încercau să scape de el și era 
recomandabil ca vrăjitorii seniori să-și cultive o atitudine bănuitoare faţă de, să 
zicem, posibilii scorpioni din aşternutul lor. Vorba unei vechi zicale: dacă un vrăjitor 
s-a săturat să mai caute sticla pisată din desert, atunci s-a săturat de viaţă. 

Cel mai bătrân dintre ei, Grihald Spold, reprezentant al Străvechilor şi Cu 
Adevărat Originalilor Înțelepți ai Cercului Neîntrerupt, bătu zgomotos din toiag și 
grăi iaca așa: 

— Hai odată, Batevreme, că mă lasă picioarele. 

Galder, care făcuse o pauză în vorbire doar pentru a mări efectul dramatic, se 
uită urât la el. 

— Prea bine, în acest caz voi fi scurt.. 

— Fain. 

— Am căutat cu toții îndrumare cu privire la evenimentele de azi dimineaţă. Se 
poate lăuda cineva că a primit vreun semn? 

Vrăjitorii își aruncară priviri oblice. Mai multă neîncredere și suspiciune 
reciprocă decât la o adunare de magicieni seniori găseai doar la o seară frățească 
de colectare a fondurilor din cadrul convenției unei uniuni sindicale. Dar adevărul 
era că ziua decursese foarte prost. Demonii folosiți de obicei drept informatori, 
chemaţi la repezeală din Dimensiunile Subterane, se dovediseră temători și nu 
stătuseră să fie chestionați. Oglinzile fermecate crăpaseră. Cărţile de tarot se 
şterseseră în mod misterios. Globurile de cristal se tulburaseră. Chiar și frunzele de 
ceai, dispreţuite de vrăjitori ca fiind o metodă frivolă și nedemnă de luat in seamă 
pentru ghicirea viitorului, se adunaseră în fundul ceșştilor și refuzaseră să se mai 
miște. 

Pe scurt, vrăjitorii nu știau ce să facă. Măcar cu asta părea să fie toată lumea 
de acord. 

— Așa că propun să îndeplinim Ritul lui AșKent, spuse Galder, teatral. 

Trebuia să admită că se așteptase la un răspuns mai animat, ceva de genul 
„Oh, nu, nu Ritul lui AșKent! Muritorilor nu le e dat să se amestece în asemenea 
taine!” 

În schimb, se auzi un murmur aprobator. 

— Bună idee. 

— Mi se pare logic. 

— Atunci hai să-i dăm drumul. 

Ușor descumpănit, Galder convocă vrăjitorii mai mărunți, care aduseră în sală 
diverse accesorii magice. 

Am menţionat deja că în perioada respectivă existau mari neînțelegeri între 
frăţiile de vrăjitori despre felul în care trebuie practicată magia. 

Tinerii în special susțineau că e timpul ca magia să-și modernizeze imaginea 
și că vrăjitorii ar trebui să înceteze să se mai prostească în jurul unor bucățele de 
ceară și capete de os și să pună bazele unei chestii organizate, cu programe de 
cercetare și convenții de trei zile în hoteluri elegante, unde să se citească referate 
cu titluri ca „Geomanţia, încotro?” sau „Rolul Cizmelor de Șapte Poște într-o 
societate deschisă”. 

Trymon, de exemplu, nu făcea practic nici un fel de magie, dar conducea 
Ordinul cu o eficienţă de clepsidră și scria multe dări de seamă și avea pe peretele 
din birou un grafic enorm, acoperit cu buline și stegulete și linii colorate pe care nu 
le înțelegea nimeni altcineva, dar care arătau absolut impresionant. 

Celălalt gen de vrăjitori erau cei care spuneau că toate astea sunt apă de 
mlaștină și că lor nu le pasă de imagine, decât dacă e vorba de una din ceară, cu 
ace înfipte în ea. 

Șefii celor opt ordine erau toţi de acest gen, tradiționaliști până la ultimul mag, 
așa că ustensilele adunate morman în jurul octogramei aveau un aspect ocult cu 
care nu era de glumit. lti săreau în ochi coarnele de berbec, tigvele, obiectele 
baroce de metal, lumânările masive, cu toate că vrăjitorii mai tineri descoperiseră 
că Ritul lui AșKent se poate executa perfect cu trei bucățele de lemn și patru 
centimetri cubi de sânge de șoarece. 

Pregătirile durau în mod normal câteva ore, dar puterile reunite ale 
venerabililor vrăjitori scurtară considerabil această perioadă și, după doar patruzeci 
de minute, Galder incanta ultimele cuvinte ale descântecului. Acestea plutiră 
câteva momente în fața lui înainte de a se dizolva. 

Aerul din centrul octogramei tremură, se îngroșă și conţinu dintr-o dată o 
siluetă înaltă și întunecată. Era în cea mai mare parte ascunsă sub o robă neagră 
cu glugă, dar probabil cu atât mai bine. Într-o mână ţinea o coasă lungă și nu putea 
trece neobservat faptul că în loc de degete avea niște oase goale și albe. 

Cu cealaltă mână scheletică ținea o scobitoare pe care erau înfipte bucățele 
de brânză și ananas. 

DA? zise Moartea cu o voce care avea căldura și coloritul unui aisberg. 
Surprinse privirile vrăjitorilor și se uită la scobitoare. 

ERAM LAOPETRECERE, adăugă, cu o undă de reproș. 

— O, tu, Creatură a Pământului și Întunericului, te chemăm să abjuri aici..., 
începu Galder cu o voce puternică, poruncitoare. Moartea încuviinţă din cap. 

DA, DA, ȘTIU PARTEA ASTA, zise. DE CE M-AȚI CHEMAT? 

— Se spune că poți vedea atât viitorul cât și trecutul, spuse Galder cam 
supărat, pentru că marele monolog al conjuraţiei era cel care-i plăcea cel mai mult, 
și lumea era de părere că îi ieşea de minune. 

E PERFECT ADEVĂRAT. 

— Atunci poate ne poți explica mai exact ce anume s-a întâmplat azi 
dimineaţă? întrebă Galder. Apoi își reveni și adăugă sonor. „Îţi poruncesc în 
numele lui Azimroth, al lui T'cikel, al lui... 

BINE, GATA, AM ÎNȚELES, zise Moartea. CE VREŢI SĂ ȘTIȚI, MAI 
PRECIS? CĂ AZI DIMINEAȚĂ S-AU ÎNTÂMPLAT MULTE, UNII S-AU NĂSCUT, 
ALȚII AU MURIT, TOȚI COPACII AU MAI CRESCUT UN PIC, VALURILE AU 
ALCĂTUIT MODELE INTERESANTE PE SUPRAFAȚA MĂRII... 

— Mă refeream la Cartea Octavo, spuse Galder rece. 

AH, AIA? NU A FOST DECÂT O REAJUSTARE A REALITĂȚII. AM ÎNȚELES 
CĂ OCTAVO SE TEMEA SĂNU-ȘI PIARDĂ CEL DE-AL OPTULEA DESCÂNTEC. 
SE PARE CĂERA PE CALE SĂ CADĂ DE PE DISC. 

— la stai, stai puţin, întrerupse Galder. Se scărpină sub bărbie. Ne referim la 
cel aflat în interiorul capului lui Vânturache? Un tip înalt, cam sfrijit? Cel pe care.. 

„PE CARE L-A TÂRÂT DUPA EL ÎN TOȚI ACEȘTI ANI, DA. 

Galder se încruntă. Fusese un efort substanțial. Oricine știa că atunci când un 
vrăjitor moare, toate descântecele din capul lui sunt eliberate, deci de ce ar fi avut 
nevoie să-l salveze pe Vânturache? Până la urmă, al Optulea Descântec ar fi 
revenit la locul lui. 

— Ai idee de ce? rosti fără să se gândească, dar, luând seama, se adună și 
zise: În numele lui Yrriph și Kcharla, pre tine te abjur și.. 

AŞ PREFERA SĂ NU MAI FACI CHESTIA ASTA. NU ȘTIU DECÂT CĂ 
DESCÂNTECELE TREBUIE SĂ FIE TOATE LAOLALTĂ DE LĂSATA PORCULUI SAU, 
DACĂ NU, DISCUL VAFI DISTRUS. 

— Vorbiti mai tare! strigă GrihaldSpold. 

— Taci din gură! zise Galder. 

EU? 

— Nu, el. Afurisit boșoro... 

— Te-am auzit! îl repezi Spold. Voi, tinerii din ziua de... Se opri. Moartea se 
uită la el pe gânduri, de parcă încerca să-i reţină trăsăturile. 

— Mai repetă partea aia o dată, te rog, zise Galder. Discul va fi cum? 

DISTRUS, spuse Moartea.POT SĂ PLEC ACUM? MI-AM LĂSAT PAHARUL. 

— Stai puţin, zise repede Galder. Pe Celiliki, pe Orizon și așa mai departe, 
cum adică distrus? 

E O VECHE PROFEȚIE SCRISĂ PE ZIDUL INTERIOR AL MAREI PIRAMIDE 
DIN TSORT. CUVÂNTUL DISTRUS E DESTUL DE LIMPEDE, CRED EU. 

— Asta-i tot ce poţi să ne spui? 

DA. 

— Dar Lăsata Porcului e peste numai două luni! 

DA. 

— Poţi măcar să ne zici unde e Vânturache acum? 

Moartea ridică din umeri. Părea făcut pentru această mișcare. 

PĂDUREA SKUND, DE LA MUNȚII VÂRFU' BERBECELUI, PUȚIN SPRE 
MARGINE. 

— Ce face acolo? 

ÎȘI PLÂNGE DE MILĂ. 

— Aha. 

ACUM POT PLECA? 

Galder încuviinţă din cap, absent. Se gândi cu jind la ritualul de izgonire, care 
începea cu „Piei, umbră” şi conţinea câteva pasaje destul de emoţionante, pe care 
le tot repetase, dar nu reuși să se mobilizeze. 

— Da, sigur, spuse. Mulţumim, sigur că da. Și apoi, pentru că nu e bine să-ți 
faci dușmani nici printre creaturile întunericului, adăugă politicos: Sper că e o 
petrecere reușită. 

Moartea nu răspunse. Se uita la Spold cum se uită un câine la niște oase, doar 
că în cazul de faţă era viceversa, mai mult sau mai puţin. 

— Am zis că sper că e o petrecere reușită, spuse Galder mai tare. 

PENTRU MOMENT ESTE, zise Moartea fără intonaţie. CRED ÎNSĂ CĂ SE 
VA SPARGE BRUSC LA MIEZUL NOPȚII. 

— De ce? 

ATUNCI AȘTEAPTĂ TOȚI SĂ-MI DAU MASCA JOS. 

Și dispăru, lăsând în urmă o scobitoare și o spirală de hârtie colorată. 


Cineva urmărise toate acestea din umbră. Era, desigur, total împotriva 
regulilor, dar Trymon știa totul despre reguli, pe care considera că e bine să le faci, 
nu să le respecţi. 

Cu mult înainte ca restul magicienilor să se aștearnă pe discuţii contradictorii 
despre ce voise să spună apariția spectrală, Trymon era la nivelul principal al 
bibliotecii universitare. 

Era un loc ce-ţi inspira groaza. Multe dintre cărți erau vrăjite, şi e de reținut că 
grimoarele pot deveni arme mortale în mâinile unui bibliotecar prea ordonat, care 
se va apuca să le pună pe toate în același raft. O idee proastă dacă e vorba de cărți 
din care se scurge magia, pentru că atunci când se adună două sau mai multe la un 
loc pot forma o masă criptică. În plus, descântecele minore sunt foarte pretențioase 
în privinţa anturajului şi își formulează obiecțiile aruncând violent cu cartea care le 
găzduiește. Și, desigur, mai e și prezența pe jumătate simțită a Lucrurilor din 
Dimensiunile Subterane, care se adună în jurul scurgerilor de magie, căutând 
permanent o fisură în zidurile realității. 

Ocupaţia de bibliotecar magic, care te obligă să-ți petreci timpul de lucru într-o 
astfel de atmosferă încărcată, are un grad mare de periculozitate. 

Bibliotecarul șef stătea pe biroul său, curățând liniștit o portocală, foarte 
conștient de riscul asumai. 

Când intră Trymon, ridică privirea. 

— Caut tot ce s-a scris despre Piramida lui Tșut, zise Trymon. Venise pregătit: 
din buzunar extrase o banană. 

Bibliotecarul se uită la ea cu tristeţe, apoi sări greoi pe podea. 

Trymon simţi cum o mână moale se strecoară într-a sa și se lăsă condus de 
bibliotecar, care porni legănându-se abătut printre rafturi. Parcă ţinea în palmă o 
mănușă de piele. 

În jurul lor cărţile sfârâiau și șuierau, descărcându-se ocazional, fără ţintă, în 
fulgere magice care erau atrase de paratrăsnetele strategic bătute în cuie pe 
rafturi. Se simțea un miros metalic, albăstrui și — chiar la limita auzului — chicoteala 
sinistră a creaturilor subterane. 

Ca multe alte aripi ale Universităţii Nevăzute, biblioteca ocupa mai mult spaţiu 
decât ar fi sugerat dimensiunile sale exterioare, deoarece magia distorsionează 
spaţiul în chipuri ciudate, și era probabil singura bibliotecă din univers cu rafturi 
Mobius. Dar catalogul mental al bibliotecarului funcționa perfect. Se opri lângă un 
teanc interminabil de cărți mucegăite, își luă avânt și dispăru în întunericul de 
deasupra. Se auzi un foșnet de hârtie și un nor de praf se scutură peste Trymon. 
Apoi bibliotecarul reveni, cu un volum subțire în mână. 

— Uuuk, spuse. 

Trymon luă cartea grijuliu. 

Coperta era zgâriată și cu colțurile jumulite, foita de aur care acoperea literele 
se scorojise de mult, dar reuși să distingă câteva cuvinte în vechea limbă magică 
din Valea Tsort: De Templulu Celu Marele De La Tsortu, O Istoară Mistichie. 

— Uuuk? întrebă bibliotecarul. 

Trymon întoarse prudent paginile. Nu se prea descurca cu limbile străine, i se 
păruseră totdeauna genul acela de lucruri ineficiente, care ar trebui înlocuite cu un 
sistem numeric ușor de înţeles, dar totuși părea că e întocmai ceea ce căuta. 
Pagini întregi acoperite cu hieroglife pline de sensuri ascunse. 

— Asta e tot cei ai despre piramida din Tsort? întrebă el încet 

— Uuuk. 

Ești sigur? 

— Uuuk. 

Trymon ciuli urechea. Auzea, undeva, în depărtare, sunetul unor voci care se 
apropiau, certându-se. Dar era pregătit și pentru asta. 

Băgă mâna în buzunar. 

— Nu mai vrei o banană? zise. 


Pădurea Skund era o pădure cu adevărat fermecată, ceea ce nu ar fi fost lucru 
neobișnuit pe Disc, dar era și unica pădure din univers numită „Degetul Tău, 
Tâmpitule”, cum se traduce cuvântul Skund în dialectul local. 

Explicaţia este, din păcate, una prea des întâlnită. Când primii exploratori din 
țările calde de la Marea Circulară s-au aventurat în interiorul îngheţat al discului, au 
completat spaţiile goale de pe hărți în felul următor: au înhăţat primul localnic care 
le-a ieșit în cale, i-au arătat cu degetul vreo formă de relief din depărtare vorbind 
foarte tare și clar și apoi au trecut pe hartă tot ce le spunea băștinașul. Astfel au 
ajuns generaţii întregi de atlase să imortalizeze toponime precum: „E Doar Un 
Munte”, „Nu Știu, Ce Anume?” și, desigur, „Degetul Tău, Tâmpitule”. 

În timp ce norii de ploaie se adunau în jurul vârfului golaș al Mt. Oolskunrahod 
(Cine-i Cretinul Ăsta Care Nu Ştie Ce-i Un Munte), Bagajul se cuibări cât mai 
comod sub un copac plin de apă, care încercă fără succes să lege o conversație. 

Doiflori şi Vânturache se certau. Persoana la care se referea cearta stătea 
cuminte pe ciuperca sa și îi urmărea. Arăta ca unul care mirosea ca unul care trăia 
într-o ciupercă, iar asta îl deranja pe Doiflori. 

— Şi de ce nu are pălărie roșie? 

Vânturache ezită, încercând disperat să-și dea seama unde bate Doiflori. 

— Ce? făcu el, lăsându-se bătut. 

— Ar trebui să aibă pălărie roșie, spuse Doiflori. Și în mod categoric ar trebui 
să fie mai curat și, cumva, mai vesel. Eu nu cred că ăsta e un gnom. 

— Ce tot spui? 

— Uită-te la barbă, continuă Doiflori cu asprime. Am văzut și bucăţi de brânză 
cu bărbi mai ca lumea. 

— la ascultă. E înalt de trei palme și trăiește într-o ciupercă, se răsti 
Vânturache. Normal că e gnom, ce naiba vrei să fie! 

— Nu ne putem baza doar pe cuvântul lui. 

Vânturache se uită la gnom. 

— Scuză-mă, te rog, spuse și îl trase pe Doiflori în celălalt capăt al luminişului. 
Ascultă, zise el printre dinţi, dacă ar avea cinci metri și ar zice că e un uriaș, tot pe 
cuvântul lui ne-am baza, nu-i așa? 

— Ar putea să fie spiriduș, rosti Doiflori sfidător. 

Vânturache se uită din nou la personajul minuscul, care se scobea voinicește 
în nas. 

— Ei și? zise. Gnom, spiriduș, zână... tot una. 

— Zână nu e, zise Doiflori hotărât. Zânele sunt îmbrăcate în nuanţe de verde 
și au niște pălării ascuțite și niște chestii mici ca niște antene pe cap. Am văzut 
poze. 

— Unde? 

Doiflori ezită, privind în jos. 

— Cred că se numea „mmm, mmm, mmm”. 

— Ce? Se numea cum? 

Omuleţul căpătă un interes subit pentru dosul palmelor sale. 

— „Cărticică pentru cei mici despre zânele din flori”, îngână el. 

Vânturache nu trădă nici o emoție. 

— E o carte despre cum să le eviți? 

— Nu, dimpotrivă, zise Doiflori repede, te învaţă cum să le găsești. Acum îmi 
amintesc pozele. O expresie visătoare îi apăru pe chip, făcându-l pe Vânturache să 
scoată în sinea lui un geamăt amar. Exista chiar și o zână specială, care venea şi îţi 
lua dinții. 

— Cum? Chiar venea și îți scotea dinţii din gu...? 

— Nu, nu. Vreau să zic după ce-ţi cădeau, trebuia să pui dintele sub pernă, iar 
zâna venea și îl lua și îţi lăsa în loc o monedă de un rhinu. 

— De ce? 

— De ce, ce? 

— De ce aduna dinţi? 

— Pur şi simplu. 

Vânturache își imagină acea entitate bizară care trăia într-un castel făcut din 
dinţi. Era genul de imagine de care încerci să scapi. Zadarnic. 

— Puah! făcu. 

Pălării roşii, auzi! Se întrebă dacă era cazul să-l lumineze pe turist cu privire la 
realitățile unei vieţi în care broscuţa reprezenta o masă bună, scorbura iepurașului 
un loc în care să te adăpostești de ploaie, iar bufnița un pericol ce plutește mut în 
noapte. Pantalonii din piele de cârtiță sunt pitoreşti până în momentul în care 
trebuie să-i jupoi personal de pe posesorul original, după ce ai încolțit afurisita de 
jivină în văgăuna ei.În ceea ce privește pălăriile roșii, oricine umbla printr-o pădure 
în culori vii și țipătoare urma să o facă doar pentru un timp foarte, foarte scurt. 

Ar fi vrut să spună: ascultă, viața gnomilor și spiriduşilor este urâtă, brutală şi 
scurtă. Ca și ei. 

Ar fi vrut să-i spună toate astea, dar nu putea. Fiind un om care ardea să 
viziteze întreaga infinitate, Doiflori nu ieșea practic niciodată din interiorul propriului 
cap. Să-i spui adevărul era ca și cum ai fi dat cu șutul într-un pui de cocker. 

— Şoș coș moșmondait, zise o voce de lângă piciorul lui. Privi în jos. Gnomul, 
care se prezentase sub numele de Șvirs, privi în sus. Vânturache avea talent la 
limbi străine. Ceea ce tocmai auzise însemna „Am niște șerbei de șopârlă rămas 
de ieri”. 

— Sună grozav, zise Vânturache. 

Șvirs îi dădu încă un ghiont în gleznă. 

— Celălalt maimare e în regulă? întrebă el amabil. 

— Suferă de șocul realităţii, explică Vânturache. N-ai din întâmplare o pălărie 
roșie? 

— Șum? 

— Mă gândeam așa. 

— Știu unde găsiţi niște mâncare pentru maimari, zise gnomul. Și adăpost. Nu 
prea departe. 

Vânturache privi spre cerul care se întuneca. Ziua era pe ducă, iar norii arătau 
de parcă tocmai auziseră de existenţa zăpezii și acum luau în considerare această 
variantă. Desigur, nu era obligatoriu ca un omuleţ care trăia într-o ciupercă să fie de 
încredere, dar în momentul respectiv vrăjitorul s-ar fi aruncat de bunăvoie în orice 
capcană dacă momeala ar fi fost o masă caldă și un pat curat. 

Porniră. După câteva secunde, Bagajul se puse grijuliu pe picioare şi o luă pe 
urma lor. 

— Psst! 

Se întoarse încet, executând nişte figuri complicate cu picioarele, și păru să se 
uite în sus. 

— Cum e să fii piesă de tâmplărie? întrebă cu sufletul la gură copacul. A 
durut? 

Bagajul păru că stă pe gânduri. Fiecare mâner de alamă, fiecare nod din 
lemnărie sugera concentrare maximă. 

Apoi strânse din balamale și o porni legănat mai departe. 

Căsuţa era mică și într-o rână, dar împodobită ca un mileu. Era probabil opera 
vreunui cioplitor nebun, decise Vânturache, unul care comisese lucruri iremediabile 
înainte de fi luat cu forța de acolo. Fiecare ușă, fiecare oblon avea sculptat câte un 
ciorchine de struguri sau câte o semilună și arteziene de conuri de pin traforate 
erau puse cu duiumul pe toți pereţii. Aproape că te așteptai ca, de la fereastra de 
sus, un cuc uriaș să scoată capul și să anunţe ora exactă. 

Vânturache observă şi textura unsuroasă, caracteristică, a aerului. Din degete 
îi țâșniră scântei verzi și purpurii. 

— Ce câmp magic puternic, mormăi el. Cel puţin o sută de milithaumi“. 

— Locul e impregnat de magie, zise Șvirs. Aici locuia o vrăjitoare bătrână. A 
plecat de mult, dar vrăjile încă mai ţin casa pe picioare. 

— la uite, e ceva ciudat cu ușa aia, zise Doiflori. 

— De ce e nevoie de vrăji ca să ţină casa? întrebă Vânturache. Doiflori atinse 
cu mare dulceaţă un perete. 

— E lipicios! 

— Nuga, explică Șvirs. 

— Măiculiţă! O căsuţă de turtă dulce adevărată! Vânturache, e chiar... 

Vânturache încuviință mohorât din cap. 

— Mada. Școala de Arhitectură Cofetărească, zise. Nu a reușit niciodată să se 
impună. Privi suspicios la ciocănelul de la intrare, făcut din lemn dulce. 

— Crește la loc de la sine, spuse Șvirs. Formidabil, nu? Astăzi nu se mai fac 
asemenea case, nu se mai găsește turtă dulce de calitate. 

— Serios? făcu Vânturache posomorât. 

— Intraţi, spuse gnomul, dar aveţi grijă la pragul de sus. 

— De ce? 

— E din vată de zahăr. 


Marele Disc se rotea încet sub soarele istovit, iar lumina zilei băltea prin gropi, 
până când se scurse cu totul, lăsând loc nopții. 

În camera lui rece din Universitatea Nevăzută, Trymon stătea aplecat asupra 
cărţii, mișcând buzele în timp ce degetul urmărea scrisul străvechi, prea puţin 
familiar. Citi cum că Marea Piramidă din Tsort, de mult dispărută, fusese făcută 
dintr-un milion trei mii zece blocuri de calcar. Citi cum că zece mii de sclavi 
muriseră epuizați, muncind la această construcţie. Află că piramida fusese un 
labirint de culoare secrete, pe ai căror pereţi — se spunea — întreaga înțelepciune a 
vechiului Tsort fusese distilată în picturi. Mai citi că înălțimea plus lungimea 
împărțite la jumătate din lățime fac exact 1,67563, adică de exact 1,237.98712567 


4 Un Thaum este unitatea fundamentală de măsură a puterii magice. A fost calculată drept cantitatea de 
magie necesară pentru materializarea unui porumbel de dimensiuni mici sau a trei bile obişnuite de 
biliard. (n.a.) 

ori diferenţa dintre distanța până la soare și greutatea unei portocale mai mici. Află 
că șaizeci de ani fuseseră dedicați în întregime construirii piramidei. 

| se păru că era cam mult deranj doar ca să ascuţi o lamă. 

lar în Pădurea din Skund, Doiflori și Vânturache se așezaseră să servească o 
masă compusă din șemineu de turtă dulce și se gândeau cu dor la niște ceapă 
murată. 

lar undeva departe, dar pe o traiectorie ce avea să se intersecteze cu a lor, cel 
mai mare erou pe care-l avusese vreodată Lumea Disc își răsucea o ţigară, 
ignorând complet rolul care i se pregătea. 

Unicatul pe care îl rotea expert printre degete era un model interesant, pentru 
că, precum mulți dintre vrăjitorii rătăcitori de la care își însușise această nobilă artă, 
avea obiceiul să păstreze chiștoacele într-o punguţă de piele și să le utilizeze 
pentru a confecţiona ţigări noi. Așadar, conform implacabilei legi a mediei 
aritmetice, o parte din tutunul respectiv fusese fumat încontinuu ani în șir. Obiectul 
pe care încerca fără succes să îl aprindă era... în fine, era bun de pavat drumurile. 

Atât de mare era reputaţia persoanei în cauză încât un grup de călăreţi barbari 
nomazi o invitaseră respectuos să li se alăture în jurul unui foc de bălegar. Nomazii 
din regiunile Miezului migrau de obicei către Margine pe timpul iernii, iar aceștia 
făceau parte dintr-un trib care îşi înălțase corturile pe o caniculă de -3 grade, iar 
acum umblau cu nasurile cojite şi se plângeau de insolaţie. 

Căpetenia barbară rosti: 

— Care sunt, aşadar, cele mai mărețe lucruri pe care un bărbat le poate afla în 
viaţă? Acesta era genul de lucruri pe care trebuia să le spui ca să-ţi menții imaginea 
în cercurile barbare. 

Bărbatul din dreapta lui sorbi gânditor din cocktailul de lapte de iapă și sânge 
de râs, apoi rosti: 

— Orizontul limpede al stepei, vântul care-ţi bate prin păr, calul odihnit de sub 
tine. 

Bărbatul din stânga spuse: 

— Strigătul vulturului alb din înalt, ninsoarea ce cade peste păduri, o săgeată 
zdravănă ce încordează arcul. 

Căpetenia încuviinţă din cap și rosti: 

— Cu siguranță că sunt imaginea inamicului răpus, umilinţa tribului său şi 
plânsetul femeilor sale. 

Un murmur aprobator răsună dinspre capetele bărboase din jur la auzul 
acestei înşiruiri revoltătoare. 

Căpetenia se întoarse atunci plină de respect spre oaspetele său, o siluetă 
scundă care își alina degerăturile la foc, şi spuse: 

— Dar acest oaspete al nostru, al cărui nume e o legendă, trebuie să ne înveţe 
cu adevărat: care sunt lucrurile pe care un bărbat le numește cele mai măreţe din 
viață? 

Oaspetele se întrerupse în mijlocul unei noi încercări ratate de a-și aprinde 
tigara. 

— Şe ziși? spuse el printre buze. 

— Am spus: care sunt lucrurile pe care un bărbat le numește cele mai măreţe 
din viaţă? 

Războinicii îşi apropiară capetele. Erau cuvinte demne de auzit. 

Oaspetele se gândi bine apoi rosti încet și răspicat: 

— Apa caldă, lucrările stomatologișe de calitate și hârtia ijienică fină. 


Forja arunca scântei octarine orbitoare. Gol până la brâu și cu fața protejată cu 
o mască de sticlă fumurie, Galder Batevreme se uita printre gene la flacără, lovind 
cu precizie chirurgicală cu un baros. Magia schelălăia și se contorsiona în clești, 
dar el o muncea în continuare, transformând-o într-o linie de foc în agonie. 

O scândură din pardoseală scârțâi. Galder petrecuse multe ore acordând 
podeaua, o precauţie utilă atunci când ai un asistent ambițios care pășește ca o 
pisică. 

Re bemol. Asta însemna că era chiar în dreapta ușii. 

— Ah, Trymon, zise fără să se întoarcă și notă cu satisfacţie o imperceptibilă 
respiraţie sugrumată în spatele lui. Bine că ai venit.Închide ușa, dacă ești drăguţ. 

Cu chipul lipsit de expresie, Trymon împinse ușa masivă. Pe raftul de 
deasupra lui, diverse imposibilități conservate îl priveau cu interes din borcanele de 
murături. 

Ca orice atelier de vrăjitor, locul arăta de parcă un taxidermist și-ar fi dat la 
topit toată opera și apoi s-ar fi luat la bătaie cu un sticlar dement, proces în care ar 
fi zdrobit și țeasta unui crocodil aflat în trecere (și care atârna acum de tavan, 
mirosind puternic a camfor). Se aflau acolo lămpi și inele pe care Trymon ardea de 
dorința de a le freca, precum și oglinzi care păreau capabile să-ţi arate mai mult 
dacă te uitai cu atenţie în ele. O pereche de cizme de șapte poște se agita într-o 
cușcă. O întreagă colecție de grimoare, desigur, nu atât de puternice precum 
Octavo, dar, oricum, grele de magie, scârțâiau și se zbăteau în lanţuri simțind 
privirea lacomă a vrăjitorului. Forța brută care se afla acolo îl tulbura mai mult decât 
orice pe lume. Detesta însă dezordinea generală și teatralitatea în care se 
complăcea Galder. 

Ştia, de exemplu, că lichidul verzui care bolborosea misterios într-un labirint 
întortocheat de țevi, instalat pe una din mese era vopsea verde amestecată cu 
puţin săpun, pentru că aflase întâmplător de la unul din servitori, în schimbul unui 
bacșiș. 

Intr-o bună zi, gândi el, or să dispară toate, începând cu nenorocitul ăla de 
aligator. Strânse din pumni până i se albiră încheieturile... 

— la să vedem, zise Galder bine dispus, scoțându-și șorțul și așezându-se în 
fotoliul său cu braţe în formă de gheare de leu și picioare de găină. Mi-ai trimis 
mem-memorelul ăla. 

Trymon se îmbăţoșă. 

— Memorandumul. N-am făcut decât să subliniez, Arhicancelare, că toate 
celelalte Ordine și-au trimis agenți în Pădurea Skund pentru a recupera 
Descântecul, în timp ce domnia voastră nu faceţi nimic, zise. Fără îndoială că aveti 
motive serioase, pe care le veţi dezvălui curând. 

— Încrederea ta mă copleșește, replică Galder. 

— Vrăjitorul care va captura descântecul se va acoperi de glorie pe sine și 
Ordinul din care face parte, zise Trymon. Ceilalţi au pus la bătaie cizmele și tot felul 
de alte vrăji de altminterea. Noi, maestre, ce propuneţi să folosim? 

— Detectez oare o undă de sarcasm? 

— Categoric nu, maestre. 

— Nici măcar un piculeț? 

— Nici cel mai mic pic, maestre. 

— Foarte bine. Pentru că eu n-am de gând să merg nicăieri. 

Galder se aplecă și ridică o carte străveche. Îi murmură o poruncă, iar aceasta 
se deschise scârțâind; un semn de carte ce semăna suspect de mult cu o limbă 
dispăru rapid la adăpostul coperților. 

Pipăi în spatele pernei și scoase la iveală un săculeţ cu tutun și o pipă de 
mărimea unui mic incinerator. Cu îndemânarea unui nicotinoman în fază terminală, 
rulă între degete un ghemotoc de tutun și îl îndesă în pipă. Pocni din degete și o 
flacără se ivi. Trase cu putere în piept și oftă mulţumit... 

„.. ridică ochii. 

— Tot aici eşti, Trymon? 

— M-ati chemat, maestre, explică Trymon fără intonaţie. Sau cel puţin asta 
spunea vocea lui. În ochii săi cenușii, o sclipire impercepiibilă spunea însă că ţine o 
listă cu fiecare afront, fiecare uitătură de sus, fiecare mustrare blândă, fiecare 
privire atotcunoscătoare și că pentru fiecare dintre ele creierul încă viu al lui Galder 
avea să stea câte un an în acid. 

— A, da, așa e. Ai îngăduinţă pentru neputințele unui om bătrân, rosti Galder 
pe un ton plăcut. Ridică volumul pe care îl citea. Nu prea îmi place mie toată 
tevatura asta, zise. Foarte dramatic, să te fâțâi pe covoare zburătoare și așa mai 
departe, dar, după părerea mea, asta nu e magie adevărată. Poftim, cizmele de 
șapte poște, de exemplu. Dacă Dumnezeu voia ca oamenii să străbată 140 de 
kilometri într-un pas, sunt sigur că i-ar fi făcut cu picioare mai lungi... Ce ziceam? 

— Nu prea știu, zise Trymon cu răceală. 

— A, da. Ciudat că n-am găsit nimic la bibliotecă despre piramida din Tsort, 
nu-i așa? Ai fi zis că trebuie să fie câte ceva, nu? 

— Bibliotecarul va fi admonestat, desigur. 

Galder îi aruncă o privire piezișă. 

— Nimic drastic, spuse. Eventual rețineţi-i din banane. 

Pentru o clipă se priviră drept în ochi. 

Galder cedă primul — totdeauna îi făcea rău să-l privească prea mult pe 
Trymon. Era la fel de deconcertant ca și cum s-ar fi uitat într-o oglindă și n-ar fi 
văzut pe nimeni. 

— Oricum, continuă el, în mod nebănuit, am găsit ajutor în altă parte. În 
modesta mea bibliotecă personală, mai exact. În jurnalul lui Skrelt Schimbăcoș, 
fondatorul Ordinului nostru. Dumneata, tinere atât de grăbit, știi ce se întâmplă 
când moare un vrăjitor? 

— Vrăjile pe care le-a memorat se rostesc singure, răspunse Trymon. E unul 
din primele lucruri pe care le învăţăm. 

— Numai că nu se aplică și celor Opt Mari Descântece originare. În urma unor 
studii minuţioase, Skrelt a aflat că, în acest caz, un Mare Descântec se refugiază în 
cea mai apropiată minte deschisă și dispusă să îl primească. Împinge, te rog, 
oglinda aceea mare până aici. 

Galder se ridică și își târșâi picioarele până la forjă, care între timp se răcise. 
Coarda magică mai fremăta însă în ea, prezentă și absentă deopotrivă, ca o 
crestătură spre alt univers plin de lumină albastră, fierbinte. O apucă cu ușurință, 
luă din cui un arc, spuse o vorbă magică și privi cu satisfacție cum puteri invizibile 
apucau capetele arcului, încordându-l până ce lemnul începu să geamă. Apoi alese 
o săgeată. 

Trymon trăsese între timp o oglindă grea, înaltă de un stat de om, până în 
mijlocul încăperii. Când o să fiu eu mai-marele ordinului, cu siguranţă nu o să mă 
fâțâi în papuci de pluș, îşi spuse el. 

După cum am mai menţionat, Trymon considera că niște sânge proaspăt ar fi 
putut aduce multe schimbări, dacă uscăturile ar fi fost înlăturate — dar pentru 
moment era sincer interesat să vadă ce avea de gând boșorogul ăla prost. 

S-ar fi simţit mai bine dacă ar fi știut că atât Galder cât și Skrelt Schimbăcoș se 
înșelau amarnic. 

Galder își trecu mâinile de câteva ori prin fata oglinzii, care se aburi, apoi se 
limpezi din nou, lăsând să se zărească o vedere aeriană a Pădurii Skund. Privi cu 
atenţie, în timp ce ţinea arcul cu săgeata îndreptată vag spre tavan. Murmură 
câteva cuvinte precum „ia în considerare o viteză a vântului de, să zicem, trei 
noduri” și „ajustează în funcţie de temperatură”, apoi, cu o mișcare destul de 
dezamăgitoare, trase. 

Dacă legile acțiunii și reacţiunii ar fi avut vreun amestec, săgeata ar fi trebuit 
să cadă pe podea, câţiva pași mai încolo. Dar cine să le bage în seamă... 

Cu un zgomot care sfidează orice descriere, dar pe care de dragul încercării 
l-am putea dafini ca pe un „zang”, plus trei zile de muncă într-un studio radiofonic 
cât de cât bine echipat, săgeata dispăru. 

Galder aruncă arcul și rânji. 

— Sigur, mai durează cam o oră până ajunge, zise. Apoi descântecul nu 
trebuie decât să urmeze traiectoria ionizată până aici. La mine. 

— Remarcabil, rosti Trymon, dar orice telepat care s-ar fi nimerit prin preajmă 
ar fi putut citi cu litere mari de zece coti: de ce la tine şi nu la mine? Aruncă o privire 
spre masa în dezordine și zări un cuțit lung și foarte ascuţit, care părea că se 
potrivește mănușă cu ceea ce tocmai îi trecuse prin gând. 

Nu era unul căruia să-i placă violenţa, decât poate dacă o folosea altcineva în 
numele lui. Dar Piramida din Tsort arăta limpede ce răsplată i se cuvenea celui care 
avea să readucă laolaltă toate cele opt descântece la momentul oportun, iar 
Trymon nu putea să renunţe la ani întregi de strădanie doar pentru că un prost 
avusese o idee genială. 

— Nu vrei o cacao cât timp aşteptăm? întrebă Galder, târșâindu-și papucii ca 
să sune servitorii. 

— Cum să nu, zise Trymon. Luă cuțitul, cântărindu-l bine în pumn pentru a-i 
da echilibru și precizie. Vă felicit, maestre. Văd că trebuie să ne sculăm 
dis-de-dimineaţă ca să vă prindem... la lucru. 

Galder râse. lar cuțitul părăsi mâna lui Trymon cu o asemenea viteză încât 
(din cauza naturii oarecum greoaie a luminii de pe Disc) deveni ceva mai scurt și 
mai îndesat în traiectoria sa fără greş spre beregata lui Galder. 

Dar nu ajunse la ea. Fu în schimb deviat pe o orbită atât de rapidă încât Galder 
păru deodată că poartă la gât un colan metalic. Se întoarse, iar lui Trymon i se păru 
că era cu vreo zece centimetri mai înalt și mult mai puternic. 

Cuţitul își încetă rotirea și se înfipse în ușă, la nici o umbră de urechea lui 
Trymon. 

— Dis de dimineaţă? făcu Galder pe un ton amabil. Dragul meu, ar trebui să 
stai treaz toată noaptea ca să mă prinzi. 


— Mai servește puţină masă, zise Vânturache. 

— Nu, mulţumesc, nu-mi place marțipanul, răspunse Doiflori. Și, oricum, nu 
sunt sigur că e frumos să mănânci din mobila altora. 

— N-avea grijă, zise Şvirs. Bătrâna vrăjitoare n-a mai fost văzută de ani de 
zile. Se zice că au cam pus-o pe jar doi puștani scandalagii. 

— Tinerii din ziua de astăzi, comentă Vânturache. 

— Vina e a părinţilor, spuse Doiflori. 

Cu un mic efort mental, căsuţa de turtă dulce era chiar un loc plăcut. Urmele 
de magie o ţineau încă în picioare, iar animalele sălbatice care nu muriseră încă din 
cauza cariilor dentare o ocoleau cu grijă. Un foc vesel din bușteni de lemn dulce 
ardea cam anapoda în cămin. Vânturache încercase să adune niște surcele de 
afară, dar se lăsase păgubaș. E greu să arzi lemne care discută cu tine. 

Râgâi. 

— Nu prea e sănătos, zise. Adică de ce neapărat dulciuri? De ce nu pâine 
prăjită cu brânză? Sau salam, de exemplu — mie unuia mi-ar plăcea o canapea 
drăguță de salam. 

— N-am idee, zise Șvirs. Bunicuța Kapsec făcea doar dulciuri. Să-i fi văzut 
bezelele... 

— Le-am văzut, zise Vânturache, când mă uitam la saltele... 

— Turta dulce e mai tradițională, făcu Doiflori. 

— Cum? Pentru saltele? 

— Nu fi prost, explică Doiflori raţional. Cine a mai văzut o saltea de turtă 
dulce? 

Vânturache icni. Se gândea la mâncare — mai exact la mâncarea din 
Ankh-Morpork. Ciudat cum locul îi părea tot mai atrăgător pe măsură ce se 
îndepărta de el. Nu trebuia decât să închidă ochii pentru a-și aminti, în cele mai 
picante detalii, tarabele cu mâncăruri dintr-o sută de culturi diferite. Se putea 
mânca squishi, o supă din aripioare de rechin atât de proaspete încât înotătorii nici 
nu s-ar fi apropiat de ea și... 

— Crezi că aș putea să cumpăr casa asta? îl întrerupse Doiflori. Vânturache 
ezită. Descoperise că era întotdeauna mai avantajos să se gândească foarte bine 
înainte de a răspunde la întrebările cele mai surprinzătoare ale tovarăşului său. 

— Pentru ce? întrebă el prudent. 

— Păi, duhnește a ambient. 

— Aha. 

— Ce-i aia ambient? zise Șvirs adulmecând prudent şi afișând o expresie care 
însemna că orice ar fi fost, nu-l făcuse el. 

— Cred că-s un fel de broaște, zise Vânturache. Oricum, nu poţi să cumperi 
casa pentru că nu ai de la cine... 

— Cred că aș putea aranja eu, în numele consiliului pădurii, desigur, 
întrerupse Șvirs, încercând să evite privirile tăioase ale lui Vânturache. 

— ... Şi oricum nu o poți lua cu tine, adică nu îmi imaginez că ar încăpea în 
Bagaj, nu-i așa? Vânturache arătă cu capul spre Bagaj, care ședea lângă foc, 
reușind să arate în mod inexplicabil ca un tigru sătul, dar încă la pândă, apoi se 
întoarse iar către Doiflori. Faţa i se lungi. Nu-i așa? repetă el. 

Încă nu se obișnuise cu gândul că interiorul Bagajului nu făcea parte din 
aceeași lume ca exteriorul. Sigur, acesta era doar un produs secundar al 
stranietăţii fundamentale a obiectului, dar era mereu deconcertant să-l vezi pe 
Doiflori îndesând în el cămăși murdare și ciorapi rupti, ca apoi să deschidă capacul 
și să dea de un teanc de rufe impecabil de curate și mirosind delicat a lavandă. 
Doiflori mai cumpărase și o mulţime de obiecte artizanale vechi sau, cum le zicea 
Vânturache, gunoaie, și până și bastonul ceremonial de scărpinat porcul, lung de 
șapte coti, încăpuse înăuntru fără probleme, fără să-i iasă capătul pe nicăieri. 

— Nu ştiu, zise Doiflori. Tu ești vrăjitorul, tu te pricepi la lucruri din astea. 

— Da, bine, sigur că da, dar magia bagajelor este o artă de înaltă specializare, 
răspunse vrăjitorul. Oricum, nu cred că gnomii ar fi de acord să o vândă, eo...eo..., 
bâjbâi el prin ce mai ţinea minte din vocabularul dement al lui Doiflori, e o atracție 
turistică. 

— Ce-i aia? se interesă Şvirs, curios. 

— Înseamnă că o mulțime de oameni ca el or să vină să se uite la ea, traduse 
Vânturache. 

— De ce? 

— Pentru că..., bâjbâi din nou Vânturache, are patină autentică. E, ăăă, din 
„cea lume d-altădată”. Folclorică. Aăă, un exemplu minunat de artă populară 
dispărută, ivită din tradiţiile unei epoci de mult apuse. 

— Serios? făcu Șvirs uitându-se cu uimire la căsuţă. 

— Da. 

— Tot ce-ai zis? 

— Mă tem că da. 

— Te ajut s-o împachetezi. 


lar noaptea trece sub o pătură joasă de nori care acoperă cea mai mare parte 
a Discului, ceea ce e un lucru bun, căci, după ce se va însenina, iar astrologii vor 
apuca să vadă cum stau lucrurile pe cer, se vor enerva foarte tare. 

lar în diverse colțuri ale pădurii, grupuri de vrăjitori se rătăcesc sau se 
învârtesc în cerc, ascunzându-se unii de alţii și supărându-se pentru că, de câte ori 
se ciocnesc de un copac, acesta își cere scuze. Dar, așa anevoie cum înaintează, 
mulţi dintre ei sunt destul de aproape de căsuţă... 

Moment în care ar fi bine să ne întoarcem în clădirile întortocheate ale 
Universității Nevăzute, mai precis în apartamentele lui Grihald Spold, care deo- 
camdată este, și e hotărât să rămână, cel mai bătrân vrăjitor de pe Disc. 

Acesta tocmai a avut o surpriză extrem de neplăcută. 

In ultimele ore fusese foarte ocupat. O fi fost el puţin surd și puţin greu de cap, 
dar vrăjitorii bătrâni au instincte de supravieţuire foarte bine dezvoltate și știu că, 
atunci când o siluetă înaltă purtând o robă neagră și o unealtă agricolă ultimul 
răcnet se uită gânditor la tine, e timpul să acţionezi rapid. Servitorii fuseseră trimiși 
acasă. Ușile fuseseră încuiate și sigilate cu o pastă făcută din musculiţe pisate, iar 
pe ferestre fuseseră desenate octograme protectoare. Uleiuri rare și destul de 
puturoase fuseseră turnate pe jos, alcătuind modele complicate de te dureau ochii, 
și care sugerau că desenatorul fusese fie beat, fie din altă dimensiune, fie 
amândouă; chiar în centrul camerei, se găsește octograma Reţinerii, înconjurată 
de lumânări roşii și verzi. lar în mijlocul ei se află o cutie din lemn de pin cu ace 
crete, care trăiește până la vârste foarte înaintate, căptușită cu mătase roșie și cu 
alte amulete protectoare. Pentru că GrihaldSpold știe că Moartea îl caută şi a 
petrecut mulţi ani punând la punct această ascunzătoare inexpugnabilă. 

Tocmai a învârtit mecanismul complicat al încuietorii și a astupat gaura cheii, 
așezându-se liniștit la gândul că se află într-un adăpost perfect împotriva 
dușmanului său final, cu toate că nu a luat încă în considerare rolul pe care îl poate 
juca ventilaţia într-o astfel de situaţie. ` 

Și lângă el, chiar lângă ureche, o voce tocmai îi șoptește: CAM INTUNERIC 
AICI, NU CREZI? 


Începu să ningă. Ferestrele de zahăr ars ale căsuței străluceau vesel în 
întunecimea nopții. 

Intr-o margine a luminișului, trei puncte roșii sclipiră pentru un moment, apoi 
se auzi o tuse cavernoasă, curmată brusc. 

— Liniște! șuieră un vrăjitor de nivelul trei. Or să ne audă! 

— Cine? Celor de la Frăția Imbrobodelii le-am tras clapa în mlaștină, iar idioții 
ăia de la Consiliul Venerabililor Clarvăzători s-au abătut oricum de la poteca 
greșită. 

— Mada, zise vrăjitorul cel mai tânăr, atunci cine tot vorbeşte cu noi? Se zice că 
pădurea asta e fermecată, plină de spiriduși, de lupi și de... 

— Copaci, rosti un glas de undeva de sus, din întuneric. Suna ca o cutie de 
rezonanță. 

— Mda, zise vrăjitorul cel tânăr. Trase din chiștoc și se scutură de un frison. 

Conducătorul grupului scoase nasul de după pietroiul care-i adăpostea și privi 
căsuţa. 

— Bun, zise, scuturându-și pipa de tocul cizmei de șapte poște, care chiţăi în 
semn de protest. Dăm buzna, punem mâna pe ei și am tulit-o. Bine? 

— Eşti sigur că sunt doar oameni? întrebă vrăjitorul cel tânăr, temător. 

— Normal că sunt sigur, îl repezi conducătorul. Ce crezi că o să fie, trei 
ursuleti? 

— Ar putea fi niște monștri. Ăsta e exact genul de pădure în care găsești 
monștri. 

— Şi copaci, adăugă o voce prietenoasă dintre ramuri. 

— Mda, murmură conducătorul, prudent. 


Vânturache se uită atent la pat. Era un pătuț foarte drăguţ, dintr-un fel de 
caramea tare, încrustată cu acadele, dar ar fi preferat să-l mănânce decât să 
doarmă în el și, oricum, arăta ca și cum cineva chiar înfulecase dintr-însul. 

— Cine mi-a mâncat din pătuț? se plânse el. 

— Îmi plac caramelele, răspunse Doiflori, defensiv. 

— Dacă nu ai grijă, o să vină zâna și o să-ţi ia toţi dinţii, zise Vânturache. 

— Nu, or să vină elfii, zise Șvirs de lângă măsuţa de toaletă. Elfii se ocupă cu 
asta. Și pot fi foarte irascibili uneori. 

Doiflori se lăsă pe pat. 

— Cred că i-ai încurcat, spuse. Elfii sunt creaturi nobile și frumoase, înțelepte 
și drepte; sunt sigur că așa am citit. 

Șvirs și genunchiul lui Vânturache schimbară priviri cu subînţeles. 

— Probabil că te gândești la alt soi de elfi, zise gnomul încetișor. Cei de pe aici 
sunt exact invers. Dar nu cumva să-i acuzi, că sunt iuți la mânie, adăugă el grăbit. 
Doar dacă nu vrei să pleci cu dinţii-n boccea. 

Scârţâitul distinct al unei uși de nuga ajunse până la ei. În același timp, din 
partea cealaltă a casei, răsună un clinchet delicat, ca de piatră care sparge cu 
maximum de precauţie un geam de zahăr ars. 

— Ce-a fost asta? făcu Doiflori. 

— Care din ele? întrebă Vânturache. 

Se auzi zgomotul unei crengi zdravene care lovea în pervaz. Răcnind „Elfii!”, 
Șvirs traversă podeaua și dispăru într-o gaură de șoarece. 

— Ce facem? zise Doiflori. 

— Ne panicăm? propuse Vânturache. Totdeauna fusese de părere că panica 
e cel mai bun mijloc de supravieţuire; teoria sa era că, în zilele de demult, oamenii 
care se trezeau în fața unui tigru flămând, cu colți ca niște pumnale, se puteau 
împărţi în două categorii: cei care intrau în panică și cei care rămâneau pe loc, 
spunând „Ce fiară superbă!” şi „Hai, pis-pis-pis”. 

— Uite un dulap, zise Doiflori arătând spre o ușiță înghesuită între perete și 
șemineu. Se îndesară în întunericul dulce, siropos. 

De afară răzbătu scârţâitul podelei de ciocolată. Cineva spuse „Am auzit voci”. 

Altcineva zise „Da, îmbrobodiţii, cred că sunt jos”. 

— Parcă spuneai că le-am tras clapa! 

— Hei ia uitaţi, casa asta e de mâncare! Uite, poţi să... 

— Liniște! 

Se auziră o mulţime de alte scârțâituri, urmate de un strigăt înăbușit venit de 
jos, unde un Venerabil clarvăzător care se strecurase tiptil pe întuneric, prin 

fereastra spartă, călcase pe degete un îmbrobodit ascuns sub masă. Brusc, se auzi 
clinchetul și zumzetul magiei. 

— La naiba! zise o voce de afară. Au pus mâna pe el! Să mergem! 

Alte scârţâituri, și apoi liniște. După o vreme, Doiflori zise: 

— Vânturache, cred că e o mătură aici în dulap. 

— Da, și ce-i cu ea? 

— E o mătură cu ghidon. 

De jos răzbătu un țipăt sfâșietor. Prin beznă, un vrăjitor încercase să deschidă 
capacul Bagajului. Un trosnet în debara anunţă sosirea unui grup de Magi Illuminati 
ai Cercului Nepătruns. 

— Ce-or fi căutând? şopti Doiflori. 

— Nu știu, dar ar fi bine să nici nu aflăm, zise Vânturache gânditor. 

— S-ar putea să ai dreptate. 

Vânturache împinse încetișor ușa dulapului, încăperea era pustie. Merse tiptil 
până la fereastră, se aplecă și privi drept în faţă trei Fraţi ai Ordinului Miezonopticii. 

— Ele! 

Se retrase grăbit și alergă spre scară. 

Scena pe care o găsi era indescriptibilă, dar, cum această afirmaţie se 
pedepsea cu moartea în timpul domniei lui Olaf Quimby II, ar fi preferabil să 
încercăm totuși s-o descriem. Mai întâi, cei mai mulţi dintre vrăjitorii în acţiune 
încercau să lumineze locul cu diverse flăcări, globuri de foc și văpăi magice, astfel 
încât rezultatul final dădea impresia unei discoteci într-o fabrică de orgi de lumini; 
fiecare din cei prezenţi încerca să găsească o poziție din care să poată 
supraveghea restul camerei fără a fi atacat și absolut toți încercau să se ferească 
din calea Bagajului, care prinsese doi Venerabili Clarvăzători într-un colț şi 
clănțănea din capac la oricine se apropia. Din acest mișmaș, unul din vrăjitori ridică 
totuși privirea: 

— Ele! 

Vânturache se trase înapoi și se ciocni cu spatele de ceva. Se întoarse repede 
și făcu ochii mari când îl văzu pe Doiflori plutind în aer, călare pe mătură. 

— Probabil că a lăsat-o vrăjitoarea! zise Doiflori. O mătură zburătoare 
autentică! 

Vânturache ezită. Din perii măturii ţâșneau scântei octarine, iar el ura 
înălțimile mai mult decât aproape orice pe lume, dar nu mai mult decât o duzină de 
vrăjitori foarte furioși și irascibili care să fugă după el pe scări, aşa cum se întâmpla 
acum. 

— Bine, zise el, dar conduc eu! 

_Repezi un bocanc spre magicianul care se afla la jumătatea unui Descântec 
de Incremenire și sări pe mătură, care plonjă pe scări în jos și apoi luă virajul 
urcându-se pe tavan, astfel încât Vânturache avu experienţa sinistră de a se trezi 
ochi în ochi cu un Frate al Miezonopticii. 

Țipă și trase convulsiv de ghidon. 

Atunci se întâmplară mai multe lucruri deodată. Mătura țâșni ca din pușcă și 
trecu prin zid, lăsând în urmă o cascadă de fărâmituri: Bagajul făcu un salt și îl 
mușcă de picior pe Frate; și cu un șuierat straniu, o săgeată apăru de nu se ştie 

unde, îl rată pe Vânturache la milimetru și se înfipse cu un zgomot foarte sec în 
capacul Bagajului. 
Bagajul se făcu nevăzut. 


Într-un cătun din adâncul pădurii, un șaman bătrân mai puse câteva vreascuri 
pe foc și se uită printre flăcări la chipul rușinat al ucenicului său. 

— O ladă cu picioare? zise. 

— Da, maestre. A apărut din cer și s-a uitat la mine, spuse ucenicul. 

— Avea şi ochi, care vasăzică? 

—N..., începu ucenicul, dar se opri, încurcat. Bătrânul se încruntă. 

— Mulţi l-au zărit pe Topaxci, Zeul Ciupercii Roșii, câștigându-și astfel numele 
de șamani, rosti el. Unii l-au văzut pe Skelde, duhul fumului, și se numesc vraci. 
Doar câţiva au avut privilegiul să-l zărească pe Umcherrel, sufletul pădurii, iar aceia 
sunt numiţi maeștri ai spiritului. Dar dacă vreunul a văzut o ladă cu sute de picioare 
care se uita la el fără ochi, acela se numește idio... 

Întreruperea fusese provocată de niște ţipete și de un vârtej de zăpadă și 
scântei care răscoli focul din coliba întunecată; o viziune tulbure se ivi, apoi 
peretele opus fu făcut bucăţi, iar apariţia se evaporă. 

Urmă o tăcere prelungă. Apoi o tăcere ceva mai scurtă. După care șamanul 
întrebă încet: 

— Nu cumva ai văzut doi bărbaţi călărind cu capul în jos pe o mătură 
zburătoare şi zbierând unul la altul? 

Băiatul îl privi inexpresiv. 

— Fireşte că nu, spuse. 

Șamanul suspină ușurat. 

— Slavă Domnului, zise. Nici eu nu i-am văzut. 


Căsuţa era în fierbere, pentru că vrăjitorii nu numai că voiau să pornească pe 
urmele măturii, dar voiau să se și împiedice unii pe alţii să facă acest lucru, ceea ce 
duse la mai multe incidente regretabile. Cel mai spectaculos și cel mai tragic dintre 
toate avu loc atunci când unul dintre Clarvăzători încercă să folosească în scopul 
menţionat cizmele de șapte poște, fără a rosti însă seria de descântece 
pregătitoare. Așa cum s-a pomenit mai devreme, cizmele de șapte poște sunt o 
formă de magie cam cu dus și întors, în cel mai bun caz, iar vrăjitorul și-a amintit 
prea târziu că niciodată nu ești prea prudent în folosirea unui mijloc de locomotie 
care, odată îndeplinite toate condiţiile, se bazează pe plasarea unui picior la 140 de 
kilometri înaintea celuilalt. 


Primele furtuni ale iernii făceau ravagii și de fapt cea mai mare parte a Discului 
era acoperită de nori suspect de grei. Și, totuși, foarte de sus, la lumina argintie a 
micii sale luni, planeta oferea una dintre cele mai frumoase priveliști din multivers. 

Fuioare de nori lungi de sute de kilometri se răsuceau de la Cascada 
Mărginașă până la Munţii Miezului. În tăcerea rece și cristalină, uriașa spirală albă 
sclipea ca gheaţa sub lumina stelelor, învârtindu-se uşor, ca și cum Dumnezeu își 
amestecase cafeaua și apoi turnase niște lapte. 

Nimic nu tulbura această scenografie feerică, în care... 

Ceva mic sparse plafonul de nori undeva în depărtare, lăsând în urmă dâre de 
vapori. În calmul stratosferic, sunetele unei ciondăneli răzbăteau clar și ascuţit. 

— Ziceai că ştii să conduci o mătură! 

— Ba nu, am spus doar că tu nu știi! 

— Păi n-am mai mers niciodată cu aşa ceva! 

— Ce coincidenţă! 

— Oricum, tu ai zis... uită-te la cer! 

— Nu-i adevărat! 

— Ce s-a întâmplat cu stelele? 

Așa s-a făcut că Vânturache și Doiflori au devenit primii oameni de pe Disc 
care au văzut ce le rezervă viitorul. 

La o mie de kilometri sub ei, chiar la Miez, muntele Cori Celesti străpungea 
cerul, lăsând o umbră sclipitoare ca o lamă de cuțit peste norii învârteiiţi, astfel că 
zeii ar fi trebuit să observe și ei — dar zeii nu prea se uită la cer în general, iar în 
acest caz particular tocmai erau prinși într-o dispută cu Uriaşii Gheţurilor, care 
refuzau să dea radioul mai încet. 

Spre Margine, pe direcţia în care călătorea Marele A'Tuin, cerul fusese curățat 
de stele. 

In acel cerc de beznă, o singură stea strălucea, o stea roșie și amenințătoare 
ca lucirea din ochii unei nutrii turbate. Era mică, oribila la vedere și neiertătoare. lar 
discul plutea chiar în direcţia ei. 

Vânturache știu exact ce să facă într-o astfel de situaţie. Dădu un urlet și 
îndreptă mătura drept în jos. 


Galder Batevreme păși în centrul octogramei și ridică braţele. 

— Urşalo, dileptor, chula, îndeplinește-mi voia! 

O ceaţă începu să i se formeze în jurul tâmplelor. Aruncă o privire spre 
Trymon, care stătea bosumflat la marginea cercului magic. 

— Partea care urmează e chiar impresionantă, zise. Fii atent. Kot-b'hai/ 
Kot-șam! Veniti către mine, spirite ale pietricelelor rătăcite și ale șoriceilor speriaţi, 
nu mai lungi de șapte centimetri! 

— Ce? făcu Trymon. 

— Pentru bucata asta a trebuit să fac o mulţime de cercetări, încuviințţă 
Galder, mai ales pentru șoricei. Oricum, ce ziceam? A, da... 

Ridică din nou brațele. Trymon îl urmări, lingându-se absent pe buze. Prostul 
de moșneag chiar se concentra, dedicându-și toată atenţia Descântecului și 
nebăgându-l în seamă pe Trymon. 

Invocaţiile se revărsau în încăpere, ricoşând de pereți și dispărând printre 
rafturi și borcane. Trymon ezită. 

Galder închise o clipă ochii, cu chipul luminat de extaz în timp ce rostea 
cuvântul final. 

Trymon deveni atent, iar degetele i se încolăciră din nou pe pumnal. lar Galder 
deschise un ochi, îi făcu un semn cu capul și trimise o șarjă laterală de putere care 
îl ridică pe vrăjitorul mai tânăr și îl lăţi pe unul din pereți. 

Galder îi făcu cu ochiul și ridică din nou braţele. 

— Vă chem, o spirite ale... 

Se auzi un tunet, avu loc o implozie de lumină și un moment de totală 
incertitudine fizică, în care chiar și zidurile părură că sunt absorbite în ele însele. 
Trymon auzi o inspirație zgomotoasă și apoi o izbitură. 

În cameră se lăsă deodată liniștea. 

După câteva minute, Trymon ieși de după un fotoliu şi se scutură de praf. 
Fluieră câteva măsuri fără noimă și se întoarse spre ușă cu o grijă exagerată, 
privind tavanul de parcă nu mai văzuse așa ceva în viața lui. Se mișca într-un chip 
care sugera că vrea să bată recordul mondial de viteză la stilul „mers nonșalant”. 

În centrul cercului se afla Bagajul, care clămpăni din capac. 

Trymon se opri. Se întoarse încet, încetișor, îngrozit de ce ar putea vedea. 

Bagajul părea să conţină rufărie curată, mirosind vag a lavandă. Inexplicabil, 
dar era cel mai cumplit lucru pe care vrăjitorul îl văzuse în viaţa lui. 

— Aăă, zise, nu cumva... mmm... ai văzut vreun alt vrăjitor prin zonă? 

Bagajul reuși să arate și mai înspăimântător. 

— Aha, zise Trymon. Păi, bine, n-are importanţă. 

Se trase într-o doară de tivul robei și cercetă o vreme detaliile cusăturii. Când 
ridică privirea, lada cea oribilă era încă acolo. 

— La revedere, spuse şi o rupse la fugă. Reuși să iasă pe ușă în ultimul 
moment. 


— Vânturache? 

Vânturache deschise ochii. Acest lucru nu-i fu de prea mare folos. Doar că în 
loc de beznă neagră văzu beznă albă, ceea ce, în mod surprinzător, era și mai rău. 

— Eşti bine? 

— Nu. 

— Aha. 

Vânturache se ridică în capul oaselor. Era, după toate aparențele, pe o stâncă 
ninsă, dar care nu se comporta așa cum te-ai fi aşteptat de la o stâncă. Te-ai fi 
așteptat, de exemplu, să nu se miște. 

În jurul lui zăpada viscolea. Doiflori era câţiva metri mai încolo, cu o expresie 
de sinceră îngrijorare pe chip. 

Vânturache gemu. Oasele lui erau foarte furioase pentru felul în care fuseseră 
tratate în ultima vreme și stăteau la coadă ca să depună plângere. 

— Acum ce mai e? întrebă. 

— ii minte când zburam și când eu mă temeam că o să ne lovim de ceva prin 
furtuna aia și când tu ai zis că singurul lucru de care ne putem lovi e un nor umplut 
cu pietre? 

— Da, și? 

— De unde ai știut? 

Vânturache privi în jur, dar, judecând după gradul de diversitate și interes al 
peisajului, ar fi putut la fel de bine să se afle în interiorul unei mingi de ping-pong. 

Bolovanul de sub ei se bolo... se bala... ei bine, se balansa. Iși plimbă mâinile 
pe suprafața lui și simţi scrijelituri de daltă. Când puse urechea pe piatra udă și 

rece, i se păru că aude un bocănit surd, înfundat ca bătăile unei inimi. Se târî până 
la margine și se uită cu prudenţă în jos. În acel moment stânca trecea, probabil 
peste o spărtură în masa de nori, pentru că zări o frântură neclară, dar cumplit de 
îndepărtată, a unor vârfuri crestate de munti. Erau mult, mult mai jos. 

Bolborosi ceva incoerent și se retrase tot târâș. 

— E ridicol, îi spuse el lui Doiflori. Stâncile nu zboară. E una din calităţile lor 
definitorii. 

— Poate ar zbura, dacă ar putea, recită Doiflori. Poate aceasta e prima care a 
descoperit cum. 

— Să sperăm doar că n-o să uite la loc, spuse Vânturache. Se înfășură în 
roba udă și se uită posomorât la norii dimprejur. Se gândi că, poate, undeva existau 
și oameni care aveau un oarecare control asupra vieților lor; care se sculau 
dimineaţa se duceau seara la culcare cu o doză rezonabilă de siguranţă că nu vor 
cădea peste marginea lumii, că nu vor fi atacați de niște lunatici și că nu se vor trezi 
pe un bolovan cu idei mai presus de condiţia lui. |și amintea vag că și el dusese o 
astfel de viață cândva. 

Vânturache adulmecă. Bolovanul ăsta mirosea a prăjeală. Mirosul venea de 
undeva din faţă și se adresa în mod direct stomacului lui. 

— Nu simţi un miros? întrebă. 

— Cred că e șuncă, zise Doiflori. 

— Sper că e şuncăs, zise Vânturache, pentru că eu am s-o mănânc. Se ridică 
pe stânca mișcătoare și înaintă nesigur prin nori, încercând să străpungă cu 
privirea ceata dinaintea lui. 

La marginea din față, sau balconul stâncii, un druid mititel stătea cu picioarele 
cruciș în fața unui mic foc. Pe cap avea o bucată de fâș înnodată sub bărbie. În- 
vârtea niște șuncă într-o tigaie, folosindu-se de o seceră ornamentală. 

— Hm, zise Vânturache. Druidul ridică privirea și scăpă tigaia în foc. Sări în 
picioare şi apucă secera agresiv, sau atât de agresiv cât poate să arate cineva 
într-o cămașă de noapte albă, udă și cu apa șiroindu-i din batic. 

— Vă previn, sunt nemilos cu piraţii aerului, zise şi strănută violent. 

— Putem să dăm o mână de ajutor, spuse Vânturache privind cu jind la feliile 
care se ardeau în tigaie. Asta păru să-l nedumerească pe druid, care, spre 
moderata uimire a lui Vânturache, era destul de tânăr; presupunea că, teoretic, 
trebuie să existe și druizi tineri, doar că nu și-i imaginase niciodată. 

— Nu încercaţi să furati stânca? întrebă druidul, lăsând secera o idee mai jos. 

— Nici măcar nu știam că stâncile se pot fura, spuse Vânturache pe un ton 
obosit. 

— Scuzaţi-mă, interveni politicos Doiflori, cred că v-a luat foc micul dejun. 


5 Pentru ardeleni: nu, nu e vorba de șuncă dintr-aia de pe piciorul animalului, e vorba de 
slanină, deci opriţi, vă rog, glandele salivare. Și ceapă, după cum ați citit deja, nu este îin 
inventar (Bilbo Baggins) 

Druidul privi in jos și începu să agite inutil din brațe în jurul flăcărilor. 
Vânturache se grăbi să-i sară în ajutor, urmă o grămadă de fum, cenușă și 
încâlceală, iar triumful împărtășit de a salva câteva bucăţi de şuncă puţin cam 
rumenită valoră mai mult decât un manual întreg de diplomaţie. 

— Cum aţi ajuns aici, de fapt? întrebă druidul. Suntem la două sute de metri 
deasupra solului, dacă n-am citit din nou greșit runele. 

Vânturache încercă să nu se gândească la înălțime. 

— Am picat şi noi așa, în trecere, zise. 

— În drum spre pământ, adăugă Doiflori. 

— Doar că stânca ta ne-a amortizat căderea, zise Vânturache. Spatele lui 
protestă. Mulţumim, adăugă el. 

— Mi s-a părut mie că am trecut prin ceva turbulente puţin mai devreme, zise 
druidul, care se vădi că se numea Belafon. Voi trebuie să fi fost. Se scutură de un 
fior. Cred că s-a făcut dimineaţă. La naiba cu regulamentul, urcăm! Țineţi-vă bine. 

— Cum să ne ţinem? vru să știe Vânturache. 

— Păi, lăsând să se vadă dorinţa voastră de a nu cădea, zise Belafon. Luă un 
pendul mare de fier și îl balansă de câteva ori aiurea pe deasupra focului. 

Norii o porniră în goană pe lângă ei, avură senzaţia cumplită de îngreunare și 
deodată stânca ieși la lumina soarelui. 

Se redresă la câţiva metri deasupra plafonului de nori, sub un cer rece, dar 
strălucitor. Norii, care păruseră înfiorător de depărtaţi în noaptea dinainte și cumplit 
de umezi dis de dimineaţă, arătau acum ca un covor pufos și alb, care se întindea 
în toate direcţiile; câteva vârfuri de munţi se iveau din lâna lui ca niște insule. 
Vârtejul lăsat de trecerea stâncii sculpta materia cețoasă în spirale pasagere. lar 
stânca... 

Era lungă de vreo zece metri și lată de trei. Și albăstrie. 

— Ce panoramă formidabilă, spuse Doiflori, cu ochii lucindu-i. 

— Mda, și ce anume ne ţine în aer? întrebă Vânturache. 

— Puterea de convingere, zise Belafon storcându-și tivul robei. 

— Aha, spuse Vânturache înțelept. 

— Să le ţinem în aer e nimica toată, zise druidul, ridicând degetul mare şi 
chiorându-se pe direcţia lui spre un vârf depărtat de munte. Problema e cu 
aterizarea. 

— N-ai zice, nu? comentă Doiflori. 

— Convingerea este cea care ţine laolaltă întregul univers, spuse Belafon. 
Degeaba spunem că totul e magie. 

Vânturache se nimeri să zărească printr-un nor mai rărit un peisaj de iarnă 
aflat la o distanță considerabilă sub el. Ştia că se află în prezenţa unui nebun, dar 
dacă ascultându-l pe acest nebun puteau pluti în continuare, el era numai urechi. 

Belafon se așeză cu picioarele legănându-i-se peste marginea stâncii. 

— Ascultă, nu vă faceți griji, zise. Dacă vă tot gândiţi că o stâncă nu poate să 
zboare, s-ar putea să vă audă și să se lase convinsă, și atunci se va dovedi că aţi 
avut dreptate, da? E clar că nu sunteţi la curent cu gândirea modernă. 

— Așa se pare, zise Vânturache pierit. Încerca să nu se gândească la stâncile 
de pe pământ. Încerca să se gândească la stânci care pluteau ca rândunelele, la 

bolovani care brăzdau văzduhul, plini de bucuria levitaţiei, zburând spre înălțimi 
ca... 
Işi dădea seama cu groază că nu se pricepe deloc. 


Druizii de pe Disc se mândreau cu modul avangardist în care abordau 
misterele universului. Desigur, asemeni druizilor de pretutindeni, credeau în 
unitatea fundamentală a vieţii, în puterea vindecătoare a plantelor, în ritmul natural 
al anotimpurilor și în arderea pe rug a oricărui ins care nu abordează aceste 
subiecte din unghiul potrivit, dar se gândiseră îndelung și profund și la 
fundamentele creaţiei, formulând următoarea teorie: 

Universul, spuneau ei, depindea în funcţionarea sa de echilibrul a patru forțe, 
pe care le identificaseră ca fiind farmecul, convingerea, incertitudinea şi căpoșenia. 

Asifel se făcea că soarele și luna se învârteau în jurul Discului pentru că erau 
convinse să nu cadă, dar nu se depărtau de el din cauza incertitudinii. Farmecul 
făcea posibilă creșterea copacilor, iar căpoșenia îi ţinea la verticală și așa mai 
departe. 

Unii druizi erau de părere că teoria are unele lipsuri, dar bătrânii explicau 
foarte răspicat că există, într-adevăr, loc pentru noi argumente, pentru dezbateri 
științifice aprinse, și anume pe grămada de lemne a următorului rug de solstițiu. 

— A, deci ești astronom? zise Doiflori. 

— Nu, nu, explică Belafon în timp ce stânca plana ușor pe lângă un versant de 
munte. Sunt consultant în domeniul plăcilor de bază pentru computer. 

— Ce-s alea plăci de bază pentru computer? 

— Păi astea, zise druidul bătând cu sandaua în stâncă. Asta-i doar o parte, de 
fapt. O piesă de schimb. Eu trebuie s-o livrez. Au probleme cu circuitele cele mari 
din Câmpiile Vortex. Așa zic ei, cel puţin. Ce n-aș da să am eu un torc de bronz 
pentru fiecare utilizator care n-a citit cartea tehnică. Ridică din umeri. 

— La ce foloseşte, mai exact? zise Vânturache. Doar ca să-și ia gândul de la 
prăpastia de sub ei. 

— Se folosește ca să... ca să știi în ce moment al anului te afli, zise Belafon. 

— A, deci, dacă e acoperită cu zăpadă, probabil e iarnă? 

— Da. Adică nu. Adică să zicem că vrei să ştii când urmează să răsară o 
anumită stea... 

— De ce? întrebă Doiflori cuviincios, emanând tot numai interes. 

— Păi, poate vrei să ştii când trebuie să începi să semeni recolta, zise 
Belafon, care începea să asude, sau toate... 

— Îi împrumut almanahul meu, dacă vrei, zise Doiflori. 

— Almanah? 

— E o carte care îţi spune ce zi e, explică Vânturache plictisit. Ar fi exact pe 
gustul tău. 

Belafon se îmbăţoșă. 

— O carte? zise. De hârtie, vrei să zici? 

— Da. 

— Nu mi se pare ceva serios, comentă cu răutate druidul. Cum poate o carte 
să știe ce zi este. Hârtia nu știe să numere. 

Tropăi până la capătul stâncii, făcând-o să se legene periculos. Vânturache 
înghiţi în sec și îi făcu semn lui Doiflori să se apropie. 

— Ai auzit vreodată de șoc cultural? șuieră el. 

— Ce-l aia? 

— E ceea ce se întâmplă când cineva se chinuiește cinci sute de ani să facă 
un circuit megalitic să funcţioneze cum trebuie, după care apare unul cu o cărțulie 
care are o pagină pentru fiecare zi a anului și mici texte precum „lată momentul 
potrivit să vă semănați fasolea”, sau „Cine stă și nu muncește o mie de ani trăiește”, 
și, să văd dacă ghicești, cel mai important lucru de reţinut despre șocul cultural — 
Vânturache se opri ca să tragă aer în piept și apoi mișcă din buze, ca să-și aducă 
aminte unde rămăsese cu propoziția — este...? 

— Ce? 

— Să nu i-l provoci unuia care conduce o stâncă de o mie de tone. 


— A plecat? 

Trymon scoase prudent capul de după crenelurile Turnului Artelor, uriașa 
construcţie părăginită care domina Universitatea Nevăzută. Studenţii și profesorii 
de magie adunați la poalele turnului încuviinţară din cap. 

— Sunteti siguri? 

Casierul-șef îşi făcu mâinile căuș la gură și strigă. 

— A spart poarta dinspre Miez și a scăpat acum o oră, domnule, zbieră el. 

— Greșit, zise Trymon. A fugit; de scăpat am scăpat noi. Bine, atunci cobor. A 
prins pe careva? 

Casierul înghiți în sec. El nu era vrăjitor, era doar un om de treabă, cu suflet 
bun, care n-ar fi trebuit să fie martor la lucruri precum cele petrecute în ultima oră. 
Desigur, se mai întâmplase ca demoni mititei, luminiţe colorate și alte forme pe 
jumătate materializate să umble prin campus, dar masacrul implacabil comis de 
către Bagaj îl demoralizase. Nu i te puteai opune, era ca și cum ai fi încercat să te 
iei la trântă cu un ghețar. 

— L-a... l-a înghiţit pe Decanul de la Studii Liberale, domnule, strigă el. 

Trymon se lumină. 

— Semn rău, murmură el. 

O luă în jos pe lunga scară în spirală. După o vreme surâse. Un surâs subțire, 
crispat. In mod clar, ziua mergea mai bine. 

Erau multe de organizat. lar dacă lui Trymon îi plăcea ceva cu adevărat, acel 
ceva era să organizeze. 


Stânca plutea deasupra podișurilor, spulberând zăpada din norii de dedesubt. 
Belafon se învârtea grăbit de colo colo, mai ungând nişte alifie de vâsc ici, mai 
trasând o rună cu cretă colo, în timp ce Vânturache se prăbușise de groază și 
oboseală, iar Doiflori era îngrijorat de soarta Bagajului. 

— Acolo, în față! strigă druidul, acoperind zgomotul jetului propulsor. lată 
marele computer al cerurilor! 

Vânturache privi printre degete. Undeva, spre orizont, se ivise o construcție 
gigantică din blocuri de piatră negre și cenușii, aranjate în cercuri concentrice și alei 

mistice, care se profilau aspre şi amenințătoare pe zăpadă. Oamenii n-ar fi izbutit, 
cu siguranță, să urnească acei munți în formare... cu siguranţă că o armată de 
uriași fusese transformată în stane de piatră de vreo... 

— Arată ca un morman de pietre, zise Doiflori. 

Belafon ezită în mijlocul gesticulaţiei. 

— Ce? făcu. 

— E foarte drăguţ, adăugă repede turistul. Căută cuvântul potrivit. Etnic, 
decise el. 

Druidul se îmbăţoşă. 

— Drăgut? se ambală ei. E un triumf al maselor de silicon, un miracol al 
tehnologici masonice de ultimă oră... drăguţ, zici? 

— Sigur că da, rosti Doiflori, pentru care sarcasmul nu era decât un cuvânt din 
șapte litere care începea cu S. 

— Și ce înseamnă etnic? 

— Înseamnă extraordinar de impresionant, interveni repede Vânturache. Și mi 
se pare că suntem în pericol să aterizăm, dacă nu te superi... 

Belafon se întoarse, numai pe jumătate îmbunat. Ridică braţele într-un gest 
larg şi strigă o serie de cuvinte intraducitibile, care se termina cu un „drăgu!” șopiit 
pe un ton îndurerat. 

Stânca încetini, plană lateral într-un vârtej de zăpadă și rămase plutind 
deasupra cercului. Jos, un alt druid agita două rămurele de vâsc, făcând niște 
semne complicate, iar Belafon îşi manevră îndemânatic pietroiul printre doi coloși 
de stâncă, lângă care se opri cu un clic imperceptibil. 

Vânturache dădu drumul la tot aerul din piept într-un oftat prelung. Acesta se 
grăbi să se ascundă pe undeva. 

O scară fu proptită cu zgomot pe marginea stâncii, unde curând se ivi și capul 
unui druid mai bătrân. Acesta le aruncă celor doi pasageri o privire perplexă, apoi 
se uită la Belafon. 

— Era și timpul, zise. Mai sunt doar şapte săptămâni până la Lăsata Porcului 
și iar ne-a căzut. 

— Bună, Zakaria, zise Belafon. Ce s-a mai întâmplat, de data asta? 

— A luat-o complet razna. Azi a prevăzut răsăritul cu trei minute mai devreme. 
Ca un bolovan, băiete, zău așa. 

Belafon cobori pe scară și dispăru. Pasagerii se uitară unul la celălalt, apoi 
spre vastul spațiu liber din interiorul cercului de piatră. 

— Acum ce facem? întrebă Doiflori. 

— Am putea să tragem un pui de somn, propuse Vânturache. 

Doiflori nici nu-l băgă în seamă şi cobori scara. 

De jur împrejurul cercului, druizii băteau în megaliţi cu niște ciocănele, 
ascultând atent. Câteva din pietrele uriașe zăceau răsturnate, fiecare înconjurată 
de câte un alt grup de druizi, care o examinau minuţios și se certau între ei. 
Crâmpeie de fraze cifrate răzbăteau până sus, la Vânturache: 

— Nu poate fi incompatibilitate de programe — Cântul Spiralei Multumblate a 
fost conceput pentru cercurile concentrice, tâmpitule... 

— Eu zic să-l aprindem din nou și să încercăm o ceremonie selenară simplă... 

— „bine, bine, nu-s pietrele de vină, universul a luat-o razna, nu-i așa?... 

Prin aburii care umpleau creierul lui obosit, Vânturache își aminti oribila stea 
roşie pe care o zăriseră pe cer. Ceva chiar o luase razna în univers în noaptea 
dinainte. 

Cum de ajunsese înapoi pe Disc? 

Avea sentimentul că răspunsurile se aflau undeva în propriul lui cap. Și 
începuse să aibă sentimentul și mai neplăcut că mai era ceva care urmărea cele 
petrecute, tot din spatele ochilor săi. 

Descântecul se târâse din vizuina lui ascunsă pe un drumeag neumblat din 
mintea lui Vânturache, iar acum stătea țanţoș și la vedere în lobii frontali, urmărind 
scena şi executând echivalentul cerebral al mâncatului de floricele. 

Încercă să-l împingă înapoi... iar lumea dispăru... 

Se afla în întuneric; o beznă caldă, umedă, bezna mormântului, negrul 
catifelat al sarcofagului. 

Mirosea puternic a piele veche și a hârtie mucedă. Hârtia foșni. 

Simţi că întunericul acela era plin de orori inimaginabile... iar problema cu 
ororile inimaginabile e că sunt mult prea ușor de imaginat... 

— Vânturache, zise o voce. Vânturache nu auzise niciodată o șopârlă vorbind, 
dar dacă ar fi vorbit vreuna, precis ar fi avut o voce ca aceasta. 

— Hmm, făcu vrăjitorul. Da? 

Vocea chicoti — un sunet straniu, ca un foșnet de hârtie. 

— Ar trebui să întrebi „Unde mă aflu?”, zise vocea. 

— M-ar bucura răspunsul? se interesă Vânturache. Scrută atent bezna. 
Acum, că se obișnuise cu întunericul, putea distinge câte ceva. Ceva nedeslușit, nu 
suficient de luminos ca să reprezinte ceva anume, doar niște urme vagi prin aer. 
Ceva ciudat de familiar. 

— Bine, cedă el. Unde mă aflu? 

— Visezi. 

— Acum pot să mă trezesc, vă rog? 

— Nu, rosti o altă voce, la fel de bătrână și de uscată ca prima, dar totuși 
diferită. 

— Avem ceva foarte important să-ți spunem, zise o a treia voce, cu o și mai 
pronunţată uscăciune cadaverică, dacă așa ceva e posibil. Vânturache încuviință 
prosteşte din cap. Undeva, în mintea lui. Descântecul se furișa prudent și i se uita — 
cerebral vorbind — peste umăr. 

— Ai provocat multe neplăceri, tinere Vânturache, continuă vocea. Toată 
tărășenia asta cu prăbușitul peste marginea lumii, fără să te gândești la ceilalți. A 
trebuit să deformăm serios realitatea, să șiii. 

— Mamă. 

— lar acum te așteaptă o sarcină extrem de importantă. 

— A. Bun. 

— Cu mulți ani în urmă, am aranjat ca unul dintre noi să se ascundă în mintea 
ta, pentru că am prevăzut că va veni vremea când vei fi nevoit să joci un rol cheie. 

— Eu? De ce? 

— Eşti genul care fuge tot timpul, spuse una dintre voci. E un lucru bun. Eşti 
un supravieţuitor. 

— Supraviețuitor? Era să fiu omorât de zeci de ori până acum. 

— Tocmai. 

— Ah. 

— Dar încearcă să nu mai cazi de pe Disc. E prea mult pentru noi. 

— Care noi, mai precis? 

Prin întuneric se auzi o foială. 

— La început a fost cuvântul, zise o voce uscată, chiar în spatele lui. 

— Ba a fost Oul, o corectă o altă voce. Îmi amintesc limpede. Marele Ou al 
Universului. Un pic elastic. 

— Vă înșelaţi amândouă. Sunt sigur că a fost vorba de secreția primordială. 

O voce de pe la genunchiul lui Vânturache rosti: 

— Nu, aia a fost după. Întâi a fost bolta cerului. Multă, multă boltă. Cam 
lipicioasă, ca vata de zahăr. Siropoasă de-a dreptul, de fapt.. 

— În caz că vrea cineva să știe, interveni o voce spartă din stânga lui Vân- 
turache, nici unul dintre voi n-are dreptate. La început a fost Dresul Vocii... 

— ...apoi cuvântul... 

— Ba să mă scuzati, a fost secreția... 

— Mi s-a părut că era elastic, fără nici un dubiu... 

Urmă o pauză. Apoi o voce rosti răspicat: 

— Oricum, indiferent ce era, noi ne amintim limpede. 

— Așa e. 

— Exact. 

— lar sarcina noastră e să nu i se întâmple nimic rău, Vânturache. 

Vânturache se chiori prin beznă. 

— Puteţi fi atât de amabili să-mi explicați despre ce e vorba? 

Se auzi un suspin foșnitor. 

— Destul cu metaforele, zise o voce. Ascultă, e foarte important să ai grijă de 
Descântecul din capul tău și să ni-l aduci înapoi la timpul potrivit, înţelegi, astfel 
încât să putem fi rostite chiar la momentul oportun. Pricepi? 

Vânturache se gândi: să putem fi rostite? 

Și atunci își dădu seama ce erau urmele din faţa lui. Era scrisul de pe o hârtie, 
văzut de dedesubt. 

— Mă aflu înăuntrul Cărţii Octavo? zise. 

— Dintr-un punct de vedere metafizic, explică una dintre voci, pe un ton 
nonșalant. Vocea se apropie. li simțea foșnetul uscat chiar în fața nasului... 

O rupse la fugă. 


Punctul roșu lucea pe petecul lui de întuneric. Trymon, purtând încă roba 
ceremonială de la înscăunarea lui ca șef al Ordinului, nu scăpa de senzaţia că 
acesta mai crescuse un pic de când se uita la el. Se întoarse de la fereastră cu un 
frison. 

— Ei bine? zise. 

— E o stea, spuse Profesorul de Astrologie, bănuiesc. 

— Bănuiești? 

Astrologul clipi. Se aflau în observatorul Universităţii Nevăzute, iar micul punct 
rubiniu de la orizont nu-l privea parcă atât de urât ca noul maestru. 

— Păi, să vedeți, problema e că totdeauna am considerat că stelele sunt mai 
mult sau mai puțin asemănătoare cu soarele nostru... 

— Adică niște mingi de foc de vreun kilometru diametru? 

— Întocmai. Numai că aceasta e, ei bine... mare. 

— Mai mare ca soarele? se miră Trymon. Totdeauna socotise că o bilă de foc 
lată de un kilometru e ceva destul de impresionant, deși, în principiu, nu-i plăceau 
stelele. Din cauza lor cerul era mereu dezordonat. 

— Mult mai mare, zise încet astrologul. 

— Mai mare decât capul Marelui A'Tuin, eventual? 

Astrologul făcu o mutră nenorocită. 

— Mai mare decât Discul cu A'Tuin cu tot, spuse. Am verificat, adăugă 
repede, și suntem siguri. 

— Chiar că e mare. Uriașă e cuvântul care-ţi vine în minte. 

— Masivă, îl aprobă repede astrologul. 

— Hmm. 

Trymon străbătu podeaua de mozaic a observatorului, decorată cu semnele 
zodiacului de pe Disc. Erau şaizeci și patru în total, de la Wezen, Cangurul cu Două 
Capete, până la Cahuli, Vaza cu Lalele (o constelație cu semnificaţii religioase 
profunde, al căror înțeles, din păcate, se pierduse). 

Poposi pe mozaicul galben-siniliu care o reprezenta pe Mubbo, Hiena, și se 
răsuci brusc. 

— O să ne ciocnim de ea? întrebă. 

— Mă tem că da, domnule, răspunse astrologul. 

— Hmm. Trymon mai înaintă câţiva pași, mângâindu-și gânditor barba. Se 
opri chiar unde începea zodia Comis-Voiajorului Okjock și a Țelinei Celeste. Nu 
sunt un expert, dar îmi imaginez că nu e un lucru prea bun, nu? 

— Nu, domnule. 

— Sunt fierbinţi tare, stelele astea? 

Astrologul înghiţi în sec. 

— Da, domnule. 

— O să ardem? 

— Intr-un final. Desigur, până atunci vor fi cutremure de disc, valuri tsunami, 
tulburări de gravitație și atmosfera va fi probabil jupuită. 

— Aha. Intr-un cuvânt, lipsa unei minime organizări. 

Astrologul avu o ezitare, dar renunţă. 

— Se poate spune și așa, domnule. 

— Oamenii vor intra în panică? 

— Doar pentru foarte scurt timp, din păcate. 

— Hmm, făcu Trymon, care tocmai călca peste Poarta Poate, orbitând 
încetișor spre Vaca Cerurilor. Se uită din nou la lucirea roșiatică de la orizont. Păru 
să fi luat o decizie. 

— Nu-l putem găsi pe Vânturache, iar dacă nu-l găsim pe el nu găsim nici al 
Optulea Descântec din Octavo. Dar noi avem convingerea că citind din Cartea 
Octavo putem evita catastrofa — altminteri de ce ar fi fost lăsată de Creator? 

— Poate era uituc? sugeră astrologul. 

Trymon îl săgetă cu privirea. 

— Celelalte Ordine scotocesc toate teritoriile de aici până la Miez, continuă el, 
numărând pe degete argumentele, pentru că pare ilogic ca un om să dispară 
într-un nor și să nu mai apară... 

— Doar dacă nu era un nor umplut cu pietre, zise astrologul, într-o stângace 
și, de altfel, total nereușită încercare de a detensiona atmosfera. 

— Dar de căzut trebuie să cadă... undeva. Unde? ne întrebăm noi. 

— Unde? repetă loial astrologul. 

— Și, numaidecât, ni se ivește și o cale de acțiune. 

— Aha, făcu astrologul, fugind ca să ţină pasul cu vrăjitorul care trecea cu pași 
mari peste zodia Celor Doi Veri Graşi. 

— lar acea cale de acțiune este...? 

Astrologul întâlni doi ochi la fel de cenușii și inexpresivi ca oţelul. 

— Mmm. Să nu mai căutăm? se aventură el. 

— Întocmai. Folosim darurile pe care Creatorul ni le-a dat, adică, privim în jos 
și ce vedem noi acolo? 

Astrologul gemu în sinea lui. Privi în jos. 

— Plăci de mozaic? îndrăzni. 

— Da, plăci care împreună alcătuiesc..? Trymon aştepta cu interes. 

— Zodiacul? lansă astrologul, de-acum disperat. 

— Exact! Deci nu trebuie decât să facem horoscopul personal al lui 
Vânturache şi vom ști cu precizie unde se află. 

Astrologul rânji ca unul care, după ce a dansat step pe nisipuri mișcătoare, 
simte deodată sub tălpi fermitatea stâncii. 

— Va trebui să-i aflu locul și momentul exact al naşterii, zise. 

— Nimic mai uşor. Le-am copiat din fişele de la universitate chiar înainte de a 
veni. 

Astrologul se uită la notițe și fruntea i se încrețţi. Traversă încăperea și trase un 
sertar mare, plin cu hărți. Citi din nou datele. Luă un compas complicat și trasă niște 
semne pe hărți. Apoi luă un mic astrolab de cupru și îl roti cu grijă. Luă niște cretă și 
mâzgăli câteva numere pe o tablă. 

Trymon, între timp, se uitase atent la noua stea. Se gândea: legenda 
Piramidei din Tsort spune că cel care va aduce laolaltă cele Opt Descântece când 
Discul se va afla în pericol va obține ceea ce își doreşte cu adevărat. Și toate astea 
aveau să se întâmple atât de curând! 

Și se mai gândea: îmi aduc aminte de Vânturache, nu era el băiatul ăla 
neîngrijit, care era mereu ultimul din clasă la lucrările practice? N-avea pic de talent 
la magie. Doar să pun mâna pe el și vedem noi dacă nu scoatem toate cele opt... 

Astrologul scoase o exclamație înăbușită. Trymon se întoarse spre el: 

— Ei bine? 

— Fascinant horoscop, zise astrologul pe nerăsuflate. Se încruntă. Cam 
ciudat totuși, adăugă. 

— Cât de ciudat? 

— S-a născut sub semnul Micului Grup Plicticos de Stele Cam Stinse care, 
după cum știți, se află între Șoarecele Zburător și Sfoara Înnodată. Se zice că nici 
înțelepții din vechime n-au găsit nimic interesant de zis despre acest semn, care... 

— Bine, bine, treci mai departe, zise Trymon nervos. 

— E semnul asociat în general cu meşterii de table de şah, vânzătorii de 
ceapă, fabricanţii de statui de ghips ale unor zeități nesemnificative şi oamenii 
alergici la cositor. Nu e un semn potrivit pentru un vrăjitor. lar în momentul nașterii 
lui, umbra lui Cori Celesti... 

— Nu vreau să știu detaliile tehnice, mârâi Trymon. Treci la horoscop. 

Astrologul, care se simţea în elementul lui, oftă și mai făcu câteva calcule 
suplimentare. 

— Prea bine, zise. Sună așa: „Azi e o zi bună ca să-ţi faci noi prieteni. O faptă 
bună poate avea consecinţe neprevăzute. Nu supăra nici un druid. Curând vei 
porni într-o călătorie foarte neobișnuită. Castraveţii mici sunt mâncarea ta 
norocoasă. Cei care îndreaptă spre tine cuțite nu au probabil intenţii prea bune. 
P.S. Vorbim serios în legătură cu druizii.” 

— Druizi? îngână Trymon. Nu cumva... 


— Te simţi bine? zise Doiflori. 

Vânturache deschise ochii. 

Se săltă în capul oaselor și îl apucă pe turist de cămașă. 

— Vreau să plecăm de aici, zise repede. Chiar acum! 

— Dar se pregătește o ceremonie tradițională, străveche! 

— Nu-mi pasă cât de străveche! Vreau să simt sub tălpi nişte pietre cinstite de 
caldarâm, vreau să simt mirosul acela atât de cunoscut de latrină, vreau să merg 
acolo unde sunt mulțimi de oameni și incendii, și acoperișuri, și ziduri, şi alte astfel 
de chestii prietenoase! Vreau acasă! 

Descoperi că îl apucase dintr-o dată un dor nebun după străzile fumegânde 
ale Ankh-Morporkului, orașul care înflorea cu adevărat primăvara, când luciul 
slinos de pe apele tulburi ale Fluviului Ankh se colora în culorile curcubeului, iar 
streşinile gemeau de păsări cântătoare sau, în fine, păsări tușind ritmic. 

O lacrimă i se ivi în ochi în timp ce își aminti jocul subtil al luminii pe templul 
Zeilor Mărunti, o renumită atracţie locală, și un nod i se puse în gât când se gândi la 
taraba cu pește prăjit de la intersecţia Străzii Gunoiului cu Strada Artizanilor 
Măieștri. Se gândi la castraveciorii care se vindeau acolo, nişte chestii verzi, 
masive, ce pluteau pe fundul borcanelor ca niște balene înecate. Vocea lor îl 
ademenea pe Vânturache de la mari depărtări, cu promisiunea că îi vor face 
cunoștință și cu ouăle murate din borcanul alăturat. 

Se gândi la confortabilele poduri de grajd și călduroasele guri de aerisire în 
care își petrecea nopţile. Ca un prost, nedreptăţise uneori acest stil de viaţă. | se 
păruse plicticos, ceea ce acum era de necrezut. 

Acum se săturase. Avea să se întoarcă acasă. Castraveciori muraţi, vă aud 
chemarea... 

II împinse pe Doiflori deoparte, își strânse cu mare demnitate poalele robei 
zdrenţuite, se așeză cu fața spre acea porţiune a orizontului despre care bănuia că 
ar conţine orașul lui natal și cu deplină hotărâre și considerabilă neglijență păși în 
gol de pe vârful unui trilition de zece metri. 

După vreo zece minute, când Doiflori, îngrijorat şi chinuit de remușcări, îl 
scosese la lumină din mormanul de zăpadă viscolită de la baza pietrei, expresia lui 
rămăsese aceeași. Doiflori se uită la el mirat. 

— Te simţi bine? zise. Câte degete îţi arăt? 

— Vreau acasă! 

— Bine. 

— Nu, nu încerca să mă convingi să renunţ, m-am săturat, aș vrea să pot 
spune că ne-am distrai grozav, dar nu pot, și... Ce? 

— Am zis bine, zise Doiflori. Chiar mi-ar plăcea să revăd Ankh-Morporkul. 
Bănuiesc că au apucat să reconstruiască o mare parte din el până acum. 

Ar trebui reamintit în acest punct că, ultima dată când cei doi văzuseră orașul, 
acesta ardea din temelii, fapt ce avea directă legătură cu iniţiativa lui Doiflori de a 
introduce conceptul de asigurare contra incendiului unei populaţii inocente, dar 
ignorante. Focurile devastatoare erau însă o trăsătură regulată a vieții morporkeze, 
iar orașul fusese de fiecare dată reconstruit cu bună-dispoziţie și mare 
meticulozitate, folosindu-se materiale tradiționale precum lemnul uscat ca iasca și 
paiele izolate cu catran. 

— A, făcu Vânturache, dezumflându-se puţin. A, bine. Foarte bine. Bun. 
Atunci poate ar fi cazul s-o luăm din loc 

Se ridică și se scutură de zăpadă. 

— Doar că ar fi preferabil să aşteptăm până dimineaţă, adăugă Doiflori. 

— De ce? 

— Păi, pentru că e ger, nu prea știm unde ne aflăm. Bagajul a dispărut, se 
întunecă... 

Vânturache se opri. În prăpăstiile cele mai adânci ale minţii lui i se păru că 
aude foșnet de hârtie învechită. Avu senzaţia oribilă că visele aveau să i se repete 
întruna în perioada următoare, iar el avea lucruri mult mai bune de făcut decât să 
se lase boscorodit de o adunătură de descântece înaintate în vârstă, care nu 
puteau nici măcar să se pună de acord cum începuse Universul... 

O voce mică, de undeva din fundul creierului zise: Ce lucruri mai bune? 

— Of, mai taci din gură, spuse vrăjitorul. 

— N-am zis decât că e ger și că..., începu Doiflori. 

— Nu tu, eu. 

— Ce? 

— Of, taci și tu, zise Vânturache obosit. Presupun că nu găsim nimic de 
mâncare pe aici? 

Megaliţii se ridicau negri și ameninţători în lumina verzuie a apusului. Cercul 
interior era plin de druizi care se agitau la lumina unor focuri mari, potrivind toate 
accesoriile necesare unui computer de piatră, cum ar fi un ram împodobit cu vâsc și 

cranii de berbec, stindarde brodate cu viermi încolăciţi și așa mai departe. Dincolo 
de cercurile de foc se adunaseră o mulțime de localnici; festivalurile druidice erau 
populare, mai ales când degenerau. 

Vânturache se uită la ei mirat. 

— Ce se petrece? 

— Păi să vezi, începu Doiflori entuziast, se pare că o să aibă loc o ceremonie 
veche de mii de ani, care sărbătoreşte renașterea, ăăă, lunii, sau poate a soarelui. 
Nu, sunt aproape sigur că a lunii. Se pare că e un eveniment foarte solemn și 
frumos şi investit cu o nobleţe aparte. 

Pe Vânturache îl luă cu frig. Totdeauna îl îngrijora când Doiflori începea să 
vorbească în felul ăsta. Bine că deocamdată nu spusese încă „pitoresc” sau „cu 
patină autentică”; Vânturache nu găsise încă o traducere potrivită pentru cei doi 
termeni, dar cel mai apropiat sinonim pe care-l putea oferi era „necazuri”. 

— Aș fi vrut ca Bagajul să fie aici, zise turistul cu regret. Aș fi putut folosi cutia 
cu imagini. Ritualul pare ceva foarte pitoresc și cu patină autentică. 

Mulțimea se agită nerăbdătoare. Părea gata să înceapă. 

— Ascultă, zise repede Vânturache. Druizii sunt preoți. Nu uita asta. Nu face 
nimic care să-i enerveze. 

— Dar... 

— Nu le propune să cumperi megaliţii. 

— Dar eu... 

— Nu începe să perorezi despre obiceiurile populare cu patină autentică. 

— Credeam... 

— Şi mai ales nu încerca să le vinzi asigurări, asta-i enervează întotdeauna. 

— Păi sunt preoţi! scânci Doiflori. 

Vânturache se opri. 

— Da, zise. Asta e și ideea, nu? 

La extremitatea depărtată a cercului exterior se forma un soi de procesiune. 

— Bine, dar preoţii sunt oameni buni, milostivi, zise Doiflori. La noi acasă 
umblă cu niște străchinioare de cerșit. Singura lor avuție, adăugă el. 

— Aha, făcu Vânturache, fără să fi înțeles prea bine. In care se pune sângele, 
nu? 

— Sângele? 

— Da, de la sacrificii. Vânturache se gândi la preoții pe care-i cunoscuse la el 
acasă. Era, desigur, atent să nu-şi facă zeii dușmani, așa că participase la câte și 
mai câte slujbe la templu și, una peste alta, considera că cea mai exactă definiţie a 
unui preot din regiunea Mării Circulare era: persoană care-și petrece o bună parte 
din timp cufundată până la gât în sânge și măruntaie. 

Doiflori îl privi oripilat. 

— În nici un caz, zise. De unde vin eu, preoţii sunt oameni sfinți care s-au 
consacrat unei vieţi în sărăcie, faptelor bune și studiilor despre natura lui 
Dumnezeu. 

Vânturache examină această nouă variantă. 

— Fără sacrificii? întrebă. 

— Categoric. 

Vânturache se lăsă păgubaș. 

— Ce să zic, spuse, mie unul nu mi se par aşa de sfinti. 

O orchestră de trompete de bronz dădu un semnal zgomotos. Vânturache 
privi în jur. Un șir de druizi trecea încet, purtând secere lungi, împodobite cu 
crenguțe de vâsc. Erau urmaţi de druizi începători și de ucenici care cântau la 
diverse instrumente de percuție menite să gonească spiritele necurate — ceea ce, 
probabil, le reușea de minune. 

Lumina torțelor țesea desene fantastice pe suprafața pietrelor profilate, 
rău-prevestitor, pe cerul verde. Spre Miez, perdelele tremurânde ale aurorei coriolis 
începură să sclipească printre stele, în timp ce în câmpul magic al Discului dansau 
milioane de cristale de gheaţă. 

— Belafon mi-a explicat totul, șopti Doiflori. O să urmărim un ceremonial 
prestigios, care celebrează Contopirea Omului cu Universul, aşa zicea. 

Vânturache se uită înnegurat la procesiune. În timp ce druizii se așezau în 
jurul unei pietre mari și joase care domina centrul cercului, nu putu să nu observe o 
tânără destul de palidă, dar totuși atrăgătoare, aflată între ei. Purta o robă lungă, 
albă, un colan de aur la gât și o expresie de uşoară îngrijorare. 

— E o druidiţă? întrebă Doiflori. 

— Nu prea cred, spuse Vânturache încet. 

Druizii începură incantaţiile. Era, din câte-și dădea seama Vânturache, un 
cânt destul de monoton și deosebit de neplăcut, care promitea un final abrupt. 
Imaginea tinerei întinse pe blocul de piatră nu îl ajuta deloc să își schimbe mersul 
gândurilor. 

— Aş putea să rămân, spuse Doiflori. Cred că ceremoniile de genul acesta ne 
duc înapoi către o simplitate primitivă care... 

— Da, da, zise Vânturache. Dar or s-o sacrifice, dacă vrei să ştii. 

Doiflori se uită la el perplex. 

— Cum, s-o omoare? 

— Da. 

— De ce? 

— Nu mă întreba pe mine. Ca să crească recoltele, sau să răsară luna, sau 
ceva de genul ăsta. Sau poate le place pur şi simplu să omoare oameni Asta-i 
religia. 

Iși dădu seama de prezenţa unui zumzăit pe ton de bas, care mai curând se 
simţea decât se auzea. Părea să vină dinspre piatra alăturată. Sub suprafaţa ei 
jucau mici pete de lumină, ca niște frânturi de mică. 

Doiflori deschidea şi închidea gura. 

— N-ar putea să se mulțumească cu flori și fructe de pădure? întrebă. Ceva 
simbolic? 

— Nu. 

— Au încercat măcar? 

Vânturache oftă. 

— Ascultă, zise. Nici un Mare Preot care se respectă nu va trece prin toată 
tevatura asta cu trompete, procesiuni, standarde și alte alea, ca la urmă să înfigă 
cuțitul în vreo narcisă sau într-un pumn de prune. Trebuie să accepti că toată 


47 


Lumina fantastica 


povestea cu crengile de aur și ciclurile naturii și restul se reduce la sex și violenţă, 
de obicei amândouă deodată. 

Spre uimirea lui, văzu că lui Doiflori îi tremura buza de jos. Nu numai că 
Doiflori vedea lumea prin ochelari roz, își dădu seama Vânturache, ci o vedea 
printr-un creier roz şi o auzea cu urechi roz. 

Incantaţia se apropia inexorabil de punctul culminant. Druidul șef încerca lama 
secerii și toți ochii erau aţintiți asupra limbii de piatră de pe dealul înzăpezit din 
spatele cercului, unde luna avea să apară pe post de invitat special. 

— N-are rost să... 

Dar Vânturache vorbea de unul singur 


Totuși, peisajul îngheţat din jurul cercului nu era cu totul lipsit de viață. De 
exemplu, mai mulți vrăjitori, alertați de Trymon, erau chiar acum în drum spre el. 

Dar mai era și o siluetă măruntă, solitară, care privea totul din umbra unei 
pietre convenabil răsturnate. Una dintre marile legende ale Discului urmărea 
evenimentele din interiorul cercului de piatră cu un interes considerabil. 

Văzu cum druizii se învârtesc în cerc și intonează incantaţii, îl văzu pe marele 
preot ridicând secera... 

Auzi vocea: 

— Pardon! Dacă nu vă supăraţi! Pot să spun și eu ceva? 


Vânturache se uită disperat în jur, căutând o scăpare. Nu exista scăpare. 
Doiflori stătea lângă altarul de piatră cu un deget ridicat și cu o atitudine politicoasă, 
dar hotărâtă. 

Vânturache își aminti ziua când Doiflori considerase că un păstor în trecere își 
bătea prea tare vacile, iar pledoaria sa pentru un comportament decent faţă de 
animale îi adusese vrăjitorului o tăvăleală zdravănă sub copite, completată pe ici, 
pe colo cu împunsături. 

Druizii se uitau la Doiflori cu acea expresie de obicei rezervată oilor turbate 
sau ocazionalei ploi cu broaște. Vânturache nu auzea exact ce spunea tovarășul 
său, dar câteva expresii precum „tradiţii populare” sau „alune și flori” plutiră peste 
pietrele cufundate în tăcere. 

Apoi niște degete ca niște batoane de cașcaval se lipiră peste gura vrăjitorului, 
o lamă extrem de ascuţită îi ciupi mărul lui Adam și o voce umedă îi șopti chiar în 
ureche: 

— Nişi un șunet șau eșșt un om mort. 

Ochii lui Vânturache se rotiră în orbite de parcă încercau să găsească o ieşire. 

— Dacă nu vrei să zic nimic, de unde o să știi că am înţeles ce mi-ai spus? 
mârâi el. 

— Taşi din gură și șpune-mi şe fașe șelălalt idiot! 

— N-am cum, dacă tac din gură nu mai pot... 

Cuţitul de la gât deveni o linie fierbinte, dureroasă, așa că Vânturache se 
hotărî să renunţe pentru moment la logică: 

— Îl cheamă Doiflori. Nu e de prin părţile astea. 

— Nişi nu pare. Șunteși prieteni? 

— Să zicem că avem o relaţie de ură amestecată cu ură, da. 

Vânturache nu-l putea vedea pe agresor, dar, după pipăit, părea să aibă un 
corp făcut din umerașe. Și mirosea puternic a bomboane mentolate. 

— Are șeva boașe, nu jic ba. Fă ecșact cum șpun eu și poate că n-o șă 
șfârșeaşșcă atârnat de ele. 

— Mrrr. 

— Nu şunt prea ecumeniși pe aici, din câte veji. 

În acel moment luna, dând ascultare legii convingerii, răsări, deși, din respect 
față de legile computerelor, nu se afla nici pe departe acolo unde susțineau pietrele 
că o să se afle. 

Acolo, în schimb, ițindu-se de după norii zdrenţuiți, se afla o stea roșie, 
strălucitoare. Răsărise exact deasupra pietrei celei mai sfinte, sclipind ca lucirea 
din găvanele ochilor Morţii. Era sumbră şi cumplită și — Vânturache nu putu să nu 
observe — puţin mai mare decât în noaptea dinainte. 

Un strigăt de groază se înălţă dinspre adunarea preoțească. Mulțimea din jur 
se îmbulzi înainte; era un început promițător. 

Vânturache simţi că un mâner de cuţit i se strecoară în palmă, iar vocea 
plescăită din spatele lui zise: 

— Ai mai făcut aşa șeva vreodată? 

— Ce fel de ceva? 

— Șă atași un templu, șă omori preoșii, șă furi aurul şișă șalveii fata. 

— Nu, nu chiar cu cuvintele astea. 

— Uite așa şe fașe! 

La o palmă de urechea lui Vânturache, o voce izbucni într-un strigăt ca de 
babuin căzut în capcană într-un canion cu ecou și un trup mic și atos o zbughi pe 
lângă el. 

La lumina torțelor, văzu că era vorba de un bărbat foarte bătrân, genul acela 
de aschimodie căreia i se spune de obicei „sprințar'”, complet chel, cu barba 
aproape până la genunchi și cu o pereche de picioare ca niște bețe de chibrit, pe 
care varicele trasau harta unui oraș măricel. În ciuda zăpezii, nu purta decât un 
acoperământ de piele bătut în ţinte și niște cizme în care ar fi încăput lejer o a doua 
pereche de picioare. 

Cei doi druizi care se aflau mai aproape de el schimbară o privire și își 
cântăriră secerile în mâini. Urmă o mișcare rapidă și amândoi se prăbușiră în 
spasmele agoniei, horcăind. 

În învălmășeala care urmă, Vânturache se furișă spre piatra de sacrificiu, 
ținând delicat cuțitul, ca să nu atragă vreun comentariu nedorit. De fapt nimeni nu 
prea se uita la el; druizii care nu fugiseră, în general cei mai tineri și mai puternici, 
se adunaseră în jurul bătrânului ca să discute pe tema sacrilegiului, cu referire în 
special la monumentele megalitice, dar, judecând după tipetele ascuţite și după 
sunetul de cartilagii rupte, se pare că moșşul conducea dezbaterea. 

Doiflori privea lupta cu interes. Vânturache îl apucă de umăr. 

— Hai să mergem, zise. 

— N-ar trebui să dăm o mână de ajutor? 

— Sunt sigur că n-am face decât să le stăm în drum, zise Vânturache repede. 
Ştii cum e să ţi se uite cineva peste umăr când ai mult de lucru. 

— Cel puţin s-o salvăm pe tânăra doamnă, spuse Doiflori pe un ton decis. 

— Bine, dar mișcă-te mai repede! 

Doiflori luă cuțitul și alergă spre altar. După câteva lovituri stângace, reuși să 
taie funiile care o imobilizau pe fată. Aceasta se ridică în capul oaselor și izbucni în 
lacrimi. 

— Nu s-a întâmplat nimic..., începu el 

— Ba bine că nu! îl repezi ea, fulgerându-l din ochii ei înroșiți de plâns. De ce 
se găsesc întotdeauna unii să strice totul? Își suflă înciudată nasul în poala robei. 

Doiflori se uită jenat la Vânturache. 

— Ăăă, nu știu dacă ai înţeles, zise. Adică, noi tocmai te-am salvat de la 
moarte sigură. 

— Nu-i ușor pe aici, zise ea. Vreau să zic, să te mentii... Roși, frământând 
nefericită în mâini tivul robei. Vreau să zic să rămâi... să nu te lași... să nu-ţi pierzi 
calificările... 

— Calificările? întrebă Doiflori, câștigând în acest fel Cupa Vânturache pentru 
încetineală la minte pe întregul multivers. Ochii fetei se îngustară. 

— Acum puteam să fiu acolo sus, cu Zeița Lunii, să beau mied dintr-o cupă de 
argint, se enervă ea. Opt ani de stat acasă în fiecare sâmbătă seara s-au dus pe 
apa sâmbetei! 

ÎI privi pe Vânturache și se încruntă. 

Acesta avu o presimţire. Poate niște paşi abia auziți în spatele lui sau poate o 
mișcare oglindită în ochii ei — cert e că se lăsă în jos. 

Ceva şuieră prin aer, cam la nivelul la care fusese gâtul lui, și ricoșă de pe 
creștetul chel al lui Doiflori. Vânturache se întoarse, îl văzu pe arhidruid 
pregătindu-și secera pentru o nouă lovitură și, în absenţa oricărei şanse de a putea 
fugi la timp, îi trase un șut disperat. 

Lovitura îl nimeri pe druid chiar în genunchi. În vreme ce acesta dădea un 
urlet, scăpând arma din mână, se auzi un sunet cărnos și omul căzu cu fața înainte. 
In spate, moșulețul cu barba lungă își scoase sabia din cadavru, o şterse cu un 
pumn de zăpadă și rosti: 

— Crija de lumbago iar îmi joacă feşte. Poși să duși tu comoara. 

— Comoara? repetă moale Vânturache. 

— Colierele și reştul. Și colanele de aur. Au o mulșime. Așta și-e preoșimea, 
zise bătrânul împroșcând cu salivă. Numai bani, bani, bani. Șine-i fătuca? 

— Nu vrea să ne lase s-o salvăm, zise Vânturache. Fata se uită sfidătoare la 
moșneag de după pleoapele mâzgălite de fard. 

— Şi şe dacă, zise el şi, dintr-o singură mișcare, o ridică în braţe, se clătină un 
pic, dădu un strigăt de durere din cauza artritei și căzu grămadă. După o clipă, din 
poziţia culcat pe burtă, o repezi: Nu șta acolo dejeaba, muiere neghioabă, 
ridică-mă! Spre marea uimire a lui Vânturache, și cu siguranţă şi a fetei, aceasta se 
execută. 

Între timp, Vânturache încerca să-l trezească pe Doiflori. Omuleţul avea la 
tâmplă o zgârietură care nu părea mare lucru, dar zăcea inconștient, cu un zâmbet 
ușor îngrijorat încremenit pe chip. Respirația îi era superficială și stranie. 

Și era ușor. Nu doar pierduse din greutate, ci rămăsese pur și simplu fără ea. 
Era ca și cum vrăjitorul ar fi cărat o umbră. 

Vânturache își aminti ce se povestea despre otrăvurile teribile și stranii pe 
care le foloseau druizii. Desigur, se mai povestea, de obicei de către aceiași 
oameni, că escrocii sunt spâni şi cu părul roş, că fulgerele nu lovesc de două ori în 
același loc și că, dacă Dumnezeu ar fi vrut ca omul să zboare, i-ar fi dat un bilet de 
avion. Dar era ceva în lipsa de greutate a lui Doiflori care îl speria pe Vânturache. Îi 
speria cumplit. 

Se uită la fată. Aceasta îl încărcase pe moșneag pe un umăr şi zâmbea palid 
spre Vânturache, în chip de scuză. De undeva din dreptul taliei, o voce spuse: 

— Aşi luat tot? Ș-o șterjem de-aiși până nu șe-ntorc. 

Vânturache îl luă pe Doiflori la subțioară și porni după ei. Nu părea să aibă 
altceva mai bun de făcut. 


Bătrânul avea un cal mare, alb, priponit de un copac uscat, într-o râpă plină cu 
zăpadă, ceva mai încolo de cercuri. Era un animal zdravăn, lucios, iar aspectul său 
general de cal superb de bătălie era doar parțial alterat de colacul pentru hemoroizi 
care atârna de șa. 

— Bun, pune-mă joș. Veji că e o știclă cu niște alifie în șacul de la oblânc, 
dacă ești drăgușă. 

Vânturache îl propti pe Doiflori cât mai atent posibil de copac și, la lumina lunii, 
— şi la lumina, după cum îşi dădu apoi seama, noii stele amenințătoare — îl văzu 
pentru prima dată cum se cuvine pe salvatorul său. 

Omul avea un singur ochi; al doilea era acoperit cu un petic negru. Trupul lui 
slab era o rețea de cicatrici și, la momentul respectiv, o explozie alb-incandescentă 
de tendoane inflamate. Dinţii se retrăseseră de mult din activitate. 

— Cine ești tu? spuse el. 

— Bethan, spuse fata întinzând un pumn de unsoare verde și puturoasă pe 
spatele moșneagului. Avea aerul uneia care, întrebată cam ce se poate întâmpla 
după ce fecioara e salvată de la sacrificiu de un erou pe un armăsar alb, nu ar fi 
pomenit nimic de alifie, dar care, dându-și seama că până la urmă tot la alifie se 
ajungea, era decisă să facă faţă cu succes. 

— Mă refeream la el, zise Vânturache. 

Un ochi strălucitor îl privi de jos. 

— Mă numeșc Cohen, băiete. Mâinile lui Bethan se opriră din masat. 

— Cohen? zise ea. Cohen Barbarul? 

— EI înșușşi. 

— Ei, stai puţin, zise Vânturache. Cohen e un tip înalt, uriaș, cu gâtul ca de 
taur, cu pectoralii ca niște saci umpluți cu mingi. În fond, e cel mai mare războinic al 
Discului, o legendă încă din timpul vieții. Îmi amintesc că bunicul mi-a povestit cum 
l-a văzut... bunicul mi-a povestit..., bunicul... Se poticni sub privirea ca de sfredel: 
Ah, făcu. Ah, sigur că da. Scuze. 

— Da, zise Cohen și oftă. Așa ește, băiete. Șunt o lejendă încă în viașă. 

— Mamă-doamne, zise Vânturache. Câţi ani ai, exact? 

— Optjeși și șapte. 

— Dar tu ai fost cel mai grozav! zise Bethan. Barzii încă mai cântă despre tine. 

Cohen ridică din umeri și icni de durere. 

— Eu nu primeșc nişi un fel de proșent, spuse. Se uită melancolic la zăpadă. 
Așta-i șaga vieșii mele. Opjeși de ani la datorie și cu șe mă laud? Dureri de șpate, 
hemoroiji, dijeștie proaştă și o șută de reşete pentru șupă. Șupă! Urăsc șupa! 

Fruntea lui Bethan se încreți 

— Şupă? 

— Supă, explică Vânturache. 

— Da, șupă, zise Cohen nefericit. Din cauja dinșilor, înșeleji. Nimeni nu te ia în 
șerioș când nu ai dinşi, toși își jic: „Stai colea lângă foc, tataie, și ia niște legume 
pișate...”. Cohen se uită insistent la Vânturache. Urâtă tușe, băiete. 

Vânturache îşi feri privirea, incapabil să se uite în ochii lui Bethan. Apoi se 
înnegură. Doiflori şedea tot rezemat de copac, dormind împăcat, dar cu o expresie 
dezaprobatoare, în măsura în care îi permiteau circumstanțele. 

Cohen păru că își amintește și el de turist. Se ridică anevoie și își târî 
picioarele până la el. Îi deschise amândoi ochii, îi examină zgârietura de la cap, îi 
luă pulsul. 

— Ş-a duș, zise. Ă 

— Mort? zise Vânturache. In sala de ședințe a minţii lui, o duzină de 
sentimente se ridicară în picioare și începură să tipe. Ușurarea tocmai se producea 
gălăgios când Șocul interveni pe ordinea de zi, iar apoi Uimirea, Spaima și Regretul 
începură o luptă care se încheie doar când se ivi Rușinea din camera de alături, ca 
să vadă despre ce era vorba. 

— Nu, zise Cohen. Nu tocmai. Doar ș-a duș. 

— Unde? 

— Nu ştiu, zise Cohen. Dar ș-ar putea să cunoșc pe șineva care are o hartă. 


Departe, pe câmpia înzăpezită, vreo jumătate de duzină de luminițe roșii 
luceau prin întuneric. 

— Nu mai e mult, zise vrăjitorul care conducea grupul, privind într-un mic glob 
de cristal. 

Din rânduri se auzi un murmur de protest, care în mare însemna că, oricât de 
departe ar fi fost Vânturache, nu putea fi atât de departe pe cât se aflau o baie 
fierbinte, o masă bună și un pat moale. 

Apoi vrăjitorul care se târâia în coada plutonului se opri şi zise: 

— Ascultati! 

Ascultară. Se auzeau sunetele subtile ale iernii care începea să pună 
stăpânire pe ținut, stâncile care trosneau, fojgăiala mută a micilor viețuitoare 
ascunse în tuneluri, sub plapuma de zăpadă. Intr-o pădure îndepărtată, un lup urlă, 
se simți ruşinat văzând că nu i se mai alătură nimeni și tăcu. Se auzea sunetul ca 
de chiciură argintie al luminii lunii. Se mai auzeau și horcăielile unei jumătăți de 
duzină de vrăjitori care încercau să respire fără zgomot. 

— Nu aud nimic..., începu unul din ei. 

— Sssst! 

— Bine, bine... 

Atunci îl auziră cu toţii; un crănţănit slab, depărtat, ca și cum ceva păşea foarte 
repede pe zăpada îngheţată. 

— Lupi? zise un vrăjitor. Își imaginară cu toţii sute de trupuri slabe, flămânde, 
alergând prin noapte. 

— Mmm, nu, zise conducătorul grupului. Sună prea regulat. Poate un 
mesager? 

Se auzea mai tare acum, un ritm crocant, de parcă cineva ar fi ronţăit foarte 
repede niște țelină. 

— O să lansez o flacără, zise șeful. Luă un pumn de zăpadă, făcu un bulgăre, 
îl aruncă în sus și îl aprinse cu un șuvoi de lumină octarină pornit din vârful 
degetelor. O lumină puternică, albastră, străluci pentru câteva clipe. 

Urmă o tăcere. Un alt vrăjitor zise: 

— Of, neghiobule, acum nu mai văd nimic. 

Fu ultimul lucru pe care îl auziră înainte ca ceva zgomotos, rapid și dur să se 
năpustească din beznă, izbindu-se de ei şi dispărând apoi în noapte. 

După ce se dezgropară unul pe altul de sub nămeți, găsiră doar o dâră de 
urme mititele de picioare. Sute de urme de picioruşe, foarte aproape unele de 
altele, care treceau în linie absolut dreaptă peste zăpadă. 


— Divinatie! zise Vânturache. 

Bătrâna de lângă foc ridică din umeri și scoase dintr-un buzunar nevăzut un 
pachet de cărți slinoase. 

Cu tot gerul de afară, în iurtă era o atmosferă ca-n subțioara unui fierar, iar 
vrăjitorul transpira deja abundent. Balega de cal era un bun combustibil, dar 
Neamul Călăreţilor mai avea multe de învăţat despre aerul condiţionat, începând 
cu definiţia. 

Bethan se rezemă pe-un cot. 

— Ce e o divă nație? șopti ea. 

— Divinatie. Ghicirea viitorului, explică el. 

— A, zise ea, ușor dezamăgită. 

La cină mâncaseră carne de cal, brânză de cal, sângerete de cal și niște 
calmari, precum și o bere diluată, despre a cărei provenienţă Vânturache nu dorea 
să afle mai multe. Cohen (care servise supă de cal) le explicase că cei din Triburile 
de Călărețţi din stepele Țării de Miez se născuseră în șa — lucru pe care Vânturache 
îl considera o imposibilitate ginecologică — și că aveau un talent natural pentru 
magie, deoarece viața în stepa deschisă te face să-ți dai seama cât de bine se 
mulează cerul peste marginile pământului şi îţi inspiră întrebări profunde precum 
„Cum?”, „Când?” și „De ce nu încercăm şi niște carne de vită?”. 

Bunica șefului de trib făcu un semn din cap spre Vânturache și întinse cărțile. 

Vânturache, după cum am mai spus, era cel mai inept vrăjitor de pe Disc: nici 
o vrajă nu se mai fixase în mintea lui de când Descântecul se cuibărise acolo, așa 
cum nici peștii nu stau într-o baltă plină de știucă. Dar avea și el mândria lui, iar vră- 

jitorilor nu le place să vadă femeile făcând magie, nici măcar din cea mai simplă. 
Universitatea Nevăzută nu acceptase niciodată femei, bolborosind drept scuză 
ceva despre situaţia instalaţiilor sanitare. Adevăratul motiv era însă groaza 
nerostită de a nu vedea că, odată lăsate să își facă de cap cu magia, femeile s-ar fi 
dovedit rușinos de pricepute... 

— Oricum, eu nu cred în cărţile de Caroc, bombăni el. Toată povestea cum că 
ar conţine toată înțelepciunea distilată a Universului nu-i decât vrăjeală. 

Prima carte, îngălbenită de fum și roasă de vreme, era... 

Ar fi trebuit să fie Steaua. Dar, în locul binecunoscutului disc rotund înconjurat 
de raze, apărea un punctuleţ roșu. Bătrâna murmură ceva, zgâriind cartea cu 
unghia, apoi îl fulgeră cu privirea pe Vânturache. 

— Eu n-am nici o vină, zise el. 

Femeia întoarse Importanţa De A-Ți Spăla Mâinile, Optul de Octogramă, Bolta 
de Cer, Lumina de Seară, Patrul de Elefant, Asul de Țestoasă și — Vânturache se 
aştepta — Moartea. 

Ceva era în neregulă și cu Moartea. Ar fi trebuit să fie o reprezentare realistă a 
Morţii călare pe calul său alb și, într-adevăr, era. Dar cerul avea o culoare roșiatică, 
iar pe dealul din spate se ivise o siluetă, abia vizibilă în lumina opaiţelor cu untură 
de cal. Lui Vânturache nu-i trebui însă prea mult ca s-o identifice, pentru că în urma 
ei se afla o ladă pe sute de piciorușe. 

Bagajul își urma stăpânul peste tot. 

Vânturache se uită la Doiflori — o formă palidă, culcată pe nişte piei de cal în 
capătul celălalt al cortului. 

— Chiar e mort? întrebă. 

Cohen traduse pentru babă, care scutură din cap. Întinse mâna către o lădiță 
de lemn de lângă ea și scotoci printr-o colecție de săculeți și sticluțe, până când 
găsi una mică și verde, al cărei conţinut îl răsturnă în berea lui Vânturache. Acesta 
privi licoarea bănuitor. 

— jJișe că-i un șoi de doctorie, spuse Cohen. Eu în locul tău aș bea-o, oamenii 
ăştia șe cam șupără dacă nu le acșepși oșpitalitatea. 

— N-o să-mi spulbere minţile? zise Vânturache. 

— Jișe că e mușai ș-o bei. 

— Păi, dacă zici că e în regulă... Oricum berea nu poate fi mai scârboasă 
decât era. 

Luă o înghiţitură, conștient că toți ochii erau aţintiți asupra sa. 

— Mmm, zise. Ştii că nici nu e ră... 

Ceva îl ridică și îl azvârii în aer. Deși într-un fel se mai afla încă în faţa focului; 
se vedea acolo, din ce în ce mai depărtat, stând în cercul de lumină care se 
micșora și el rapid. Lângă trupul lui mai erau câteva siluete de jucărie, care îl 
priveau atent. Cu excepția bătrânei. Ea se uita în sus, drept la el, rânjind. 


Vrăjitorii cei mai de seamă de la Marea Circulară nu rânjeau deloc. Îşi dădeau 
scama că se confruntau cu ceva nou și de temut. Un tânăr pus pe fapte. 

De fapt, nici unul dintre ei nu era sigur ce vârstă avea acest Trymon, dar 
puţinul lui păr era încă negru, iar pielea avea un aspect cerat, care într-o lumină mai 
slabă putea trece drept floarea tinereții. 

Cei șase șefi încă în viaţă ai celor Opt Ordine ședeau la masa lungă, lucioasă 
şi nouă din fostul atelier al lui Galder Batevreme și se întrebau ce anume din felul 
de a fi al lui Trymon le stârnește dorinţa să-i ardă câte un șut. 

Nu faptul că era ambițios și crud. Oamenii cruzi sunt proști; ştiau cu toţii cum 
poate fi strunit un individ crud și erau cu siguranță capabili să stăvilească orice 
ambiție. Nu rămâneai mult timp mag de Nivelul Opt dacă nu erai expert într-un soi 
de judo mental. 

Nu faptul că era sângeros, avid de putere și deosebit de rău. Aceste lucruri nu 
erau neapărat niște neajunsuri pentru un vrăjitor. Vrăjitorii nu erau mai răi, în mare 
vorbind, decât comitetul oricărui Club Rotary luat la întâmplare, dar fiecare se 
ridicase pe culmile profesiunii sale, nu atât prin talentul magic, cât neuitând 
niciodată să valorifice greșelile adversarilor. 

Nu faptul că era foarte profund. Orice vrăjitor se considera mare și tare în 
străfundurile profunzimii sale; făcea parte din meserie. 

Nu era nici măcar vorba de carismă. Ştiau cu toţii să recunoască un om cu 
carismă, iar Trymon avea tot atâta carismă cât un ou de rață. 

De fapt, asta era... 

Nu era nici bun, nici rău, nici crud, nici exagerat în vreun sens, decât poate în 
acela că ridicase platitudinea la statutul de artă și că își cultivase o minte cruntă și 
neînduplecată și la fel de logică precum hăurile Iadului. 

Și cel mai ciudat era că nici unul dintre acești vrăjitori, care în cursul activității 
întâlniseră nu o dată, în intimitatea unei octograme magice, entități cu gheare de 
tigru, aripi de liliac și răsuflare de foc, nu avusese vreodată aceeași senzaţie de 
disconfort ca acum, când, cu zece minute întârziere, Trymon intră în cameră. 

— Îmi pare rău de întârziere, domnilor, minţi el frecându-și repede palmele. 
Sunt atâtea de făcut, de organizat, știți cum este, sunt sigur. 

Vrăjitorii schimbară priviri piezișe, în timp ce Trymon se așeză în capul mesei 
și răsfoi preocupat prin niște hârtii. 

— Ce s-a întâmplat cu fotoliul bătrânului Galder, cel cu braţe de leu și picioare 
de pui? întrebă Jiglat Wert. Acesta dispăruse, la fel ca multe alte piese de mobilier 
familiare, iar în locul lui se aflau acum câteva fotolii joase din piele, care păreau 
extraordinar de comode până când stăteai în ele vreo cinci minute. 

— Ăla? Am pus să fie ars, zise Trymon fără să ridice ochii. 

— Ars? Dar era un obiect magic neprețţuit, o piesă autentică din... 

— Un gunoi, din păcate, îi replică Trymon, cadorisindu-l cu un zâmbet 
pasager. Sunt convins că adevărații vrăjitori nu au nevoie de așa ceva. Acum, 
dacă-mi permiteți să vă atrag atenția asupra problemelor curente... 

— Ce-i cu hârtia asta? interveni Jiglat Wert din ordinul Imbrobodiţilor, fluturând 
documentul pe care îl găsise în faţa lui, pe masă, și fluturându-l cu atât mai zdravăn 
cu cât propriul lui fotoliu, din foișorul lui ticsit și confortabil, era mai ornat decât al lui 
Galder, dacă așa ceva era cu putință. 

— E ordinea de zi, Jiglat, spuse Trymon răbdător. 

— Și ce se face cu o dinea de zi? 

— E doar o listă a lucrurilor pe care trebuie să le discutăm. E foarte simplu. Îmi 
pare rău, n-aş vrea să credeţi că... 

— N-am avut niciodată nevoie de aşa ceva! 

— Eu cred că ați avut nevoie, doar că nu aţi folosit-o, zise Trymon cu o 
rezonanţă rezonabilă în voce. 

Wert ezită. 

— Bine, bine, spuse el mohorât, căutând sprijin în jurul mesei, da' ce-i asta 
unde scrie — se uită atent pe hârtie — „Succesorul lui Grihald Spold”. Doar e vorba 
de Rhunlet Vard, nu? Așteaptă de ani de zile. 

— Da, dar e oare suficient de zdravăn? 

— Cum? 

— Sunt sigur că ne dăm cu toții seama de importanţa unei conduceri 
competente, zise Trymon. Vard este, desigur, valoros în felul lui, dar... 

— Nu e treaba noastră, zise unul dintre vrăjitori. 

— Nu, dar ar putea deveni, răspunse Trymon. 

Se făcu liniște. 

— Să ne amestecăm în treburile altui ordin? zise Wert. 

— Sigur că nu, spuse Trymon. Propun doar să le oferim... sfaturi. Dar hai să 
lăsăm discuția asta pe mai târziu... 

Vrăjitorii nu auziseră niciodată de termenul „monopol al puterii”, altfel Trymon 
n-ar fi scăpat așa uşor. Adevărul era că ideea de a-i ajuta pe alţii să ajungă la 
putere, fie și pentru a-și întări propria echipă, le era total străină. În ceea ce-i privea, 
fiecare magician acționa pe cont propriu. Un vrăjitor ambițios abia dacă se 
descurca să le facă faţă dușmanilor din propriul Ordin, ca să nu mai vorbim de 
diversele entități paranormale ostile. 

— Cred că acum ar trebui să abordăm cazul Vânturache, reluă Trymon. 

— Și steaua, zise Wert. Oamenii au început s-o observe. 

— Da, lumea așteaptă de la noi să facem ceva, zise Lumuel Panter, de la 
Ordinul Miezonopticii. Ce anume, aș vrea să ştiu? 

— Nimic mai ușor, zise Wert. Lumea zice că ar trebui să citim din Octavo. Asta 
ne cer mereu. Recoltele sunt proaste? Citiţi din Octavo. Vacile sunt bolnave? Citiţi 
din Octavo. Descântecele or să rezolve totul. 

— S-ar putea să fie ceva adevăr în asta, zise Trymon. Defunctul meu... ăăă... 
predecesor a efectuat un studiu destul de serios asupra Cărţii. 

— Ca noi toţi, replică acid Panter, dar la ce bun? Cele Opt Descântece 
lucrează numai împreună. Da, sunt de acord, dacă toate celelalte soluţii dau greș, 
merită încercat, dar Cele Opt trebuie rostite ori împreună, ori deloc, iar unul din ele 
se află în capul lui Vânturache. 

— Pe care nu reușim să-l găsim, zise Trymon. Așa stau lucrurile, nu? Sunt 
convins că fiecare din noi a încercat, pe cont propriu. 

Vrăjitorii se uitară unii la alţii, stânjeniţi. Până la urmă Wert zise: 

— Da. Bun. Să dăm cărţile pe faţă. Eu unul nu reușesc să-l localizez. 

— Am încercat cu globul de cristal, spuse altul. Nimic. 

— Eu am trimis duhurile casei, zise un al treilea. 

Ceilalţi se ridicară în picioare. Dacă pe ordinea de zi erau înscrise declarații de 
eșec, atunci ai naibii să fie ei dacă n-aveau să demonstreze cât de eroic au eșuai. 

— Cum, doar atât? Eu am trimis demoni. 

— Eu am privit în Oglinda Supravegherii. 

— Noaptea trecută l-am căutat în Runele lui Mhaw. 

— Aș vrea să știe toată lumea că eu am încercat și Runele, și Oglinda, și 
măruntaiele de nebunac. 

— Eu am stat de vorbă cu fiarele de pe câmpuri și cu păsările cerului. 

— Ai aflat ceva? 

— Nt. 

— Ei bine, eu am interogat fiecare oscior al ținutului, da, și stâncile din 
străfunduri, și munții. 

Urmă o tăcere îngheţată. Se uitară lung la cel care vorbise. Era Ganmack 
Treehallet, de la Venerabilii Clarvăzători, care se foi jenat în scaun. 

— Da, și ţi-ai pus și clopoței, probabil, comentă cineva. 

— N-am zis că mi-au și răspuns. 

Trymon măsură din ochi adunarea. 

— Eu am trimis pe cineva să-l caute. 

— Ultimele două dăţi n-a mers prea bine, nu? pufni Wert. 

— Asta pentru că ne-am bazat pe magie, dar e limpede că Vânturache e 
cumva imun la magie. Urmele însă nu și le poate ascunde. 

— l-ai pus pe cineva pe urme? 

— Un fel de-a zice. 

— Ai trimis un erou? Wert reuși să cumuleze multe sensuri într-un singur 
cuvânt. Intr-un alt univers, exact pe un astfel de ton ar fi rostit un sudist cuvintele 
„yankeu afurisit”. 

Vrăjitorii se uitară la Trymon cu gurile căscate. 

— Da, zise el calm. 

— Cu voia cui? îl luă la rost Wert. Trymon îi întoarse o privire cenușie. 

— A mea. Nu aveam nevoie de altă permisiune. 

— E... e total neregulamentar! De când trebuie vrăjitorii să năimească eroi ca 
să le rezolve treburile? 

— De când au descoperit că magia lor nu dă rezultate, zise Trymon. 

— E doar o situaţie temporară. 

Trymon ridică din umeri: 

— Poate, zise. Dar nu avem timp să verificăm dacă e așa. Dovediţi-mi că am 
greșit. Găsiţi-l voi pe Vânturache în globurile magice sau vorbind cu păsările. Cât 
despre mine, n-am încotro, trebuie să fiu înțelept. lar oamenii înţelepţi se 
adaptează la vremuri. 

E un fapt binecunoscut că vrăjitorii și războinicii nu se prea înțeleg, pentru că 
primii îi consideră pe cei din urmă drept o adunătură de idioţi însetaţi de sânge, 
incapabili să pășească și să gândească în același timp, în timp ce aceștia sunt în 
mod firesc bănuitori faţă de un grup de bărbaţi care bolborosesc și poartă rochii 
lungi. Aha, zic vrăjitorii, dacă e să recurgem la argumente de-astea, cum e cu 
colanele ţintate și cu mușchii unşi cu ulei, cum au cei de la Asociaţia Tineretului 

Păgân? La care eroii răspund, frumoasă acuzaţie din partea unei șleahiă de 
tăntălăi care nici nu se apropie de femei, că, vezi doamne, cică le secătuiesc 
puterile magice. Deci așa, spun vrăjitorii, asta-i culmea, voi ăia cu bikini de piele. A, 
da? zic eroii, decenu vă... 

Și așa mai departe. Conflictul durează de secole și a condus la bătălii majore, 
care au lăsat zone întregi nelocuibile din cauza descărcării de unde magice. 

De fapt eroul care, chiar în acest moment, galopează către Câmpiile Vortex nu 
s-a implicat niciodată în astfel de dezbateri, nu numai pentru că nu le-a luat în 
serios, dar mai ales pentru că, personal, era o eroină. Una cu părul roșu. 

Ei bine, într-un punct ca acesta există tendinţa de a-i arunca o privire complice 
graficianului care ilustrează coperta și de a începe o peroraţie nesfârșită despre 
piele, cizme înalte și săbii fără teacă. 

Cuvinte precum „plin”, „rotund” sau chiar „obraznic” se tot strecoară în 
naraţiune, până când scriitorul trebuie să se ducă să facă un duș rece și să se 
întindă puţin. 

Ceea ce e o prostie, pentru că nici o femeie care își câștigă existența cu spada 
n-o să umble ca una desprinsă de pe coperta unei reviste de lenjerie mai specială, 
pentru cumpărători avizaţi. 

Bine, bine. Trebuie subliniat doar faptul că, deși Herrena, 
Harpia-cu-Păr-de-Henna, ar arăta uimitor după o baie bună, o manichiură 
zdravănă și o raită pe la magazinele Oriental Exotica al lui Wu Hun Ling și Accesorii 
Marţiale de pe Strada Eroilor, acum era îmbrăcată cât se poate de decent, cu 
cămașă de zale, cizme moi și o spadă scurtă. 

Bine, poate că cizmele erau de piele, dar nu negre. 

Alături de ea călăreau câţiva bărbaţi tuciurii, care probabil că vor fi omorâți 
oricum în curând, aşa că descrierea lor nu e neapărat necesară. Cuvântul 
„obraznic” nu putea fi aplicat nici unuia dintre ei. 

Poftim, ei pot să poarte piele, dacă vreți. 

Herrena nu era prea mulțumită de ei, dar erau tot ce reușise să tocmească la 
Ankh-Morpork. Mulţi dintre locuitorii orașului își strângeau catrafusele și fugeau 
spre munti de frica stelei roşii. 

Dar Herrena fugea spre munți din cu totul alt motiv. La Margine de Câmpii și în 
Sensul Rotirilor de Disc se aflau Munţii Osdetrol, cu crestele lor golașe. Ca una 
care de ani de zile exploata șansele egale acordate, în mod excepțional, femeilor 
capabile să mânuiască bine spada, Herrena își asculta instinctul. 

Acest Vânturache era un șobolan, iar șobolanilor le plac ascunzătorile. Şi, 
oricum, munţii erau departe de Trymon și, cu toate că în prezent era angajata lui, 
Herrena se bucura de lucrul acesta. Ceva în felul de a fi al vrăjitorului îi dădea 
mâncărime în palme. 


Vânturache știa că ar fi trebuit să intre în panică, dar nu era ușor pentru că, cu 
toate că nu-și dădea seama, trăiri precum panica, groaza și furia au de-a face cu 
zemurile care leorpăie prin glande, iar toate glandele lui Vânturache rămăseseră la 
el în corp. 

Era dificil să-și dea seama unde se afla de fapt corpul lui, dar, uitându-se în 
jos, văzu o dâră subțire, albastră pornind din locul pe care, de dragul sănătății 
mintale, prefera încă să-l numească glezna lui și pierzându-se în întuneric. In mod 
logic, presupuse că trupul părăsit trebuia să se afle la celălalt capăt al dârei. 

Nu era un trup prea grozav, era primul care să recunoască acest lucru, dar 
una-două părți din el aveau valoare sentimentală și își dădu seama că, dacă firul 
albastru s-ar fi rupt, ar fi trebuit să-și petreacă restul vie... restul existenţei dând 
târcoale meselor de spiritism şi prefăcându-se că e mătușica moartă a nu știu cui 
sau alte chestii pe care le fac sufletele rătăcite ca să-și mai ia de plictiseală. 

Acest gând îl sperie atât de tare încât abia dacă simţi când picioarele îi 
atinseră pământul. Un fel de pământ, în tot cazul; hotărî că aproape sigur nu era 
pământul, care, din câte își amintea, nu era negru tot și nu se învârtea într-un mod 
atât de deconcertant. 

Privi împrejur. 

Munţi crestaţi și înalţi se ridicau ca nişte sulițe în jurul lui, împungând cerul 
înghețat, presărat cu stele cumplite, stele care nu apăreau pe nici o hartă cerească 
a multiversului, iar acolo, chiar între ele, se afla un disc roșu și răuvoitor. 
Vânturache se scutură de un fior și își mută privirea. În faţa lui, terenul cobora 
abrupt și un vânt uscat șușotea printre stâncile crăpate de ger. 

Șușotea la propriu. In timp ce vârtejuri cenușii îl apucau de robă și îl trăgeau 
de păr, lui Vânturache i se păru că aude voci slabe și îndepărtate rostind lucruri 
precum: „Eşti sigur că alea din tocăniţă erau ciuperci? Mă simt un pic cam...” și „Se 
vede grozav de aici, dacă te apleci puţin...” și „Nu te mai văicări, e doar o 
zgârietură” și „ Ai grijă încotro îndrepţi arcul ăla, aproape că m-ai...” şi așa mai 
departe. 

O luă la vale poticnindu-se, cu degetele în urechi, până când zări o priveliște 
pe care puţini muritori au zărit-o. 

Valea adâncă se transforma într-o pâlnie uriașă, lată de peste un kilometru, 
prin care răsuflarea șoptită a sufletelor morţilor trecea stârnind un murmur vast, 
amplificat de ecou, de parcă Discul însuşi respira. Un singur vârf ascuţit de stâncă 
se boltea pe deasupra hăului, ajungând pe un pinten de pământ, la câteva zeci de 
metri depărtare. 

Acolo se aflau o grădină cu pomi fructiferi și straturi de flori, și o căsuţă neagră, 
destul de mică. 

O cărare ducea până la ea. 

Vânturache privi în urmă. Dâra albăstruie era încă acolo. 

Și mai era și Bagajul. 

Stătea ghemuit pe cărare, uitându-se la el. 

Vânturache nu se împăcase niciodată cu Bagajul, care îi dădea mereu 
impresia că îl judecă foarte aspru. Dar măcar acum nu îl privea furios. Avea chiar o 
privire jalnică, de câine care s-a întors acasă după o tăvăleală bună prin balegă și a 
descoperit că familia s-a mutat pe alt continent. 

— Fie, zise Vânturache. Haide. 

Bagajul făcu picioare și îl urmă pe cărăruie. 

Vânturache se așteptase oarecum ca grădina de pe pintenul de pământ să fie 
plină de flori moarte, dar în realitate era foarte îngrijită și se vedea că fusese 
aranjată de cineva cu gust la culori, cu condiţia ca acele culori să fie purpuriu 
aprins, negru ca noaptea, sau alb ca giulgiul. Flori uriașe de liliac îmbălsămau 
aerul. În mijlocul unei pajiști proaspăt cosite se afla un cadran solar fără ac în 
mijloc. 

Cu Bagajul pe urmele lui, Vânturache înaintă pe aleea pavată cu pietricele de 
marmură până când ajunse în spatele căsuţei și deschise ușa. 

Patru cai îl priviră pe deasupra sacilor cu grăunţe. Erau calzi și plini de viaţă și 
probabil cele mai bine întreținute animale pe care le văzuse vrăjitorul. Un armăsar 
alb avea o boxă numai pentru el, iar pe portiță atârnau niște dârlogi negri-argintii. 
Ceilalţi trei erau priponiți în fața unui staul cu fân, de parcă stăpânii lor tocmai 
veniseră în vizită. Îl priviră pe Vânturache cu acea vagă curiozitate animală. 

Bagajul i se ciocni de picior. Vânturache se întoarse și șuieră: 

— la vezi! 

Bagajul se retrase. Avea un aer stânjenit. 

Vânturache merse tiptil până la ușa următoare și o deschise prudent. Dădea 
într-un coridor pavat cu piatră, care la rândul lui se termina într-un hol spaţios de 
primire. 

Se strecură mai departe cu spinarea lipită de zid. În spatele lui, Bagajul se 
ridică pe vârfuri şi înaintă temător. 

Coridorul în sine... 

Pe Vânturache îl îngrijoră nu atât faptul că era mult mai mare decât părea 
toată casa văzută de afară; așa cum mergeau lucrurile în ultima vreme, i-ar fi râs în 
nas oricui i-ar fi spus că nu poți turna o jumătate de litru într-o halbă de un sfert. Nu 
era de vină nici decorul, aparținând stilului Criptic Timpuriu, cu elemente repetitive 
de draperii negre. 

De vină era ceasul. Era foarte mare, ocupând tot spaţiul dintre două scări de 
lemn în formă de melc, acoperite cu gravuri pe care oamenii le văd în mod normal 
doar după o ședință zdravănă de ingerat chestii ilegale. 

Avea un pendul foarte lung, iar pendulul se legăna cu un tic-tac lent care îi 
strepezi dinţii, pentru că era genul ăla de ticăit enervant, intenţionat, care ţinea 
morțiș să arate că fiecare tic şi fiecare tac îți mai scurtează cu câte o secundă viața. 
Era genul de sunet care sugerează foarte clar că undeva, într-o clepsidră ipotetică, 
alte câteva fire de nisip ti-au mai fugit de sub picioare. 

Inutil să mai precizăm, greutatea din capătul pendulului era în formă de tăiș și 
ascuţită ca o lamă. 

Ceva îl bătu pe umăr. Se întoarse furios: 

— Asculta, pui de valiză, ţi-am mai spus... 

Dar nu era Bagajul. Era o tânără — cu părul argintiu, cu ochii argintii, cu o figură 
nedumerită. 

— Ah, zise Vânturache. Ăăă. Bună. 

— Eşti viu? întrebă ea. Avea o voce pe care de obicei o asociezi cu umbrelele 
de soare, uleiul de plajă și cocktailurile reci. 

— Păi, așa sper, zise Vânturache, întrebându-se dacă glandele lui se simțeau 
bine, pe unde s-or fi aflat. Uneori nu sunt sigur. Unde mă aflu? 

— Aceasta este Casa Morţii, zise ea. 

— Aha, făcu Vânturache. Își trecu limba peste buzele uscate. Păi, mi-a făcut 
plăcere. Cred că e timpul să plec... 

Tânăra bătu din palme. 

— Vai, dar nu trebuie să pleci! zise. Nu avem prea des oameni vii în vizită. 
Morții sunt așa de plicticoși, nu crezi? 

— Aăă, da, se grăbi să încuviințeze Vânturache cu ochii pe ușă. Presupun că 
nu prea fac multă conversaţie. 

— N-auzi decât „Când eram eu viu...” și „Pe timpul meu altfel se respira...”, 
zise ea, punându-i o mână mică și albă pe braţ și zâmbind. O ţin numai pe-a lor. 
N-au nici un haz. Sunt așa de formali. 

— Rigizi? sugeră Vânturache. Tânăra îl remorcă înspre o intrare boltită. 

— Exact. Cum te cheamă? Eu sunt Ysabell. 

— Mmm, Vânturache. Scuză-mă, dar dacă asta chiar este Casa Morţii, tu ce 
cauţi aici? Că nu prea pari moartă. 

— A, eu aici locuiesc. Se uită la el insistent. Ascultă, sper că n-ai venit să-ţi 
recapeți iubita. Asta-l enervează totdeauna pe Tăticul, zice că are noroc că nu 
doarme niciodată, altfel l-ar trezi întruna tropăitul tinerilor eroi veniţi până aici ca să 
ia înapoi tot felul de fetișcane prostuțe, zice el. 

— Se întâmplă mereu, nu? spuse Vânturache apatic, în timp ce străbăteau un 
coridor drapat cu negru. 

— Tot timpul. Mie mi se pare foarte romantic. Doar că la plecare e important 
să nu te uiţi înapoi. 

— De ce? 

Fata dădu din umeri. 

— Nu ştiu. Poate că perspectiva nu e prea grozavă. De fapt tu ce ești, erou? 

— Nu, nu ca atare. De fapt, nu sunt deloc erou. Chiar mai puţin decât deloc, în 
realitate. Am venit să caut un prieten, zise el cu un aer nefericit. Nu l-ai văzut 
cumva? Unul mic și gras, vorbește mult, poartă ochelari și niște haine caraghioase. 

In timp ce vorbea, își dădu seama că omisese ceva esenţial. Inchise ochii, 
încercând să reia în gând ultimele minute de conversație. Apoi detaliul îl izbi ca un 
sac cu nisip. 

— Tăticul? 

Fata privi în jos cu sfială: 

— De fapt am fost adoptată, zise. Spune că m-a găsit când eram mică. A fost 
o poveste tristă. Apoi se lumină. Dar vino să-ţi fac cunoștință. Hai, în seara asta are 
câţiva prieteni în vizită, sunt sigură că va dori să te cunoască. Nu prea socializează. 
Nici eu, de altfel, adăugă. 

— lartă-mă, zise Vânturache, dar vorbim despre Moarte, nu? Tipul ăla înalt, 
slab, cu orbitele goale, foarte calificat în mânuirea coasei? 

Tânăra suspină: 

— Da. Aspectul nu îl favorizează, din păcate. 

Deși e adevărat că, așa cum am mai menţionat, Vânturache și vrăjile erau ca 
bondarul și bicicleta, el avea încă acel privilegiu rezervat doar practicanţilor artei 
magice, respectiv ca în clipa morţii Moartea să vină personal să îl ia (în loc să 
delege în acest scop una din personificările antropomorfice mai neimportante din 
mitologie, aşa cum procedează de obicei). Vânturache ratase însă în repetate 
rânduri ocazia de a muri la momentul potrivit, de regulă din cauza propriei 
ineficiențe. lar dacă Moartea detesta ceva pe lume, acel lucru era lipsa de 
punctualitate. 

— Uite, cred că prietenul meu s-a rătăcit pe undeva, zise Vânturache. Mereu 
face asta, e povestea vieții lui, mă bucur că te-am cunoscut, trebuie să plec... 

Dar ea se oprise deja în faţa unei uși înalte, căptușite cu catifea purpurie. De 
partea cealaltă se auzeau voci — sunete lugubre, pe care cuvântul tipărit nu va reuși 
niciodată să le redea până când cineva nu va meșteri un linotip cu efect de ecou și, 
eventual, un șpalt care să arate precum ceva rostit de o moluscă. 

lată ce spuneau vocile: 

Al PUTEA SĂ MAI EXPLICI O DATA? 

— Păi, dacă dai orice altceva decât atu, Sudul va putea să joace la culoare și 
să piardă doar o Țestoasă, un Elefant și o Arcană Mare, după care... 

— Ăsta-i Doiflori! șopti Vânturache. l-aș recunoaște vocea dintr-o mie! 

STAI O CLIPĂ... SUDUL E MOLIMA? 

— Hai măi Mort! Doar ne-a explicat asta. Dar dacă Foametea ar juca la a doua levată 
un- cum îi zice? — atu? Vocea era hârâită, umedă, practic contagioasă în sine. 

— A, atunci ai putea să ceri o singură Țestoasă, în loc de două, zise Doiflori 
entuziast. 

— Dar dacă Războiul ar fi pus jos un atu de la început, atunci contractul ar fi 
coborât cu două puncte? 

— Exact! _ 

NU PREA AM ÎNȚELES. MAI SPUNE-MI O DATĂ CE E CONTRACTUL 
PSIHOLOGIC, DEȘI CRED CĂ M-AM PRINS. Era o voce grea, cavernoasă, ca două 
plăci mari de plumb care se izbesc una de alta. 

— Atunci când licitezi în primul rând ca să-i induci în eroare pe adversari, deși 
asta poate să-i creeze probleme partenerului. 

Vocea lui Doiflori continuă să turuie pe același ton entuziast. Vânturache se 
uită inexpresiv la Ysabell în timp ce, prin capitonajul de catifea, răzbăteau expresii 
precum „culoare relicitabilă”, „contra de apel” și „mare șlem”. 

— Ințelegi ceva din toate astea? întrebă ea. 

— Nici un cuvinţel, spuse el. 

— Sună foarte complicat. 

De cealaltă parte a uşii vocea cea grea zise: 

SPUI CĂ OAMENII JOACĂ AȘA CEVA CA SĂ SE DISTREZE? 

— Da, și unii ajung să joace excelenti. Eu sunt doar un amator, din păcate. 

DAR El NU TRĂIESC MAI MULT DE OPTZECI-NOUĂZECI DE ANI! 

— Tu ştii cel mai bine, Mort dragă, rosti o voce pe care Vânturache n-o mai 
auzise şi pe care, cu siguranţă, nu și-ar fi dorit să o mai audă, mai ales pe întuneric. 

— E foarte... captivant. 

MAI DĂ-LE O DATĂ, SĂ VEDEM DACĂ AM PRICEPUT. 

— Poate că ar fi bine să intrăm, zise Ysabell. O voce din spatele ușii rosti: 

LICITEZ VALETUL DE BROASCĂ. 

— Nu se poate, sigur ai greșit, dă-mi voie să mă uit la... 

Ysabell deschise ușa. 

Era un salon destul de primitor, poate puţin cam sumbru, probabil creat într-o 
zi mai proastă de un decorator de interioare care suferea de migrenă și de mania 
de a umple toate suprafețele orizontale cu clepsidre, precum şi cu stocul său 
excedentar de lumânări mari, unsuroase, galbene şi care se topeau extrem de 
repede. 

Moartea de pe Disc era o fire tradiționalistă, care se mândrea cu munca sa și 
se afla într-o continuă depresie pentru că nimeni nu-i prea aprecia eforturile. li 
plăcea să atragă atenţia că nimănui nu îi este frică de moarte propriu-zis, ci doar de 
durere, de despărțire și de uitare, și că era ilogic să ai pică pe cineva doar pentru că 
avea orbitele goale și își făcea treaba în tăcere și cu capul sus. Folosea în 
continuare coasa, sublinia el, deși Morile din alte lumi investiseră de mult în 
combine secerătoare. 

Moartea ședea la o masă neagră de joc, în mijlocul încăperii, ciondănindu-se 
cu Foametea, Războiul și Molima. Doiflori fu singurul care ridică privirea şi îl 
observă pe Vânturache. 

— Hei, cum ai ajuns aici? 

— Păi, unii spun că Dumnezeu a luat un pumn de... a, înțeleg, e mai greu să-ţi 
explic, dar... 

— Ai adus Bagajul? 

Lada de lemn își făcu loc pe lângă Vânturache și se așeză în fața stăpânului 
său, care îi deschise capacul și cotrobăi înăuntru până când extrase o carte mică 
legată în piele, pe care i-o înmână Războiului, ocupat să bată în masă cu pumnul 
îmbrăcat în zale. 

— E „Manualul lui Nosehinger asupra Regulilor Contractului”, zise. E destul de 
bună și explică multe despre contrele de apel și despre cum se... 

Moartea înșfăcă volumul cu o mână scheletică și îl răsfoi, ignorând total 
prezenţa celor doi bărbați. 

AȘA, rosti. MOLIMĂ, DESFĂ UN PACHET NOU. Îl DAU EU DE CAPĂT, SĂ 
ȘTIU CĂ MOR, FIGURAT VORBIND, DESIGUR. 

Vânturache îl apucă pe Doiflori și îl trase afară din salon. În timp ce alergau pe 
coridor, cu Bagajul galopând pe urmele lor, îl întrebă: 

— Ce-a fost asta? 

— Păi au foarte mult timp liber și m-am gândit că le-ar face plăcere, gâfâi 
Doiflori. 

— Ce, să joace cărți? 

— E un joc special. Se numește..., ezită el. Limbajul nu era punctul lui forte. 
Pe limba voastră sună cam ca numele unui obiect tăios, dacă nu mă-nșel, conchise 
el. 

— Foarfecă? lansă Vânturache. Ciob? Lamă? Cutit? 

— Da, se poate. 

Ajunseră în hol, unde pendula cea mare continua să radă câte o secundă din 
vieţile de pe lume. 

— Şi cât timp crezi că o să-i ţină ocupati? 

Doiflori se opri. 

— Nu știu sigur, zise el gânditor. Probabil până la ultimul atu — ce ceas 
formidabil... 

— Nu încerca să-l cumperi, îl sfătui Vânturache. Nu cred că cei de aici ar 
aprecia oferta. 

— Ce înseamnă aici, mai exact? zise Doiflori, în timp ce își chema Bagajul și îi 
deschidea capacul. 

Vânturache privi în jur. Holul era întunecat și pustiu, iar ferestrele înalte și 
înguste erau încadrate de gheaţă. Privi în jos. De gleznă încă îi atârna firul subțire 
și albastru. Văzu că și Doiflori avea unul la fel. 

— E un fel de moarte neoficială, zise. Altceva nu găsi să spună. 

— Aha. Doiflori cotrobăia în continuare. 

— Nu te îngrijorează? 

— Păi, până la urmă lucrurile se rezolvă, nu? Oricum, eu cred cu tărie în 
reîncarnare. Ție ce ţi-ar plăcea să fii într-o viaţă viitoare? 

— Eu o prefer pe asta, zise Vânturache hotărât. Hai, să ieșim de... oh, nu. Nu 
chestia aia. 

Doiflori scosese din Bagaj o cutie. Era mare, neagră şi avea o manetă într-o 
parte, o ferestruică rotundă în față și o curea cu care și-o putea atârna de gât, ceea 
ce și făcu. 

Fusese o vreme când lui Vânturache chiar îi plăcuse iconoscopul. Credea, în 
ciuda experienţei, că lumea era eminamente explicabilă și că, dacă s-ar fi echipat 
cu uneltele mintale potrivite, ar fi putut să-i scoată capacul și să vadă cum 
funcţionează. Desigur, se înșela amarnic. Iconoscopul nu făcea picturi lăsând 
lumina să cadă pe o hârtie special preparată, cum bănuise el, ci prin metoda mult 
mai simplă de a încarcera un drăcuşor cu talent coloristic și cu un penel sigur. 
Fusese foarte supărat să descopere asta. 

— N-avem timp de picturi! șuieră el. 

— Nu durează mult, zise Doiflori hotărât și bătu în peretele cutiei. O ușiţă se 
deschise și drăcușorul scoase capul. 

— Să mă ia mama naibii, zise el. Unde suntem? 

— N-are importanţă. Întâi ceasul, zic eu. 

Drăcușorul făcu ochii mici. 

— Lumină prea slabă, spuse. Trei ani întregi, la distanţă focală 8, dacă mă 
întrebi. Trânti ușa. O clipă mai târziu, se auzi zgomotul unui scăunel minuscul târât 
către șevalei. 

Vânturache scrâșni din dinți. 

— Nu trebuie să faci picturi, poţi să ţii minte! urlă el. 

— Nu-i același lucru, răspunse calm Doiflori. 

— Ba e mai bine! E mai real! 

— Ba nu. In anii care vor veni, când voi sta în faţa focului... 

— O să stai în fața focului de-a pururi dacă nu ieşim de-aici! 

— Oh, sper că nu plecați E 

Se întoarseră amândoi. Ysabell stătea sub poarta boltită, zâmbind șters. Intr-o 
mână avea o coasă, una proverbial de ascuțită. Vânturache încercă să nu se uite 
spre linia albastră care îl lega de viaţă; o fată cu o coasă în mână n-ar fi trebuit să 
zâmbească în felul acela neplăcut, atotștiutor și un pic dement. 

— Tăticul pare distras pentru moment, dar sunt sigură că nici nu s-ar gândi să 
vă lase să plecați așa, adăugă ea. În plus, eu n-am cu cine sta de vorbă. 

— Cine este? întrebă Doiflori. 

— E un fel de locatară, mormăi Vânturache. E un fel de fată, adăugă. 

îl apucă pe Doiflori de umăr și încercă să-l împingă pe nesimţite pe ușă, spre 
grădina cea rece şi întunecată. Nu avu succes, în primul rând pentru că Doiflori nu 
era omul care să înțeleagă limbajul gesturilor și apoi pentru că nu se gândea 
niciodată că i s-ar putea întâmpla ceva rău. 

— Încântat, zise. Foarte drăguță casă aveţi. Oasele și craniile dau un efect 
baroc interesani. 

Ysabell zâmbi. Vânturache se gândi: dacă Moartea le-ar lăsa moștenitorilor 
afacerea de familie, fata ar face faţă cu succes. E dusă. 

— Da, dar trebuie să mergem, zise. 

— Nici nu vreau să aud, spuse ea. Trebuie să rămâneți, să-mi povestiţi despre 
voi. Timp avem berechet, iar aici e atât de plictisitor. 

Se trase într-o parte și roti coasa către firele lucitoare. Tăișul dădu un vaier ca 
de motan castrat, şi se opri brusc. 

Se auzi un scârțâit. Bagajul mușcase din lama coasei. 

Doiflori se uită la Vânturache uimit. lar vrăjitorul, foarte deliberat, dar și cu 
destulă satisfacţie, îi trase un pumn bine ţintit în bărbie. Omuleţul căzu pe spate, iar 
Vânturache îl prinse, îl aruncă peste umăr și o luă la fugă. 

Ramurile din grădina luminată de stele îi biciuiau trupul, iar diverse lucruri mici, 
păroase și probabil oribile se fereau din calea lui, în timp ce gonea de-a lungul dârei 
albastre care licărea slab și straniu în iarba înghețată. 

În clădirea din spatele lui răsună un urlet ascuţit de furie și dezamăgire. Se izbi 
de un copac, își reveni și mări pasul. 

Pe undeva era o potecă, își amintea el. Dar, în acest labirint de lumini și umbre 
argintii, acum cu nuanţe de roșu, — căci teribila stea își făcea simțită prezenţa și în 
lumea de dincolo — nimic nu mai părea la locul lui. Oricum, linia vieţii părea că se 
îndreaptă într-o direcţie greșită. 

Auzi pași în spate. Vânturache se opinti până i se tăie respirația; părea să fie 
Bagajul, iar pentru moment el nu ţinea să se întâlnească cu Bagajul, pentru că nu 
știa cum interpretase acesta pumnul pe care îl primise stăpânul lui şi pentru că, în 
general, Bagajul îi mânca pe cei care-i displăceau. Vânturache nu avusese 
niciodată tăria să întrebe unde se duceau acei oameni peste care se închidea 
capacul, dat fiind că, atunci când se deschidea la loc, nu mai erau acolo. 

De fapt n-ar fi trebuit să-și facă griji. Bagajul, cu piciorușele mișcându-se așa 
de repede că nici nu se mai vedeau, îl întrecu din trei salturi. Lui Vânturache i se 
păru că era foarte concentrat pe fugă, de parcă ar fi ghicit ce venea din urmă și nu 
i-ar fi plăcut de loc. 

Nu priviţi înapoi, își aminti el sfatul. Probabil că perspectiva nu e prea grozavă. 

Bagajul se năpusti într-un tufiș și dispăru. 

O secundă mai târziu, Vânturache înțelese de ce. Se prăbușise peste 
marginea pintenului și cădea în pâlnia de dedesubt, în fundul căreia, observa el 
acum, se zărea o luminiță roșie. De la Vânturache, trecând peste 
margineaprăpastiei și coborând în pâlnie, porneau două linii albastre, luminoase. 

Se opri, nesigur. Această afirmaţie nu e tocmai adevărată, pentru că era 
extrem de sigur de câteva lucruri, de exemplu de faptul că nu voia să sară, dar, 
categoric, nu voia nici să dea cu ochii de ceea ce venea în urma lui, de faptul că, 
deși în lumea spiritelor, Doiflori atârna cam greu şi de faptul că existau lucruri mai 
rele decât să fii mort. 

— Dă-mi două exemple, murmură el și sări în gol. 

Câteva secunde mai târziu sosiră și cavalerii, dar nu se opriră la marginea 
prăpastiei, ci galopară prin aer, strunindu-și caii peste hău. 

Moartea privi în jos. 

TOTDEAUNA MĂ ENERVEAZĂ CHESTIA ASTA. O SĂ INSTALEZ O UȘĂ 
TURNANTĂ PÂNĂ LA URMĂ. 

— Mă întreb ce voiau? zise Molima. 

— N-am idee, spuse Războiul. Oricum, drăguţ joc. 

— Așa-i, încuviință Foametea. Mi s-a părut incitant. 

AVEM TIMP PENTRU ÎNCĂ O PALMĂ, zise Moartea. 

— Mână, îl corectă Războiul. 

CE SĂMÂN? 

— Se numesc mâini, zise Războiul. 

AȘA, MAINI, spuse Moartea. Ridică privirea spre noua stea, întrebându-se 
ce-o fi însemnând. CRED CĂ AVEM TIMP, repetă, ușor nesigur. 


Am pomenit deja cum s-a încercat să se introducă puţină onestitate în 
relatările narative de pe Disc şi cum poeților și barzilor li s-a interzis, sub amenin- 
tarea cu... în fine, ameninţarea, să mai bată câmpii despre izvoare tremurânde şi 
aurora cu degete de roză și nu mai aveau voie să vorbească despre chipul care 
lansează o mie de corăbii decât dacă puteau prezenta dovezi atestate de căpitănia 
portului. 

De aceea, dintr-un respect accidental față de această tradiție, nu vom spune 
despre Vânturache și Doiflori că au devenit o undă albastră îngheţată plutind prin 
dimensiunile întunecate, sau că s-a auzit un sunet precum vibraţiile unui colț de 
fildeș monstruos, sau că vieţile le-au defilat prin fața ochilor (oricum lui Vânturache 
îi trecuse viața prin fața ochilor așa des, că deja adormea la secvențele mai 
plicticoase), sau că universul s-a prăbușit peste ei ca o piftie uriașă. 

Vom spune doar, pentru că asta s-a demonstrat deja pe cale experimentală, 
că a urmat un sunet ca de riglă de lemn lovită puternic cu un diapazon în do diez, 
sau poate re bemol, și o senzaţie bruscă de nemișcare absolută. 

Asta pentru că ei stăteau absolut nemișcați și era absolut întuneric. 

Vânturache bănui că ceva nu funcţionase. 

Apoi văzu urmele albastre în faţa lui. 

Se afla din nou în interiorul Cărţii Octavo. Se întrebă ce s-ar fi întâmplat dacă 
cineva ar fi deschis cartea; oare el şi Doiflori ar fi apărut ca o planşă color? 

Probabil că nu, își spuse.Cartea în care se aflau era ceva oarecum diferit de 
cea legată în lanţuri de postamentul ei din Universitatea Nevăzută, care nu era 
decât o reprezentare tridimensională a unei realităţi multidimensionale și... 

Stai puţin, se gândi el. Eu nu gândesc așa. Cine gândește în locul meu? 

— Vânturache, rosti o voce precum foșnetul paginilor dintr-o carte veche. 

— Cine? Eu? 

— Normal că tu, tâmpitul naibii. 

Un imbold de sfidare răsări pentru o clipă în sufletul zdrobit al lui Vânturache. 

— Aţi reușit să vă amintiţi cum a început Universul? zise el răutăcios. Ceva 
legat de Dresul Vocii, parcă, sau Trasul Răsuflării, sau poate era vorba de 
Scărpinatul în Cap și Statul Să-Mi Amintesc, Uite Tocmai Îmi Scapă? 

O altă voce, uscată ca iasca, șuieră: 

— Ține minte unde te afli, îți recomand. E greu să șuieri o frază care nu 
conţine nici o consoană sibilantă, dar vocea făcea tot posibilul. 

— Să ţin minte unde mă aflu? Să ţin minte? strigă Vânturache. Normal că ţin 
minte, mă aflu într-o afurisită de carte şi stau de vorbă cu o droaie de voci invizibile! 
De ce credeți că urlu așa? 

— Bănuiesc că te întrebi de ce ai fost adus înapoi, spuse o voce lângă 
urechea lui. 

— Nu. 

— Nu? 

— Ce-a zis? întrebă o altă voce fără trup. 

— Azis că nu. 

— Chiar? 

— Da. 

— Ah. 

— De ce? 

— Uite-aşa mi se întâmplă tot timpul, se plânse Vânturache. Acum cad peste 
marginea lumii, în clipa următoare sunt într-o carte, pe urmă pe o stâncă 
zburătoare, apoi mă uit cum Moartea joacă Ciob, sau Lamă, sau cum s-o chema. 
De ce să îmi mai pun întrebări? 

— Ei bine, credem că vei dori să știi de ce nu dorim să fim rostite, zise prima 
voce, conștientă că pierde inițiativa. 

Vânturache ezită. Un gând îi trecuse prin minte, numai că foarte, foarte repede 
și uitându-se nervos în stânga și-n dreapta, să nu-l doboare careva. 

— Dar de ce ar vrea cineva să vă rostească? 

— Din cauza stelei, zise Descântecul. Steaua roșie. Vrăjitorii sunt deja pe 
urmele tale; când te vor găsi, vor dori să rostească toate Descântecele deodată, ca 
să schimbe viitorul. Ei cred că Discul se va ciocni de stea. 

Vânturache stătu o clipă pe gânduri. 

— Şi e adevărat? 

— Nu tocmai, dar într-o... ce-i asta? 


67 


Lumina fantastica 


Vânturache cobori privirea. Bagajul se ivise din beznă. Sub capac îi lucea o 
bucată de lamă de coasă. 

— E doar Bagajul, zise. 

— Dar pe el nu l-am convocat! 

— Nimeni nu-l convoacă nicăieri, explică Vânturache. Apare singur. Nu vă 
faceti griji. 

— Aha. Ce ziceam? 

— Chestia cu steaua roșie. 

— Exact. E foarte important ca tu... 

— Alo, alo, e cineva pe-acolo? 

O voce slabă și piţigăiată răsuna din cutia de picturi care rămăsese atârnată la 
gâtul lui Doiflori. 

Pictorul-drăcușor deschise ușița și se chiori la Vânturache. 

— Unde suntem, conașule? zise. 

— Nu știu sigur. 

— Tot morţi? 

— Posibil. 

— Păi, să sperăm că o să ajungem undeva unde nu ne trebuie așa mult negru, 
pentru că mi s-a terminat. Ușa se trânti la loc. 

Lui Vânturache îi trecu prin faţa ochilor o scenă în care Doiflori își arăta 
picturile, povestind lucruri de genul „Aici sunt eu, chinuit de un milion de demoni” 
sau „Uite-mă aici, cu cuplul ăla ciudat pe care l-am întâlnit pe versanţii Lumii de 
Dincolo”. Vânturache nu era sigur ce se întâmplă după moarte, autoritățile nu se 
exprimau clar pe această temă; un marinar tuciuriu din ţinuturile Marginii se 
declarase convins că va ajunge într-un paradis unde se găseau şerbet și hurii. 
Vânturache nu ştia precis ce e o hurie, dar după ceva gândire ajunsese la concluzia 
că trebuie să fie un fel de pai din lemn dulce, prin care se suge șerbetul. Oricum, pe 
el șerbetul îl făcea să strănute. 

— Acum, că s-a terminat cu întreruperile, zise o voce uscată şi hotărâtă, poate 
reluăm discuția. E foarte important să nu îi lași pe vrăjitori să-ţi ia Descântecul. 
Lucruri cumplite se pot întâmpla dacă Cele Opt sunt rostite prea curând. 

— Eu nu vreau decât să fiu lăsat în pace, zise Vânturache. 

— Bun, bun. Știam că putem avea încredere în tine din prima zi în care ai 
deschis Cartea Octavo. 

Vânturache ezită: 

— Stati o clipă, zise. Vreţi să fug de colo până colo ca să-i împiedic pe vrăjitori 
să strângă toate Descântecele? 

— Exact 

— De-aia unul dintre voi s-a ascuns în capul meu. 

— Intocmai. 

— Mi-ati distrus viaţa, știaţi chestia asta? zise el înfocat. Puteam să mă afirm 
ca vrăjitor dacă nu hotărâți voi să mă folosiţi pe post de grimoar ambulant. Nu pot 
să ţin minte nici o vrajă, toate se tem să stea în același cap cu voi! 

— Ne pare rău. 

— Vreau acasă! Vreau să mă întorc acolo unde — ochii începură să i se 
umezească — acolo unde simţi caldarâmul sub picioare, și uneori berea nici nu-i 
așa de rea, și unde o seară poate să însemne o porție bunicică de pește, poate și 
niște castraveți muraţi, eventual chiar niște plăcintă de tipar și o porție de melci, și 
unde găsești oricând un grajd primitor ca să pui capul jos, iar dimineaţă te trezești și 
ești în același loc ca în seara dinainte, şi nu e vremea asta schimbătoare. Adică nu 
mă deranjează chestia cu magia, oricum n-am eu, şiiţi voi, stofă de vrăjitor, eu doar 
vreau acasă]... 

— Dar tu trebuie..., începu unul dintre descântece. 

Prea târziu însă. Dorul de casă, acel elastic al subconștientului, capabil să 
propulseze un somon la cinci mii de kilometri depărtare, prin mări și oceane 
necunoscute, sau să trimită un milion de lemingi în salt voios către patria lor 
ancestrală, care, datorită unei mici perturbări tectonice, nu mai e acolo — dorul de 
casă, așadar, se ridică în interiorul lui Vânturache ca o salată indiană de creveti 
servită seara, târziu, se prelinse pe firul imaterial care îi lega trupul de suflet, se 
înfipse bine în călcâie și trase... 

Descântecele rămaseră singure în Octavo. 

Singure, adică, cu excepția Bagajului. 

Se uitară la el, nu cu ochii, ci cu conșiiințele lor la fel de străvechi ca însăși 
Lumea Disc și rostiră: 

— Marş și iu de-aici! 


— ...rău. 

Vânturache știu că el era cel care vorbește, își recunoscu vocea. Deocamdată 
privea prin proprii săi ochi, dar nu în mod firesc, ci ca un spion care se uită prin niște 
găuri din spatele unui tablou. Deodată își reveni. 

— Te șimși bine, Vânturache? zise Cohen. Păreai un pic duș. 

— Da, erai cam palid, încuviință Bethan. De parcă îţi umbla cineva pe 
mormânt. 

— Mmm, da, cred că eram chiar eu, zise. Ridică degetele și și le numără. 
Păreau să fie în cantitatea regulamentară. 

— Ăăă, m-am mișcat vreun pic? zise el. 

— Te-ai uitat fix la foc, de parcă văzuseși o fantomă, spuse Bethan. 

În spatele lor se auzi un geamăt. Doiflori se ridicase și își ţinea capul în mâini. 

Ochii lui se opriră asupra lor. Buzele i se mișcară fără sunet. 

— Asta chiar că a fost un... vis ciudat, zise. Ce fel de loc e ăsta? Ce caut aici? 

— Păi, începu Cohen, unii jic că Creatorul a luat un pumn de lut și... 

— Nu, vreau să zic în locul ăsta, zise Doiflori. Vânturache, tu ești? 

— Da, răspunse Vânturache, nu prea sigur, dar acordându-și prezumția de 
nevinovăție. 

— Era un fel de... un ceas care... și niște oameni care..., îngăimă turistul. 
Scutură din cap. De ce miroase totul a cal? 

— Ai fost bolnav, zise Vânturache. Ai avut halucinații. 

— Da... probabil. Doiflori lăsă privirile în jos și zări cutia de picturi. Dar în cazul 
ăsta, de ce am... 

Vânturache sări în picioare. 

— Mă scuzaţi, e cam înghesuială aici, am nevoie de o gură de aer, zise. 
Scoase cutia cu picturi de după gâtul lui Doiflori și se năpusti spre ieșirea din cort. 

— N-am observat cutia când a venit aici, zise Bethan. Cohen ridică din umeri. 

Vânturache reuși să ajungă la câţiva metri de iurtă când tamburul cutiei cu 
picturi începu să păcăne. Încet de tot, ultima pictură făcută de drăcușor se ivi din 
cutie. 

Vânturache o înhăţă. 

Ceea ce reprezenta ar fi arătat oribil și la lumina soarelui, dar în noaptea 
înghețată, înroșită de focurile de pe noua stea nefastă, era cu atât mai rău. 

— Nu, zise Vânturache încetișor. Nu era chiar așa, era o casă, și o fată, și... 

— Tu vezi ceea ce vezi, iar cu pictez ceea ce văd, spuse drăcușorul din 
vizuina lui. Dar ce văd e real. Așa sunt eu făcut. Nu văd decât ceea ce se află acolo 
cu adevărat. 

O formă întunecată tropăi pe zăpada îngheţată până la Vânturache. Era 
Bagajul. Oricât de mult îl detesta și se ferea de el vrăjitorul, acum avu deodată 
senzaţia revigorantă că era cel mai normal lucru pe care îl zărise vreodată. 

— Văd că te-ai descurcat, zise Vânturache. Bagajul zăngăni din capac. Bravo, 
dar ce-ai văzut tu acolo? Te-ai uitat în urmă? 

Bagajul nu răspunse. Pentru o clipă rămaseră amândoi tăcuţi, ca doi 
războinici care au părăsit câmpul însângerat al bătăliei și se odihnesc pentru a-și 
recăpăta suflul și minţile. 

Apoi Vânturache rosti: 

— Hai, înăuntru arde focul. Întinse mâna ca să mângâie Bagajul pe capac. 
Acesta clănțăni nervos, gata să-l apuce de degete. Viaţa revenise la normal. 


Dimineața următoare fu senină, însorită și rece. Cerul părea o cupolă albastră 
alezată pe pânza albă a lumii, iar efectul de prospeţime și strălucire ar fi fost ca 
dintr-o reclamă la pastă de dinţi dacă n-ar fi existat acel punct rozaliu la orizont. 

— Acum șe vede și jiua, zise Cohen. Șe-i aia? 

ÎI privi intens pe Vânturache, care se făcu stacojiu. 

— Ce vă tot uitaţi la mine? zise. Nu știu ce e, poate e vreo cometă sau cine 
ştie. 

— O să ardem cu toții? întrebă Bethan. 

— De unde să știu eu? Nu m-am mai ciocnit cu nici o cometă până acum. 

Călăreau în șir indian peste albul orbitor al zăpezii. Neamul Călăreților, care 
părea să îl respecte în mod deosebit pe Cohen, le dăduse cai și indicaţii cum să 
ajungă la Fluviul Smari, aflat la o sută de kilometri spre Margine, unde Cohen 
bănuia că Vânturache și Doiflori puteau găsi o ambarcaţiune care să-i scoată la 
Marea Circulară. Îi anunţase că o să vină și el cu ei, din cauza degerăturilor. 

Bethan anunță imediat că merge și ea, în caz că Cohen avea nevoie să i se 
maseze ceva. A 

Vânturache avea vaga senzaţie că ceva chimic bolborosește în aer. In primul 
rând, Cohen făcuse efortul de a-și pieptăna barba. 

— Cred că te cam place, îi spuse el. Cohen suspină. 

— Dacă aş avea douăjeși de ani mai pușin, spuse el visător. 

— Da? 

— Aş avea șaijeşi și șapșe. 

— Și ce are a face? 

— Păi... cum să-ţi zic? Când eram tânăr și-mi fășeam un roșt pe lume, ei bine, 
atunși îmi plășeau femeile cu părul roșu, focoașe! 

— Aha. 

— Şi când am mai îmbătrânit nișel, căutam femei bălaie şi cu priviri şăgalnișe. 

— A, da? 

— Dar dup-aia am mai îmbătrânit nişel și am înșeleș la şe sunt bune femeile 
brune și mai poșomorâte. 

Se opri. Vânturache așteptă. 

— Şi? zise. Pe urmă? Acum ce cauţi la o femeie? 

Cohen se uită la el cu ochiul lui albastru, urduros. 

— Răbdare, zise. 

— Nu pot să cred, se auzi o voce în spatele lor. Eu să călăresc alături de 
Cohen Barbarul! 

Era Doiflori. Din zori, de când aflase că respiră același aer cu cel mai mare 
erou al tuturor timpurilor, se comportase ca o maimuţă care a primit cheia de la 
plantaţia de banane. 

— Nu cumva e șarcaștic? îl întrebă Cohen pe Vânturache. 

— Nu. Așa e el. 

Cohen se răsuci în șa. Doiflori îi zâmbi radios și îi făcu mândru cu mâna. 
Cohen se întoarse la loc și bombăni: 

— Doar are ochi, nu-i așa? 

— Da, dar nu sunt ca ai altor oameni. Crede-mă pe cuvânt. Adică — știi, de 
pildă, iurta Călăreţilor, în care am stat aseară? 

— Da. 

— N-ai zice că era cam întunecoasă, și unsuroasă, și că avea un iz de cal 
bolnav? 

— Foarte preșișă deșcriere, jic eu. 

— El nu ar fi de acord. Ar zice că era un cort barbar magnific, căptușit cu pieile 
unor fiare de temut, vânate de războinici cu ochii pieziși de la frontiera civilizaţiei, și 
că mirosea a esențe rare și stranii, jefuite de la caravanele care străbăteau 
nemăsurata... și așa mai departe. Vorbesc serios, adăugă. 

— E nebun? 

— Cam așa ceva. Dar un nebun cu mulți bani. 

— In cazul ășta nu-i nebun. Ştiu eu şe vorbeșc. Dacă un om are mulși bani, 
atunși e doar ecșeniric. 

Cohen se răsuci din nou în șa. Doiflori îi povestea lui Bethan cum Cohen îi 
învinsese de unul singur pe luptătorii-șerpi ai Lordului vrăjitor din S'belinde și cum 
furase diamantul sacru de pe uriașa statuie a lui Offler, Zeul-Crocodil. 

Printre ridurile lui Cohen se ivi un zâmbet ciudat. 

— Pot să-l rog să înceteze, dacă vrei, zise Vânturache. 

— Şi ar înșeta? 

— Nu tocmai. 

— Lașă-l șă turuie, zise Cohen. Mâna i se lăsă pe mânerul spadei, lustruit de 
deceniile de priză. Oricum îmi plac ochii lui, zise el. Văd lucruri de acum șinjeși de 
ani. 

La o suta de metri în urma lor, topăind neîndemânatic prin zăpada moale, 
venea Bagajul. Lui nu-i cerea nimeni niciodată părerea. 


Până seara ajunseră la marginea podișului și începură să coboare prin 
pădurile întunecate de pin, în care furtuna de zăpadă nu reușise să lase decât un 
strat subțire, ca de praf. Era un peisaj format din uriașe stânci zimţate și văi atât de 
înguste și adânci că lumina ajungea în ele doar vreo douăzeci de minute pe zi. Un 
ținut sălbatic, aflat la răscruce de vânturi, numai bun să găsești în el... 

— Troli, zise Cohen, adulmecând aerul. 

Vânturache se uită în jur prin lumina roșie a înserării. Dintr-o dată, stâncile 
care păruseră perfect normale căpătară un aer suspect de vioi. Locuri umbroase, la 
care nu s-ar fi uitat de două ori, păreau acum teribil de populate. 

— Mie îmi plac trolii, zise Doiflori. 

— Ba nu-ţi plac, îl corectă ferm Vânturache. Nu se poate să-ţi placă. Sunt 
mari, noduroși și mănâncă oameni. 

— Ba nu, zise Cohen, lăsându-se să alunece greoi de pe cal și masându-și 
genunchii. O prejudecată foarte rășpândită, cheștia așta. Trolii n-au mâncat 
nișiodată pe nimeni. 

— Nu? 

— Nu, totdeauna șcuipă bucășile. Nu pot șă dijere oameni, prișepi? Un trol de 
rând niși nu-și dorește alșeva de la viașă decât o bucată bună de granit, poate cu o 
felie de calcar la deșert. Am aujit pe șineva spunând că așta e pentru că șunt 
șilicoși... șiliconiși... Cohen se opri şi se șterse pe barbă: din piatră. 

Vânturache dădu din cap. Trolii erau, desigur, cunoscuţi și în Ankh-Morpork, 
unde erau adesea angajați ca bodyguarzi. Erau cam costisitori însă până când se 
obișnuiau cu ușile și nu mai părăseau casa trecând la întâmplare prin cel mai 
apropiat zid. 

În timp ce adunau lemne pentru foc, Cohen continuă: 

— Dinșii de trol, ăia-ș şei mai importanși. 

— De ce? se miră Bethan. 

— Șunt diamante. Muşai şă fie. Doar ele pot șă șfarme piatra, și și-așa le 
trebuie un șet nou în fiecare an. 

— Că veni vorba de dinţi, zise Doiflori. 

— Da? 

— Nu am putut să nu observ... 

— Da? 

— Nu, nimic, se lăsă Doiflori păgubaș. 

— Da? Aha. Hai șă faşem focul ășta până nu șe lașă întunericul. Pe urmă — 
Cohen făcu o faţă lungă — preșupun că trebuie șă fașem niște șupă. 

— Vânturache se pricepe, zise Doiflori entuziast. Ştie totul despre ierburi, 
rădăcini și treburi dintr-astea. 

Cohen îi aruncă lui Vânturache o privire care sugera că el unul se îndoiește. 

— Păi, Călăreșii ne-au dat nişte carne ușcată de cal, zise. Dacă gășiși niște 
șeapă șălbatică și alte lucruri de jenul ășta, o șă-i dea gușt. 

— Dar eu..., începu Vânturache, dar se dădu bătut. Oricum, gândi el, știu cum 
arată o ceapă. E o chestie albă, moale, cu ceva verde în vârf, ar trebui să sară-n 
ochi. Mă duc să văd, bine? zise. 

— Da. 

— Acolo, în tufărișul ăla des și umbros? 

— Foarte bună alejere. 

— Unde sunt râpele alea adânci și chestiile alea, vrei să zici? 

— Locul ideal, jic eu. 

— Așa mă gândeam și eu, zise Vânturache cu obidă. O luă din loc, 
întrebându-se cum se ademenește o ceapă. Că, până la urmă, deși le vedeai 
atârnând pe funii la piață, probabil că nu creșteau chiar așa, poate că țăranii, sau 
cine or fi fost, foloseau copoi de ceapă sau cântau niște cântece speciale care le 
ademeneau. 

Câteva stele răsăriseră deja pe cer când începu să caute fără ţintă prin frunziș 
și iarbă. Ciuperci luminoase, neplăcut de organice și semănând cu niște accesorii 
maritale pentru gnomi plescăiau sub picioarele lui. Mici chestii zburătoare îl 
ciupeau. Alte lucruri, din fericire invizibile, țopăiau sau se târau pe sub tufe și 
orăcăiau la el pline de reproș. 

— Cepelor! E vreo ceapă pe aici? 

— E un lot întreg lângă tisa aia bătrână, rosti o voce lângă el. 

— Aha, zise Vânturache. Bun. 

Urmă o tăcere prelungă, întreruptă doar de bâzâitul ţânţarilor pe lângă 
urechile lui. 

Vrăjitorul stătea perfect neclintit. Nu-și mișcase nici măcar ochii. 

Până la urmă zise. 

— Scuză-mă. 

— Da? 

— Care anume e tisa? 

— Copacul ăla mic și noduros, cu acele alea mici, verde-închis. 

— A, da. ÎI văd. Mulţumesc încă o dată. 

Tot nu se mișcă. Într-un final, vocea zise pe un ton de conversaţie: 

— Mai pot să te ajut cu ceva? 

— Nu ești un copac, nu-i așa? zise Vânturache, privind drept înainte. 

— Nu fii prost, copacii nu vorbesc. 

— Îmi pare rău. Dar am avut tot felul de probleme cu copacii în ultima vreme, 
știi cum e. 

— Nu prea știu. Eu sunt o stâncă. 

Vocea lui Vânturache abia dacă înregistră un tremur. 

— Frumos, frumos, zise el încet. Păi, atunci să mă duc după cepele alea. 

— Poftă bună! 

Se îndepărtă cu grijă și demnitate, ochi un grup de chestii albe, aţoase, 
îngrămădite sub lăstăriș, le culese atent şi se întoarse. 

Puțin mai încolo se afla o stâncă. Dar stânci erau peste tot, era o regiune în 
care însăși osatura Discului se afla foarte aproape de suprafaţă. 

Se uită concentrat la copacul de tisă, în caz că ar fi spus ceva. Dar tisa, fiind 
un arbore solitar de felul ei, nu auzise de Vânturache, mântuitorul pădurilor, și 
oricum dormea. 

— Dacă tu ești, Doiflori, să știi că m-am prins de la bun început, zise 
Vânturache. Vocea îi răsună deodată foarte limpede și solitară în amurgul care se 
lăsa. 

Vânturache îşi aminti singurul lucru sigur pe care îl știa despre troli, respectiv 
că la lumina soarelui se prefăceau în stânci, așa că cine angaja troli trebuia să 
cheltuiască o avere pe creme de protecție. 

Dar acum, că stătea să se gândească, nicăieri nu zicea ce se întâmplă cu ei 
după apus... 

Ultima rază de lumină părăsi peisajul. Și dintr-o dată păru că împrejur se află 
extrem de multe stânci. 


— Stă cam mult după ceapa aia, zise Doiflori. Nu crezi că ar fi bine să mergem 
după el? 

— Vrășitorii ştiu șă-şi poarte de grișă, spuse Cohen. Nu te teme. Făcu o 
grimasă. Bethan îi tăia unghiile de la picioare. 

— Nu e un vrăjitor prea grozav, de fapt, zise Doiflori apropiindu-se de foc. Nu 
i-aş spune așa ceva în faţă, dar — se aplecă spre Cohen — nu l-am văzut niciodată 
făcând ceva magic. 

— Bun, acum dă-mi-l pe celălalt, zise Bethan. 

— Eşti foarte drăgușă. 

— lar tu ai avea niște picioare foarte drăguţe dacă le-ai îngriji un pic. 

— Nu mai pot șă mă aplec ca alte dăși, zise Cohen jenat. Firește că în branșa 
mea nu prea întâlneşti pedichiurişti. Noștim, jău așa. Am întâlnit preoţi-șerpi, jei 
nebuni, căpetenii cu duiumul, dar nişi un pedichiurișt. Cred că nişi n-ar şuna bine... 
Cohen în răjboi cu Pedichiuriștii... 

— Sau Cohen și Osteopaţii Apocalipsei, sugeră Bethan. Cohen chicoti. 

— Sau Cohen și Dentiștii Nebuni! râse Doiflori. 

Gura lui Cohen se închise brusc. 

— Şe-i de râs în asta? întrebă cu o voce care strângea din pumni. 

— Păi, ăăă... să vezi..., făcu Doiflori. Dinţii tăi... 

— Șe-i cu ei? îl repezi Cohen. 

Doiflori înghiţi în sec. 

— Nu pot să nu constat că nu se află... ăăă... în aceeași poziţie geografică cu 
gura ta. 

Cohen îl privi furios. Apoi se resemnă și păru foarte mic și bătrân. 

— Așa-i, deșigur. Nu te condamn. E greu șă fii erou fără dinși. Alșeva nu 
conteajă dacă pierji, merje și cu un șingur ochi, dar dacă își arăși jinjiile, nimeni nu 
te mai respectă. 

— Ba eu da, zise Bethan, loială. 

— De ce nu-ţi faci rost de alţii? întrebă Doiflori vesel. 

— Da, bine, dac-aș fi rechin șau altă lighioaie, poate mi-ar mai creşte un rând, 
zise Cohen sarcastic. 

— A, nu, se pot cumpăra, explică Doiflori. Uite, să-ţi arăt... 
amabilă să te uiţi în altă parte? Așteptă până când fata se întoarse 
în gură. 

— Veji? zise. 

Bethan îl auzi pe Cohen scoțând un strigăt de uimire: 

— Ai tăi șe școt? 

— Da, șigur, am mai multe șeturi. Șcujă-mă... Se auzi un cogâlț, apoi Doiflori 
continuă cu o pronunție mai normală: E cât se poate de convenabil, asta-i ceri. 

Vocea lui Cohen emana stupoare, în măsura în care așa ceva e posibil fără 
dinţi, adică în aceeași măsură ca și cu dinţi, dar sunând mai puţin impresionant. 

— Cred și eu, zise. Când te dor nu trebuie decât șă-l școși și șă-i lași în lejea 
lor, nu? Şă le dai o lecșie afurișișilor, șă șuporte și ei durerea de unii șinguri! 

— Nu e chiar așa, îl corectă grijuliu Doiflori. Dinţii nu sunt ai mei, sunt doar 
proprietatea mea. 

— Și-ai băgat dinșii altcuiva în gură? 

— Nu, cineva i-a confecționat, în ţara mea multă lume poartă așa ceva, eo... 

Dar prelegerea lui Doiflori despre proteze dentare rămase nerostită, pentru că 
cineva îl lovi. 


ăă, Bethan, ești 
și îşi băgă mâna 


Micuța lună a Discului înainta anevoie pe cer. Avea strălucire proprie, graţie 
aranjamentelor astronomice incomode și destul de ineficiente ale Creatorului, și 
era cam asaltată de zeițe lunare care, la momentul respectiv, nu prea erau atente la 
ce se petrecea pe Disc, pentru că strângeau semnături pe o petiție în legătură cu 
Uriaşii Gheţurilor. 

Dacă ar fi privit în jos, l-ar fi văzut pe Vânturache vorbind pe un ton agitat cu o 
grămadă de stânci. 

Trolii sunt una din cele mai vechi forme de viaţă din multivers, datând de când 
cu încercările timpurii de a pune pe picioare chestia asta cu viaţa, fără atâta 
fleșcăială de protoplasmă. Trolii trăiesc mult timp, hibernând pe timpul verii și 
dormind ziua, pentru că temperaturile mari îi afectează și îi încetinesc. Rasa are o 
geologie fascinantă. Se poate vorbi aici despre tribologie, se poate menționa 
efectul de semiconductor al siliconului impur, se poate vorbi de trolii preistorici, 
gigantici, care alcătuiesc majoritatea masivelor muntoase mai importante ale 
Discului și ar putea provoca probleme majore dacă s-ar trezi vreodată, dar fapt este 
că fără câmpul magic de mare forță și răspândire de pe Disc trolii ar fi murit de mult. 

Psihiatria nu fusese încă inventată pe Disc. Nimeni nu pusese vreo pată de 
cerneală sub nasul lui Vânturache ca să vadă dacă i s-a ars vreun beculeţ la 
cucurigu. Deci singurul mod în care ar fi putut descrie stâncile preschimbându-se în 
troli ar fi fost să îndruge ceva aproximativ despre formele care se ivesc când te uiţi 
fix la flăcări sau la nori. 

Acum era o piatră ca oricare alta, și deodată niște crăpături care fuseseră toi 
timpul în același loc luau forma clară a unei guri sau a unei urechi ascuțite. După o 

clipă, fără să se modifice deloc, în locul pietrei stătea un trol rânjind cu gura plină de 
diamante. 

N-o să mă poată digera, își spuse, o să le dau niște crampe cumplite. 

Asta nu-l încălzea totuși prea tare. 

— Deci tu ești Vânturache, vrăjitorul, zise trolul cel mai apropiat. Vocea lui 
suna de parcă alerga cineva prin pietriș. Nu-ș-de ce, da' credeam că ești mai înalt. 

— Poate că s-a mai erodat, zise altul. Legenda e tare veche. 

Vânturache se foi stânjenit. Era sigur că piatra pe care şedea își modifica 
forma, iar un pui de trol, nu mai mare decât o pietricică, i se așezase amical pe un 
picior și îl privea cu maxim interes. 

— Legendă? zise el. Ce legendă? 

— A fost transmisă din munte-n pietriș încă din amurgul€ istoriei, zise primul 
trol. „Când steaua cea roșie va lumina cerul, vrăjitorul Vânturache va veni după 
ceapă. Nu îl mușcaţi. E foarte important să-l ajutaţi să rămână în viață.” 

Urmă o pauză. 

— Asta-i tot? zise Vânturache. _ 

— Da, zise trolul. Totdeauna ne-am mirat de ea. In general avem legende mai 
captivante. Pe vremuri, viaţa de rocă era mult mai interesantă. 

— Serios? zise Vânturache apatic. 

— O, da. Distracţie non-stop. Vulcani peste tot. Pe atunci chiar însemna ceva 
să fii piatră. Fără aiureli de-astea sedimentare: erai rocă vulcanică sau nu erai 
deloc. Desigur, vremurile acelea s-au dus. Mulţi din cei care-și spun astăzi troli nu 
mai sunt decât nişte tăblițe de ardezie. Sau chiar cretă. Eu unul n-aș fi prea mândru 
dacă cineva ar desena cu mine. Tu? 

— Nu, zise Vânturache repede. Categoric, nici eu. Şi... ăăă... legenda asta. 
Zicea să nu mă mușcaţi? 

— Aşa e! zise trolul cel pitic de pe piciorul lui. Și să știi că eu ţi-am spus unde 
e ceapa! 

— Ne bucurăm că ai venit, zise primul trol, care era, după cum Vânturache nu 
putu să nu constate, cel mai mare dintre ei. Suntem un pic îngrijoraţi de steaua cea 
nouă. Ce înseamnă? 

— Nu ştiu, zise Vânturache. Toată lumea crede că eu știu ceva, dar eu nu... 

— Nu că ne-ar deranja să fim topiti, zise trolul cel mare. Oricum, așa am venit 
pe lume. Dar ne-am gândit că poate însemna sfârșitul tuturor lucrurilor, și asta n-ar 
fi prea bine. 

— E tot mai mare, spuse un alt trol. Uită-te la ea. E mai mare decât aseară. 

Vânturache se uită. Era vizibil mai mare decât în seara precedentă. 

— Așa că poate ai tu ceva sugestii, zise căpetenia trol cu atâta sfiiciune câtă 
poate exprima o voce ca o gargară cu blocuri de granit. 


5 O metaforă foarte interesantă. Pentru troli, care sunt fiinţe nocturne, zorii istoriei sunt de domeniul 
viitorului. (n.a.) 

— Aţi putea sări peste Margine. Trebuie să existe multe locuri în univers 
cărora le-ar prinde bine câteva stânci în plus. 

— Am auzit și noi de asta, zise trolul. Am întâlnit pietre care au încercat. Cică 
plutești milioane de ani, după care se face foarte cald și arzi, și până la urmă 
sfârșești în fundul unei găuri imense din decor. Nu e o perspectivă prea strălucită. 
Trolul se ridică, sunând ca un vagonet de cărbuni răsturnat pe banda rulantă, și îşi 
întinse braţele groase, noduroase: Așadar, noi trebuie să te ajutăm, zise. Ai ceva 
anume de făcut? 

— Trebuia să fac nişte supă, zise Vânturache. Ridică cepele cu un gest incert. 
Probabil că nu era cel mai eroic, nici cel mai hotărât gest al său. 

— Supă? zise trolul. Doar atât? 

— Păi, poate și niște biscuiţi. 

Trolii schimbară priviri între ei, lăsând să se vadă nestemate dentare cu care 
puteai cumpăra un oraş de mărime mijlocie. 

Până la urmă trolul cel mare zise: 

— Supă să fie, atunci. Ridică din umeri scrâşșnind. Doar că ne-am închipuit 
mereu că legenda o să fie, știu eu, mai... Nu știu, mă gândeam... dar probabil că 
n-are importantă. 

Întinse o mână ca un ciorchine de banane fosilizate. 

— Eu sunt Kwartz, zise. Ei sunt Krysoprase, Brecda, Jasper și soția mea Beryl 
— e un pic metamorfică, dar cine nu e în zilele astea? Jasper, dă-te jos de pe 
piciorul lui. 

Vânturache apucă încet mâna care i se întindea, așteptându-se să audă 
trosnetul oaselor strivite. Nu îl auzi. Mâna trolului era aspră și cu licheni pe la 
unghii. 

— Îmi cer scuze, zise Vânturache. N-am mai făcut cunoștință cu nici un trol 
până acum. 

— Suntem o rasă pe cale de dispariţie, zise Kwartz cu tristețe. Tânărul Jasper 
e singura pietricică din tribul nostru. Suferim cu toții de filosofie. 

— Da? făcu Vânturache încercând să ţină pasul cu ei. Grupul de troli înainta 
foarte repede, dar și foarte silențios, forme uriașe strecurându-se prin noapte ca 
niște fantome. Doar țipătul zdrobit al câte unui animal nocturn care nu-i auzise 
venind le semnala trecerea. 

— O, da. Nişte martiri ai filosofiei. Toţi sfârșim așa mai devreme sau mai 
târziu. Intr-o bună seară, te trezești și te întrebi „De ce mă mai obosesc?”, după 
care nu te mai obosești. Vezi bolovanii ăia de-acolo? 

Vânturache văzu niște forme uriașe prăvălite în iarbă. 

— Cea din capăt e mătușa mea. Nu știu la ce se gândește, dar nu s-a mai 
mişcat de două sute de ani. 

— Vai de mine, îmi pare rău. 

— A, nu-i nici o problemă cât suntem noi aici să avem grijă de ei, zise Kwartz. 
Pe-aici nu prea sunt oameni. Știu că nu e vina ta, dar voi, oamenii, nu prea faceți 
diferenţa între un trol care gândește și o piatră oarecare. În fratele bunicului meu au 
făcut carieră de piatră, dacă-ţi poţi imagina. 

— Ce groaznic! 

— Este. Acum era trol și în clipa următoare era placă de șemineu ornamental 

Se opriră în faţa unei stânci cu aspect cunoscut. Urmele răscolite ale unui foc 
fumegau în beznă. 

— Parcă s-a dat o luptă aici, zise Beryl. 

— Au dispărut cu toții! strigă Vânturache. Alergă până la marginea luminișului. 
Și caii! Chiar şi Bagajul! 

— Unul dintre ei a avut o scurgere, zise Kwartz, lăsându-se în genunchi. 
Chestia aia roșie, apoasă, pe care o aveți înăuntru. Uite. 

— Sânge! 

— Așa îi zice? N-am înţeles niciodată care-i e rostul. 

Vânturache se învârtea ca unul care-și pierduse total cumpătul, căutând prin 
tufișuri să vadă dacă nu se ascunsese cineva pe acolo. De aceea se împiedică de 
o sticluță verde 

— Alifia lui Cohen! gemu el. Nu pleacă niciodată fără ea! 

— Voi, oamenii, zise Kwartz, aveţi chestia aia pe care o faceți, vreau să zic în 
loc să încetiniţi și să vă apuce filosofia, voi vă faceţi bucăți... 

— Se cheamă moarte! strigă Vânturache. 

— Așa. Doar că ei n-au făcut chestia aia, pentru că nu sunt aici. 

— Doar dacă n-au fost mâncaţi, strigă Jasper entuziasmat. 

— Hmmm, făcu Kwartz, și: 

— De lupi? făcu Vânturache. 

— Am călcat în picioare toţi lupii de pe aici, cu ani în urmă, zise trolul. Bunicul 
i-a călcat. 

— Nu-i plăceau lupii? 

— Nu, doar că nu prea se uita pe unde calcă. Hmm. Trolii priviră din nou în jos. 
Uite o urmă, zise. Mulţi cai. Privi spre dealurile dimprejur, unde stânci ascuţite și 
vârfuri crestate dominau pădurile luminate de lună. Acolo stă Tataie ĂI Bătrân. 

Ceva din tonul lui îl făcu pe Vânturache să hotărască pe loc ca nu dorea să-l 
întâlnească vreodată pe Tataie ĂI Bătrân. 

— Un tip periculos, nu? îndrăzni el. 

— E foarte bătrân, foarte mare şi foarte rău. Nu l-am văzut de ani de zile, zise 
Kwariz. 

— De secole, îl corectă Beryl. 

— O să-i facă una cu pământul, adăugă Jasper, ţopăind pe degetele de la 
piciorul lui Vânturache. 

— Uneori se întâmplă ca un trol foarte mare și bătrân să se retragă de unul 
singur în munţi și... hmmm... piatra preia controlul, dacă înţelegi ce vreau să spun. 

— Nu? 

Kwartz oftă. 

— Uneori oamenii se poartă ca animalele, nu? Și uneori irolii încep să 
gândească ca niște pietre, iar pietrelor nu le prea plac oamenii. 

Breccia, un trol slăbănog, luat parcă la polizor, îl bătu pe Kwartz pe umăr. 

— Atunci ce facem, nu-i urmărim? zise el. Legenda spune că trebuie să-l 
ajutăm pe zemosul ăsta de Vânturache. 

Kwariz se ridică, se gândi o clipă, apoi îl apucă pe Vânturache de ceafă și, cu 
o mișcare amplă și scrâșnitoare, și-l așeză pe umeri. 

— Să mergem, zise el hotărât. Dacă îl întâlnim pe Tataie ĂI Bătrân, o să 
încerc să-i explic... 


La trei kilometri depărtare, un șir de cai tropăia prin noapte. Trei dintre animale 
purtau prizonierii, legaţi meșterește și cu căluș la gură. Un al patrulea târa după el o 
targă, pe care Bagajul zăcea imobilizat în plase și tăcut. 

Herrena opri fără zgomot coloana și îl chemă pe unul din oamenii ei. 

— Eşti sigur? întrebă ea. N-am auzit nimic. 

— Am văzut siluete de trol, zise el fără intonatie. 

Eroina privi împrejur. Copacii se răriseră, panta era plină de bolovăniș, iar 
cărarea pe care mergeau ducea către un deal golaș, stâncos și care arăta deosebit 
de neplăcut în lumina aceea roșie. 

O îngrijora cărarea. Era foarte veche, și totuși ceva o bătătorise recent. lar 
trolii erau greu de ucis. 

Oftă. Dintr-o dată i se păru că o carieră de secretară nu mai era o opţiune atât 
de vrednică de dispreț. 

Nu pentru prima dată, se gândi că erau multe dezavantaje în munca de 
spadasină, unul dintre ele fiind acela că bărbaţii nu te luau în serios până când nu-i 
omorai, moment în care, oricum, nu mai conta. Pe urmă, toată pielăria aia, care îţi 
dădea spuzeală, dar părea să facă parte dintr-o tradiţie de nestrămutat. Și pe urmă 
berea. Era simplu pentru unii ca Hrun Barbarul sau Cimbar Asasinul să petreacă 
nopți întregi în localuri rău famate, dar Herrena nu putea intra decât în baruri care 
vindeau băuturi adevărate, în păhărele mici, preferabil şi cu o cireașă înăuntru. Cât 
despre toalete... 

Dar era prea bine făcută ca să se facă hoț, prea cinstită ca să devină asasin, 
prea inteligentă ca să fie nevastă și prea mândră ca să se apuce de cealaltă 
profesiune feminină rămasă pe listă. 

Așa că devenise eroină, și încă una bună, adunând o mică avere pe care o 
drămuia cu grijă pentru un viitor care nu îi era foarte limpede, dar care, dacă era 
după ea, urma să includă în mod sigur și un bideu. 

Un sunet de lemn zdrobit răsună în depărtare. Trolii considerau că nu are sens 
să ocolească copacii. 

Se uită din nou spre vârful dealului. Două braţe de piatră urcau pe dreapta și 
spre stânga, iar drept înainte era o movilă înaltă cu — își încordă privirea — niște 
peșteri săpate în ea? 

Peșteri de troli. Mai sigure totuși decât rătăcitul sub cerul liber pe întuneric. lar 
dacă sosea și dimineaţa, totul era sub control. 

Se aplecă spre Gancia, șeful bandei de mercenari din Morpork. Nu era prea 
mulțumită de el. E adevărat că era mușchiulos ca un bou şi rezistent ca un bou, 
problema era că părea și inteligent ca un bou. Și șiret ca o vulpe. Ca majoritatea 
băieţilor din mahalaua Morporkeză, și-ar fi vândut bucuros bunica pe o pungă de 
aurolac, și probabil chiar o vânduse. 

— O să mergem în peşteră și o să aprindem focuri mari la intrare, zise ea. 
Trolilor nu le place focul. 

El îi aruncă o privire care sugera că are alte păreri despre cine ar trebui să dea 
ordinele, dar buzele lui rostiră: 

— Tu ești șefa. 

— Exact. 

Herrena se uită la cei trei prizonieri Da, aia era lada — descrierea lui Trymon 
fusese foarte precisă. Dar nici unul dintre bărbaţi nu avea figură de vrăjitor. Nici 
măcar de vrăjitor ratat. 


— Of, doamne! murmură Kwartz. 

Trolii se opriră. Noaptea îi învăluia ca o catifea. O bufniţă buhuhăi straniu — 
sau cel puţin Vânturache presupuse că era o bufniţă, deși era cam confuz în 
materie de ornitologie. Poate că privighetoarea făcea buhuhu, dacă nu cumva 
sturzul. Un liliac trecu în zbor pe deasupra lor. Despre liliac era aproape sigur. 

Mai era și foarte obosit și plin de vânătăi. 

— De ce „of doamne”? întrebă. 

Se uită prin pâcla neagră. Pe deal se zărea o luminiţă îndepărtată care ar fi 
putut fi un foc. 

— Ah, zise, vouă nu vă place focul, nu? 

Kwartz încuviinţă din cap: 

— Ne distruge superconductivitatea din creier, zise. Deși un foc mic n-ar avea 
cine știe ce efect asupra lui Tataie ĂI Bătrân. 

Vânturache privi prudent în jur, încercând să prindă vreun zgomot de trol 
sălbatic. Văzuse ce pot face niște troli obișnuiți dintr-o pădure. Nu că ar fi fost 
distrugători din fire, dar materia organică nu era pentru ei decât un fel de ceaţă 
enervantă. 

— Să sperăm atunci că n-o să-l observe, spuse din tot sufletul vrăjitorul. 

Kwartz oftă: 

— Slabă nădejde, zise. L-au aprins chiar în gura lui. 


— Pedeapșşa șelui de șuș! gemu Cohen. Smuci zadarnic de legături. 

Doiflori îl privi ametit. Praștia lui Gancia îi făcuse un cucui zdravăn la ceafă, 
așa că multe lucruri nu-i erau prea clare, începând cu propriul nume. 

— Ar fi trebuit șă șiuleşc urechea, zise Cohen. Şă fiu atent și șă nu mă laş 
furat de toată vorbăraia așta deșpre, cum le jișe, deșpre lucrări din tare. Cred că 
mi-au șlăbit puterile. 

Se săltă în coate. Herrena și banda ședeau lângă foc în gura peșterii. Bagajul 
stătea liniștit sub năvod, într-un colț. 

— E ceva ciudat cu peştera asia, zise Bethan. 

— Şe? întrebă Cohen. 

— la uită-te la ea. Ai mai văzut vreodată asemenea pietre? 

Cohen fu nevoit să admită că semicercul de bolovani de la intrarea în grotă era 
neobișnuit; fiecare piatră era mai înaltă de un stat de om, foarte tocită și 
surprinzător de lucioasă. Pe tavan se afla un semicerc asemănător. Efectul general 


80 


Sevuj Pratchett — Lumea Disc 


era cel al unui computer de piatră asamblat de un druid cu vagi noțiuni de 
geometrie și care nu auzise de gravitație. 

— Uită-te și la ziduri. 

Cohen se chiori la peretele de lângă el. Era străbătut de vinișoare de cristal 
roșu. Nu își dădea seama sigur, dar parcă mici luminițe ar fi sclipit chiar în interiorul 
pietrei. 

Era şi foarte curent. Un vânt puternic bătea din adâncul întunecat al grotei. 

— Sunt sigură că atunci când am intrat bătea din direcţia opusă. Tu ce zici, 
Doiflori? 

— Păi, nu prea sunt eu expert în peşteri, dar tocmai mă gândeam că e o 
stala-cum-îi-zice foarte interesantă acolo, pe tavan. Seamănă cu un bulb, aș spune 
eu, nu-i așa? Se uitară într-acolo. N-aș putea preciza de ce, dar cred că ar fi o idee 
bună să ieşim de-aici. 

— A, șigur, zise Cohen sarcastic. Atunși ar fi cajul șă-i rugăm pe oamenii ăștia 
șă ne dejleje şi șă ne laṣe șă plecăm, ai? 

Cohen nu petrecuse prea multă vreme în compania lui Doiflori, altfel nu s-ar fi 
mirat când omuleţul încuviinţă vesel din cap și zise, cu acea voce tare, răspicată și 
atentă pe care o folosea drept alternativă la limbile străine: 

— Scuzaţi-mă, aţi putea să ne dezlegaţi și să ne lăsaţi să plecăm? E cam 
curent și umezeală aici. Mă scuzati. 

Bethan se uită pieziș la Cohen. 

— Chiar trebuia să spună asta? 

— E șeva inedit, te așigur. 

Și, într-adevăr, trei oameni se desprinseră din grupul de lângă foc și se 
apropiară de ei. Nu păreau să aibă de gând să dezlege pe cineva. Dimpotrivă, cei 
doi bărbaţi păreau genul care, odată ce au legat pe cineva, încep să se joace cu 
cuțitele, să facă comentarii greţoase și să schimbe priviri cu mult subînţeles. 

Herrena se prezentă trăgând sabia și aţintind-o spre inima lui Doiflori. 

— Care dintre voi e Vânturache, vrăjitorul? zise ca. Aveaţi patru cai. E aici, cu 
voi? 

— Aăă, nu știu unde e, zise Doiflori. Se dusese să caute niște ceapă. 

— Atunci înseamnă că voi sunteți prietenii lui și că o să vină după voi, zise 
Herrena. Le aruncă o privire lui Cohen și Bethan, apoi inspectă mai atent Bagajul. 

Trymon subliniase că nu trebuie să se atingă de Bagaj. Dacă, într-adevăr, 
curiozitatea poate să te omoare, atunci curiozitatea Herrenei era în stare să te 
măcelărească sălbatic. 

Tăie plasele și trase de capac. 

Doiflori strânse cu teamă din ochi. 

— Încuiată, zise. Unde e cheia, tu, ăla gras? 

— Nu... nu are cheie, zise Doiflori. 

— Văd că are broască, arătă ea. 

— Păi da, dar dacă vrea să stea încuiat, stă încuiat, explică Doiflori iritat. 

Herrena era conștienta de rânjetul lui Gancia. Se răsti: 

— Vreau s-o văd deschisă, zise. Gancia, ocupă-te. Se înapoie la foc. 

Gancia scoase un cutit lung și îngust și se apropie de fața lui Doiflori. 

— Vrea s-o vadă deschisă, zise. Ridică ochii spre tovarășul lui și rânji. Vrea 
s-o vadă deschisă, Weems. 

— Mada. 

Gancia mișcă încet cutitul prin faţa ochilor lui Doiflori. 

— Ascultă, zise răbdător omulețul. Nu cred că aţi priceput. Nimeni nu poate să 
deschidă Bagajul dacă el e într-o pasă închisă. 

— Ah, da. Uitasem, spuse Gancia gânditor. Sigur că da, e o cutie magică, nu-i 
așa? Cu multe piciorușe, cică. la zi, Weems, vezi vreun picioruș pe partea aia? Nu? 
Puse cuțitul la beregata lui Doiflori. Sunt foarte supărat. Și Weems e supărat, să 
știi. Nu prea se pricepe el la vorbe, dar știi la ce se pricepe? Să sfâșie oamenii 
bucăți. Așa — că — deschide - cutia! 

Se răsuci și trase un picior în ladă, lăsând o urmă urâtă în lemn. 

Se auzi un clic delicat. 

Gancia rânji. Capacul se deschise încet, greoi. Flăcările din peşteră se 
reflectară în piesele de aur — mult aur, sub formă de vase, lanţuri și monede, 
sclipind greu în umbrele care jucau împrejur. 

— Aaașa, spuse încet Gancia. 

Se uită spre cei de lângă foc, care erau atenți în altă parte, părând să strige la 
cineva din afara peșterii. Apoi se uită întrebător la Weems. Buzele acestuia se 
mișcau fără sunet într-un efort aritmetic cu care nu era obișnuit. 

Se uită la cuţit. 

Atunci podeaua se clătină. 


— Am auzit pe cineva, zise unul din mercenari. Acolo, printre... hmm... pietre. 

Vocea lui Vânturache răsună din beznă. 

— Hei, zise. 

— Da? făcu Herrena. 

— Sunteţi în mare pericol! strigă Vânturache. Trebuie să stingeți focul! 

— Nu, nu, zise Herrena. E tocmai pe dos, tu ești în pericol. lar focul rămâne 
aprins. 

— E un trol mare, bătrân... 

— Toată lumea știe că trolii se feresc de foc, zise Herrena. Făcu un semn cu 
capul. Doi oameni traseră săbiile şi dispărură în noapte. 

— Ai absolută dreptate! ţipă Vânturache disperat. Doar că trolul ăsta n-are 
cum, înţelegi? 

— N-are cum? Herrena avu o ezitare. Spaima din vocea lui Vânturache o izbi. 

— Da, pentru că, vezi tu, l-aţi aprins pe limba lui. 

Atunci podeaua se clătină. 


Tataie ĂI Bătrân se trezi foarte încet din somnul lui de secole. Aproape că nici 
nu se trezi, de fapt, și dacă mai întârziau câteva decenii chiar că nu s-ar mai fi 
întâmplat nimic. Când un trol îmbătrâneșie și începe să se gândească serios la 
univers, găsește de obicei un locșor linişiii și se pune pe filosofat adânc, iar după o 
vreme începe să uite de extremităţi. Se cristalizează pe la margini și, până la urmă, 

nu mai rămâne decât un licăr de viaţă în interiorul unui deal destul de masiv, cu 
straturi de rocă mai puţin obişnuite. 

Tataie ĂI Bătrân nu ajunsese așa departe. Se trezi din evaluarea unei linii de 
gândire destul de promițătoare despre sensul adevărului și descoperi un gust 
fierbinte de cenușă în ceea ce, după ceva efort, își aduse aminte că e gura lui. 

Începu să se înfurie. Comenzile începură să zburde pe traseele neurale de 
siliciu impur. Undeva, în profunzimea trupului său silicos, piatra începu să alunece 
pe îmbinări anume. Copacii se prăbușiră, iarba fu spintecată și degete de mărimea 
unor corăbii se desfăcură şi apucară pământul. Două mari lunecări de teren, sus, 
pe vârful stâncii, marcară deschiderea ochilor ca nişte pietre gigantice de opal. 

Vânturache nu văzu toate acestea, desigur, de vreme ce proprii lui ochi făceau 
parte din ediţia de zi, dar văzu cum peisajul acela sumbru se cutremură încet și 
apoi începe să se ridice, neverosimil, către stele. 


Apăru soarele. 

Dar nu și lumina. Fapt e că faimoasa lumină din Lumea Disc, cea care, așa 
cum am mai indicat, călătorește foarte lent prin puternicul câmp magic al Discului, 
clipoci delicat peste tărâmurile de la margine și începu lupta sa tăcută, moale, 
împotriva armatelor în retragere ale nopţii. Se prelinse peste ţinutul adormit ca 
aurul topit” — luminos, curat și, mai ales, foarte lent. 

Herrena nu ezită. Cu mare prezenţă de spirit, alergă la marginea buzei de jos 
a lui Tataie ĂI Bătrân și sări, rostogolindu-se în cădere. Oamenii ei o urmară, 
înjurând în timp ce aterizau printre sfărâmăturile de stâncă. 

Ca un grăsan care încearcă să facă flotări, bătrânul trol se împingea în sus. 

Acest lucru nu era vizibil din locul în care zăceau prizonierii. Ei nu știau decât 
că podeaua se tot rostogolea sub ei și că era foarte mult zgomot, în cea mai mare 
parte neplăcut. 

Weems îl apucă de braț pe Gancia. 

— E un cutremur de piatră, zise. Hai să ieșim de aici! 

— Nu fără aurul ăla, spuse Gancia. 

— Ce? 

— Aurul, aurul. Omule, putem fi bogați precum Creosot! 

O fi avut el, Weems, un coeficient de inteligenţă cât temperatura camerei, dar 
știa să recunoască un imbecil când îl vedea. Ochii lui Gancia sclipeau mai ceva ca 
aurul și părea că se uită fix la urechea stângă a lui Weems. 

Weems se uită disperat la Bagaj. Era în continuare deschis ademenitor, ceea 
ce era bizar — ai fi zis că tot cutremuratul ăla ar fi închis capacul. 

— N-o să-l putem duce, sugeră el. E prea greu, adăugă. 


7 Nu chiar în toate detaliile, desigur. Copacii nu luară foc, oamenii nu deveniră brusc foarte bogaţi şi 
foarte morţi, iar mările nu se prefăcură în aburi. De fapt, mai bună ar fi fost comparaţia „spre deosebire 
de aurul topit”. (n.a.) 

— Ba o să cărăm naibii măcar o parte din el! ţipă Gancia, repezindu-se la 
cufăr în timp ce podeaua se cutremura din nou. 

Capacul se închise brusc. Gancia dispăru. 

Și ca nu cumva să creadă Weems că fusese un accident, capacul se deschise 
din nou brusc, doar pentru o secundă, și o limba roșie ca mahonul trecu peste niște 
dinţi laţi, albi ca sicomorul. Apoi se trânti la loc. 

Spre groaza și mai adâncă a lui Weems, sute de picioruşe răsăriră de sub 
cutie. Aceasta se ridică cu intenție vădită și, târșâind din picioare, se întoarse cu 
fața spre el. Avea o expresie deosebit de răutăcioasă la gaura cheii, o privire care 
spunea: „Ei, hai, fă-mă fericit..” 

Mercenarul se dădu înapoi, privindu-l rugător pe Doiflori. 

— Cred că ar fi o idee bună să ne dezlegi, sugeră Doiflori. Poate fi foarte 
prietenos după ce te cunoaşte mai bine. 

Lingându-și nervos buzele, Weems scoase cuțitul. Bagajul scoase și el un 
scârţâit de avertisment. 

Le tăie legăturile și se dădu repede înapoi. 

— Mulţumesc, zise Doiflori. 

— Cred că iar m-am înșepenit de șpate, se plânse Cohen, în timp ce Bethan îl 
ajuta să se ridice. 

— Ce facem cu el? zise Bethan. 

— Îi luăm cușitul și îi șpunem ş-o taie, răspunse Cohen. Ai aujit? 

— Da, domnule! Mulţumesc, domnule! zise Weems și se aruncă spre gura 
peșterii. Pentru o clipă, silueta lui se zări, profilată pe cerul cenușiu dinaintea 
zorilor, apoi dispăru. Îl auziră strigând „aaaahh” de undeva de departe. 


Lumina soarelui se prăvălea tăcută peste pământ, ca un val. Ici colo, unde 
câmpul magic era mai slab, fâșii de dimineaţă o luau înaintea zilei, lăsând în urmă 
insule de întuneric ce se micșorau și dispăreau pe măsură ce oceanul strălucitor 
înainta. 

Dealurile din jurul Câmpiilor Vortex stăteau înaintea fluxului luminos ca o 
corabie mare și cenușie. 


Trolii pot fi înjunghiaţi, dar e nevoie de antrenament și nimeni nu apucă să se 
antreneze mai mult de o dată. Oamenii Herrenei văzură cum trolii se desprind din 
întuneric ca niște fantome extrem de solide. Săbiile se ciobiră lovind pielea de 
siliciu, se auziră numai unul sau două strigăte gâtuite, apoi doar voci care se 
depărtau, încercând să mărească cât mai repede distanța dintre ele și roca 
răzbunătoare. 

Vânturache ieși de după un copac și privi în jur. Era singur, dar tufișurile din 
spatele lui trosneau, indicând că trolii porniseră în urmărirea bandei. 

Ridică privirea. 

Mult deasupra lui, doi ochi cristalini se concentrau plini de ură asupra oricărui 
lucru moale, zemos și mai ales cald. Vânturache se prăbuși îngrozit când o mână 
cât casa se făcu pumn și se prăvăli asupra lui. 

Ziua sosi cu o explozie mută de lumină. Pentru o clipă, corpul enorm și 
înspăimântător al lui Tataie ÄI Bătrân deveni un baraj în calea luminii, care se 
prelinse pe lângă el. Ceva scrâșni scuri. 

Apoi fu liniște. 

Mai multe minute se scurseră. Nu se întâmplă nimic. 

Câteva păsări începură să cânte. Un bondar bâzâi peste bolovanul care 
fusese pumnul lui Tataie și ateriză pe un mănunchi de cimbru care crescuse de sub 
o unghie de piatră. 

Mai jos se auzi o mişcare. Vânturache se strecură anevoie prin spațiul îngust 
rămas între pumnul de piatră și pământ, ca un șarpe care iese din culcuș. 

Rămase întins pe spate, privind cerul din spatele siluetei înțepenite a trolului. 
Acesta nu se schimbase de loc, doar că era nemișcat, deși ochiul deja începea să 
joace feste. În noaptea dinainte, Vânturache se uitase la crăpăturile pietrelor și le 
văzuse transformându-se în guri și ochi; acum se uita la chipul uriaș de stâncă și 
vedea cum trăsăturile devin, ca prin farmec, simple neregularități ale rocii. 

— Măiculiţă! făcu. 

Nu servi la nimic. Se ridică, se scutură de praf și privi împrejur. Dacă nu punea 
la socoteală bondarul, era absolut singur. 

După ce mai scotoci în jur o vreme, găsi o piatră care, dintr-un anumit unghi, 
semăna cu Beryl. 

Era rătăcit și singur și departe de casă. Era... 

Undeva deasupra se auzi un zgomot și frânturi de stâncă se prăvăliră pe 
pământ. O gaură apăru pe faţa lui Tataie ĂI Bătrân; Bagajul își arătă pentru o clipă 
dosul, în vreme ce se străduia să-și recapete echilibrul, apoi din gura peșterii se ivi 
capul lui Doiflori. 

— E cineva acolo? Hei! 

— Hei! strigă vrăjitorul. Te pomenești că sunt fericit să te văd! 

— Nu ştiu. Eşti? zise Doiflori. 

— Ce să fiu? 

— Doamne, ce mai priveliște grozavă ai de aici, de sus! 


Le luă o jumătate de oră să coboare. Din fericire, Tataie ÄI Bătrân fusese 
destul de ridat, ceea ce oferea multe puncte de sprijin pentru mâini şi picioare, deși 
nasul ar fi reprezentat un obstacol serios dacă într-o nară nu i-ar fi crescut un stejar 
rămuros. 

Bagajul nu avu nevoie să se dea jos. Sări pur și simplu, rostogolindu-se până 
jos fără să pățească nimic. 

Cohen se așeză la umbră, ca să-și recapete suflul și minţile rămase în urma 
evenimentelor. Se uita la Bagaj dus pe gânduri. 

— Am pierdut toţi caii, zise Doiflori. 

— O șă-l gășim noi, zise Cohen. Ochii lui sfredeleau Bagajul, care începu să 
se simtă prost. 

— Toată mâncarea era la ei, zise Vânturache. 

— E plină pădurea de mâncare. 

— Am niște biscuiţi hrănitori în Bagaj, zise Doiflori. Digestivii Călătorului. 
Totdeauna prind bine la nevoie. 

— l-am încercat, spuse Vânturache. Au ceva aspru și.. 

Cohen se ridică, strângând din ochi de durere. 

— Șcujă-mă, zise el. Trebuie șă mă lămuresc într-o privinşă. 

Se duse drept la Bagaj și îl apucă de capac. Lada se dădu repede înapoi, dar 
Cohen întinse un picior sfrijit și îi puse piedică la jumătate dintre piciorușe. In timp 
ce lada se răsucea să-l muște, el strânse din dinţi şi o săltă, răsturnând-o pe 
capacul curbat, unde rămase legănându-se ca o ţestoasă furibundă. 

— Ei! Ăla-i Bagajul meu! zise Doiflori. De ce îmi atacă Bagajul? 

— Cred că știu de ce, zise calm Bethan. Cred că se teme de el. 

Doiflori se întoarse spre Vânturache cu gura căscată. Vrăjitorul ridică din 
umeri. 

— Nu mă întreba pe mine, zise el. Eu unul fug de lucrurile de care mă tem. 

Cu un clămpănit din capac,Bagajul sări în sus și reveni pe pământ în plină 
viteză, arzându-i lui Cohen o directă la ciolane cu unul din colţurile îmbrăcate în 
metal. În timp ce se întorcea, eroul îl apucă suficient cât să-l proiecteze cu toată 
puterea într-o stâncă. 

— Nu-i rău, zise Vânturache admirativ. 

Bagajul se clătină, se opri o clipă, apoi se năpusti la Cohen fluturând 
ameninţător din capac. Acesta sări și ateriză chiar pe muchea interioară, cu mâinile 
și picioarele prinse între capac și ladă. 

Asta îl nedumeri complet pe Bagaj. Fu și mai uimit când Cohen trase puternic 
aer în piept și se opinti, cu mușchii umflându-i-se ca nişte nuci de cocos pe braţele 
slăbănoage. 

Rămaseră încleștaţi așa o vreme, tendon contra balama. Din când în când, 
unul din ei mai scârțâia. 

Bethan îl înghionti pe Doiflori. 

— Fă ceva, spuse ea. 

— Hmm, zise Doiflori. Da. Ajunge, cred. Lasă-l jos, te rog. 

Bagajul scârțâi a trădare la auzul vocii stăpânului. Capacul i se săltă cu 
asemenea forță încât Cohen căzu pe spate, dar se ridică, aruncându-se din nou 
asupra cufărului. 

Conţinutul acestuia era acum la vedere. 

Cohen cotrobăi înăuntru. 

Bagajul scârțâi un pic, dar se gândi probabil la șansele de a ajunge în Marele 
Dulap Ceresc. Când Vânturache îndrăzni să se uite printre degetele care-i 
acopereau ochii, îl văzu pe Cohen holbându-se în Bagaj și înjurând pe înfundate. 

— Rufe? ţipă el. Doar atât? Doar rufe? Tremura de furie. 

— Trebuie să fie și niște biscuiţi, zise Doiflori cu vocea pierită. 

— Dar avea aur! Și l-am văjut înghișind pe șineva! 

Cohen se uită rugător la Vânturache. Vrăjitorul oftă: 

— Nu te uita la mine, zise. Nu sunt eu proprietarul. 

— L-am cumpărat de la magazin, se apără Doiflori. Am cerut o ladă de 
călătorie. 

— Asta ai și căpătat, zise Vânturache. 

— E foarte loială, zise Doiflori. 

— Da, sigur, încuviință Vânturache. Loialitatea e exact ce-ţi trebuie la o valiză. 

— Ștai pușin, zise Cohen, care se prăbușise pe un pietroi. Nu era un magajin 
din ăla... vreau șă jic nu-i așa că nu-l mai văjușeși până atunci și când te-ai întors 
acolo nu mai era? 

Doiflori se lumină: 

— Așa-i! 

— Și vânjătorul era un bătrâne! școfâlșit? Un magajin plin cu chestii șiudate? 

— Exact! Nu l-am mai găsit dup-aia, credeam că am greșit strada, fiindcă 
unde știam eu că e am găsit doar un zid de cărămidă. Mi-aduc aminte că la vremea 
respectivă mi s-a părut destul de... 

Cohen dădu din umeri. 

— Un magajin dintr-așeleas, zise. Așta ecșplică multe. Duse mâinile la șale și 
se strâmbă. Afurișitul de cal a plecat cu alifia mea! 

Vânturache îşi aminti ceva și cotrobăi prin adâncurile robei sale jerpelite, 
acum și foarte jegoase. Scoase o sticluță verde. 

— Așta era! se bucură Cohen. Eşti o comoară. Se uită pieziș la Doiflori. L-aș fi 
bătut, zise el încet, chiar dacă nu ne întrerupeai tu, tot l-aș fi bătut până la urmă. 

— Așa e, spuse Bethan. 

— Voi doi ași putea șă vă fașeși utili, adăugă el. Bagajul ăşta a șpart un dinte 
de trol ca șă ne școată afară. Era de diamant. Vedeși dacă nu mai gășiși șeva 
bucăşi. Mi-a venit o idee. 

In timp ce Bethan își suflecă mânecile și desfăcu sticla, Vânturache îl trase pe 
Doiflori deoparte. Când ajunseră la adăpost în spatele unui tufiș, zise: 

— A luat-o razna. 

— Vorbim despre Cohen Barbarul! zise Doiflori profund șocat. E cel mai mare 
războinic din... 

— A fost, îl corectă Vânturache aprins. Toate chestiile alea cu preoții 
războinici şi cu fantomele mâncătoare de oameni au fost cu ani în urmă. Acum nu 
i-au mai rămas decât amintirile și atâtea cicatrici că ai putea juca X şi O pe pielea 
lui. 

— E mai bătrân decât îmi închipuisem, într-adevăr, zise Doiflori. Culese o 
bucăţică de diamant. 

— Așa că ar trebui să-i lăsăm, să ne găsim caii și să ne cărăm de aici, zise 
Vânturache. 

— Ar fi cam urât din partea noastră. 


8 Nu se ştie de ce, dar toate obiectele cu adevărat misterioase şi magice sunt cumpărate în magazine 
care apar şi, după o perioadă de activitate comercială mai scurtă chiar decât cea a unei companii de 
termopane, se evaporă ca un fum. S-au lansat diverse explicaţii pentru aceste fapte, fără a le elucida 
întru totul. Astfel de magazine apar peste tot în univers, iar non-existenţa lor subită într-un oraş sau altul 
se poate detecta în funcţie de mulțimile de oameni care bat străzile purtând în mâini foste obiecte 
magice şi certificate de garanţie cu înflorituri şi se uită foarte bănuitori la zidurile de cărămidă. (n.a.) 

— Ei se descurcă, zise Vânturache. Problema e, tu te-ai simţi bine în 
compania unuia care e în stare să sară cu mâinile goale la beregata Bagajului? 

— Bine pusă problema. 

— Oricum, cred că le va fi mai bine fără noi. 

— Eşti sigur? 

— Absolut sigur, zise Vânturache. 


Găsiră caii rătăcind fără ţintă prin tufăriș, luară un mic dejun alcătuit din carne 
de cal prost afumată și porniră în ceea ce Vânturache își închipuia că e direcţia cea 
bună. După câteva minute, Bagajul ieși de sub niște tufe și porni după ei. 

Soarele se ridică pe cer, dar nu reuși să acopere strălucirea noii stele. 

— S-a făcut mai mare peste noapte, zise Doiflori. De ce nu face cineva ceva? 

— Cum ar fi? 

Doiflori se gândi. 

— N-ar putea cineva să-i spună Marelui A'Tuin să o evite? întrebă. S-o 
ocolească? 

— S-a mai încercat așa ceva, zise Vânturache. Vrăjitorii au încercat să intre în 
legătură cu mintea Marelui A'Tuin. 

— Şi n-a mers? 

— Ba da, a mers, zise Vânturache. Doar că... 

Doar că citirea unei minți atât de vaste precum cea a Țestoasei Lumii 
cuprindea anumite riscuri neprevăzute. Vrăjitorii se antrenaseră pe țestoase 
marine şi țestoase uriașe, ca să se obișnuiască cu structura mintală cheloniană, 
dar, cu toate că știau că mintea lui A'Tuin va fi ceva mare, nu se așteptaseră să fie 
și așa lentă. 

— De treizeci de ani, un grup de vrăjitori lucrează la cititul ei în trei schimburi, 
continuă Vânturache. Tot ce au aflat e că Marele A'Tuin așteaptă ceva cu 
nerăbdare. 

— Ce? 

— Cine știe? 

Călăriră o vreme în tăcere prin ţinutul pietros, pe un drum mărginit cu blocuri 
uriașe de calcar. Intr-un târziu, Doiflori zise: 

— Ar trebui să ne întoarcem, să știi. 

— Ascultă, mâine ajungem la Smarl, zise Vânturache. N-or să pățească nimic, 
nu văd de ce... 

Dar vorbea de unul singur. Doiflori își întorsese calul și acum o luase înapoi la 
trap, dovedind tot atâta pricepere în ale echitaţiei precum un sac de cartofi. 

Vânturache cobori privirea. Bagajul se uita la el cu ochii bulbucați. 

— La ce te holbezi? îl apostrofă Vânturache. N-are decât să se întoarcă, ce 
treabă am eu? 

Bagajul nu spuse nimic. 

— Ascultă, nu răspund eu de el, zise Vânturache. Să fim înţeleși pe chestia 
asta. 

Bagajul nu spuse nici acum nimic, dar ceva mai tare. 

— Hai, du-te după el. N-ai nici o treabă cu mine. 

Bagajul își retrase piciorușele și se așeză în drum. 

— Bine, eu plec, zise Vânturache. Vorbesc serios, adăugă. 

Intoarse calul spre noile orizonturi și aruncă o privire în jos. Bagajul rămăsese 
pe loc. 

— Nu încerca să mă îndupleci. Poţi să stai aici toată ziua, nu-mi pasă. Eu o iau 
la trap, bine? 

Se uită furios la Bagaj. Bagajul îi întoarse privirea. 


— Mă gândeam eu că o să te întorci, zise Doiflori. 

— Nu vreau să vorbesc despre asta, spuse Vânturache. 

— Vrei să vorbim despre altceva? 

— Mda, cel mai mult mi-ar plăcea o discuţie despre cum să scăpăm de 
frânghiile astea, zise vrăjitorul. Smuci de legăturile de la încheieturi. 

— Nu-mi pot imagina de ce ești atât de important, zise Herrena. 

Stătea pe un bolovan în faţa lor, cu sabia pe genunchi. Cea mai mare parte a 
bandei se cocoțase pe stâncile din jur, supraveghind drumul. 

Vânturache și Doiflori căzuseră penibil de ușor în ambuscadă. 

— Weems mi-a spus ce i-a făcut cutia ta lui Gancia, adăugă ea. Nu pot spune 
că e o mare pierdere, dar sper că va înțelege de ce, dacă se apropie la mai puţin de 
un kilometru de noi, vă voi tăia personal beregățile. 

Vânturache încuviinţă energic din cap. 

— Bun, zise Herrena. Ei te vor viu sau mort. Pe mine nu mă interesează cum 
te predau, dar câţiva băieți de-ai mei vor să aibă o mică discuţie cu voi în legătură 
cu trolii ăia. Dacă n-ar fi răsărit soarele... 

Lăsă fraza neterminată şi se îndepăriă. 

— Ei bine, iată-ne în altă belea, zise Vânturache. Mai trase o dată de legături. 
În spatele lui era o stâncă și, dacă și-ar fi putut ridica mâinile... da, era exact cum își 
închipuise, îl rănea pe el, dar era prea boantă ca să aibă vreun efect asupra sforii. 

— Dar de ce pe noi? Are legătură cu steaua, nu? vru să știe Doiflori. 

— Nu știu nimic în legătură cu steaua, zise Vânturache. Nici măcar n-am fost 
la cursurile de astrologie de la Universitate! 

— Presupun că totul se va rezolva până la urmă, zise Doiflori. 

Vânturache se uită lung la el. Genul ăsta de remarci îl lăsa totdeauna în ceaţă. 

— Chiar crezi asta? întrebă. Vreau să zic, sincer? 

— Păi, în general lucrurile chiar se rezolvă în mod satisfăcător, dacă stai să te 
gândești. 

— Dacă socotești că balamucul total în care s-a derulat viaţa mea din ultimul 
an e satisfăcător, atunci s-ar putea să ai dreptate. Nici nu mai ştiu de câte ori era să 
fiu omorât... 

— Douăzeci și șapte, zise Doiflori. 

— Ce? 

— De douăzeci și șapte de ori, zise Doiflori îndatoritor. Am ţinut eu socoteala. 
Dar tu niciodată n-ai... 

— Ce? Ținut socoteala? zise Vânturache, care începea să aibă senzația atât 
de bine cunoscută că discuţia îi scăpa de sub control. 

— Nu. Fost omorât. Nu ţi se pare puţin suspect? 

— N-am avut obiecţii, dacă la asta te referi, zise Vânturache. Își privi furios 
picioarele. Doiflori avea dreptate, bineînțeles. Descântecul îl ţinea în viață, era 
evident. Dacă ar fi sărit de pe un vârf de munte, vreun nor i-ar fi amortizat cu 
siguranţă căderea. 

Problema cu teoria asta era însă că nu funcţiona decât dacă nu credea în ea. 
Dacă s-ar fi crezut invulnerabil, în clipa următoare ar fi fost mort. 

Așa că, una peste alta, era mai înțelept să nu se gândească deloc. 

Oricum, era posibil să nu aibă dreptate. 

Singurul lucru de care putea fi sigur era că îl încerca o migrenă. Speră că 
Descântecul se afla undeva în zona dureroasă și că se chinuia cumplit. 

Când ieșiră din trecătoare, atât Vânturache cât și Doiflori călăreau pe cal 
alături de câte cineva. Vânturache ședea incomod în fața lui Weems, care își 
sucise o gleznă și era prost dispus, iar Doiflori în fața Herrenei, ceea ce, la 
înălțimea lui, însemna că măcar îi era cald la urechi. Ea călărea cu cuțitul scos din 
teacă și cu ochii în paișpe după orice cutie cu picioare; Herrenei nu-i era tocmai 
limpede ce era Bagajul, dar era suficient de deșteaptă să-și dea seama că acesta 
nu ar fi permis ca Doiflori să fie ucis. 

După vreo zece minute îl văzură în mijlocul drumului. Avea capacul deschis ca 
o invitaţie. Era plin cu aur. 

— Ocoliţi-l, zise Herrena. 

— Dar... 

— E o capcană. 

— Așa-i, zise Weems, alb la faţă. Credeţi-mă pe cuvânt. 

Cu părere de rău, își struniră caii pe lângă tentaţia sclipitoare și continuară 
drumul. Weems se uită înapoi speriat, temându-se să nu vadă lada venind după el. 

Văzu ceva aproape și mai rău. Dispăruse. 

Mai încolo, pe marginea drumului, iarba se mișcă puţin, apoi se opri. 

Vânturache nu era el mare vrăjitor, și luptător nici atât, dar era expert în 
lașitate și știa să miroasă frica de la o poștă. Rosti încetișor. 

— O să te urmărească, să știi. 

— Cum? zise Weems distrat. Incă se mai uita la iarbă. 

— E foarte răbdător și nu renunţă niciodată. Doar e vorba de lemn de păr 
înțelept. O să te lase să crezi că a uitat de tine și într-o bună zi, când o să mergi pe 
vreo stradă întunecoasă, o să auzi în urma ta multe piciorușe — pâș, pâș, pâș, or să 
facă ele, tu o s-o iei la fugă, iar ele o să grăbească pasul, pâș pâș PAȘI... 

— Taci din gură! ţipă Weems. 

— Probabil că te-a recunoscut deja, deci... 

— Am zis gura! 

Herrena se răsuci în șa și îi privi mânioasă. Weems se încruntă, trase de 
urechea lui Vânturache până când şi-o aduse chiar în dreptul gurii și zise răgușit: 

— Mie nu mi-e frică de nimic, pricepi. Chestiile astea vrăjitoreşti, nici cât un 
scuipat nu fac. 

— Toţi spun așa până când aud picioruşele, zise Vânturache. Se opri. Un vârf 
de cuţit îl împungea în coaste. 

În ziua aceea nu se mai întâmplă nimic, decât că, spre bucuria lui Vânturache 
și paranoia crescândă a lui Weems, Bagajul se mai arătă de câteva ori. Ba apărea 
cocoțat caraghios pe vreun pisc, ba se ivea pe jumătate îngropat într-un șanț, cu 
mușchi crescut pe el. 

După amiaza târziu ajunseră pe vârful unui deal, de unde se vedea 
deschizându-se larg valea superioară a Fluviului Smari, cel mai lung de pe Disc. 
Apa era deja lată de aproape un kilometru și plină de acel mâl care făcea ca valea 
inferioară a fluviului să aibă cel mai fertil sol de pe continent. Câteva fuioare de 
ceaţă timpurie se ridicau de pe maluri. 

— Pâș, făcu Vânturache. Îl simţi pe Weems cum tresare și se încordează în 
șa. 

— Ha? | 

— Imi dregeam vocea, zise Vânturache și rânji. Işi pregătise cu grijă rânjetul 
acela. Era genul de rânjet folosit de cei care se uită fix la urechea ta stângă și îţi 
spun pe un ton panicat că sunt urmăriţi de agenţi secreți din galaxia vecină. Nu era 
un rânjet care să inspire încredere. S-au văzut probabil şi rânjete mai sinistre, dar 
numai la acel rânjitor portocaliu cu dungi negre care are coadă lungă și își face 
veacul prin jungle, căutând victime cărora să le rânjească. 

— Lasă rânjetul, îi zise Herrena din mers. 

Drumul cobora către mal, unde se aflau un ponton primitiv și un gong de 
bronz. 

— Cu ăsta se cheamă omul de la bac, zise Herrena. Dacă trecem pe aici, 
scutim un ocol pe lângă cotul râului. Poate chiar ajungem într-un oraș până 
diseară. 

Weems părea nesigur. Soarele se făcuse mare și roșu, iar ceața tot mai 
deasă. 

— Sau poate vreți să petreceti noaptea pe partea asta a apei? 

Weems luă ciocănelul și lovi gongul atât de tare încât acesta se dădu peste 
cap și căzu. 

Așteptară în tăcere. Apoi, cu un zornăit, un lanţ se ivi din apă și se întinse, 
ancorat de un drug de fier înfipt în mal. Până la urmă silueta turtită a bacului apăru 
încet printre cețuri, în timp ce omul cu glugă care îl conducea învârtea din greu la o 
roată mare plasată chiar în mijloc, trăgându-l spre mal. 

Fundul plat al bacului se frecă de prundiș și silueta cu glugă se sprijini de 
roată, gâfâind. 

— Urcași câte doi, mormăi el. Doar doi și armășarii. 

Vânturache înghiţi în sec și încercă să nu se uite la Doiflori. Probabil că 
omuleţul se apucase deja să zâmbească și să se strâmbe ca un idiot. Riscă totuși o 
privire cu coada ochiului. 

Doiflori stătea cu gura larg deschisă. 

— Nu eşti omul pe care-l știm, zise Herrena. Barcagiul de aici e un tip zdravăn, 
un fel.. 

— Are ji liberă. 

— Atunci, bine, zise ea cu îndoială. În cazul ăsta... dar ăsta de ce râde? 

Umerii lui Doiflori se scuturau, fața i se înroșise și pufnea pe înfundate. 
Herrena se uită furioasă la el, apoi îl fixă pe barcagiu. 

— Voi doi, luaţi-l! 

Urmă o pauză. Apoi unul dintre mercenari zise: 

— Pe barcagiu? 

— Da! 

— De ce? 

Herrena rămase mută. Așa ceva nu trebuia să se întâmple. Era îndeobște 
acceptat ca, atunci când cineva strigă ceva de genul „Puneţi mâna pe el!” sau 
„Gardieni!”, lumea să sară, nu să stea așa, la discuţii. 

— Fiindcă am zis eu! fu tot ce reuși să spună. 

Cei doi bărbaţi de lângă silueta aplecată se uitară unul la celălalt, ridicară din 
umeri, descălecară şi îl apucară fiecare de câte un umăr. Omul le venea până la 
brâu. 

— Așa? întrebă unul din ei. 

Doiflori se sufoca de râs. 

— Acum vreau să văd ce are pe sub roba aia. 

Cei doi schimbară priviri. 

— Nu cred că..., începu unul din ei. 

Nu reuși să încheie, pentru că un cot noduros se repezi în stomacul lui ca un 
piston. Tovarășul lui privi în jos, nevenindu-i să creadă, și primi cel de-al doilea cot 
în rinichi. 

Cohen se strădui, printre sudalme, să își descurce sabia din faldurile robei, în 
timp ce țopăia ca un crab către Herrena. Vânturache gemu, strânse din dinţi și își 
smuci capul spre spate cu toată puterea. Se auzi ţipătul lui Weems, iar Vânturache 
se lăsă să cadă într-o parte, ateriză în mocirlă, se culese disperat de pe jos și căută 
un loc să se ascundă. 

Cu un strigăt triumfător, Cohen reuși să tragă spada și o agită eroic, rănind 
grav un mercenar care se strecurase în spatele lui. 

Herrena îl împinse pe Doiflori de pe cal și își căută arma. Doiflori încercă să se 
ridice, făcând un alt cal să se cambreze și să-și arunce călărețul, care ajunse cu 
capul în poziția perfectă pentru a primi un șut zdravăn de la Vânturache. 
Vânturache era primul care să admită că era laș ca un șobolan, dar chiar și 
șobolanii se luptă dacă sunt prinşi la colț. 

Mâinile lui Weems se lăsară însă pe umerii lui și un pumn cât un bolovan de 
dimensiuni medii îl pocni în cap. 

În timp ce se prăbușea, o auzi pe Herrena rostind destul de calm: 

— Omoară-i pe amândoi. Eu mă ocup de caraghiosul ăsta bătrân. 

— Să trăiţi! zise Weems, întorcându-se spre Doiflori cu sabia trasă. 

Vânturache îl văzu că ezită. Urmă un moment de liniște, în care până și 
Herrena auzi clipocitul făcut de Bagaj când ieși la mal, cu apa șiroindu-i de pe 
capac. 

Weems se uită la el îngrozit. Sabia îi căzu din mână. Se întoarse și fugi în 
ceaţă. O secundă mai târziu. Bagajul sări peste Vânturache și se luă după el. 

Herrena se aruncă asupra lui Cohen, care pară lovitura şi gemu de junghiul 
din braţ. Tăișurile se izbiră cu un sunet de metal ud, apoi Herrena fu silită să se 
retragă, după ce o mișcare isteaţă a lui Cohen aproape o dezarmă. 

Vânturache merse împleticindu-se până la Doiflori și trase zadarnic de el. 

— E timpul să mergem, bolborosi. 

— Grozav! zise Doiflori. Ai văzul cum a... 

— Da, da, vino. 

— Dar vreau să... excelent, pe cuvânt! 

Sabia Herrenei îi zbură din mână și se înfipse vibrând în noroi. 

Cu un hohot de satisfacție, Cohen își retrase spada, ochii i se încrucișară o 
clipă, schelălăi scurt de durere și rămase absolut nemișcat. 

Herrena se uită la el, fără să priceapă. Făcu un pas, de probă, în direcţia 
propriei săbii și, când văzu că nu se întâmplă nimic, o recuperă, o cântări în mână și 
se uită lung la Cohen. Doar ochii i se mișcau, plini de durere, în timp ce ea îi dădea 
prudent ocol. 

— lar l-a lăsat spatele! șopti Doiflori. Ce putem face? 

— Putem să vedem dacă mai prindem vreun cal? 

— Ei bine, zise Herrena. Nu știu cine ești și ce cauţi aici și n-am nimic personal 
cu tine, înţelegi, sper. 

Ridică sabia cu ambele mâini. 

Prin ceaţă se zări o mișcare subită și se auzi sunetul înfundat al unei bucăţi 
grele de lemn care lovește un cap. Herrena păru uimită, iar după o clipă căzu 
grămadă. 

Bethan dădu drumul parului și se uită la Cohen. Apoi îl apucă de umeri, îi 
propti genunchiul în șale, răsuci profesionist și îi dădu drumul. 

O expresie de fericire apăru pe faţa bătrânului. Se aplecă experimental. 

— Mi-a trecut! zise. Șpatele! Mi-a trecut! 

Doiflori se întoarse spre Vânturache. 

— Tata recomanda să stai atârnat de o ușă, zise el pe un ton de conversație. 


Weems se strecură prudent printre crengile joase, încărcate de ceaţă, ale 
copacilor. Aerul pal și umed înăbușea orice sunet, dar el era sigur că în ultimele 
zece minute nu fusese nimic de auzit. Se întoarse foarte încet și își permise luxul 
unui suspin lung de ușurare. Apoi se întoarse la adăpostul tufișurilor. 

Ceva îl atinse foarte ușor la nivelul genunchilor. Ceva colţuros. 

Privi în jos. Văzu mai multe picioare decât ar fi fost cazul. 

Se auzi un clămpănit scurt, sonor. 


Focul se zărea ca un punciuleţ roșu în decorul întunecat. Luna nu răsărise 
încă, dar steaua își arunca deja lucirea lugubră la orizont. 

— Acum e rotundă, zise Bethan. Arată ca un soare mai mic. Sunt sigură că dă 
și căldură. 

— Nu începe, zise Vânturache. Că am și-așa destule griji pe cap. 

— Eu tot nu-nșeleg, zise Cohen, căruia Bethan îi masa spatele, cum de v-au 
prinș fără ș-aujim şi noi. Nişi n-am fi ştiut dacă Bagajul n-ar fi șopăit pe lângă noi. 

— Și n-ar fi scâncit, zise Bethan. Toţi ochii se îndreptară spre ea. Ei, arăta de 
parcă ar fi scâncit, zise. Mie mi se pare adorabil, zău. 

Patru perechi de ochi se mutară atunci asupra Bagajului, care stătea ciucit de 
cealaltă parte a focului. Acesta se ridică foarte înțepai și se retrase mai în umbră. 

— Ușor de hrănit, zise Cohen. 

— Greu de pierdut, aprobă Vânturache. 

— Loial, sugeră Doiflori. 

— Încăpător, zise Cohen. 

— Dar adorabil n-aş spune, zise Vânturache. 

— Preșupun că nu vrei șă-l vinji? zise Cohen. 

Doiflori clătină din cap: 

— Nu cred c-ar înțelege, spuse. 

— Nu, preșupun că nu, zise Cohen. Se ridică și își mușcă buza. Căutam un 
dar pentru Bethan, știi. Ne cășătorim. 

— Ne-am gândit ca voi să fiți primii care află, zise Bethan, roşind. 

Vânturache nu surprinse privirea lui Doiflori. 

— Asta e foarte, ăăă... 

— De îndată ce găsim un oraș cu preot, zise Bethan. Vreau să facem totul așa 
cum trebuie. 

— Asta e foarte important spuse Doiflori cu seriozitate. Dacă ar fi mai multă 
moralitate pe lume, nu ne-am mai ciocni de stele. Stătură o clipă să evalueze 
această afirmaţie. Apoi Doiflori continuă vesel: 

— În cazul ăsta, trebuie să sărbătorim. Eu am niște biscuiţi și niște apă, dacă 
mai ai tu carne din aia uscată. 

— A, grozav, îngăimă Vânturache. Îl trase pe Cohen deoparte. Cu barba așa 
aranjată, bătrânul trecea lesne drept unul de șaptezeci de ani, mai ales pe 
întuneric. 

— E ceva serios, hm? Chiar ai de gând să te însori cu ea? 

— Cu şiguranţă. Ai vreo obiecșie? 

— Păi, nu, sigur că nu, dar... vreau să zic, ea are șaptesprezece ani și tu eşti, 
cum să spun, mai înaintat în vârstă. 

— Vrei şă jiși că e timpul șă mă așej la cașa mea? 

Vânturache nu-și găsea cuvintele: 

— Eşti cu șaptezeci de ani mai mare decât ea, Cohen. Ești sigur că... 

— Am mai fost înșurat, șă știi. Am o memorie deștul de bună, zise Cohen cu 
reproș. 

— Nu, altceva vreau să spun, din punct de vedere fizic adică, ce te faci cu 
diferenţa de vârstă și restul. E o problemă de sănătate, nu-i așa, și.. 

— Aha, zise încet Cohen. Inşeleg șe vrei șă jiși. Efortul. Nu m-am gândit la 
așta. 

— Nu, zise Vânturache, îndreptându-se de spate. E de înțeles. 

— Chiar că mi-ai dat de gândit, zise Cohen. 

— Sper să nu fi stricat nimic. 

— Nu, nu, zise Cohen distrat. Nu te șcuja. Ai făcut bine șă-mi șpuli. 

Se întoarse și se uită la Bethan, care îi făcu cu mâna, apoi la steaua care 
lucea printre ceţuri. Apoi zise: 

— Trăim vremuri tulburi. 

— Așa este. 

— Șine ştie şe va adușe jiua de mâine? 

— Eu unul nu. 

Cohen îl bătu pe Vânturache pe umăr. 

— Uneori trebuie șă-și așumi unele rișcuri, zise. Nu mi-o lua în nume de rău, 
dar cred că o să fașem nunta oricum şi, — se uită la Bethan suspinând — ei bine, șă 
șperăm că va fi deștul de puternică. 


Pe la amiaza zilei următoare intrară într-un oraș cu ziduri de chirpici, 
înconjurat de câmpii verzi și mănoase. Totuși, foarte mult trafic venea din sensul 
opus. Pe lângă ei treceau căruțe încărcate cu vârf. Turmele umpleau marginile 
drumului. Bătrâne gârbovite cărau în spinare gospodării întregi și clăi de fân. 

— Ciuma? îl întrebă Vânturache pe un drumeţ care împingea un cărucior plin 
cu copii. 

Acesta scutură din cap: 

— Steaua, prietene, zise. N-ai văzut-o pe cer? 

— Ba, întâmplător am observat-o. 

— Cică o să ne lovească de Lăsata Porcului și mările vor da în clocot, 
ținuturile de pe Disc vor fi nimicite, regii răsturnați și orașele transformate în lacuri 
de sticlă, zise omul. Eu mă duc în munți. 

— Şi acolo zici că e mai ferit? spuse Vânturache neîncrezător. 

— Nu, dar se vede mai bine. 

Vânturache se întoarse la ceilalți. 

— Toată lumea e îngrozită de stea, zise. Se pare că în orașe n-a mai rămas 
aproape nimeni, toţi fug de frică. 

— Nu vreau să vă îngrijorez, interveni Bethan, dar nu vi se pare cam cald 
pentru anotimpul în care ne aflăm? 

— Asta ziceam și eu aseară, zise Doiflori. Foarte cald, mi se pare. 

— Cred că o șă șe facă mult mai cald, zise Cohen. Hai să intrăm în oraș. 

O luară pe străzile pustii care răsunau de ecoul copitelor. Cohen se tot uită la 
firmele prăvăliilor, până când își opri calul și zise: 

— Aşta căutam. Voi gășiși un templu și un preot, vin și eu imediat. 

— La bijutier? se miră Vânturache. 

— E o șurprijă. 

— Mi-ar prinde bine şi o rochie, zise Bethan. 

— O şă-și fur una. 

Era ceva foarte apăsător în orașul acela, decise Vânturache. Și ceva foarte 
straniu. 

Aproape fiecare ușă avea pictată pe ea o stea mare, roșie. 

— E sinistru, zise Bethan. De parcă oamenii ar vrea să cheme steaua 
încoace. 

— Sau s-o ţină la distanţă, zise Doiflori. 

— N-o să meargă. E prea mare, zise Vânturache. Văzu două feţe care se 
întoarseră spre el. 

— Păi e logic, nu? încercă el, neconvingător. 

— Nu, zise Bethan. 

— Stelele sunt luminițe mici pe cer, zise Doiflori. Odată a căzut una lângă 
casa mea — una albă și mare cât o casă, a luminat săptămâni întregi până s-a stins. 

— Steaua asta e altfel, zise o voce. Marele A'Tuin s-a urcat pe plaja 
universală. Acesta este marele ocean spaţial. 

— De unde știi? întrebă Doiflori. 

— Ce să știu? zise Vânturache. 

— Ce ziceai adineaori, despre plaje și oceane. 

— N-am zs nimic! 

— Ba da, aiuritule! strigă Bethan. Ţi-am văzut și buzele cum se mișcaul! 

Vânturache închise ochii. În mintea lui, văzu cum Descântecul fugea să se 
ascundă în spatele conștiinței, mormăind în sinea lui. 

— Bine, bine, zise. Nu-i nevoie să tipati la mine. Nu știu de unde știu, cert e că 
știu... 

— Era bine să ne spui și nouă. 

Dădură colțul. 

Toate orașele de la Marea Circulară aveau un loc special rezervat zeilor, pe 
care Discul îi deţine în cantități generoase. De obicei, zona era înghesuită și nu 
prea atrăgătoare din punct de vedere arhitectonic. Zeii mai vechi aveau, fireşte, 
temple mari și somptuoase, dar problema a fost că cei apăruți ulterior au revendicat 
drepturi egale și în curând zonele sfinte s-au extins cu zeci de verande, anexe, 
supraetajări, subsoluri duble, garsoniere ergonomice, plombe ecleziastice şi 
co-proprietăţi transtemporale, pentru că nici un zeu nu suporta ideea de a rămâne 
în afara ariei sacre — sau, cum devenise acum, a corului sacru. De obicei se ardeau 
acolo câte trei sute de feluri de tămâie deodată, iar zgomotul era la limita 
suportabilului din cauza preoților care se întreceau care mai de care să-și cheme 
partea de turmă la rugăciune. 

Dar acum strada era cufundată într-o tăcere de moarte, acea tăcere, deosebit 
de neplăcută, provenită de la sute de oameni speriați și furioși care stau absolut 
neclintiţi. 

Bărbatul aflat în fruntea adunării se întoarse și se încruntă la noii veniţi. Pe 
frunte avea însemnată o stea roșie. 

— Ce.--i..., începu Vânturache, dar se opri pentru că vocea îi răsuna mult prea 
tare. Ce-i asta? 

— Sunteţi străini? întrebă omul. 

— Ba ne cunoaștem destul de..., începu Doiflori, apoi tăcu. Bethan arătă în 
susul străzii. 

Toate templele aveau câte o stea roșie pictată pe ele. Una mare de tot era 
mâzgălită peste ochiul de piatră care decora templul Orbului lo, șef peste toţi zeii. 

— Aoleu, făcu Vânturache. lo o să se cam enerveze când o să vadă chestia 
asta. Nu cred că e bine să mai zăbovim pe aici, prieteni. 

Mulțimea stătea cu fața la o tribună improvizată, ridicată în mijlocul unei străzi 
mai late. In fața construcției fusese atârnat un drapel mare. 

— Auzisem că Orbul lo poate vedea tot ce se întâmplă în lume, zise Bethan 
încet. De ce n-a... 

— Liniște! zise cineva lângă ei. Vorbeşte Dahoney. 

La tribună urcă un om înalt, slab și cu părul ca o păpădie. Din mulţime nu 
răsună nici un strigăt, ci doar un oftat colectiv. Bărbatul începu să vorbească. 

Vânturache ascultă cu groază crescândă. Unde sunt zeii? vocifera omul. Au 
dispărut. Poate că nici n-au existat. In fond, îşi amintea cineva să-i fi văzut 
vreodată? Și acum fusese trimisă steaua... 

Și tot așa, o voce limpede și calmă, care folosea termeni precum „epurare”, 
„curăţire” sau „purificare” și care îţi pătrundea în creier ca un sfredel încins. Unde 
sunt vrăjitorii? Unde e magia? A funcţionat oare vreodată sau totul a fost un vis? 

Vânturache începu să se teamă serios că zeii ar putea să afle despre toate 
astea și să se înfurie așa de tare încât să se ia de oricine se aflase prin preajmă la 
momentul respectiv. 

Dar, într-un fel chiar și mânia zeilor ar fi fost mai bună decât sunetul acelei 
voci. Steaua se apropie, părea ea să rostească, iar focul ei necruţător poate fi evitat 
numai prin... prin... Vânturache nu era prea sigur, dar avea viziuni cu săbii și 
stindarde și războinici cu ochi inexpresivi. Vocea nu credea în zei, — ceea ce, după 
principiile lui Vânturache, era în regulă — dar nu credea nici în oameni. 

Un străin înalt, cu capul acoperit, aflat la stânga lui Vânturache, îi trase un cot. 
Se întoarse... și dădu cu ochii de o tigvă rânjită sub o glugă neagră. 

Vrăjitorii, ca și pisicile, pot vedea Moartea. 

În comparaţie cu sunetul acelei voci, Moartea era aproape plăcută la vedere. 
Se rezema de un zid, cu coasa proptită lângă el. Îl salută pe Vânturache din cap. 

— Ai venit să-ţi savurezi opera? șopti Vânturache. 

Moartea ridică din umeri. 

AM VENIT SĂ VĂD VIITORUL, zise. 

— Ăsta e viitorul? 

UNUL DIN ELE, zise Moartea. 

— E sinistru, spuse Vânturache. 

SUNT ÎNCLINAT SĂ-ȚI DAU DREPTATE, zise Moartea. 

— Aş fi zis că ţie o să-ţi placă! 

NU AȘA. MOARTEA RĂZBOINICULUI, SAU A BĂTRÂNULUI, SAU A 
COPILULUI, ASTA ÎNȚELEG, LE IAU DUREREA ȘI LE CURM SUFERINŢA. DAR 
NU ÎNȚELEG ACEASTĂ MOARTE-A- MINȚII. 

— Cu cine vorbeşti? zise Doiflori. Mai mulţi membri ai congregaţiei se 
întorseseră și îl priveau bănuitori pe vrăjitor. 

— Cu nimeni, zise Vânturache. Putem să plecăm? Mă doare capul. 

Acum un grup întreg de oameni de la marginea mulțimii murmura, arătându-i 
cu degetul. Vânturache îi luă pe ceilalți doi și îi trase după colț. 

— Încălecaţi și hai să mergem, zise. Am sentimentul neplăcut că... 

O mână i se lăsă pe umăr. O pereche de ochi cenușii, tulburi, situați pe un cap 
rotund chel aflat deasupra unui corp mare și plin de muşchi, se uitau fix la urechea 
lui stângă. Omul avea o stea pictată pe frunte. 

— Arăţi ca un vrăjitor, zise pe un ton care sugera că așa ceva era imprudent și 
poate chiar fatal. 

— Cine, eu? Nu, eu sunt... funcționar. Da. Funcţionar. Așa e, zise Vânturache. 

Râse mărunt. 

Omul se opri, cu buzele mișcându-i-se muţește, de parcă asculta o voce 
interioară. Mai mulți oameni cu stele roșii pe frunte i se alăturaseră. Urechea 
stângă a lui Vânturache devenise un punct de mare interes public. 

— Eu cred că ești vrăjitor, zise omul. 

— Ascultă, zise Vânturache, dacă aș fi vrăjitor aș putea să fac vrăji, corect? 
Te-aş putea transforma în ceva, dar n-am făcut-o, deci nu sunt. 

— l-am omorât pe toţi vrăjitorii de pe-aici, zise unul dintre cei adunaţi. Unii au 
fugit, dar am omorât o mulţime. Tot dădeau din mâini și nu le ieșea nimic. 

Vânturache se uită lung la el. 

— Noi credem că și tu ești vrăjitor, zise cel care îl ţinea tot mai strâns. Ai cutia 
aia cu picioare și arăţi ca un vrăjitor. 

Vânturache își dădu seama că ei trei și Bagajul fuseseră separați de caii lor și 
că acum erau înconjurați de un cerc tot mai strâns de indivizi solemni, cu fețe 
cenușii. 

Bethan pălise. Chiar și Doiflori, a cărui capacitate de a detecta pericolul era la 
fel de dezvoltată ca abilitatea lui Vânturache de a zbura, părea acum îngrijorat. 

Vânturache inspiră puternic. 

Ridică braţele în acea poză clasică pe care o învățase cu ani în urmă și 
scrâșni: 

— Înapoi! Sau vă umplu de magie! 

— Magia nu mai are putere, zise bărbatul. l-a luat-o steaua pe toată. Toţi falșii 
vrăjitori și-au rostit cuvintele lor anapoda și nu s-a întâmplat nimic. Atunci s-au uitat 
îngroziţi la mâinile lor și, de fapt, foarte puţini din ei au mai avut bunul simţ să fugă. 

— Vorbesc serios! zise Vânturache. 

O să mă omoare, gândi el. Asta e. Nici să blufez nu mai sunt în stare. Nu-s bun 
nici să fac vrăji, nici să mă prefac, sunt un... 

Descântecul din mintea lui se agită. ÎI simţi cum îi picură în creier ca apa 
înghețată și cum se pregătește. O furnicătură rece îi străbătu braţul. 

Mâna i se ridică de una singură și simţi cum gura i se închide și i se deschide 
şi cum limba i se mișcă, în timp ce o voce care nu era a lui, o voce care suna 
bătrână și uscată, rosti silabe care se risipiră în aer ca niște nori de fum. 

De sub unghii îi ţâșniră flăcări octarine. Îl învăluiră pe bărbatul înspăimântat 
până când acesta dispăru cu totul într-un nor rece care-i împroşcă pe toți, se ridică 
deasupra străzii, rămase acolo ceva timp, apoi dispăru cu o explozie. 

Nu rămase din el nici măcar o dâră de abur unsuros. 

Vânturache se uită îngrozit la mâinile lui. 

Doiflori și Bethan îl apucară fiecare de câte un braț și îl împinseră prin 
mulțimea încă în stare de șoc, până când ajunseră pe strada goală. Urmă un 

moment dureros, când fiecare din ei încercă să o ia la fugă pe altă alee, dar până la 
urmă reuşiră să înainteze, purtându-l pe Vânturache aproape pe sus. 

— Magie..., murmura el încântat de propria-i putere. Am făcut magie... 

— Aşa e, îl ostoi matern Doiflori. 

— Nu vreţi să vă fac o vrajă? zise Vânturache. Îndreptă un deget către un 
câine în trecere și rosti: Hopaaa! Animalul îi aruncă o privire jignită. 

— Vraja mea preferată: fă-ți picioarele să alerge mai repede, zise Bethan 
supărată. 

— Sigur! zise Vânturache. Picioare! Alergaţi mai repede! la uite că m-ascultă! 

— Au mai multă minte ca tine, zise Bethan. Acum pe unde o luăm? 

Doiflori se uită la labirintul de străduţe din jurul lor. Se auzeau multe strigăte la 
oarecare depărtare. 

Vânturache se desprinse din strânsoarea lor şi porni împleticit pe cea mai 
apropiată alee. 

— Pot! strigă el ca apucat. Aveţi grijă cu toții... 

— E în stare de şoc, explică Doiflori. 

— De ce? 

— N-a mai făcut vrăji în viaţa lui. 

— Dar e vrăjitor! 

— E mai complicat, zise Doiflori alergând să-l oprească pe Vânturache. 
Oricum, nu sunt sigur că a fost chiar el. În mod sigur vocea nu suna ca a lui. Hai, 
prietene. 

Vânturache îl privi sălbatic, cu ochii duși. 

— Acuși te transform în trandafir, zise. 

— Da, da, foarte bine. Numai vino cu mine, zise Doiflori mângâietor, 
trăgându-l ușor de braţ. 

Se auziră pași din mai multe direcții și, deodată, vreo zece oameni cu stea 
veniră spre ei. 

Bethan apucă mâna inertă a lui Vânturache și o ridică ameninţător. 

— Rămâneţi pe loc! urlă ea. 

— Exact, strigă și Doiflori. Avem un vrăjitor şi nu vom ezita să-l folosim! 

— Vorbesc serios! ţipă Bethan învârtindu-l pe Vânturache în loc ca pe un 
cabestan. 

— Exact! Suntem bine înarmaţi! Ce? strigă Doiflori. 

— Ziceam, unde-i Bagajul? șuieră Bethan pe după spatele lui Vânturache. 

Doiflori privi în jur. Bagajul dispăruse. 

Vânturache avea totuși efectul dorit asupra oamenilor cu stea. Tratau mâna 
care i se agita la întâmplare ca pe o coasă rotativă și se piteau unul după altul. 

— Păi, unde s-a dus? 

— De unde să știu eu? făcu Doiflori. 

— E Bagajul tău! 

— De multe ori mi se întâmplă să nu știu unde mi-e Bagajul, în fond asta 
înseamnă să fii turist, zise Doiflori. Oricum, pleacă adesea de capul lui. E probabil 
mai bine să nu ne întrebăm de ce. 

Gloata începu să își dea seama că de fapt nu se întâmpla nimic și că 
Vânturache nu era în stare să arunce nici o vorbă-n vânt, darămite un blestem, 
înaintă, așadar, urmărindu-i cu atenţie mâinile. 

Doiflori și Bethan se dădură înapoi. Doiflori căută cu privirea în jur. 

— Bethan? 

— Ce-i? zise fata fără să-și ia ochii de la mulțimea care se apropia. 

— Asta-i o fundătură. 

— Eşti sigur? 

— Cred că pot și eu să recunosc un zid de cărămidă, zise el cu reproș. 

— Atunci cam asta a fost, zise Bethan. 

— Crezi că dacă le explic...? 

— Nu. 

— Aha. 

— Nu cred că sunt genul de oameni care să stea să asculte explicații, 
completă ea. 

Doiflori îi privi mai atent. Era, așa cum am mai pomenit, total nepăsător față de 
orice pericole. În pofida experienţei umane generale, Doiflori era convins că dacă 
oamenii ar comunica între ei, dacă ar bea câte un păhărel și și-ar arăta picturile cu 
nepoțeii, eventual ar merge și la un spectacol, ceva, orice problemă s-ar putea 
rezolva. Mai credea și că oamenii sunt fundamental buni, dar că uneori au zile mai 
proaste. Ceea ce se apropia acum de ei, pe stradă, avea asupra lui efectul unei 
gorile într-o fabrică de sticlă. 

In spatele lui se auzi un sunet impercepiibil, de fapt nu atât un sunet cât o 
schimbare în textura aerului. 

Oamenii din faţa lui rămaseră cu gurile căscate, se întoarseră și dispărură 
rapid după colt. 

— Ha? făcu Bethan, care îl sprijinea încă pe Vânturache, acum inconștient. 

Doiflori se uita în spate, la o vitrină plină cu mărfuri bizare, la o poartă cu 
draperie de mărgele și la o firmă mare, care acum, când literele reușiseră în fine să 
se așeze la locul lor, spunea: 


Skillet, Wang, Yrxle!yt, Bunglestiff 
Cwmlad și Patel 
Fondată: diverse dăți 
FURNIZORI 


Bijutierul întoarse încet aurul pe mica nicovală, așezând la locul lui ultimul 
diamant cu tăietură bizară. 

— Dintr-un dinte de trol, zici? murmură el, uitându-se îndeaproape la lucrarea 
pe care o încheiase. 

— Da, zise Cohen, şi cum șpuneam, poși păștra reștul fragmentelor. 
Moșmondea ceva pe o tăviţă plină cu inele de aur. 

— Sunteţi prea generos, spuse bijutierul, care era din neamul piticilor și știa să 
miroasă o afacere bună. Suspină. 

— Șlabă activitate în ultima vreme, nu? Eroul se uită prin geamlâc la un grup 
de indivizi cu privirile goale, adunaţi pe partea cealaltă a străzii pustii. 

— Vremuri grele, într-adevăr. 

— Și șine şunt tipii ăștia pictași cu ştele? zise Cohen. 

Piticul bijutier nici nu ridică ochii. 

— Nebuni, zise. Spun că n-ar trebui să mai lucrez pentru că vine steaua. Eu le 
zic că stelele nu mi-au făcut niciodată nici un rău, mi-ar plăcea să pot spune la fel și 
despre oameni. 

Cohen încuviinţă gânditor din cap, în timp ce șase bărbaţi se desprinseră din 
grup și se apropiară de prăvălie. Aveau arme de toate felurile și niște priviri 
hotărâte, pornite. 

— Șiudat, zise Cohen. 

— Eu sunt, după cum se vede, de sorginte piticească, zise bijutierul. Una din 
rasele magice, se spune. Oamenii cu stea cred că steaua va cruța Discul doar dacă 
ne lepădăm de magie. Probabil că au de gând să mă bată un pic. Așa stau lucrurile. 

Ridică lucrarea cu o pensetă. 

— Cel mai ciudat lucru pe care l-am făcut, zise, dar, îmi dau seama, foarte util. 
Cum ai spus că se cheamă? 

— Lucrări-din-tare, zise Cohen. Privi cele două potcoave cuibărite în palma sa 
brăzdată, apoi deschise gura şi scoase o serie de gemete. 

Ușa sări în lături. Bărbaţii intrară și se aliniară pe lângă pereţi. Transpirau și 
aveau un aer nesigur, dar liderul lor îl împinse dispreţuitor pe Cohen și îl ridică pe 
pitic de cămașă. 

— Ți-am spus și ieri, piticanie, zise. Să ieși de aici pe picioare sau cu ele 
înainte, pe noi nu ne interesează. Dar acum ne-am cam supă... 

Cohen îl bătu pe umăr. Bărbatul se întoarse iritat. 

— Ce vrei, tataie? se răsti el. 

Cohen așteptă până când se bucură de întreaga atenţie a omului, apoi zâmbi. 
Un zâmbet lent, leneș, dezveli pietre preţioase de 300 de carate ce părură să 
lumineze încăperea. 

— O să număr până la trei, zise el, pe un ton prietenos. Unu. Doi. Genunchiul 
lui osos zbură în sus, îngropându-se în vintrele șefului de grup cu un zgomot 
mulțumitor de cărnos, apoi eroul se întoarse pe jumătate ca să-și înfigă cu toată 
puterea cotul în rinichii lui, lăsându-l să se prăbușească într-un univers al durerii cu 
acces privat. Trei, îi spuse el ghemului care agoniza pe podea. Cohen auzise de 
lupta dreaptă și decisese cu mult timp în urmă că așa ceva nu era de nasul lui. 

Se uită la ceilalți bărbați și le aruncă unul din incredibilele sale zâmbete 
luminoase. _ 

Ar fi trebuit să sară pe el. In schimb, unul dintre ei, încrezător în faptul că el 
avea sabie, iar Cohen nu, se furișă spre erou pășind lateral. 

— Vai, nu, zise Cohen, dând din mâini. Vai, băiatule, nu așa. 

Omul îl privi pieziș. 

— Nu așa cum? întrebă el bănuitor. 

— Ai mai mânuit vreodată spada? 

Omul se întoarse spre colegii lui, căutând sprijin. 

— Nu cine ştie ce, nu, zise. Nu prea des. Agită sabia ameninţătior. 

Cohen ridică din umeri. 

— Poate că o să mor, dar sper măcar să fiu omorât de un bărbat care știe să 
țină spada ca un adevărat războinic, zise. 

Bărbatul își privi mâinile. 

— Mie mi se pare în regulă, rosti el cu îndoială. 

— Ascultă, tinere, la asta mă pricep și eu oleacă, vreau să zic, vino puţin 
încoace, — Îmi dai voie? — așa, mâna stângă vine aici, pe mâner, iar mâna dreaptă 
vine — exact, chiar aici — iar sabia vine chiar în piciorul tău. 

In vreme ce omul urla ținându-se de laba străpunsă, Cohen îi zbură cel de-al 
doilea picior de sub el cu un șut, apoi se întoarse către restul camerei. 

— Devine cam plicticos, zise. De ce nu mă atacați? 

— Chiar așa, se auzi o voce de la nivelul taliei. 

Bijutierul scosese la iveală un topor foarte mare și murdar, care promitea să 
adauge la vicisitudinile războiului și tetanosul. 

Cei patru stătură o clipă să-și calculeze șansele și se retraseră spre ușă. 

— Şi faceţi bine să ştergeţi stelele alea tâmpite, zise Cohen. Să le spuneți la 
toți că Barbarul Cohen se va supăra rău de tot dacă mai vede stele din astea, 
s-a-nţeles? 

Ușa se trânti. O clipită mai târziu toporul se izbi în ea, ricoșă și despică o 
feliuță de piele din vârful sandalei lui Cohen. 

— Scuze, zise piticul. A fost al bunicului. Acum nu-l mai folosesc decât la 
lemne. 

Cohen își pipăi falca, experimental. Lucrările din tare păreau că se potrivesc 
de minune. 

— În locul tău, aș pleca de-aici oricum, zise. 

Dar piticul se învârtea deja prin cameră, răsturnând tăvițe cu metale prețioase 
și pietre scumpe într-un sac de piele. O trusă de unelte dispăru într-un buzunar, un 
pachet cu bijuterii finisate în celălalt și, cu un icnet, piticul își vâri braţele prin 
mânerele forjei sale miniaturale și o săltă în spate. 

— Ai dreptate, zise. Sunt gata. 

— Vrei să vii cu mine? 

— Până la porţile orașului, dacă nu te superi, spuse. Mă înţelegi, nu-i așa? 

— Da, dar lasă toporul. 

leșiră în lumina soarelui de după-amiază, pe strada pustie. Când Cohen 
deschidea gura, mici puncte strălucitoare alungau umbrele amurgului. 

— Am de luat niște prieteni, zise, și adăugă: Sper că n-au păţit nimic. Pe tine 
cum te cheamă? 

— Fărdefalcă. 

— E vreun loc pe aici unde aş putea — Cohen se opri ca să savureze cuvintele 
— mânca o friptură? 

— Oamenii cu stea au închis toate hanurile. Cică e păcat să mănânci și să bei 
în timp ce... 

— Știu, ştiu, zise Cohen. Încep să pricep cum stau lucrurile. E ceva care le 
place? 

Fărdefalcă rămase o clipă pe gânduri. 

— Să dea foc la lucruri, zise într-un târziu. La asta se pricep. Cărți și alte 
obiecte. Inalță nişte ruguri grozave. 

Cohen rămase şocat. 

— Ruguri din cărţi? 

— Da. Cumplit, nu-i aşa? 

— Așa e, spuse Cohen. 

| se părea oribil. Oricine-și petrecuse viața sub cerul liber cunoștea foarte bine 
valoarea unei cărţi bune, groase, care ar trebui să te ţină un sezon întreg de aprins 
focul, dacă știi cum să rupi paginile. Câte vieţi nu fuseseră salvate, pe nopți cu 
viscol și ger, de o grămadă de lemne ude și o cărticică bine uscată. lar dacă aveai 
poftă să fumezi şi nu găseai o pipă, tot cartea te scotea la liman. 

Cohen își dădea seama că oamenii scriau diverse lucruri în cărţi. Totdeauna i 
se păruse o risipă total frivolă de hârtie. 

— Mă tem că prietenii tăi or să aibă necazuri dacă dau de ăştia, zise 
Fărdefalcă abătut în timp ce se aflau pe drum. 

Dădură un colţ și văzură rugul. Ardea în mijlocul străzii. Câţiva oameni cu stea 
îl alimentau cu cărți dintr-o casă alăturată, care avea ușa spartă și care fusese 
vopsită toată cu stele. 

Vestea despre sosirea lui Cohen nu se răspândise încă. Cei care ardeau 
cărțile nici nu se sinchisiră de el când se apropie și se sprijini de un zid. Bucăţele de 
hârtie încrețită de flăcări erau ridicate de aerul fierbinte și zburau peste acoperișuri. 

— Ce faceți aici? întrebă el. 

Unul dintre oamenii cu stea, o femeie, își dădu părul din ochi cu mâna plină de 
funingine, se uită atent la urechea stângă a lui Cohen şi zise: 

— Scăpăm Discul de ticăloșie. 

Doi bărbați ieşiră din casă şi se uitară urât la Cohen, sau cel puţin la urechea 
lui. 

Cohen întinse mâna și apucă volumul cel gros pe care îl ducea femeia. 
Coperta era acoperită cu pietre stranii, roșii și negre, care alcătuiau ceea ce Cohen 
știa precis că e un cuvânt. l-o arătă lui Fărdefalcă. 

— Necrotelicomniconul, zise piticul. E pentru vrăjitori. Te învaţă cum să iei 
contact cu morţii, mi se pare. 

— Ăștia ți-s vrăjitorii, zise Cohen. Pipăi o pagină între degetul mare și arătător,; 
era subțire și destul de moale. Scrisul cu aspect organic, destul de neplăcut, nu îl 
îngrijoră de loc. Da, o carte ca asta era prietenul omului... 

— Da? Dorești ceva? îl întrebă el pe unul din oamenii cu stea care îl apucase 
de braţ. 

— Toate cărţile magice trebuie să fie arse, zise omul, dar ușor nesigur, căci 
ceva în legătură cu dinţii lui Cohen îi dădea senzaţia antipatică de echilibru mintal. 

— De ce? se interesă Cohen. 

— Așa ni s-a arătat. 

Acum zâmbetul lui Cohen era larg cât lumea și ceva mai periculos. 

— Cred că ar trebui să mergem, zise Fărdefalcă speriat. Un grup de oameni 
cu stea se iviseră pe strada din spatele lor. 

— Cred că ar trebui să omor pe cineva, zise Cohen, încă zâmbind. 

— Steaua a poruncit ca Discul să fie epurat, zise omul dându-se înapoi. 

— Stelele nu vorbesc, zise Cohen trăgând sabia. 

— Dacă mă omori, alți o mie îmi vor lua locul, zise omul, acum lipit cu spatele 
de un zid. 

— Da, zise Cohen pe ton de dezbatere, dar nu asta e problema, nu? 
Problema e că tu vei fi mort. 

Mărul lui Adam începu să joace pe gâtul omului ca un hopa-mitică. Se uită 
cruciș la sabia lui Cohen. 

— Da, există şi aspectul ăsta, admise el. Uite ce, ce-ar fi să stingem focul? 

— Bună idee, zise Cohen. 

Fărdefalcă îl trase de centură. Ceilalţi oameni cu stea veneau în fugă spre ei. 
Erau mulți și înarmaţi și se părea că lucrurile iau o întorsătură serioasă. 

Cohen flutură sabia sfidător în direcţia lor, apoi se întoarse și o rupse la fugă. 
Fărdefalcă abia se ţinea după el. 

— Ciudat, zise. Pentru o clipă am avut impresia că vrei să stai să te lupţi cu ei. 

— Am zis... că mai bine... le joc... un... renghi. 

Când ieșiră la lumină, în celălalt capăt al străzii, Cohen se lipi de zid, trase 
sabia, rămase cu capul într-o parte, ascultând paşii care se apropiau, apoi lovi cu 
tăișul orizontal la nivelul stomacului. Se auzi un sunet neplăcut și câteva țipete, dar 
Cohen se afla deja departe, alergând cu pasul acela târșâit care îi menaja 
monturile. 

Cu Fărdefalcă bocănind îndârjit pe lângă el, intră într-un han pictat tot cu stele 
roșii, sări pe o masă cu doar un icnet scurt de durere, alergă de-a lungul ei, — în 
timp ce, perfect sincronizat, Fărdefalcă alerga pe sub ea, fără să se aplece — sări 
jos la capătul celălalt, traversă bucătăria, împărțind șuturi în dreapta și în stânga, și 
ieși pe o altă alee. 

Se furișară după alte câteva cotituri și se proptiră într-o poartă. Cohen se lipi 
de zid și horcăi până când steluţele albastre și roșii îi dispărură din fața ochilor. 

— Ei, zise, ce ai luat? 

— Ăăă, oliviera, zise Fărdefalcă. 

— Doar atât? 

— Păi eu a trebuit să trec pe sub masă, nu? Tu nici măcar atât n-ai reușit. 

Cohen se uită disprețuitor la micul pepene galben pe care izbutise să-l agaţe 
din goană. 

— Cred că aveţi o viață dură aici, zise mușcând din coajă. 

— Vrei niște sare? întrebă piticul. 

Cohen nu spuse nimic. Rămăsese cu pepenele în mână cu gura căscată. 

Fărdefalcă privi în jur. Fundătura în care se aflau era goală, cu excepţia unei 
lăzi vechi pe care cineva o lăsase lângă un zid. 

Cohen se uita fix la ea. Îi înmână pepenele piticului fără să-l privească, și ieși 
la lumină. Fărdefalcă îl văzu cum se strecoară tiptil pe lângă ladă — sau, în fine, cât 
de tiptil se poate când încheieturile îți scârțâie ca o corabie cu toate pânzele sus — 
cum o împunge de vreo două ori cu sabia, dar ușurel, de parcă s-ar fi așteptat să 
explodeze. 


104 


Sevuj Pratchett — Lumea Disc 


— E doar o cutie, zise piticul. Ce-i așa deosebit la ea? 

Cohen nu răspunse. Cu mari suferințe, se lăsă pe vine ca să studieze 
îndeaproape gaura cheii de pe capac. 

— Ce-are înăuntru? întrebă Fărdefalcă. 

— Nu vrei să știi, zise Cohen. Ajută-mă să mă ridic. 

— Da, dar cutia asta... 

— Cutia, zise Cohen, cutia asta e..., făcu un gest neclar cu mâinile. 

— Dreptunghiulară? 

— Demoniacă, spuse Cohen misterios. 

— Demoniacă? 

— Îhî. 

— Aha, făcu piticul. Rămaseră un timp cu ochii pe ladă. 

— Cohen? 

— Da? 

— Ce înseamnă demoniacă? 

— Păi înseamnă... Cohen se opri și cobori privirea, iritat: Dă-i un șut și o să 
vezi. 

Cizma cu placheuri de metal a piticului izbi într-o latură a lăzii. Cohen tresări. 
Altceva nu se mai întâmplă.. 

— Pricep, zise piticul. Demoniacă înseamnă de lemn? 

— Nu, zise Cohen. N-ar fi trebuit să se poarte așa. 

— Inţeleg, zise Fărdefalcă, care nu înțelegea și începea chiar să-și dorească 
să nu-l fi lăsat pe Cohen atâta timp în soare. Și ar fi trebuit s-o ia la fugă, zici? 

— Da. Sau să-ţi smulgă piciorul cu totul. 

— Aha, zise piticul. Îl apucă binișor de braţ. Hai, că aici, la umbră, e plăcut. De 
ce nu stai un pic... 

Cohen îl împinse cât colo. 

— Se uită la zid, zise. Uite, de-aia nici nu ne bagă în seamă. Se uită fix la zid. 

— Da, așa e, spuse Fărdefalcă cu blândețe. Sigur că se uită la zid, cu ochișorii 
ei... 

— Nu fi cretin, n-are nici un fel de ochi, îl repezi Cohen. 

— Scuze, scuze, se corectă repede Fărdefalcă. Se uită la zid fără ochi, scuze. 

— Cred că e îngrijorat de ceva, zise Cohen. 

— Păi normal, nu-i așa, zise Fărdefalcă. Cred că vrea să plecăm de aici, s-o 
lăsăm în pace. 

— Cred că e foarte nedumerit. 

— Da, în mod sigur arată nedumerită, zise piticul. Cohen se uită urât la el. 

— Da' tu de unde știi? îl repezi. 

Fărdefalcă constată deodată că, în mod nedrept, rolurile se inversau. Își 
plimbă ochii de la Cohen la cutie, cu gura mişcându-i-se mutește. 

— Da' tu de unde știi? zise și el. Dar Cohen oricum nu-l mai asculta. Se 
așezase în faţa cutiei, asta presupunând că partea cu încuietoarea era fața, și o 
privea concentrat. Fărdefalcă se dădu înapoi. Ciudat, zise mintea lui, dar afurisita 
de chestie chiar se uită la mine. 

— Bun, zise Cohen. Ştiu că noi doi nu ne prea avem la inimă, dar acum 
încercăm să găsim pe cineva care ne e drag la amândoi, nu-i așa? 

— Eu nu..., începu Fărdefalcă, dar își dădu seama că Cohen vorbea cu cutia. 

— Așa că spune-mi unde s-au dus. 

Sub privirile oripilate ale lui Fărdefalcă, Bagajul îşi scoase piciorușele, își luă 
avânt și se năpusti cu toată puterea spre cel mai apropiat zid. Cărămizile de chirpici 
și mortarul uscat explodară în jurul lui. 

Cohen se uită prin spărtură. Pe partea cealaltă se afla o cămară mizerabilă. În 
mijlocul podelei trona Bagajul, radiind de perplexitate maximă. 


— Un magazin! exclamă Doiflori. 

— E cineva aici? zise Bethan. 

— Uuuh, făcu Vânturache. 

— Cred că trebuie să-l așezăm undeva, să-i dăm un pahar de apă, zise 
Doiflori. Dacă găsim așa ceva pe-aici. 

— Găsim orice altceva, zise Bethan. 

Încăperea era plină de rafturi, iar rafturile erau pline cu de toate. Lucrurile care 
nu încăpuseră pe ele atârnau ciorchine de tavanul cufundat în umbre; cutii și saci 
de tot felul acopereau podeaua. 

De afară nu se auzea nici un sunet. Bethan privi în jur și află de ce. 

— N-am văzut în viața mea atâtea lucruri, zise Doiflori. 

— Un singur lucru le lipsește din stoc, zise Bethan sigură pe ea. 

— Cum îţi dai seama? 

— Uită-te și tu. Tocmai au rămas fără ieșiri. 

Doiflori se întoarse. Acolo unde fuseseră ușa și geamul, acum erau rafturi 
pline de cutii, arătând de parcă se aflau acolo de multă vreme. 

Doiflori îl așeză pe Vânturache într-un scaun șubred de lângă tejghea și pipăi, 
incredul, rafturile. Erau acolo lăzi întregi de cuie, perii de păr. Erau calupuri de 
săpun, decolorate de vreme. Era un stoc de borcane conţinând săruri de baie 
înmuiate, pe care cineva lipise un bilet destul de jalnic, anunțând voios, în pofida 
oricărei evidențe, că așa ceva ar reprezenta Cadoul Ideal. Mai era şi destul de mult 
praf. 

Bethan examină rafturile de pe peretele opus și izbucni în râs. 

— la te uită la astea! zise. 

Doiflori se uită. Ținea în mână o... era de fapt o căbănuţă de munte, dar 
acoperită de jos până sus cu scoici, căreia făptașul îi pirogravase cuvintele „Un 
Suvenir Deosebit” pe acoperiș (care de altfel se deschidea ca să-ţi pui înăuntru 
țigările și cânta și o melodie ca de tinichea). 

— Ai mai văzut vreodată aşa ceva? 

Doiflori făcu semn din cap că nu. Gura îi rămăsese deschisă. 

— Te simţi bine? îl întrebă Bethan. 

— Cred că e cel mai frumos lucru pe care l-am văzut în viaţa mea, zise. 

De deasupra se auzi un zbârnâit. Ridicară privirile. 

Un glob mare, negru, se lăsă în jos din penumbra tavanului. Luminiţe roșii se 
aprindeau și se stingeau pe el şi cum îl priveau, acesta se întoarse și se uită și el la 


106 


Sevuj Pratchett — Lumea Disc 


ei cu un ochi mare, de sticlă. Era un ochi ameninţător. Sugera foarte apăsat că 
ceea ce vede i se pare dezgustător. 

— Bună ziua? încercă Doiflori. 

Deasupra tejghelei apăru un cap. Părea furios. 

— Sper ca aveaţi de gând să-l plătiți, rosti el dezagreabil. Expresia lui sugera 
că se aştepta ca Vânturache să zică da, iar el să nu-l creadă. 

— Pe-ăsta? făcu Bethan. N-aș cumpăra așa ceva nici dacă mi-ați da și-o 
traistă de pietre scumpe și... 

— Îl cumpăr eu. Cât costă? zise repede Doiflori, băgând mâinile în buzunare. 
Faţa i se lungi. De fapt nu am bani, zise, au rămas în Bagaj, dar... 

Se auzi o pufnitură. Capul dispăru de după tejghea și reapăru în spatele unei 
etajere cu periuțe de dinți. 

li aparținea unui omuleț extrem de mărunt, aproape înghiţit de un șorţ verde. 
Părea foarte supărat. 

— N-ai bani? zise. Intri în magazinul meu... 

— N-am vrut să intrăm, zise repede Doiflori. N-am observat că era aici. 

— Nici nu era, spuse Bethan categoric. Doar e fermecat, nu-i aşa? 

Micuţul vânzător ezită. 

— Da, încuviinţă el reticent. Puțin. 

— Puțin? zise Bethan. Puțin fermecat? 

— Destul, în cazul ăsta, spuse el concesiv, retrăgându-se. Apoi: Bine, 
admise, sub privirea insistentă a lui Bethan. E fermecat! N-am ce să fac. Nu-mi 
spuneți că afurisita de ușă a dispărut din nou? 

— Ba da, şi nu ne place deloc chestia aia din tavan. 

Se uita în sus și se încruntă. Apoi dispăru pe o ușă cu draperie de mărgele, pe 
jumătate mascată de marfă. Se auziră tot felul de bocănituri și de bârâituri, după 
care globul dispăru în beznă. Fu înlocuit, pe rând, de un mănunchi de ierburi, o 
instalaţie făcând reclamă la ceva de care Doiflori nu auzise, dar părea un fel de 
băutură dinainte de culcare, de o armură și de un crocodil împăiat cu o expresie 
foarte realistă de mirare amestecată cu durere cumplită. 

Vânzătorul reapăru. 

— Mai bine? întrebă. 

— Oarecum, zise Doiflori fără convingere. Cel mai mult mi-au plăcut ierburile. 

In acel moment Vânturache gemu. Era pe punctul de a se trezi. 


Trei teorii generale au fost avansate până acum pentru a explica fenomenul 
magazinelor călătoare sau, după cum sunt îndeobște cunoscute, tabernae 
vagantes. 

Prima teorie afirmă că acum multe mii de ani, undeva în multivers, a apărut o 
rasă al cărei unic talent era acela de a cumpăra ieftin și de a vinde scump. In 
curând, reprezentanţii acesteia controlau un vast imperiu galactic sau, cum îl 
numeau chiar ei, Emporium, iar membrii cei mai avansati ai speciei descopereau o 
cale de a-şi dota magazinele cu elemente de propulsie unice, capabile să spargă 
înșiși pereții întunecaţi ai spaţiului și să deschidă calea spre noi piețe. Și, mult timp 
după ce lumile din Emporium au dispărut în apocalipsa fierbinte a universului 

respectiv, după o insolentă lichidare de stoc a materialelor incandescente, 
magazinele călătoare prin stele încă își duceau negoţul, croindu-și drum prin 
paginile spaţiului-timp ca o carie printr-un roman în trei volume. 

A doua susține că magazinele au fost create de Soarta zâmbitoare și 
însărcinate să furnizeze lucrul potrivit la momentul potrivit. 

Cea de-a treia spune că e vorba doar de un mod foarte ingenios de a ocoli 
legea care interzice comerțul în zilele de duminică. 

Toate aceste teorii, oricât ar fi ele de diferite, au două lucruri în comun: explică 
niște fapte constatate și sunt complet și absolut greșite. 


Vânturache deschise ochii și rămase o clipă cu ei aţintiți asupra reptilei 
împăiate. Nu era cea mai plăcută privelişte la trezire, după niște vise agitate... 

Magia! Deci asta era! Nu-i de mirare că vrăjitorii nu le prea aveau cu sexul! 

Vânturache știa ce înseamnă un orgasm, desigur, doar avusese și el câteva la 
vremea lui, unele chiar în doi, dar nimic din experienţa sa nu aducea măcar pe 
departe cu acel moment fierbinte, tensionat, când fiecare nerv al trupului îi fusese 
invadat de focul alb-albastru și când magia pură îi țâșnise din vârful degetelor O 
experienţă care te umplea, te ridica și simţeai că plutești pe coama tot mai înaltă și 
curbată a valului forțelor elementare. Nici nu era de mirare că vrăjitorii se luptau 
pentru putere... 
_ Şi așa mai departe. Totuși, nu el făcuse vraja, ci Descântecul din capul lui. 
Incepea să urască Descântecul ăla. Era sigur că, dacă n-ar fi pus pe fugă toate 
celelalte vrăji pe care încercase să le învețe, ar fi ajuns și el să fie un vrăjitor decent, 
la locul lui. 

Undeva, în sufletul multîncercat al lui Vânturache, viermele revoltei își arătă 
colții. 

Deci aşa, zise vrăjitorul în sinea lui. Las' că te-ntorci tu în Octavo cu prima 
ocazie. 

Se ridică puțin. 

— Unde naiba suntem? zise, apucându-se de cap, ca să nu-i explodeze. 

— Intr-un magazin, zise trist Doiflori. 

— Sper că au și cuțite, pentru că simt nevoia să-mi tai capul, zise Vânturache. 
Ceva din expresia celorlalți doi îl trezi însă din mahmureală. 

— A fost o glumă, zise. În mare parte, cel puţin. De ce suntem în magazinul 
ăsta? 

— Nu avem cum să ieşim, zise Bethan. 

— Ușa a dispărut, completă Doiflori, îndatoritor. 

Vânturache se ridică ușor nesigur pe picioare. 

— A, zise. Un magazin dintr-acelea? 

— Da, bine, zise vânzătorul nervos. E fermecat, da, spuse el plimbându-se de 
colo-colo; da, nu, nu vă pot spune de ce.. 

— Puteţi să-mi daţi niște apă, vă rog? zise Vânturache. 

Vânzătorul păru jignit. 

— Întâi vin fără bani, dup-aia vor apă, se răsti el. E cam... 

Bethan pufni şi se îndreptă spre omuleț, care încercă să se retragă. Dar prea 
târziu. 

ÎI ridică de bretelele șorțului și îl privi ochi în ochi. Așa, cu rochia sfâșiată, cu 
părul în dezordine cum era, deveni pentru o clipă simbolul tuturor femeilor care au 
prins un bărbat umblând cu ocaua mică la cântarul vieții. 

— Timpul înseamnă bani, zise ea. Îţi dau treizeci de secunde să-i aduci un 
pahar cu apă. Mie mi se pare un chilipir, ţie nu? 

— Pe cuvânt, şopti Doiflori, e o nebunie când e furioasă, nu-i așa? 

— Da, zise Vânturache fără entuziasm. 

— Bine, bine, zise vânzătorul vizibil intimidat. 

— Și apoi poți să ne arăţi cum să ieşim de aici, adăugă Bethan. 

— N-am nimic împotrivă. Oricum nu era deschis pentru clienţi. M-am oprit 
doar o clipă să-mi iau coordonatele și aţi dai voi buzna! 

leşi bombănind prin perdeaua de mărgele și reveni cu o ceașcă cu apă. 

— Am spălat-o anume, zise, evitând privirea lui Bethan. 

Vânturache privi lichidul din ceașcă. Fusese probabil limpede înainte de a fi 
turnat, dar să-l bea acum ar fi însemnat genocid curat pentru milioane de germeni 
nevinovați. 

Puse ceașca jos cu grijă. 

— Acum o să mă spăl ca lumea, zise Bethan și păși demnă prin perdeaua de 
mărgele. 

Proprietarul magazinului făcu un semn vag cu mâna și se uită rugător la 
Vânturache și Doiflori. 

— Nu-i fată rea, zise Doiflori. Se mărită cu un prieten de-al nostru. 

— El știe? 

— Nu prea merg afacerile în domeniul magazinelor stelare, nu? zise 
Vânturache cât de amabil putu. 

Omuleţul se scutură. 

— Nici nu vă imaginati, zise. Adică, ești învăţat să nu te aștepți la prea mult, 
vinzi câte ceva ici colo, cât să-ţi câștigi existența, mă înțelegeţi? Dar oamenii din 
zilele astea, ăștia cu stele roșii pictate pe faţă, ei bine, abia deschid și mă și 
ameninţă că îmi ard magazinul. Prea multă magie, zic ei. Și eu zic, magie, normal, 
ce altceva? 

— Sunt mulţi pe aici? întrebă Vânturache. 

— Sunt pe tot Discul, prietene. Nu mă întreba de ce. 

— Ei cred că steaua se va ciocni de Disc, zise Vânturache. 

— Și așa e? 

— Mulţi oameni cred asta. 

— Păcat. Făceam afaceri bune pe aici. Prea multă magie, auzi! Da' ce-are 
magia, aș vrea eu să știu? 

— Şi ce o să faci? întrebă Doiflori. 

— A, o să găsesc un alt univers, că e plin de ele, zise vânzătorul senin. 
Mulţumesc că mi-aţi spus de stea, totuși. Vreţi să vă las undeva în drum? 

Mintea lui Vânturache primi un ghiont de la Descântec. 

— Aăă... nu, zise el. Cred că e mai bine să rămânem. Să ducem lucrurile până 
la capăt. 

— Înseamnă că tu nu ești îngrijorat de stea? 

— Steaua înseamnă viaţă, nu moarte, zise Vânturache. 

— Cum vine asta? 

— Cum vine ce? 

— lar faci așa! strigă Doiflori ridicând un deget acuzator. Spui lucruri și dup-aia 
habar n-ai că le-ai spus! 

— Am zis doar că mai bine rămânem aici, zise Vânturache. 

— Ai zis că steaua înseamnă viață, nu moarte, zise Doiflori. Și vocea îţi suna 
spart şi îndepărtat. Nu-i așa? Se întoarse spre vânzător pentru confirmare. 

— E adevărat, zise omuleţul. Cred că i s-au încrucișat puţin și ochii. 

— E Descântecul, înseamnă, zise Vânturache. Încearcă să preia controlul 
asupra mea. Ştie ce o să se întâmple și cred că vrea să ajungă la Ankh-Morpork. Şi 
eu vreau să merg acolo, adăugă pe un ton sfidător. Poţi să ne duci? 

— E vorba de marele oraş al Ankhului? Lucrul acela întins, cu miros de 
hazna? 

— E un oraș cu o istorie străveche și onorabilă, zise Vânturache cu vocea 
gâtuită de mândrie civică rănită. 

— Mie nu așa mi l-ai descris, interveni Doiflori. Mi-ai spus că e singurul oraș 
care a fost decadent încă de la întemeiere. 

Vânturache păru jenat. 

— Da, dar ce să fac, e casa mea, nu înţelegi? 

— Nu, spuse proprietarul magazinului, nu prea. Eu spun mereu că acasă e 
locul unde îţi atârni pălăria. 

— Mmm, nu tocmai, zise Doiflori, totdeauna dornic să-i lumineze pe cei din jur. 
Locul unde îţi atârni pălăria se cheamă cuier. Casa este... 

— Mă duc să mă ocup de plecarea voastră, zise proprietarul repede, în timp 
ce Bethan se întorcea. Trecu pe lângă ea ca din prașiie. 

Doiflori îl urmă. 

De cealaltă parte a draperiei de mărgele se afla o odaie cu un pat mic, o sobiţă 
cam jegoasă și o măsuţă pe trei picioare. Vânzătorul făcu ceva la măsuţă, se auzi 
un sunet ca de dop care iese anevoie dintr-o sticlă și camera cuprinse deodată, din 
perete în perete, un întreg univers. 

— Nu te teme, zise vânzătorul în timp ce stelele pluteau pe lângă el. 

— Nu mă tem, zise Doiflori, cu ochii strălucind. 

— A, făcu vânzătorul, ușor dezamăgit. Oricum, e doar o imagine generată în 
magazin, nu e de-adevăratelea. 

— Și poți merge oriunde? 

— Oh, nu, spuse vânzătorul, profund şocat. Are tot felul de sisteme aniieșec, 
din construcție; în fond n-ar avea nici un rost să mergi undeva unde nu au disponibil 
suficient venit per capita. Și trebuie să existe și un zid corespunzător, bineînţeles. 
A, uite, ăsta e universul vostru. O bijuterie, am zis totdeauna. Un bibelou de 
univers. 


110 


Sevuj Pratchett — Lumea Disc 


lată întunecimea spațiului, miriada de stele sclipitoare ca praful de diamant, 
sau, cum ar spune unii, ca niște globuri de hidrogen care explodează la foarte mare 
distanță. Dar unii sunt capabili să spună orice. 

O umbră începe să acopere lucirea depărtată, iar această umbră este mai 
neagră decât însuși spaţiul. 

De aici pare și mult mai mare decât el, pentru că spațiul nu e mare în sine, e 
doar un loc în care încape ceva mare. Planetele sunt mari, dar ăsta-i rostul lor, iar a 
fi de mărimea potrivită nu e așa o șmecherie. 

Dar această formă care se profilează pe cer precum pasul lui Dumnezeu nu 
este o planetă. 

E o țestoasă care, de la capul plin de cratere până la coada blindată, măsoară 
douăzeci de mii de kilometri. 

lar Marele A'Tuin e chiar gigantic. 

Înotătoare enorme se ridică și coboară greoi, învârtejind spaţiul în forme 
ciudate. Lumea Disc alunecă pe cer ca un şlep regesc. Dar însuși Marelui A'Tuin îi 
este mai greu acum, când iese din adâncurile spaţiului liber și are de înfruntat 
forțele ameţitoare ale zonei solare de suprafață. Magia are puteri scăzute aici, pe 
litoralul luminii. Încă alte câteva zile din acestea și Lumea Disc va fi distrusă de 
presiunile realității. 

Marele A'Tuin ştie toate acestea, dar Marele A'Tuin își amintește că a mai 
trecut prin așa ceva cu multe milenii în urmă. 

Ochii astrochelonianului, care lucesc roșiatic în lumina stelei pitice, nu privesc 
totuşi spre stea, ci spre o bucată de spațiu ceva mai încolo... 


— Da, dar unde suntem? zise Doiflori. Proprietarul magazinului, aplecat peste 
masă, ridică din umeri. 

— Nu cred că suntem nicăieri anume, zise. Suntem într-o incongruență 
cotangentă, bănuiesc. E posibil să mă înșel. In general magazinul știe ce face. 

— Adică tu nu? 

— Mai prind și eu din zbor. Vânzătorul își suflă nasul. Uneori aterizez într-o 
lume unde locuitorii se pricep la astfel de lucruri. Îndreptă o pereche de ochi mici și 
triști spre Doiflori. Aveţi un chip blând, domnule. Dumneavoastră pot să vă spun. 

— Ce să-mi spui? 

— Asta nu e viaţă, să ai grijă de Magazin. Să nu te oprești niciodată, să 
călătorești tot timpul fără să închizi. 

— De ce nu renunti, atunci? 

— Păi tocmai asta e, vedeţi dumneavoastră, domnule... nu pot. Sunt 
blestemat, zău. Cumplită poveste. Își suflă nasul din nou. 

— Blestemat să vinzi într-un magazin? 

— Pentru totdeauna, domnule. Şi fără să închid niciodată. Timp de sute de 
ani! Era un vrăjitor, știți, iar eu am făcut un lucru groaznic. 

— Intr-un magazin? zise Doiflori. 

— Da, da. Nu mai știu ce căuta, dar când mi-a cerut, eu... am făcut un zgomot 
din acela aspirat, știți, ca şi cum ai fluiera, dar trăgând aerul. Făcu o demonstraţie. 

Doiflori avea un aer sumbru, dar inima lui era bună și gata oricând să ierte. 

— Înţeleg, rosti el încet. Chiar și așa... 

— Asta nu e tot! 

— Vai. 

— l-am spus că lucrul respectiv nu e în cerere! 

— După ce ai făcut zgomotul acela aspirat? 

— Da. Probabil am și rânjit. 

— Oh, Doamne. Sper că nu i-ai spus și conașule. 

— Ba... ba se poate s-o fi făcut și pe-asta. 

— Hmm. 

— N-am terminat. 

— Nu se poate! 

— Ba da. l-am spus că pot să comand și să revină a doua zi. 

— Asta nu-i așa rău, zise Doiflori, singurul din tot multiversul care le permitea 
prăvăliilor să comande marfă pentru el şi nu avea nimic împotrivă să plătească 
sume destul de mari drept compensație pentru că vânzătorul se deranja să ţină 
marfa în stoc, uneori câteva ore bune. 

— Era zi scurtă, zise vânzătorul. 

— Ah. 

— Da, și l-am auzit scuturând clanța. Aveam un afiș pe ușă, ceva de genul 
„Închis chiar și pentru vânzarea ţigărilor Necromant”, oricum, l-am auzit cum bate și 
am râs. 

— Ai râs? 

— Da. Uite așa. Hâmhâmhâmhrf. 

— Probabil n-a fost cel mai înțelept gest din partea ta, zise Doiflori clătinând 
din cap. 

— Ştiu, ştiu. Tatăl meu spunea mereu, zicea: „Nu te încurca cu vrăjitorii...”. 
Oricum, l-am auzit strigând cum că nu voi mai închide niciodată și alte cuvinte, pe 
care nu le-am înțeles, și apoi magazinul... magazinul a prins viață. 

— Şi de atunci rătăcești așa? 

— Da. M-am gândit că într-o zi l-aș putea găsi pe vrăjitor și, eventual, aș avea 
în stoc ce căuta el. Până atunci însă trebuie să merg din loc în loc... 

— Ai făcut ceva foarte urât, zise Doiflori. 

Vânzătorul își șterse nasul cu șorțul. 

— Mulţumesc, spuse. 

— Chiar şi așa, n-ar fi trebuit să te blesteme așa de rău, adăugă Doiflori. 

— Da? Ei, ce să-i faci. Vânzătorul își netezi șorțul și făcu o încercare 
curajoasă de a se aduna. Oricum, cu asta nu ajungeţi la Ankh-Morpork, nu? 

— Ciudat e, zise Doiflori, că eu mi-am cumpărat Bagajul tot într-un magazin ca 
ăsta. Un alt magazin, vreau să zic. 

— Da, suntem mai mulţi, zise vânzătorul întorcându-se la masă. Vrăjitorul cu 
pricina trebuie să fi fost o persoană foarte nerăbdătoare. 

— Să cutreieri fără încetare prin univers, spuse Doiflori visător. 

— Așa e. Și, să nu uităm, economisești ceva la rate. 

— Rate? 

— Da, sunt... vânzătorul se opri și-și încreţi fruntea. Nu-mi mai amintesc 
exact, era de mult de tot. Rate, rate... 

— Niște păsări de curte, crăcănate și cu ciocul lat? 

— Probabil. 


— Stai puţin... cred că i-a venit o idee, zise Cohen. 

Fărdefalcă ridică ochii obosit. Fusese plăcut să stea acolo, la umbră. Tocmai 
își dăduse seama că, în încercarea lui de a scăpa dintr-un oraș de nebuni 
periculoși, reușise să capteze întreaga atenţie a unui alt nebun. Se întrebă dacă o 
să mai apuce să regrete ce făcea. 

Spera din tot sufletul. 

— O, da, categoric că i-a venit o idee, zise el cu amărăciune. Oricine poate 
vedea. 

— Cred că i-a găsit. 

— Ce bine. 

— Ține-te de el. 

— Ai înnebunit? zise Fărdefalcă. 

— İl cunosc, crede-mă. Şi, oricum, preferi să rămâi aici, la oamenii cu stea? 
S-ar putea să vrea să stea de vorba cu tine. Cohen se strecură până la Bagaj și se 
aruncă pe el, călare. Acesta nu-l băgă în seamă. Hai, grăbește-te, zise. Cred că o 
s-o ia din loc. 

Fărdefalcă ridică din umeri și se căţără binișor lângă Cohen. 

— Da? zise. Și mă rog cum o s... 


Ankh-Morpork! 

Perla orașelor! 

Aceasta nu e cea mai exactă descriere, desigur, — orașul nu e rotund şi 
strălucitor — dar chiar și cei mai răi dușmani ai săi sunt de acord că, dacă e să 
compari Ankh-Morporkul cu ceva, de ce nu cu un grăunte de gunoi acoperit cu 
secrețiile bolnave ale unei moluște pe moarte. _ 

Au existat și oraşe mult mai mari. Au existat oraşe mai bogate. In mod sigur au 
existat orașe mai frumoase. Dar nici un oraș din multivers nu poate rivaliza cu 
Ankh-Morpork în privința mirosului. 

Cei Din Vechime, care știu totul despre toate universurile și care au mirosit și 
Calcutta, și !Xrc-!, și Dauntocum Marsport, au ajuns la concluzia că toate aceste 
exemple alese de poezie olfactivă sunt niște biete epigrame în comparaţie cu 
gloriosul miros de Ankh-Morpork. 

Poţi vorbi despre vagabonzi. Poţi vorbi despre usturoi. Poţi pomeni Franţa. 
N-ai decât. Dar dacă n-ai mirosit Ankh-Morporkul într-o zi călduroasă, n-ai mirosit 
nimic. N 

Cetăţenii orașului sunt mândri de el. Işi scot șezlongurile afară ca să-i 
savureze mai bine mirosul în zilele cu adevărat mirositoare. Își umflă obrajii și se 
bat în piept și comentează diversele nuanţe distinctive. l-au ridicat chiar și o statuie, 
comemorând timpurile când armata unui stat rival a încercat să invadeze orașul 
furișându-se noaptea, pe întuneric, și a ajuns chiar să escaladeze zidurile când, 

spre groaza soldaţilor, dopurile de nas le-au cedat. Negustorii bogaţi care petrec 
mulți ani în străinătate cer să li se aducă de acasă niște aer ambalat în sticle 
speciale, sigilate, iar când le deschid îi podidesc lacrimile. 

lată ce efecte are. 

De fapt, efectul mirosului din Ankh-Morpork asupra unui nas aflat în vizită 
poate fi descris într-un singur fel, şi anume prin analogie. 

Luaţi un material în carouri. Presăraţi-l cu confeti. Puneţi pe el lumini 
stroboscopice. 

Acum luaţi un cameleon. 

Puneti cameleonul pe material. 

Uitaţi-vă cu atenţie. 

Vedeţi? 

Ceea ce explică de ce, când magazinul se materializă în sfârșit la 
Ankh-Morpork, Vânturache se ridică imediat şi spuse: „Am ajuns”, Bethan păli, iar 
Doiflori, care nu avea simţul mirosului, zise: 

— Serios? Cum îţi dai seama? 

Fusese o după-amiază lungă. Intraseră în spațiul real prin diferite ziduri, în 
diferite orașe, deoarece, după spusele vânzătorului, câmpul magic al Discului 
făcea figuri și dădea totul peste cap. 

Orașele erau golite de majoritatea locuitorilor și încăpuseră pe mâinile unor 
bande de fanatici ai urechii stângi. 

— De unde tot vin ăștia? întrebă Doiflori, în timp ce fugeau din nou din calea 
unei gloate. 

— Înăuntrul oricărui om sănătos se află un nebun care se zbate să iasă la 
lumină, explică vânzătorul. Eu unul așa am crezut mereu. Nimeni nu înnebunește 
mai repede ca o persoană perfect normală. 

— Nu prea are sens, zise Bethan, sau, dacă are, nu-mi place cum sună. 

Steaua era acum mai mare decât soarele. Noaptea nu avea să fie noapte. La 
orizontul opus, micul soare al Discului făcea tot posibilul să apună normal, dar 
efectul general al luminii aceleia roșii era să facă orașul, niciodată excesiv de 
frumos, să arate ca opera unui pictor dement după o perioadă de viziuni oribile, 
provocate de inhalarea intensivă a cremei de ghete. 

Dar aici era acasă. Vânturache privi în susul și în josul străzii și se simți 
aproape fericit. 

Undeva, în cotloanele minţii sale, Descântecul făcea scandal, dar el îl ignoră. 
Poate era adevărat că forța magiei scădea pe măsură ce steaua se apropia, sau 
poate că purtase Descântecul atâta timp în minte încât dezvoltase un fel de 
imunitate psihică, dar în orice caz simțea că îi poate rezista. 

— Suntem în port zise. Simţiţi mirosul de mare? 

— Da..., zise Bethan moale, sprijinindu-se de zid, sigur... 

— Ăsta e ozon, să știi, zise Vânturache. E aer cu personalitate. Respiră 
adânc. 

Doiflori se întoarse către vânzător. 

— Sper să îl găsești pe vrăjitor, zise. Îmi pare rău că n-am cumpărat nimic, dar 
toţi banii mei sunt în Bagaj. 

Vânzătorul îi puse ceva în palmă. 

— Un mic cadou, zise. O să-ţi prindă bine. 

Se retrase în prăvălie, clopoţelul sună, un afiş cu „Treceţi mâine pentru 
Lipitorile Lingurovici — Mici Sugative” se legănă uitat pe ușă, iar magazinul se topi în 
zidărie de parcă nici n-ar fi fost. Doiflori atinse ușor cărămida, nevenindu-i să 
creadă. 

— Ce ai în săculeţ? întrebă Vânturache. 

Era o punguţă de hârtie brună cu mânere de sfoară. 

— Dacă face picioare, eu nu vreau să știu, zise Bethan. 

Doiflori se uită înăuntru și extrase conținutul. 

— Doar atât? zise Vânturache. O căsuţă de scoici? 

— E foarte folositoare, spuse Doiflori defensiv. Poţi să-ți pui țigările în ea. 

— Și exact de ţigări ai tu nevoie, nu? zise Vânturache. 

— Eu aș avea în schimb nevoie de o sticlă de ulei de bronzat cu protecţie 
maximă, zise Bethan. 

— Haideţi, zise Vânturache și porni de-a lungul străzii. Ceilalţi îl urmară. 

Doiflori se gândi că era cazul să spună câteva vorbe bune, să încerce, cu mult 
tact, să o scoată pe Bethan din siarea ei, cum se exprima el, și în general să o 
înveselească. 

— Nu-ţi face griji, spuse. Cohen are încă șanse să fie în viaţă. 

— A, sunt convinsă că e în viaţă, zise ea călcând apăsat pe pietrele de 
caldarâm, de parcă avea ceva personal cu fiecare din ele. Nu apuci optzeci și șapte 
de ani în branșa asta dacă te ţii de murit toată ziua. Doar că nu e aici. 

— Nici Bagajul meu nu e, zise Doiflori. Sigur, nu e același lucru. 

— Crezi că steaua o să se ciocnească de Disc? 

— Nu, zise Doiflori încrezător. 

— De ce nu? 

— Pentru că aşa zice Vânturache. Fata se uită la el uimită. Ştii, continuă 
turistul, chestia aia care se face cu algele? 

Bethan, crescută în Câmpiile Vortex, nu auzise de mare decât în povești și, 
oricum, hotărâse că nu-i place. Păru nedumerită. 

— Le mănânci? 

— Nu, le atârni deasupra ușii și ele îți spun dacă o să plouă. 

Un alt lucru pe care îl învățase Bethan era că nu avea rost să te chinuiești să 
înţelegi nimic din ce spune Doiflori și că singurul lucru care-i rămânea de făcut era 
să țină aproape, în speranţa că o să poată intra și ea în conversaţie la vreo cotitură. 

— Inteleg, spuse. 

— Așa e și Vânturache, vezi tu. 

— Ca algele? 

— Da. Dac-ar fi fost ceva de temut, el s-ar fi temut. Dar nu se teme. Steaua e 
singurul lucru de care nu i-a fost frică până acum. Și dacă e/nu e îngrijorat, atunci, 
crede-mă, chiar nu există nici un motiv de îngrijorare. 

— N-o să plouă? zise Bethan. 

— Păi, nu. Metaforic vorbind. 

— Aha. Bethan decise să nu întrebe ce înseamnă metaforic, ca să nu fie tot 
ceva în legătură cu algele. 

Vânturache se întoarse spre ei. 

— Haideţi. Nu mai e mult. 

— Până unde? întrebă Doiflori. 

— Până la Universitatea Nevăzută, desigur. 

— Crezi că e înțelept? 

— Probabil că nu, dar tot mă duc... Vânturache se opri, cu fața împietrită de 
durere. Işi duse mâinile la urechi și gemu. 

— Descântecul îţi face probleme? 

— Ahhh. 

— Încearcă să fredonezi ceva. 

Faţa lui Vânturache se contorsionă. 

— Scap eu de chestia asta, zise el cu vocea scăzută. O să se întoarcă în 
carte, la locul lui! Imi vreau capul înapoi! 

— Dar atunci..., începu Doiflori, dar se opri. Auziră cu toţii nişte voci depărtate 
care scandau ceva și multe picioare care tropăiau. 

— Crezi că sunt oamenii cu stea? zise Bethan. 

Ei erau. Conducătorii coloanei apărură de după cotitură, la câteva sute de pași 
de ei, purtând un drapel alb, zdrenţuit, cu o stea mare în opt colțuri. 

— Nu sunt doar oameni cu stea, zise Doiflori. Sunt tot felul de oameni! 

Mulțimea îi luă ca un val. La doar o clipă după ce stătuseră singuri pe strada 
pustie, fură măturaţi de acel flux uman, care îi purtă mai departe, cu forţa, prin oraș. 


Lumina torțelor dansa prin tunelurile umede de sub Universitate, pe unde șefii 
celor opt Ordine mergeau în șir indian. 

— Măcar aici e răcoare, zise unul. 

— Numai că noi n-ar trebui să fim aici. 

Trymon, care conducea grupul, tăcea. Dar gândea intens. Se gândea la 
sticluta cu ulei pe care o avea la cingătoare și la cele opt chei pe care le aveau 
vrăjitorii — opt chei pentru cele opt lacăte care ţineau Cartea Octavo legată de 
pupitrul ei. Se gândea că vrăjitorii care simt că magia e pe ducă sunt preocupați de 
problemele lor și, probabil, mai puţin atenţi decât ar trebui. Se gândea că, în câteva 
minute, Octavo, cea mai mare concentrare de magie de pe Disc, se va afla în 
mâinile lui. 

Cu toată răcoarea tunelului, începu să transpire. 

Ajunseră la nişte uși placate cu plumb, săpate chiar în stâncă. Trymon scoase 
o cheie grea, — o cheie ca lumea, adevărată, din fier, nu ca acele chei sucite și 
deconcertante cu care se descuia Octavo — împroșcă niște ulei în broască, 
introduse cheia și o răsuci. Încuietoarea se deschise, scârțâind în semn de protest. 

— Suntem hotărâți cu toții? Urmă o serie de mormăieli vag afirmative. 

Impinse uşa. 

Fură izbiţi de un curent cald de aer gros și oarecum unsuros. Se auzea un 
ciripit subțire şi neplăcut. Mici scântei octarine le țâșneau din nări, unghii și bărbi. 

Vrăjitorii înaintară cu capetele aplecate în faţa furtunii de magie dezorganizată 
ce bătea dinspre interiorul încăperii. Forme pe jumătate închegate chicotiră, 
zburând pe lângă ei, în timp ce locuitorii de coșmar ai Dimensiunilor Subterane tot 
căutau (cu niște chestii care treceau drept degete doar pentru că se aflau la 
extremitatea braţelor) vreo intrare nepăzită în acel cerc de lumină care trecea drept 
un univers al ordinii şi rațiunii. 

Chiar în acel moment nefericit pentru magie, chiar într-o cameră creată 
special pentru a reduce vibraţiile magice, Cartea Octavo tot scăpăra de atâta 
putere. 

Nici nu era nevoie de torţe. Octavo umplea încăperea cu o lumină mată, tristă, 
care nu era tocmai lumină, ci opusul ei; întunericul nu e opusul luminii, ci absența 
acesteia, iar ceea ce radia din carte era lumina din capătul celălalt al spectrului 
beznei, lumina fantastică. 

Avea o culoare purpurie, destul de banală. 

Așa cum s-a mai spus, Octavo era înlănţuită de un postament sculptat în 
forma unei creaturi relativ păsărești, oarecum reptiliene și oribil de vii. Doi ochi 
sclipitori îi priveau pe vrăjitori cu o ură mascată. 

— Se mişcă, zise unul. 

— Suntem în siguranţă atâta vreme cât nu atingem cartea, zise Trymon. 
Scoase de la brâu un sul de pergament și îl desfăcu. Aduceti torta mai aproape, 
zise, și stingeţi tigara aia! 

Așteptă izbucnirea de mândrie jignită. Aceasta nu avu loc. În schimb, 
magicianul vinovat își scoase chiştocul din gură cu degetele tremurânde și îl strivi 
pe podea. 

Trymon exultă. Așadar, gândi el, mă ascultă. Doar pentru moment poate, dar 
pentru moment e suficient. 

Se uită la scrisul abia descifrabil al unui vrăjitor mort de mult. 

— Bun, zise. la să vedem: „De domolirea Hiarei care iaștePăzitoriu...” 


Mulțimea năvăli peste unul din podurile care legau Morporkul de Ankh. Sub el, 
fluviul, de obicei umflat, dacă nu mai rău, era doar un firișor aburind. 

Podul se cutremura sub picioarele lor mai mult decât ar fi fost cazul. Prin albia 
secată a râului trecură unde stranii. Câteva ţigle căzură de pe acoperişul unei case 
din preajmă. 

— Ce-a fost asta? zise Doiflori. 

Bethan se uită în spate și dădu un țipăt. 

Steaua răsărea. În timp ce soarele Discului se grăbea să se pună la adăpost 
dincolo de orizont, bila umflată a stelei se cocoţă încet pe cer, până când ajunse să 
se vadă întreagă la câteva grade peste marginea lumii. 

ÎI traseră pe Vânturache la adăpostul unei porţi. Mulțimea nici nu îi observă, ci 
fugi mai departe, speriată ca un banc de lemingi. 

— Steaua e plină de pete, zise Doiflori. 

— Nu, zise Vânturache. Sunt niște... chestii. Care se învârtesc în jurul stelei. 
Ca soarele în jurul Discului. Dar sunt aproape pentru că... pentru că..., se opri. Cred 
că știu! 

— Ce ştii? 

— Trebuie să scap de Descântecul ăsta! 

— Pe unde e Universitatea? întrebă Bethan. 

— Pe aici! zise Vânturache arătând de-a lungul străzii. 

— Trebuie să fie un loc foarte popular. Acolo se duce toată lumea. 

— Mă întreb de ce, zise Doiflori. 

— Nu știu de ce, zise Vânturache, dar mă tem că nu se duc să se înscrie la 
cursurile serale. 

De fapt Universitatea Nevăzută, sau cel puțin acele părți ale ei care erau 
vizibile în dimensiunile obișnuite, de zi cu zi, se afla sub asediu. Mulțimea din fața 
porţii revendica, în mare, una din două. Fie a) vrăjitorii terminau cu prostiile şi se 
descotoroseau de stea; fie — iar asta era revendicarea preferată de oamenii cu stea 
— b) încetau să mai facă farmece și se sinucideau în mod disciplinat, scăpând astfel 
Discul de blestemul magiei și îndepărtând acea ameninţare cumplită de pe cer. 

Vrăjitorii aflaţi de cealaltă parte a zidului nu aveau nici o idee cum să aplice 
punctul a) și nici o intenţie să aplice punctul b) și, de fapt, mulți dintre ei susțineau 
punctul c), care consta, în general, în strecuratul pe uşi dosnice și de acolo luatul la 
sănătoasa cât îi ţineau picioarele, dacă nu chiar mai rapid. 

Magia care mai rămânea în funcţiune în Universitate era folosită pentru a ţine 
închise porţile principale. Vrăjitorii începeau să înveţe că, oricât de frumoase și 
impresionante erau niște porţi încuiate prin forța magiei, constructorilor ar fi trebuit 
să le dea prin cap să includă și niște sisteme de rezervă, cum ar fi un zăvor zdravăn 
de fier, așa urât și neimpresionant. 

În piaţa din fața porţilor fuseseră aprinse câteva ruguri, mai mult pentru efect, 
căci steaua dogorea. 

— Dar încă se mai văd stelele, zise Doiflori. Celelalte stele, adică. Cele mici. 
Pe un cer negru. 

Vânturache îl ignoră. Se uita la porţi. Un grup de cetățeni cu stea încercau să 
le doboare. 

— E zadarnic, zise Bethan. N-o să putem intra. Unde te duci? 

— Să mă plimb, zise Vânturache. O porni cu pas hotărât pe o stradă laterală. 

Acolo se mai aflau câţiva protestatari pe cont propriu, angajaţi în special în 
distrugerea magazinelor. Vânturache nici nu-i băgă în seamă, ci merse de-a lungul 
zidului până când acesta deveni paralel cu o alee dosnică, întunecată, ce emana 
acel miros nefericit al aleilor dosnice de pretutindeni. 

Acolo începu să studieze cu mare atenţie zidăria. Zidul era înalt de vreo șase 
metri și în vârf avea țepuşe lungi de metal. 

— Am nevoie de un cuțit. 

— Vrei să tai zidul? întrebă Bethan. 

— Găsiţi-mi un cuţit, bine? zise Vânturache. Începu să ciocănească în pietre. 

Doiflori și Bethan se uitară unul la altul și ridicară din umeri. După câteva 
minute, se întoarseră cu o selecție de cutite, la care Doiflori reuşise să adauge și o 
spadă. 

— Ne-am servit, zise Bethan. 

— Dar am lăsat niște bani, zise Doiflori. Adică am fi lăsat, dacă aveam... 

— Așa că a insistat să lăsăm un bilet, interveni plictisită fata. 

Doiflori se sumeți, deși înălțimea nu prea îi permitea. 

— Nu văd de ce..., începu el băţos. 

— Da, bine, zise Bethan, așezându-se supărată. Știu că nu vezi de ce. 
Vânturache, toate magazinele au fost sparte. Peste drum era o șleahtă întreagă 
care se servea cu instrumente muzicale, dacă poţi să crezi așa ceva. 

— Mda, zise Vânturache, alegând un cuţit și examinându-i atent tăișul. 
Ciupitori de coarde, presupun. 

Infipse lama în zid, o învârti și se trase înapoi, lăsând să cadă un bolovan 
uriaș. Se uită în sus, numărând în gând, și scoase încă o piatră din locașul ei. 

— Cum ai reușit? întrebă Doiflori. 

— Ajută-mă un pic, da? zise Vânturache. O secundă mai târziu, cu picioarele 
proptite în găurile astfel create, se străduia să sape noi trepte în partea de sus a 
zidului. 

— Așa e de secole, se auzi vocea lui de undeva de sus. Anumite pietre nu 
simt prinse în tencuială. E o intrare secretă, înțelegeți? Atenţie la cap. Încă o piatră 
se prăbuși pe caldarâm. Au făcut-o studenții, cu mult timp în urmă. Ca să poată ieși 
și intra fără probleme după stingere. 

— A, zise Doiflori, înțeleg. Să sară zidul și să meargă în taverne scăldate în 
lumină unde să bea, să cânte și să recite poezii. 

— Aproximativ exact, cu excepţia cântatului și a poeziilor, zise Vânturache. 
Câteva din țepușe ar trebui să se poată desprinde... Se auzi un sunet metalic. 

— Pe partea asta nu e așa de înalt, se auzi vocea lui după câteva clipe. 
Haideţi, dacă vreți să veniţi. 


Și iată cum Vânturache, Doiflori și Bethan intrară în Universitatea Nevăzuta. 

În vremea aceasta, în altă parte a campusului... 

Cei opt vrăjitori introduseră cheile și, schimbând între ei multe priviri 
temătoare, le răsuciră. Se auzi un clinchet ușor, iar lacătul se deschise. 

Cartea Octavo era descătușată. Pe coperţi îi juca o lumină octarină palidă. 

Trymon întinse mâinile și o ridică fără ca nimeni să aibă vreo obiecție. Simţi că 
îl furnică braţul. 

Se întoarse spre ușă. 

— Acum să mergem în Sala Cea Mare, fraţilor, zise, și daţi-mi voie să vă 
conduc.. 

Și nu se auzi nici o obiecție. 

Ajunse la ușă cu cartea sub braț. Era fierbinte și parcă avea ghimpi. 

La fiecare pas se aştepta să audă un strigăt, un protest, dar nu se întâmplă 
nimic. Trebui să folosească ultimii mililitri de autocontrol ca să nu-l pufnească râsul. 
Era mai ușor decât și-ar fi închipuit vreodată. 

Ceilalţi erau abia pe la jumătatea apăsătorului donjon când el reuși să iasă și 
poate că atunci observară ceva în felul în care își strângea umerii, dar era prea 
târziu, căci el trecuse pragul, apucase clanța, trântise uşa, răsucise cheia și 
zâmbise zâmbetul. 

Merse liniștit mai departe pe coridor, neluând în seamă răcnetele turbate ale 
vrăjitorilor care constataseră că este cu neputinţă să faci vrăji într-o încăpere 
construită special pentru a fi impermeabilă față de magie. 

Cartea Octavo se foi, dar Trymon o ţinu strâns. O luă la fugă, încercând să-și 
scoată din minte oribilele senzaţii pe care le experimenta la subțiori, unde cartea se 
preschimba pe rând în lucruri cu păr, osoase sau cu ţepi. Mâna îi amorti. Micile 
ciripituri pe care le auzise mai devreme deveniră tot mai zgomotoase, iar pe 
fundalul lor se iviră şi alte sunete — batjocorindu-l ori chemându-l, cu vocile unor 
orori inimaginabile, pe care totuși lui Trymon îi era foarte lesne să și le imagineze. 
În timp ce traversa în fugă Sala cea Mare și o lua în sus pe scări, umbrele începură 
să se miște, să ia forme noi și să se strângă în jurul lui, și își dădu seama că mai era 
ceva care se ţinea după el, ceva cu piciorușe săltărețe care se mișcau cu o viteză 
obscenă. Pe pereţi se formă gheaţă. Pragurile uşilor se năpusteau la el când se 
arunca peste ele. Scările de sub picioare păreau să fie ca un fel de limbă... 

Nu degeaba petrecuse Trymon atâtea ore în echivalentul bizar pe care 
Universitatea îl găsise sălii de sport, lucrându-și mușchii minţii. Să n-ai încredere în 
simţuri, știa asta, pentru că ele pot fi înșelate. Scările sunt pe undeva pe acolo, 
dorește-le, poruncește-le să ia ființă în timp ce urci; și, băiete, ai face bine să te 
antrenezi serios. Pentru că toate astea nu sunt doar imaginaţie. 


Marele A'Tuin încetini. 

Cu înotătoarele sale de mărimea unor continente, testoasa celestă înfruntă 
gravitația stelei și rămase în așteptare. 

Nu avea mult de aşteptat... 


Vânturache se furișă în Sala cea Mare. Câteva torţe erau aprinse și locul arăta 
pregătit pentru un soi de ritual magic. Dar sfeşșnicele ceremoniale fuseseră 
răsturnate, octogramele complexe marcate cu creta pe podea arătau de parcă 
dansase cineva peste ele iar aerul era plin de un miros care, chiar după stan- 
dardele generoase din Ankh-Morpork, era neplăcut. Avea un iz de sulf, dar de sub 
el răzbătea ceva și mai rău. Mirosea ca fundul unei băltoace. 

Se auzi o trosnitură înfundată și multe țipete. 

— Se pare că porţile au cedat, zise Vânturache. 

— Hai să ieşim de aici, zise Bethan. 

— Putem cobori în pivniţă, zise Vânturache și porni pe sub o arcadă. 

— Jos acolo? 

— Da. Preferi să rămâi aici? 

Luă o torță dintr-un suport prins în zid și porni în jos pe scări. 

După câteva niveluri, lambriurile dispărură şi zidul rămase din piatră goală. 
Din când în când întâlneau uși grele, proptite să stea deschise. 

— Am auzit ceva, zise Doiflori. 

Vânturache ascultă. Se auzea un zgomot de undeva de dedesubt, departe. 
Nu părea ameninţător. Părea mai curând zgomotul făcut de o mulţime de oameni 
care bat cu pumnul într-o ușă strigând „Alo!”. 

— Nu sunt chestiile alea din Dimensiunile Subterane de care ne povesteai, 
nu? zise Bethan. 

— Alea nu-njură în halul ăsta, zise Vânturache. Haideţi. 

Înaintară grăbiţi prin coridoarele umede, ghidându-se după sunetul 
blestemelor răcnite și al crizelor violente de tuse, care le dădeau o oarecare si- 
guranţă; nimic care horcăia în halul acela, deciseră ascultătorii, nu putea 
reprezenta un pericol. 

In sfârșit ajunseră la o uşă mai retrasă. Părea suficient de solidă ca să ţină 
piept unui ocean întreg. Avea şi o gură de aerisire. 

— Hei! strigă Vânturache. Nu era cine știe ce util, dar nu-i venise altă idee. 

Brusc se făcu liniște. Apoi o voce de pe partea cealaltă a ușii întrebă foarte 
încet: 

— Cine este acolo? 

Vânturache recunoscu vocea. Cu ani în urmă, îl trezise din visările lui cu ochii 
deschişi în multe după-amiezi fierbinţi de curs, aducându-l înapoi la cruda realitate. 
Era Lemuel Panter, care cândva își făcuse o ambiţie personală din a vâri cu de-a 
sila în capul tânărului Vânturache rudimentele divinaţiei și invocaţiilor. Işi aminti 
ochii ca niște sfredele ai profesorului, îngropați într-o față de porc, şi vocea lui care 
rostea: „lar acum domnul Vânturache va ieși la tablă pentru a ne desena simbolul 
relevant în acest caz”, precum și drumul de un milion de kilometri prin faţa clasei, în 
timp ce încerca, disperat, să își amintească ce dondănise vocea aia cu cinci minute 
mai devreme. Chiar și acum, gâtul i se uscă de spaimă și îl cuprinse un sentiment 
de vinovăţie. lar Dimensiunile Subterane n-aveau nimic de-a face cu această 
teroare. 

— Vă rog, domnule, sunt eu, Vânturache, domnule, chiţăi el. Văzu pe Doiflori 
și Bethan că se uită la el uimiţi și își drese vocea. Da, adăugă, cu o voce cât putu de 
îngroșată. Eu sunt și gata. Vânturache. Așa să știți. 

De partea cealaltă a ușii se auziră șușoteli. 

— Vânturache? 

— Ce vânt? 

— Mi-amintesc de un băiat care nu era deloc... 

— Descântecul, mai ţineţi minte? 

— Vânturache? 

Urmă o pauză. Apoi vocea zise: 

— Presupun că cheia nu e în broască, nu? 

— Nu, zise Vânturache. 

— Ce-a zis? 

— A zis că nu. 

— Tipic pentru băiatul ăsta. 

— Hmm, dar acolo cine e? întrebă Vânturache. 

— Maeștrii Vrăjitori, zise vocea cu demnitate. 

— De ce? 

Incă o pauză, și apoi un colocviu de șoapte stânjenite. 

— Am rămas... ahem-ahem... încuiaţi înăuntru, zise vocea, cu ezitări. 

— Cum, cu Cartea Octavo? 

Șop, ȘOp, ȘOp. 

— De fapt, Octavo nu mai e aici, de fapt, rosti încet vocea. 

— Aha. In schimb sunteți voi? zise Vânturache cât de politicos putu, în timp ce 
rânjea ca un necrofil la morgă. 

— Se pare că aşa stau lucrurile. 

— Putem să vă ajutăm cu ceva? zise Doiflori îndatoritor. 

— Aţi putea să ne ajutați să ieşim. 

— N-am putea să forțăm broasca? zise Bethan. 

— N-are sens, zise Vânturache. E sută la sută antifurt. 

— Cohen ar fi reușit, sunt sigură, zise Bethan loială. Oriunde s-o fi aflând. 

— Bagajul ar fi dărâmat-o imediat, i se alătură Doiflori. 

— Păi, atunci, asta e, zise Bethan. Hai să ieșim la aer curat. Sau cel puţin mai 
curat. Se întoarse să plece. 

— Staţi puţin, zise Vânturache. Așa procedaţi tot timpul, da? Bătrânul 
Vânturache n-ar putea avea și el o idee, nu? O, nu, el e doar așa, de balast. Daţi-i și 
un șut când treceţi pe lângă el. Să nu contaţi pe el, că e... 

— Bun, zise Bethan. Hai să auzim. 

— ... o nonentitate, un ratat, un... ce? 

— Cum propui să deschizi ușa? zise Bethan. 

Vânturache se uită la ea cu gura căscată. Apoi se uită la ușă. Era, într-adevăr, 
foarte solidă, iar încuietoarea avea un aer foarte sigur de sine. 

Dar el reușise să intre, cândva, demult. Studentul Vânturache împinsese ușa, 
iar aceasta se dăduse în lături şi, o clipă mai târziu, Descântecul se cocoțase în 
mintea lui și îi distrusese viaţa. 

— Ascultă, spuse o voce din spatele ușii, căutând să fie cât mai blândă. Du-te 
și caută-ne un vrăjitor, hai, fii băiat bun. 

Vânturache trase aer în piept. 

— Daţi-vă la o parte, rosti el răgușit. 

— Ce? 

— Găsiţi ceva după care să v-ascundeți, lătră el, cu doar un mic tremur în 
voce. Și voi, le spuse el lui Bethan și Doiflori. 

— Dar nu poți... 

— Vorbesc serios! 

— Vorbeşte serios, zise Doiflori. Vena aia de la tâmplă, știi, când îi pulsează 
așa înseamnă... 

— Liniște! 

Vânturache ridică un braţ tremurător și îl aţinti spre ușă. 

Se făcu tăcere deplină. 

O, zei, gândi el, acum ce o să se întâmple? 

In întunericul din spatele minţii lui, Descântecul se foi, incomodat. 

Vânturache încercă să intre în armonie, sau cum îi zice, cu metalul încuietorii. 
Dacă ar fi putut semăna zâzanie între atomi, ca aceştia să se dezintegreze... 

Nu se întâmplă nimic. 

Inghiţi în sec și îşi concentră atenţia asupra lemnului. Era vechi, aproape 
fosilizat și probabil nu ar fi ars nici muiat în petrol și aruncat într-un furnal, încercă 

totuși, explicându-le străvechilor molecule că n-ar fi rău să facă niște sărituri ca 
mingea, ca să se încălzească... 

În tăcerea apăsătoare din propria-i minte, se uită foarte urât la Descântec, 
care păru intimidat. 

Observă atent aerul din jurul ușii, întrebându-se cum l-ar fi putut modela în 
forme contorsionate, astfel încât ușa să se transfere cu totul într-un alt set de 
dimensiuni. 

Dar ușa rămase acolo, solidă și sfidătoare. 

Transpirând, în vreme ce mintea lui reîncepea nesfârșitul drum spre tablă prin 
fața unei clase întregi care rânjea, se întoarse disperat asupra încuietorii. Probabil 
era făcută din bucățele de metal, nu foarte grele... 

Dinspre gura de aerisire veni un sunet imperceptibil. Era zgomotul făcut de 
vrăjitorii care se relaxau și clătinau din capete. 

Cineva șopti: 

— V-am spus eu... 

Atunci se auzi un hârâit slab și un clic. 

Fata lui Vânturache rămase împietrită. Sudoarea îi picura din bărbie. 

Urmă alt clic și apoi sunetul unor rotițe care se învârtesc împotriva voinţei lor. 
Trymon unsese broasca, dar uleiul fusese absorbit de rugină și de praful depus 
de-a lungul anilor, iar singura metodă prin care un vrăjitor poate muta un obiect cu 
ajutorul magiei, în cazul în care nu captează o mișcare exterioară, este să își 
folosească propria minte drept pârghie. 

Vânturache încerca din răsputeri să-şi împiedice creierul să-i iasă pe urechi. 

Încuietoarea zdrăngăni. Butucii de metal fixaţi în lagărele lor scobite cedară, 
făcând să se miște căţeii. 

Angrenajele avură un declic, antrenând zăvorul. Urmă un scârțâit prelung, 
care îl aduse pe Vânturache în genunchi. 

Ușa se roti în balamalele ei îndurerate. Vrăjitorii se strecurară afară temători. 

Doiflori şi Bethan îl ajutară pe Vânturache să se ridice. Era cenușiu la faţă și se 
clătina. 

— N-a fost rău, zise unul dintre vrăjitori, studiind încuietoarea cu atenţie. Puțin 
prea încet, poate. 

— Lasă asta! zise Jiglad Wert. Voi trei, aţi mai întâlnit pe cineva pe drumul 
încoace? 

— Nu, zise Doiflori. 

— Cineva a furat Cartea Octavo. 

Vânturache ridică brusc capul. Ochii își recăpătară vioiciunea. 

— Cine? 

— Trymon... 

Vânturache înghiţi: 

— Un tip înalt? zise. Blond, cu mutră de vulpe? 

— Acum, că zici tu... 

— A fost cu mine în clasă, zise Vânturache. Toată lumea spunea că o să 
ajungă departe. 

— O să ajungă chiar nesperat de departe dacă deschide cartea aia, interveni 
unul dintre vrăjitori, care tocmai își răsucise cu degetele tremurânde o ţigară. 

— De ce? întrebă Doiflori. Ce o să se întâmple? 

Vrăjitorii se uitară unul la celălalt. 

— E un secret străvechi, transmis din mag în mag, şi nu-l putem dezvălui unor 
profani, zise Wert. 

— Ei hai, spune, zise Doiflori. 

— Probabil că nu mai are importanță oricum. O singură minte nu poate 
cuprinde toate vrăjile. Se destramă și se face o gaură. 

— Cum? O gaură în cap? 

— Hm. Nu. În țesătura Universului, explică Wert. Poate îşi închipuie că le 
poate controla de unul singur, dar... 

Simţiră sunetul înainte de a-l auzi. Porni din interiorul pietrei, ca un fel de 
vibraţie joasă ce se subţie brusc până la un scâncet ascuţit ca o lamă, care trecea 
de timpane şi sfredelea direct în creier. Era ca o voce umană care cânta, sau 
scanda, sau ţipa, dar alături de care se auzeau acorduri mai profunde și mai 
înspăimântătoare. 

Vrăjitorii păliră. Apoi, ca un singur om, făcură stânga-mprejur și o tuliră în sus 
pe scări. 

In fața clădirii se adunase o mulțime de oameni. Unii purtau torţe, alţii se 
întrerupseră când tocmai ridicau ruguri pe lângă ziduri. Acum toată lumea se uita în 
sus, spre Tumul Artelor. 

Vrăjitorii își croiră drum printre trupurile total absorbite de priveliște și ridicară 
şi ei privirile. 

Cerul era plin de luni. Fiecare era de trei ori mai mare decât luna Discului şi din 
fiecare se vedea doar o semilună roz, în partea care reflecta lumina stelei. 

Ceva mai aproape, vârful Turnului Artelor devenise scena unei descărcări 
incandescente de furie. Nişte forme întunecate se deslușeau cu greu, dar nu aveau 
nimic liniștitor. lar sunetul se transformase într-un bâzâit ca de viespe, dar 
amplificat de un milion de ori. 

Câţiva dintre vrăjitori căzură în genunchi. 

— A făcut-o, zise Wert, clătinând din cap. Le-a deschis calea. 

— Ăia sunt demoni? se interesă Doiflori 

— Ei, demoni, zise Wert. Demonii sunt un prânz la iarbă verde în comparaţie 
cu ce încearcă să pătrundă pe acolo. 

— Sunt mai răi decât orice se poate imagina, zise Panter. 

— lar eu îmi imaginez chestii destul de rele, completă Vânturache. 

— Astea-s și mairele. 

— Aha. 

— Și ce aveţi de gând să faceţi? spuse o voce dulce. 

Se întoarseră. Bethan se uita la ei furioasă, cu braţele încrucișate la piept. 

— Poftiti? făcu Wert. 

— Sunteti vrăjitori, dacă nu mă înșel, spuse fata. la treceţi la treabă. 

— Ce, noi să ne ocupăm de ăia? zise Vânturache. 

— Știți pe altcineva care s-o facă? 

Wert își croi drum în faţă. 

— Doamnă, nu cred că înțelegeți... 

— Dimensiunile Subterane se vor vărsa în Universul nostru, nu? zise Bethan. 

— Păi, da... 

— O să fim mâncaţi de vii de nişte chestii cu tentacule în loc de feţe, nu? 

— Nu va fi chiar așa de plăcut, dar... 

— Și o să permiteti să se întâmple așa ceva? 

— Ascultă, zise Vânturache. S-a terminat, nu pricepi? Nu mai poţi să pui 
Descântecele la loc în carte, nu mai poți lua înapoi ce a fost rostit, nu mai poți... 

— Poţi să-ncerci! 

Vânturache suspină și se întoarse, căutând sprijin la Doiflori. 

Acesta nu mai era însă acolo. Ochii lui Vânturache se întoarseră inevitabil 
spre baza turnului, exact la timp ca să vadă silueta rotofeie a turistului cum dispare, 
ținând stângaci sabia, dincolo de poariă. 

Picioarele lui Vânturache luară singure decizia și, din punctul de vedere al 
creierului lui, o luară pe cea greșită. 

Ceilalţi vrăjitori se uitară la el cum pleacă. 

— Deci? făcu Bethan. EI s-a dus. 

Vrăjitorii încercară fiecare să evite privirile celorlalţi. 

Până la urmă Wert zise: 

— Am putea încerca, probabil. Nu pare să se răspândească deocamdată. 

— Dar nu mai avem magie aproape deloc, zise unul dintre vrăjitori. 

— Ai tu o idee mai bună? 

Unul câte unul, cu robele de ceremonie sclipind în lumina aceea bizară, 
vrăjitorii făcură stânga-mprejur şi se îndreptară anevoie spre turn. 

Turnul era gol pe dinăuntru, iar treptele de piatră erau fixate cu mortar direct 
pe zid, în spirală. Doiflori făcuse deja înconjurul de câteva ori când Vânturache îl 
ajunse din urmă. 

— Aşteaptă, zise el, străduindu-se să pară vesel. Chestia asta e pentru alde 
Cohen, nu pentru unul ca tine. Nu vreau să te jignesc. 

— Crezi că el ar rezolva problema? 

Vânturache se uită în sus, la lumina radioactivă care se strecura prin ieşirea 
depărtată de la capătul scării. 

— Nu, admise el. 

— Atunci voi fi la fel de bun ca și el, nu? zise Doiflori, agitându-și sabia de 
furat. 

Vânturache continuă să ţopăie în urma lui, ţinându-se cât mai aproape de zid. 

— N-ai înţeles! strigă. Acolo se află orori inimaginabile! 

— N-ai zis tu mereu că cu n-am deloc imaginaţie? 

— Aşa e, da, recunoscu Vânturache, dar... 

Doiflori se așeză. 

— Ascultă, zise. De când am venit aici am așteptat un moment ca ăsta. Doar e 
o aventură, nu? Singur împotriva zeilor sau așa ceva. 

Vânturache deschise și închise gura de mai multe ori până când cuvintele 
potrivite reușiră să se alcătuiască. 

— Eşti în stare să mânuiești o sabie? întrebă el vlăguit. 

— Nu ştiu. N-am încercat niciodată. 

— Ești nebun! 

Doiflori lăsă capul într-o parte. 

— Uite cine vorbea, zise. Eu sunt aici fiindcă asta îmi doresc, dar tu? Arătă în 
jos, unde restul vrăjitorilor se aburcau pe trepte. Dar ei? 

O lumină albastră umplu interiorul turnului. Răsună și un tunet. 

Vrăjitorii îi ajunseră din urmă, tușind oribil și abia trăgându-și sufletul. 

— Care e planul? zise Vânturache. 

— N-avem nici un plan, spuse Wert. 

— Bun. Bine, zise Vânturache. Atunci vă las pe voi să vă descurcati. 

— Ba vii cu noi, zise Panter. 

— Dar eu nici măcar nu sunt un vrăjitor pe bune. M-aţi exmatriculat, nu ţineţi 
minte? 

— Nu-mi amintesc să fi avut vreun student mai nevrednic, zise bătrânul 
vrăjitor, dar acum ești aici, și asta e singura diplomă de care ai nevoie. Haide. 

Lumina izbucni şi apoi se stinse. Sunetele cumplite se stinseră, ca sugrumate. 

Liniștea umplu turnul; o liniște grea, apăsătoare. 

— S-a oprit, zise Doiflori. 

Ceva se profilă pe pata roșie de cer de deasupra. Cădea încet, rosto- 
golindu-se și planând dintr-o parte în alta a turnului. Ateriză pe trepte chiar 
deasupra lor. 

Vânturache ajunse acolo primul. 

Era Octavo. Dar zăcea pe pietre amorfă şi lipsită de viaţă ca orice carte, cu 
foile fluturându-i în curentul care sufla pe scări. 

Doiflori i se alătură gâfâind și se uită la pagini. 

— Sunt goale, șopti el. Toate paginile sunt complet albe. 

— Atunci a reușit, zise Wert. A citit descântecele. Pe toate. N-aș fi crezut. 

— Toate zgomotele alea, zise Vânturache cu îndoială. Și lumina. Și formele. 
Nu prea mi se pare că a reușii. 

— A, dar la o lucrare magică de proporţii totdeauna atragi ceva atenţie 
extradimensională, zise Panter, expediind problema. E doar ca să impresioneze 
publicul. 

— Mie mi s-a părut că erau niște monştri acolo, sus, zise Doiflori, dându-se 
mai aproape de Vânturache. 

— Monştri? Să-mi arătaţi și mie monștrii ăia, zise Wert. 

Instinctiv, toată lumea privi în sus. Nu se auzea nimic. Pe fundalul luminos nu 
se întrezărea nici o mişcare. 

— Cred că ar trebui să urcăm și... ăăă... să-l felicităm, zise Wert. 

— Să-l felicitaţi? explodă Vânturache. A furat Cartea Octavo! Pe voi v-a 
încuiat în beci! 

Vrăjitorii schimbară priviri atotcunoscătoare. 

— De, zise unul. Când vei mai avansa în branșa asta, băiete, o să ştii că sunt 
momente în care succesul trece înaintea altor lucruri. 

— Tot ce contează e să-ţi atingi scopul, spuse Wert pe șleau. Nu și pe ce căi. 

Porniră în sus pe scara spirală. 

Vânturache se aşeză, încruntându-se la bezna din jur. 

Simti o mână pe umăr. Era Doiflori, care ţinea Cartea Octavo. 

— Nu așa se tratează o carte, zise. Uite, i-a dat coperta peste cap. Oamenii 
procedează mereu așa, habar n-au cum să se poarte cu cărțile. 

— Deh, bâigui Vânturache. 

— Nu fi îngrijorat. 

— Nu sunt îngrijorat, sunt furios, îl repezi Vânturache. Dă-mi afurisita de carte 
încoace! 

Inșfăcă volumul și o deschise brutal. 

Cotrobăi prin dosul minţii, unde își făcea veacul Descântecul. 

— Bine, se răsti. Te-ai distrat destul, mi-ai făcut viața praf, acum du-te de unde 
ai venit! 

— Dar eu..., protestă Doiflori. 

— Descântecul. Mă refeream la Descântec, zise Vânturache. Hai, treci în 
pagină. Se uită la pergamentul străvechi până i se încrucişară privirile. Atunci o să 
te rostesc! ţipă el, iar turnul răsună de ecoul vocii sale. Poţi să te duci cu celelalte și 
călătorie sprâncenată! 

Îi aruncă lui Doiflori cartea în braţe și plecă poticnindu-se pe scări în sus. 

Vrăjitorii ajunseseră în vârf și nu se mai zăreau. 

— Băiete, da? mormăi el. Când o să mai avansez, da? Am reușit să trăiesc ani 
de zile cu unul din Cele Opt Mari în cap fără să o iau complet razna, nu-i așa? 
Analiză ultima întrebare sub toate aspectele. Da, ai reușit, se încurajă el. Te-ai ținut 
tare și nu ai vorbit cu copacii, nici măcar când ei vorbeau cu tine. 


Scoase capul în aerul încins de deasupra turnului. 

Se așteptase să vadă pietre carbonizate și purtând urme de gheare sau chiar 
mai rău. 

Îi văzu însă pe cei șapte vrăjitori stând alături de Trymon, care nu avea nici o 
zgârietură. Acesta se întoarse către Vânturache și îi zâmbi amabil. 

— A, Vânturache. Vino aici, lângă noi, bine? 

Deci asta a fost, se gândi Vânturache. Atâta teatru pentru nimic. Poate chiar 
nu sunt făcut să fiu vrăjitor, poate... 

Ridică ochii şi îl privi pe Trymon în față. 

Poate că Descântecul era de vină, poate că în toţi anii ăia în care locuise în 
capul lui îi afectase vederea. Sau poate că timpul petrecut cu Doiflori, care vedea 
lucrurile doar așa cum trebuie să fie, îl învățase pe el să le vadă așa cum erau în 
realitate. 

Dar, în mod cert, cel mai greu lucru pe care îl făcuse Vânturache în toată viața 
lui fu să se uite la Trymon fără să o ia la goană îngrozit și fără să verse. 

Ceilalţi păreau să nu fi observat. 

Păreau, de asemenea, să stea foarte țepeni. 

Trymon încercase să cuprindă cele șapte Descântece cu mintea, iar aceasta 
cedase. Dimensiunile Subterane găsiseră așadar gaura de care aveau nevoie. Ce 
prostie să-și închipuie că trebuiau neapărat să coboare printr-o spărtură a norilor, 

agitându-şi mandibulele și tentaculele. Așa ceva era demodat și mult prea riscant. 
Chiar și urgiile fără nume se adaptau la vremuri. Nu le trebuia decât un cap în care 
să se aciueze. 

Ochii lui Trymon erau goi ca niște hăuri. 

O revelaţie îi străpunse mintea lui Vânturache ca un cuţit de gheaţă. 
Dimensiunile Subterane erau joacă de copii în comparație cu ce puteau face Lucru- 
rile dacă puneau mâna pe un univers ordonat. Oamenii iubeau ordinea, ordine 
urmau să primească — ordinea șurubelniței care se rotește ritmat, legea imuabilă a 
liniilor drepte și a cifrelor. Aveau să se roage să-i mântuiască cineva de chinuri... 

Trymon se uită la el. Ceva se uită la el. lar ceilalţi tot nu băgaseră de seamă. 
Avea măcar cum să le explice? Doar Trymon arăta la fel ca totdeauna, cu excepția 
ochilor și a unui ușor luciu al pielii. 

Vânturache se holbă la el și înțelese că existau lucruri mult mai rele decât 
Răul. Toţi demonii iadului se înghesuiau să-ţi tortureze sufletul, dar asta pentru că 
prețuiau foarte tare sufletele; Răul va încerca întotdeauna să stăpânească 
universul, dar cel puţin consideră că universul merită stăpânit însă lumea cenușie 
din spatele acelor ochi goi dorea să calce în picioare și să distrugă fără măcar să le 
acorde victimelor sale distincţia urii, fără măcar să le observe. 

Trymon întinse mâna. 

— Al optulea Descântec, zise. Dă-mi-l. 

Vânturache se dădu înapoi. 

— Asta se cheamă nesupunere, Vânturache. În fond sunt superiorul tău. La 
urma urmelor, am fost ales comandantul suprem al tuturor Ordinelor. 

— Serios? făcu Vânturache răgușit. Se uită la ceilalţi vrăjitori. Aceştia 
rămaseră imobili, ca nişte siatui. 

— O, da, zise Trymon pe un ton plăcut. Și fără vreo intervenţie. A fost un vot 
foarte democratic. 

— Eu preferam tradiţia, zise Vânturache. Ca să voteze și morții. 

— Ai să-mi dai Descântecul de bunăvoie, zise Trymon. Vrei să-ţi arăt ce pot să 
fac în caz contrar? După care o să mi-l dai oricum. O să urli după şansa de a mi-l 
da. 

Dacă e să-i pun capăt, acum e momentul, își spuse Vânturache. 

— Va trebui să-l iei singur. Eu nu ţi-l dau. 

— Imi amintesc de tine, zise Trymon. Nu erai un student prea grozav, din câte 
țin minte. N-ai avut niciodată încredere în magie, ziceai că trebuie să existe și o 
metodă mai bună de a conduce lumea. O să vezi acum. Am unele planuri. Noi doi 
am putea... 

— Nu există nici un noi doi, zise Vânturache hotărât. 

— Dă-mi Descântecul! 

— Încearcă să-l iei, zise Vânturache retrăgându-se. Nu cred că o să reușești. 

— Zău? 

Vânturache sări în lături când un fulger de lumină octarină țâșni din degetele 
lui Trymon, lăsând între pietre o băltoacă de lavă în clocot. 

Simţea cum Descântecul se ascunde în spatele minții lui. li simțea temerile. 

Pătrunse în peșterile tăcute ale propriei minţi, încercând să ajungă la 
Descântec. Acesta se retrase uimit, ca un câine în fața unei oi turbate. El îl urmă, 
tropăind furios prin loturile în paragină și zonele centrale sinistrate din subconștient, 
până când îl găsi pitit în spatele unei grămezi de amintiri cenzurate. De acolo, dădu 
un răget mut de sfidare, dar vrăjitorul nu se lăsă impresionat. 

— Așa merge? ţipă Vânturache. Când vine momentul, fugi și te ascunzi? Ţi-e 
frică? 

Descântecul zise: Ce prostie, cum poți să crezi una ca asta, doar sunt unul din 
Cele Opt Mari. Dar Vânturache înaintă spre el furios, răstindu-se: Oi fi tu, dar, cinstit 
să fiu, asta cred; și ai face bine să-ţi aminteșşti în al cui cap ne aflăm, bine? Aici pot 
să cred ce-mi place! 

Vânturache se feri din nou când o altă săgeată de foc fu lansată în noaptea 
fierbinte. Trymon rânji, făcând încă o mişcare complicată cu mâinile. 

Vânturache simţi presiunea. Era ca şi cum fiecare centimetru de piele îi era 
folosit pe post de nicovală. Căzu în genunchi. 

— Există și lucruri mult mai rele, zise Trymon pe un ton dulce. Pot să-ţi fac 
carnea să ardă pe oase sau să te umplu cu furnici. Am puterea să... 

— Am o sabie, să știi! 

Vocea chiţăise foarte ameninţător. 

Vânturache ridică ochii. Prin ceața purpurie a durerii îl zări pe Doiflori stând în 
spatele lui Trymon, cu sabia ridicată exact invers decât ar fi trebuit. 

Trymon râse și își flexă degetele. Pentru o clipă, atenţia îi fu distrasă. 

Vânturache era supărat. Supărat pe Descântec, pe lume, pe nedreptatea 
generală, pe faptul că nu prea dormise în ultima vreme și că nu gândea prea 
limpede. Dar cel mai supărat era pe Trymon, care stătea acolo, plin de magia pe 
care el și-o dorise totdeauna și nu o atinsese niciodată, dar incapabil să facă ceva 
bun cu ea. 

Sări, lovindu-l pe Trymon cu capul în stomac şi, în disperare de cauză, 
înlănţuindu-l cu braţele. Se rostogoliră pe dalele de piatră, doborându-l pe Doiflori. 

Trymon mârâi și scoase prima silabă dintr-o vrajă înainte de a primi o lovitură 
cu cotul drept în gât. O explozie de magie întâmplătoare îi pârli lui Vânturache niște 
șuvițe de păr. 

Vânturache se luptă cum se lupta mereu, fără pricepere, sau cavalerism, sau 
tactică, dar cu energia unei tornade. Strategia era de a-l împiedica pe adversar să 
aibă timp să-și dea seama că Vânturache nu e nici un luptător prea bun, nici prea 
puternic, și de multe ori dădea rezultate. 

Funcţionă și de data aceasta, pentru că Trymon petrecuse prea multă vreme 
citind manuscrise vechi și neglijând să facă mișcare și să ia vitamine. Reuși să 
strecoare și el câteva lovituri, pe care Vânturache era prea turbat de furie ca să le 
observe, dar folosindu-și doar mâinile, în timp ce Vânturache se lupta cu genunchii, 
picioarele și chiar cu dinții. 

Și de fapt, câștiga. 

Ceea ce era de-a dreptul șocant. 

Și mai șocant fu faptul că, atunci când tocmai îngenunchease pe pieptul lui 
Trymon cărându-i pumni în cap, fața celuilalt se schimbă deodată. Pielea i se 
modelă, tremurând ca un văl de aer fierbinte, iar Trymon rosti: 

— Ajută-mă! 

Pentru o clipă, ochii lui plini de teamă și durere îl priviră pe Vânturache 
rugător. În clipa următoare însă nu mai erau ochi, ci niște chestii cu multe fațete, pe 
un cap care nu putea fi numit cap decât extrapolând foarte mult definiția cuvântului. 
Tentacule și picioare zimţate și gheare ieșiră la iveală pentru a sfâșia carnea și așa 
deficitară a lui Vânturache. 

Doiflori, turnul și cerul înroşit dispărură. Timpul se scurse foarte încet și apoi 
se opri. 

Vânturache își înfipse dinţii într-un tentacul care încerca să-i smulgă fața. În 
timp ce acesta se descolăcea de durere, repezi un pumn care se opri în ceva moale 
și zemos. î 

Ele priveau. Intoarse capul și observă că lupta se dădea într-o arenă uriașă. În 
tribune, rânduri-rânduri de creaturi se holbau la el, cu fețe și trupuri ce păreau 
obținute din încrucișarea mai multor vise urâte. Apucă să zărească în spatele lui 
lucruri și mai hidoase, umbre lungi proiectate pe cerul greu de nori, înainte ca 
monstrul-Trymon să se năpustească la el cu acul lui păros de mărimea unei sulițe. 

Vânturache se dădu în lături și apoi se răsuci cu mâinile adunate într-un singur 
pumn, care izbi lucrul acela drept în stomac, sau eventual în piept, cu o lovitură ce 
produse un sunet satisfăcător de chitină zdrobită. 

Se năpusti înainte, luptând de groaza a ceea ce se putea întâmpla dacă se 
oprea. Amfiteatrul fantomatic era plin de ciripitul Creaturilor Subterane, un adevărat 
perete de sunete foșnitoare care îi spărgeau timpanele. Își imagină Discul acoperit 
de sunetul acela și lansă lovitură după lovitură pentru a salva lumea oamenilor, 
pentru a nu lăsa micul cerc de lumină să fie înghiţit de noaptea haosului și pentru a 
închide spărtura prin care pătrundea coșmarul. Dar mai ales pentru a evita să 
încaseze lovituri. 

Gheare sau pinteni lăsau dâre de foc pe spinarea lui și ceva îl mușcă de umăr, 
dar el descoperi prin toată solzăraia şi firăraia un set de tuburi moi și îl strânse din 
răsputeri. 

Un braţ acoperit cu spini îl azvârli cât colo, iar el căzu rostogol în praful negru, 
zgrunţuros. 

Instinctiv, se făcu ghem, dar nu se întâmplă nimic.În loc de dezlănţuirea de 
furie la care se aștepta, deschise ochii și văzu cum creatura se îndepărta de el, 
șchiopătând și pierzând diverse lichide. 

Era prima dată când ceva fugea de Vânturache. 

Se aruncă după ea, prinse un picior plin de solzi și îl răsuci. Creatura chiţăi la 
el și dădu disperată din extremităţile care mai funcționau, dar strânsoarea lui 
Vânturache era de neînfrânt. Se ridică și plasă o ultimă și savuroasă lovitură în 
ochiul rămas. Creatura ţipă și o luă la fugă. Și nu exista decât un loc în care putea 
fugi. 

Turnul și cerul roșiatic reveniră în actualitate cu un clic. 

De îndată ce simţi apăsarea dalelor de piatră sub picioare, Vânturache se 
aruncă într-o parte și apoi se rostogoli pe spate, ținând creatura care se zbătea 
disperat la o lungime de brat. 

— Acum, urlă vrăjitorul! 

— Acum ce? zise Doiflori. A. Da. Bine! 

Ridică sabia stângaci, dar cu ceva forță, și o repezi în jos, ratându-l la 
milimetru pe Vânturache şi îngropând adânc tăișul în Lucrul acela. Se auzi un 
bâzâit ascuţit, de parcă doborâse un cuib de viespi, iar melanjul de braţe, picioare 
și tentacule se zbătu agonic. Se mai rostogoli o dată, țipând și biciuind dușumeaua, 
apoi biciuind în gol, pentru că ajunsese la marginea scării, și trăgându-l și pe 
Vânturache după el. 

Se auzi plescăind din treaptă în treaptă, apoi un țipăt tot mai îndepărtat anunţă 
căderea sa în puțul turnului. 

In sfârșit, urmă o explozie și o izbucnire de lumină octarină. 

Apoi Doiflori se trezi singur în vârful turnului — asta dacă nu-i punem la 
socoteală pe cei șapte vrăjitori, care păreau în continuare încremeniți. 

Se uită perplex cum şapte mingi de foc se ridică din beznă și intră în Cartea 
Octavo, care deodată reveni la vechea și mult mai interesanta sa înfățișare. 

— Oh, doamne, spuse el. Astea trebuie să fie Descântecele. 

— Doiflori! Vocea era îndepărtată și cavernoasă, încât de abia îl puteai 
recunoaște pe Vânturache. 

Doiflori se opri în timp ce se pregătea să ridice cartea. 

— Da? zise. Tu... tu ești, Vânturache? 

— Da, zise vocea, cu o sonoritate ca de mormânt. Și vreau să te rog ceva 
foarte important, Doiflori. 

Doiflori privi în jur. Se îndreptă. Deci, soarta Discului avea să depindă până la 
urmă de el. 

— Sunt pregătit, zise, cu vocea vibrându-i de mândrie. Ce vrei să fac? 

— În primul rând vreau să asculți cu mare atenție, rosti răbdător vocea 
neîntrupată a lui Vânturache. 

— Ascult. 

— E foarte important ca, după ce îţi spun ce ai de făcut, să nu întrebi „Ce vrei 
să zici?”, sau să mă contrazici, sau ceva de genul ăsta, înţelegi? 

Doiflori era în poziţie de drepţi. Sau cel puţin mintea îi era în poziţie de drepți, 
pentru că trupul nu prea putea. Stătea cu câteva bărbii în afară. 

— Sunt gata, zise. 

— Bun. Acum, ceea ce vreau să faci este... 

— Da? 

Vocea lui Vânturache se ridică din adâncul puţului: 

— Vreau să vii să mă ajuţi înainte să-mi alunece mâna de pe piatra asta, zise 
ea. 

Doiflori deschise gura, dar o închise repede la loc. Fugi la marginea scărilor și 
se uită în jos. La lumina roșcovană a stelei, reuși să distingă ochii lui Vânturache 
care îl priveau în ochi. 

Doiflori se culcă pe burtă și întinse mâna. Vânturache îl apucă de încheietură 
cu genul acela de strânsoare care sugera că dacă el, Vânturache, nu era scos din 
gaura aceea, nici că va mai slăbi vreodată. 

— Mă bucur că trăieşti, zise. 

— Foarte bine. Și eu, zise Vânturache. 

Atârnă așa, în întuneric, o vreme. După ceea ce trăise în ultimele minute, 
senzaţia era aproape plăcută, dar numai aproape. 

— Acum trage-mă sus, încercă el o aluzie. 

— Cred că o să fie cam dificil, gemu Doiflori. De fapt nici nu cred că voi reuşi. 

— Dar de ce te ţii? 

— De tine. 

— Vreau să zic, în afară de mine. 

— Cum adică în afară de tine? zise Doiflori. 

Vânturache spuse o vorbă. 

— Ascultă, zise Doiflori. Treptele merg în spirală, nu? Dacă te-aș legăna și 
ti-ai da drumul... 

— Dacă ai de gând să-mi sugerezi să mă arunc zece metri în gol, într-un turn 
negru ca noaptea, în speranţa că voi nimeri niște trepte mici și unsuroase care ar 
putea nici să nu fie acolo, las-o baltă, i-o tăie Vânturache. 

— Mai există o alternativă, atunci. 

— Dă-i drumul, măi, omule. 

— Poţi să te arunci două sute de metri în gol, într-un turn negru ca noaptea, și 
să te loveşti de podeaua care e sigur acolo, zise Doiflori. 

De sub el urcă o tăcere de moarte. Apoi Vânturache zise pe un ton acuzator. 

— Ăsta a fost sarcasm. 

— Credeam că le spun lucrurilor pe nume. 

Vânturache dădu un geamăt. 

— Presupun că nu poţi face o vrajă..., începu Doiflori. 

— Nu. 

— Mă gândeam și eu. 

Dedesubt sclipi o lumină și se auziră niște strigăte amestecate, apoi urmară 
alte lumini şi alte strigăte și un șir de torţe începu să urce pe lungul drum spiralat. 

— Urcă cineva pe scări, zise Doiflori, totdeauna dornic să informeze. 

— Sper că urcă în pas alergător, zise Vânturache. Nu-mi mai simt braţul. 

— Ai noroc, zise Doiflori. Eu îl simt pe al meu. 

Torța care deschidea drumul se opri și o voce răsună, umplând turnul de 
ecouri indescifrabile. 

— Cred, zise Doiflori, observând că alunecă tot mai mult spre hăul cel negru, 
că cineva ne spune să rezistăm. 

Vânturache mai spuse o vorbă. 

Apoi adăugă, pe un ton mai scăzut și mai disperat: 

— De fapt nu cred că mai rezist deloc. 

— Încearcă. 

— N-are rost, simt cum îmi alunecă mâna! 

Doiflori oftă. Era timpul să treacă la măsuri drastice. 

— Foarte bine, zise. Cazi, atunci. Nici că o să-mi pese. 

— Ce? făcu Vânturache, atât de uimit că uită să-și mai dea drumul. 

— Hai, mori. Alege calea cea mai ușoară. 

— Ușoară? 

— Nu trebuie decât să te prăbușești țipând și să-ţi sfărâmi fiecare oscior, zise 
Doiflori. Oricine poate face aşa ceva. Haide. N-aș vrea să crezi că trebuie să rămâi 
în viață pentru că avem noi nevoie să spui Descântecele și să salvezi Discul. 
Doamne ferește. Cui îi pasă dacă ne prăjim cu toţii? Hai, gândește-te doar la tine. 
Dă-ţi drumul. 

Urmă o tăcere lungă, penibilă. 

— Nu știu de ce, zise Vânturache într-un târziu, ceva mai tare decât ar fi fost 
necesar, dar de când te-am cunoscut mi se pare că am petrecut o groază de timp 
atârnat de un fir de păr, dând cu piciorul unei soarte mai sigure, ai observat? 

— Moarte, îl corectă Doiflori. 

— Ce moarte? zise Vânturache. 

— Moarte, nu soarte. O moarte sigură, zise Doiflori îndatoritor, încercând să 
ignore alunecarea lentă, dar inexorabilă, a trupului său pe podeaua de piatră. Ai dat 
cu piciorul la o moarte sigură. Ție nu-ţi place înălţimea. 

— Cu înălţimea n-am probleme, zise vocea lui Vânturache din beznă. Cu 
înălțimea mă descurc. Adâncimea mă preocupă pe mine acum. Ştii ce o să fac 
după ce scăpăm de aici? 

— Nu? zise Doiflori, proptindu-și degetele de la picioare într-o crăpătură și 
încercând să se țintuiască în loc doar prin puterea voinţei. 

— O să construiesc o casă în cel mai neted loc pe care îl găsesc și nu o să 
aibă decât parter și n-o să mai port nici măcar sandale cu tălpi groase... 

Primul purtător de torța făcu încă un înconjur al turnului și Doiflori dădu cu 
ochii de fața zâmbitoare a lui Cohen. In spatele lui, țopăind stângaci pe trepte, se 
distingea conturul liniștitor al Bagajului. 

— Totul e în regulă? zise Cohen. Pot să fac ceva pentru voi? 

Vânturache trase puternic aer în piept. 

Doiflori recunoscu simptomele. Vânturache urma să spună ceva de genul: 
„Da, am o mâncărime la ceafă, ești drăguţ să mă scarpini un pic, dacă tot ai trecut 
pe aici?”, sau „Nu, mulţumesc, îmi place să atârn deasupra prăpăstiilor fără fund”, 
iar el decise că nu poate suporta așa ceva. Interveni rapid: 

— Trage-l pe Vânturache sus pe scări, se răsti el. Vânturache se dezumflă în 
plină mârâială. 

Cohen îl apucă de după brâu și îl smuci fără prea multă ceremonie până pe 
treptele de piatră. 

— Scârboasă chestie aia de jos de pe pavaj, zise el pe un ion de conversaţie. 
Cine era? 

— Avea -— Vânturache înghiţi cu noduri — avea... știi tu... tentacule și alte 
chestii de-astea? 

— Nu, zise Cohen. Doar membrele regulamentare. Dar s-a lățit un pic, 
normal. 

Vânturache se uită la Doiflori, care clătină din cap. 

— Era un simplu vrăjitor care s-a lăsat în voia lucrurilor, zise. Clătinându-se, 
cu brațele urlând de durere, Vânturache se lăsă condus înapoi pe acoperișul 
turnului. Cum ai ajuns aici? adăugă el. 

Cohen arătă spre Bagaj, care se trăsese lângă Doiflori și îşi căscase capacul, 
ca un căţel care știe că n-a fost cuminte și speră că prin manifestările sale subite de 
afecțiune va evita ziarul rulat al autorității. 

— Cam hurducăit, dar rapid, zise el admirativ. Și încă ceva: cu ăsta nimeni nu 
încearcă să te oprească. 

Vânturache se uită la cer. Era într-adevăr plin de luni, discuri găurite de 
cratere, acum de zece ori mai mari decât micuțul satelit al planetei. Se uită la ele 
fără prea mare interes. Se simţea fiert şi stors mai mult decât putea îndura, ca un 
elastic vechi, gata să se rupă. 

Observă că Doiflori se pregătește să instaleze cutia cu picturi. 

Cohen se uita la cei șapte maeștri vrăjitori. 

— Ciudat loc să puli niște statui, comentă el. Nimeni nu le vede aici. Și nici nu 
arată cine ştie ce. Slab meşteșugar. 

Vânturache merse anevoie până la ele și ciocăni ușor în pieptul lui Wert. Era 
din piatră. 

Asta e, îşi zise. Nu vreau decât să ajung acasă. 

Stai puţin. Sunt acasă. Mai mult sau mai puţin. Nu vreau decât să trag un 
somn bun și poate dimineaţă va fi mai bine. 

Privirea îi căzu pe Cartea Octavo, pe ale cărei muchii jucau mici flăcări 
octarine. O, da, gândi el. 

Ridică volumul și îl răsfoi alene. Paginile erau pline ochi de o scriitură 
complexă şi sucită, care se schimba și rescria chiar sub ochii lui. Părea că nu s-a 
hotărât încă ce să fie; acum era o tipăritură ordonată, oarecare; în clipa următoare 
era un șir de rune angulare. Apoi se transforma în scris magic kythian, plin de 
bucle. Apoi în pictograme dintr-un alfabet vechi, uitat și nefast, care consta în 
principal din ființe cu aspect de reptilă făcându-și una alteia chestii complicate și 
dureroase... 

Ultima pagină era goală. Vânturache oftă și privi în spatele minţii sale. 
Descântecul îi întoarse privirea. 

Visase la clipa aceasta, când avea, în sfârșit, să evacueze Descântecul, să-și 
ia în posesie propriul cap nemobilat și să înveţe toate acele descântece mai 
mititele, care până acum fuseseră prea speriate ca să stea în mintea lui. Se 
așteptase să fie un moment mai emoționant. 

In schimb, fiind total epuizat și deloc dispus să mai suporte o discuţie, se uită 
cu răceală la Descântec și îi făcu un semn metaforic cu degetul mare peste umăr. 

Tu. Afară. 

Descântecul păru o clipă că are de gând să protesteze, dar se răzgândi în 
mod înțelept. 

Simţi o gâdilătură, o lumină albastră în spatele ochilor, urmate de o senzație 
bruscă de goliciune. 

Când se uită la pagină, aceasta se umpluse de cuvinte. Care arătau din nou a 
rune. Se bucură, imaginile cu reptile nu erau numai indescriptibile, ci, probabil, și 
impronunţabile, amintindu-i de lucruri pe care se străduia din răsputeri să le uite. 

Se uită prostit la carte, în vreme ce Doiflori își făcea de lucru nestânjenit, iar 
Cohen încerca în zadar să scoată inelele de pe degetele vrăjitorilor împietriti. 

Avea ceva de făcut, îşi aminti el. Ce anume era? 

Deschise cartea la prima pagină și începu să citească, mișcând din buze şi 
urmărind cu degetul fiecare literă. În timp ce murmura, cuvintele se formau pe rând 
în aer, lângă el, în culori vii care dispăreau apoi, purtate de vânt. 

Intoarse pagina. 

Pe scări sosea tot mai multă lume — oameni cu stea, cetățeni, chiar și câteva 
din gărzile personale ale Patricianului. Vreo doi înstelaţi făcură chiar o încercare 
timidă de a se apropia de Vânturache, care era acum înconjurat de un vârtej de 
litere în toate culorile curcubeului și nici nu îi observă, dar Cohen trase spada și le 
aruncă o privire nonșalantă, care îi făcu să se răzgândească. 

Tăcerea se răspândea dinspre silueta aplecată a lui Vânturache ca valurile 
într-o baltă. Se prăvăli în cascadă peste marginea turnului, acoperi mulțimea care 
se foia dedesubt, pluti peste ziduri, se revărsă, întunecată, peste oraș și apoi 
cuprinse tărâmurile de dincolo de porţile sale. 

Masa uriașă a stelei plutea silențios deasupra Discului. Pe cerul dimprejur, 
noile luni se roteau încet și fără zgomot. 

Singurele sunete erau şoaptele răgușite ale vrăjitorului care întorcea pagină 
după pagină. 

— Nu că-i grozav? făcu Doiflori. Cohen, care își răsucea o ţigară din 
rămășițele strămoşilor ei, se uită la el inexpresiv, uitând să ducă hârtia la buze. 

— Ce să fie grozav? zise. 

— Toată magia asta! 

— Nu sunt decât lumini, zise Cohen pe un ton critic. N-a scos nici măcar un 
porumbel din mânecă. 

— Da, dar nu simţi potenţialitatea ocultă? zise Doiflori. 

Cohen scoase un chibrit mare, galben, de prin punguta lui cu tutun, se uită o 
clipă la Wert şi, cu un gest foarte deliberat, îl aprinse pe nasul fosilizat al acestuia. 

— Uite ce, îi explică el lui Doiflori cât putu de drăguţ. Ce vrei de la unul ca 
mine? Sunt bătrân, am văzut magie câtă încape, și pot să-ţi spun că, dacă umbli cu 
gura căscată, oamenii îţi vor băga câte un pumn în ea. Oricum, și vrăjitorii mor ca 
toţi ceilalți când le înfigi o... 

Vânturache închise cartea cu un zgomot puternic. Se ridică și privi în jur. 

Atunci se întâmplă următorul lucru: 

Nimic. 

Dură puţin până când lumea își dădu seama de asta. Toţi se chirciseră, 
instinctiv, așteptând explozia de lumină albă sau globul de foc orbitor sau, în cazul 
lui Cohen, care avea aşteptări foarte reduse, câțiva porumbei albi, eventual un 
iepuraș mai mototolii. 

Nu era nici măcar acel nimic plin de interes. Uneori lucrurile nu se întâmplă 
într-un mod spectaculos, dar acesta nu putea concura nici măcar la categoria 
nonevenimente. 

— Asta a fost tot? întrebă Cohen. Mulțimea începu să murmure și mai mulți 
oameni cu stea se uitară fioros la Vânturache. 

Vrăjitorul se uită ca prin ceaţă la Cohen. 

— Presupun că da, zise. 

— Dar nu s-a întâmplat nimic. 

Vânturache se uită prostit la Octavo. 

— Poate că acţionează pe căi mai subtile? zise el cu speranță. În fond, nu știm 
exact ce ar trebui să se întâmple. 

— Ştiam noi! strigă unul din oamenii cu stea. Magia nu funcţionează! E doar o 
iluzie! 

O piatră zbură pe deasupra acoperișului și îl lovi pe Vânturache în umăr. 

— Da, zise un alt om cu stea. Să punem mâna pe el! 

— Să-l aruncăm de pe turn! 

— Da, să punem mâna pe el și să-l aruncăm de pe turn! 

Mulțimea se năpusti înainte. Doiflori ridică mâinile. 

— Sunt sigur că s-a strecurat o greșeală..., apucă să spună înainte ca cineva 
să-i secere picioarele de sub el. _ 

— Ei, la naiba, zise Cohen, scuipând chiștocul și strivindu-l sub sanda. Işi 
trase sabia și căută din ochi Bagajul. 

Acesta nu sărise în ajutorul lui Doiflori. Stătea în fața lui Vânturache, care ţinea 
Cartea Octavo la piept ca pe o sticlă cu apă caldă și privea în jur buimac. 

Un om cu stea se repezi la el. Bagajul deschise capacul, ameninţător. 

— Ştiu de ce nu s-a întâmplat nimic, zise o voce din spatele mulțimii. 

Era Bethan. 

— Zău? zise cetățeanul de alături. Și de ce mă rog te-am asculta pe tine? O 
fracțiune de secundă mai târziu, sabia lui Cohen era la beregata lui. Pe de altă 
parte, zise omul fără să schimbe tonul, poate că ar trebui să fim atenţi la ce vrea să 
ne spună domnișoara. 

În timp ce Cohen se învârtea lent, cu lama la îndemână, Bethan ieși în față și 
arătă spre vârtejul de forme al descântecelor, ce pluteau încă în aerul din jurul lui 
Vânturache. 

— Acela trebuie să fie greșit, zise ea, indicând o pată de cafeniu murdar aflată 
printre luminile viu colorate care pulsau. Probabil că ai pronunţat un cuvânt greșit. 
Hai să ne mai uităm. 

Vânturache îi înmână Cartea Octavo fără o vorbă. 

Ea o deschise și cercetă paginile. 

— Ce scris ciudat, zise. Se tot schimbă. Ce-i face chestia aia ca un crocodil 
caracaiiței? Vânturache se uită peste umărul ei și, fără să se gândească prea mult, 
îi explică. Ea rămase o clipă fără grai. 

— Ah, zise apoi încet. Nu știam că crocodilii pot face așa ceva. 

— Sunt doar niște pictograme străvechi, zise Vânturache repede. Or să se 
schimbe dacă aștepți. Descântecele pot apărea în toate limbile cunoscute. 

— Îţi mai amintești ce ai spus când a apărut culoarea aceea greșită? 

Vânturache trecu un deget peste pagină. 

— Acolo, cred, zise. Unde șopârla aia cu două capete face... ce-o fi făcând. 

Doiflori apăru pe deasupra celuilalt umăr al fetei. Descântecul trecu într-o altă 
scriitură. 

— Nici măcar nu se poate pronunţa, zise Bethan. Buclă, buclă, punct, liniuţă. 

— Alea sunt rune de zăpadă Cupumuguk, zise Vânturache. Cred că se 
pronunţă „zâf'. 

— Dar totuşi n-a fost bine. Poate „sâf'. 

Priviră cuvântul. Acesta se încăpăţână să rămână decolorat. 

— Sau „sfi”? zise Bethan. 

— Eventual „(fî”, zise Vânturache fără convingere. Cuvântul deveni parcă și 
mai maroniu. 

— Ce ziceti de „zsfî'? zise Doiflori. 

— Nu fi prost, spuse Vânturache. Runele de zăpadă se... 

Bethan îl înghionti în stomac și arătă cu degetul. Forma brună devenise acum 
de un roșu aprins. Cartea îi tremură în mâini. Vânturache o apucă pe Bethan de 
talie, îl înșfăcă pe Doiflori de guler și se trase înapoi. 

Bethan scăpă din mână Octavo, care se rostogoli către pavaj. Și nu ajunse 
până acolo. 


Aerul din jurul cărții strălucea. Octavo se ridica încet, fluturându-și paginile ca 
pe niște aripi. 

Apoi se auzi o vibrație răsunătoare, dulce, iar cartea păru să explodeze într-o 
floare de lumină silenţioasă foarte complicată, care înflori, păli și dispăru. 

Dar altceva se petrecea mult mai sus, pe cer... 

Undeva, în adâncurile geologice ale creierului masiv al Marelui A'Tuin, noi 
gânduri porniră la drum pe căi neurale mari cât niște șosele. Era imposibil ca o 
țestoasă celestă să își schimbe expresia, dar, într-un mod greu de definit, faţa ei 
solzoasă, găurită de meteoriți, părea că așteaptă ceva cu nerăbdare. 

Se uita fix la cele opt sfere care orbitau la infinit în jurul stelei, chiar pe plajele 
spaţiale. 

Sferele tocmai crăpau. 

Segmente uriașe de rocă se desprinseră din ele, căzând pe o traiectorie 
spiralată către stea. Cerul se umplu de fărâme strălucitoare. 

Din coaja avariată a uneia din sfere, o ţestoasă mititică porni înot prin lumina 
roșiatică. Era cu puţin mai mare decât un asteroid, iar carapacea minusculă era 
plină de gălbenuș topit. 

Pe ea se aflau și patru pui mici de elefant. Și pe spatele lor o lume disc, încă 
micuță, plină de vulcani și de fum. 

Marele A'Tuin aşteptă până când toţi cei opt pui de ţestoasă se eliberară din 
ouă şi porniră prin spaţiu năuci de uimire. Apoi, cu grijă să nu atingă nimic, bătrâna 
țestoasă se întoarse și, cu mare ușurare, începu lunga traversare a adâncurilor 
binecuvântat de răcoroase și nemărginite ale spaţiului. 

Tinerele țestoase îl urmară, orbitând în jurul părintelui lor. 

Doiflori privi vrăjit la imaginile de deasupra lui. Probabil că avea și cea mai 
bună perspectivă de pe Disc. 

Apoi îi veni un gând teribil. 

— Unde mi-e cutia cu picturi? întrebă el disperat 

— Ce? făcu Vânturache cu ochii aţintiţi pe cer. 

— Cutia cu picturi, strigă Doiflori. Trebuie să fac neapărat o pictură! 

— Nu poţi să ţii minte? întrebă Bethan fără să-l privească. 

— Şi dacă uit? 

— Eu n-o să uit niciodată, zise ea. E cel mai frumos lucru pe care l-am văzut. 

— Mult mai frumos decât porumbeii și bilele de biliard, încuviinţă Cohen. 
Trebuie să recunosc, Vânturache. Cum ai făcut? 

— Nu ştiu, zise Vânturache. 

— Steaua se face mai mică, zise Bethan. 

Vânturache auzea ca prin vis vocea lui Doiflori certându-se cu drăcușorul care 
locuia în cutie și picta picturile. Era o dispută tehnică, ceva despre planuri de 
adâncime și despre câtă vopsea roșie mai avea drăcușorul. 

Ar trebui subliniat că Marele A'Tuin era la momentul respectiv foarte mulțumit 
și satisfăcut, iar sentimente de acest fel, generate într-un creier de mărimea 
câtorva metropole, nu pot decât să radieze în exterior. Și de fapt majoritatea 
locuitorilor Discului se aflau într-o stare de spirit care nu se obţine de obicei decât 
după o viață de meditație sau treizeci de secunde de tratament ilegal cu anumite 
ierburi. 

Ăsta e Doiflori cel pe care-l știm, se gândi Vânturache. Nu că nu ar aprecia 
frumuseţea, dar o apreciază în felul lui. Adică, dacă un poet vede o narcisă, se 
holbează la ea și pe urmă scrie o poezie lungă, în timp ce Doiflori fuge să caute o 
carte de botanică. Călcând pe narcisă. E adevărat ce spunea Cohen. El doar se 
uită la lucruri, dar nimic din ce a privit el nu mai rămâne la fel. Nici eu, presupun. 

Soarele Discului răsări. Steaua se micșorase deja și nu mai reprezenta așa o 
concurenţă. Lumina sănătoasă, solidă a Discului se revărsă peste peisajul încântat 
ca o mare de aur. 

Sau, după cum susţin unii observatori mai obiectivi, ca un sirop auriu. 


O fi ăsta un final perfect de dramă, dar în viaţă nu merge chiar așa, plus că mai 
erau și alte lucruri care trebuiau să se întâmple. 

Mai era Cartea Octavo, de exemplu. Când lumina soarelui o atinse, aceasta 
se închise cu zgomot şi începu să cadă înapoi spre vârful turnului. Și mulți dintre cei 
de faţă își dădură seama că cel mai magic obiect de pe Disc tocmai le cădea în cap. 

Sentimentul de fericire şi frăție se evaporă odată cu roua dimineții. Vânturache 
și Doiflori fură împinși cât colo, în timp ce oamenii se repeziră s-o prindă, dându-și 
coate și urcându-se unii peste ceilalţi, cu mâinile întinse. 

Octavo căzu în mijlocul mulțimii care zbiera. Se auzi un clămpănit, unul 
definitiv. Genul de clămpănit scos de un capac care nu se lasă deschis cu una cu 
două. 

Vânturache se uită la Doiflori printre picioarele cuiva. 

— Ştii ce o să se întâmple? zise el râzând. 

— Ce? 

— Când o să deschizi capacul Bagajului, o să găsești în el rufărie curată, cred 
eu. 

— Vai de mine. 

— Cred că Octavo știe să-și poarte singură de grijă. E locul cel mai bun pentru 
ea, zău. 

— Se poate. Ştii, uneori am senzaţia că Bagajul știe exact ce face. 

— Inţeleg ce spui. 

Se târâră până la marginea gloatei care forfotea, se ridicară, se scuturară de 
praf și porniră către scară. Nimeni nu le dădu vreo atenţie. 

— Ce fac acum? întrebă Doiflori în timp ce se străduia să zărească ceva peste 
capetele mulțimii. 

— Mi se pare că încearcă să-i forțeze capacul, zise Vânturache. 

Se auzi un clămpănit și un urlet. 

— Cred că Bagajului îi face plăcere toată atenţia asta, zise Doiflori în timp 
ce-și începeau, prudenti, coborârea. 

— Da, probabil îi prinde bine să mai iasă, să cunoască oameni, zise 
Vânturache. lar în momentul ăsta, cred că mie mi-ar prinde bine să mergem să 
comandăm două tării. 

— Bună idee, zise Doiflori. O să iau și eu două tării. 


Era aproape amiază când Doiflori se trezi din somn. Nu își amintea cum 
ajunsese într-un pod cu fân sau de ce purta hainele altcuiva, dar avea o idee bine 
înfiptă în creier. 

Hotări că era important să i-o comunice și lui Vânturache. 

Căzu din maldărul de fân și ateriză pe Bagaj. 

— A, aici erai! zise. Sper că ţi-e jenă de ce-ai făcut. Bagajul păru surprins. 
Oricum, vreau să mă pieptăn.Deschide, zise Doiflori. Bagajul își ridică îndatoritor 
capacul. Doiflori scotoci printre sacii și cutiile dinăuntru până când dădu de un 
pieptene și o oglindă și mai elimină din efectele nopții trecute. Apoi se uită 
mustrător la Bagaj: Presupun că nu vrei să-mi spui ce ai făcut cu Octavo? Bagajul 
păstră o expresie care ar putea fi descrisă doar ca înlemnită. Foarte bine. Vino, 
atunci. 

Doiflori ieși în soarele amiezii, puţin prea puternic pentru preferințele sale din 
momentul respectiv, și o luă hai-hui pe străzi. Totul părea proaspăt și nou, chiar și 
mirosurile, dar oamenii nu se prea treziseră încă. Fusese o noapte lungă. 

Îl găsi pe Vânturache la baza Turnului Artelor, supraveghind o echipă de 
lucrători care ridicaseră un fel de schelă pe acoperiș și îi coborau pe vrăjitorii de 
piatră. Părea să fie asistat în munca lui de o maimuţă, dar Doiflori nu era in 
dispoziţia de a se lăsa prea ușor surprins. 

— Or să poată fi transformați la loc? zise. 

Vânturache se uită în jur. 

— Ce? A, tu erai. Nu, probabil că nu. Și mă tem că pe bătrânul Wert l-au 
scăpat pe jos, oricum. Două sute de metri, drept pe caldarâm. 

— Și poţi să mai faci ceva? 

— Poate o alee drăguță de pietriș. Vânturache se întoarse și le făcu semn cu 
mâna muncitorilor. 

— Eşti foarte vesel, zise Doiflori cu o undă de reproş. Nu te-ai culcat deloc? 

— Ciudat, dar n-am putut să dorm, zise Vânturache. Am ieșit să iau puţin aer 
şi nimeni nu știa de unde să înceapă, așa că i-am adunat pe oameni — arătă spre 
bibliotecar, care încerca să-l apuce de mână -— și am organizat puţin lucrurile. 
Frumoasă zi, nu-i așa? Un aer ca vinul. 

— Vânturache, m-am hotărât să... 

— Ştii ceva, s-ar putea să mă înscriu din nou, zise Vânturache zglobiu. Cred 
că de data asta i-aș da de capăt. Chiar mă văd apucându-mă serios de magie și 
absolvind cu rezultate foarte bune. Cică dacă termini summa cum laudae, trăieşti 
foarte bine... 

— Bun, pentru că... 

— Au rămas și multe poziţii libere la vârf, de când greii s-au mutat în pavilionul 
de sculptură, și... 

— Plec acasă. 

— ...un băiat isteţ cu ceva experienţă de viaţă ar putea... ce? 

— Uuk? 

— Am zis că mă duc acasă, repetă Doiflori făcând mici eforturi politicoase de a 
scăpa de bibliotecar, care încerca să-l curețe de păduchi. 

— Ce casă? zise Vânturache uimit. 

— Casa de acasă. Casa mea. Unde locuiesc, explică Doiflori intimidat. Peste 
mare. Ştii. De unde am venit. Poţi să încetezi, te rog? 

— ihi. 

— Uuk? 

Urmă o pauză. Apoi Doiflori zise: 

— Vezi tu, aseară mi-am dat seama, m-am gândit, toată chestia cu călătoritul 
și văzutul e bună, dar la fel de distractiv este și să fi fost undeva. Mă înţelegi, să-ți 
lipești picturile într-o carte și să îți amintești cum era. 

— E distractiv? 

— Uuk? 

— Da, crede-mă. Cel mai important lucru, când ai multe amintiri, e să te duci 
undeva unde să le poți depăna în voie. Trebuie să te mai și oprești. N-ai fost nicăieri 
cu adevărat până când nu ești înapoi acasă. Cred că asta voiam să zic. 

Vânturache repetă ultima propoziţie în gând. Nu părea cu nimic mai clară 
decât prima dată. 

— Înf, făcu el din nou. Păi, bine. Dacă așa vezi tu lucrurile. Și când pleci? 

— Astăzi, cred. Trebuie să fie vreo corabie care să mă ducă o parte din drum. 

— Bănuiesc că o fi, rosti vrăjitorul anevoie. Se uită în jos. Se uită în sus. Își 
drese vocea. 

— Am trecut prin multe împreună, nu? zise Doiflori, înghiontindu-l în coaste. 

— Mda, zise Vânturache, contorsionându-și fața într-o imitație de zâmbet. 

— Nu ești supărat, sper? 

— Cine, eu? zise Vânturache. Doamne fereşte. Am o mie de chestii de făcut. 

— Atunci e în regulă. Ascultă. Hai să luăm micul dejun și pe urmă coborâm în 
pori. 

Vânturache încuviința din cap mohorât, se întoarse spre asistentul lui și 
scoase din buzunar o banană. 

— Acum cred că ai prins mișcarea, rămâi tu în locul meu, murmură. 

— Uuk. 


De fapt nu era nici o corabie spre Imperiul Agatean, dar asta numai teoretic 
vorbind, pentru că Doiflori numără monede de aur în palma primului căpitan cu o 
navă cât de cât curată până când acesta socoti că merită să-și schimbe destinaţia. 

Vânturache aşteptă pe chei până când Doiflori termină de plătit cam de 
patruzeci de ori valoarea corăbiei. 

— S-a aranjat, zise el. O să mă lase în Insulele Brune și de acolo găsesc fără 
probleme altă corabie. 

— Grozav, zise Vânturache. 

Doiflori căzu o clipă pe gânduri. Apoi deschise Bagajul și scoase un săculeţ cu 
aur. 

— l-ai mai văzut pe Cohen și Bethan? întrebă. 

— Cred că s-au dus să se căsătorească, zise Vânturache. Am auzit-o pe 
Bethan spunând că acum ori niciodată. 

— Când îi vezi, dă-le asta din partea mea, zise Doiflori înmânându-i sacul. 
Știu că e greu să pui pe picioare un cămin. 

Doiflori nu înțelesese niciodată diferența cursului de schimb. Cu sacul ăla, 
Cohen ar fi putut lesne pune pe picioare un mic regat personal. 

— O să i-l dau cu prima ocazie, zise și, spre surprinderea lui, constată că 
avea chiar de gând s-o facă. 

— Bun. M-am gândit să-ţi las ceva și ţie. 

— Vai, dar nu... 

Doiflori scotoci în Bagaj și extrase un sac încăpător. Începu să îndese în el 
haine, bani și cutia cu imagini, până când Bagajul rămase complet gol. Ultimul lucru 
pe care îl transferă fu port-ţigaretul împodobit cu scoici, ambalat cu grijă în hârtie 
moale. 

— E al tău, zise închizând capacul Bagajului. Nu voi mai avea nevoie de el şi, 
oricum, nu mi-ar fi încăput pe dulap. 

— Cum? 

— Nu-l vrei? 

— Păi, eu... sigur, dar... e al tău. Pe tine te urmează, nu pe mine. 

— Bagajule, zise Doiflori. Acesta este Vânturache. Acum ești al lui, bine? 

Bagajul făcu piciorușe, se întoarse fără grabă și se uită ţintă la Vânturache. 

— De fapt, cred că își aparține doar lui însuși, zise Doiflori. 

— Da, bâigui Vânturache. A 

— Atunci, cam asta a fost, zise Doiflori. Intinse mâna. 

— La revedere, Vânturache. O să-ți trimit o carte poştală când ajung acasă. 
Sau ceva de felul ăsta. 

— Da. Oricând mai ai drum pe aici, o să știe cineva unde mă găsești. 

— Da. Bine. Asta e, deci. 

— Asta e, bineînţeles. 

— Așa-i. 

— Mada. 

Doiflori urcă pe pasarelă, iar echipajul o ridică nerăbdător la bord. 

Toba începu să bată ritmul pentru vâslași, iar corabia fu împinsă încet prin 
apele Ankh-ului, acum umflate din nou la nivelul normal, de unde fu purtată de 
reflux până în largul mării. 

Vânturache o urmări până se prefăcu într-un punct la orizont. Atunci se uită la 
Bagaj. Acesta îi întoarse privirea. 

— Ascultă. Poţi să pleci. Te dau în propria ta stăpânire, înţelegi? 

li întoarse spatele și se îndepărtă. După câteva secunde, își dădu seama că în 
spatele lui se auzeau o mulţime de piciorușe. Se întoarse. 

— Am zis că nu te vreau! îl repezi el, lovindu-l cu piciorul. 

Bagajul se făcu mic. Vânturache plecă. 

După câţiva metri se opri să asculte. Nici un sunet. Când se întoarse, Bagajul 
era exact unde îl lăsase. Arăta ca și cum ar fi stat ghemuit. Vânturache se gândi un 
pic. 

— Bine, zise el. Vino. 

Se răsuci și o luă spre Universitate. După câteva minute, Bagajul păru că ia o 
decizie, îşi scoase picioruşele și tropăi în urma lui. Considerase că nu prea are de 
ales. 

Merseră de-a lungul cheiului și intrară în oraș, două punctuleţe în peisajul care 
se tot îndepărta și, pe măsură ce perspectiva se lărgea, ajungea să cuprindă și 
mica galeră care se avântase pe marea cea verde, ce nu era decât o parte din 
strălucitorul ocean circular de pe Discul înconjurat de nori, cocoţat pe spinările a 
patru elefanţi, ei înșiși urcați pe spatele unei țestoase enorme. 

Care, la rândul ei, deveni în curând doar o sclipire pe cerul cu stele și apoi 
dispăru. 

